
SORIN PREDA este doctor în ştiinţele comunicării şi susţine cursuri (scriitura de presă şi genurile de 
opinie) în cadrul Facultăţii de Jurnalism şi Ştiinţele Comunicării, Universitatea Bucureşti, şi al 
Universităţii „Dunărea de Jos”, Galaţi. A publicat volumele Povestiri terminate înainte de a începe 
(1981), Parţial color (1985), Plus-minus o zi (1988) şi Moromeţii: ultimul capitol (2010) şi este 
prezent în antologiile şi volumele colective Desant '83 (1983 şi 2000), Competiţia continuă. 
Generaţia '80 în texte teoretice (1994 şi 1999) şi Antologie de proză scurtă optzecistă (2000). De 
acelaşi autor, la Editura Polirom au apărut volumele Tehnici de redactare în presa scrisă (2006) şi 
Jurnalismul cultural şi de opinie (2006). Sorin Preda este membru al Uniunii Scriitorilor din 
România şi membru fondator al Asociaţiei Scriitorilor Profesioniști din România. 


Introducere 


De fiecare dată când mă aşez la masa de scris, trăiesc acelaşi sentiment chinuitor al ezitării pe care 
îl încearcă îndrăgostitul timid. Cu ce să încep? Cum să o spun? Oare nu mă fac de râs? În astfel de 
situaţii, cărţile altora nu sunt de nici un folos, iar sfaturile prietenilor (scrie orice, iar la sfârşit poţi să 
revii, să ştergi, să adaugi) nu se potrivesc defel cu realitatea. Scrisul, ca şi dragostea, e o lume pe care 
o traversezi de unul singur. Simţi că imensa încâlceală a ceea ce vrei să spui are un capăt de ghem — o 
imagine, un sentiment, un gând sau un cuvânt anume. Trebuie doar să-l găseşti şi să-l rosteşti apoi — 
clar, apăsat, fără teamă. 

Cred că de aici începe totul — şi scrisul, şi creaţia. Începe, ca orice epopee sau compunere şcolară, 
cu primul cuvânt. 


* 


Mi s-a întâmplat de multe ori să mă blochez la primul cuvânt. Prima frază e ca o poartă secretă, 
săpată în acest Zid Chinezesc al rostirii — un zid greu, uriaş, inexpugnabil, vizibil chiar şi de pe Lună. 
Dacă nu nimereşti intrarea, eşti pierdut, condamnat să mergi aiurea, să rătăceşti şi să cauţi până la 
epuizare. Ai multe de spus, simţi asta (ai deja fraze şi pasaje gata pregătite), dar, până să ajungi la ele, 
trebuie să intri în text, să găseşti uşa, falia aceea bănuită ce desparte de când lumea realitatea de 
imaginar, dorința de realizare. 

Îmi plac reclamele şi pe unele chiar le admir (Séguéla, mai ales). Imparţial şi cu mintea încă 
întreagă, iubesc reclamele, dar dispreţuiesc publicitatea. Ca tot omul, mă cred mai deştept decât 
advertisingul, mai liber şi mai creativ, deşi nimeni şi nimic nu-mi conferă acest drept. Ca tot omul, 
privesc reclamele de pe stradă sau spoturile TV şi zapez, trec enervat la altceva. Reclamele insistente 
îmi creează impresia că cineva vrea să mă tragă pe sfoară, să mă mintă de la obraz. Când lumea arde 
mocnit sub jarul crizei financiare mondiale şi marile bănci americane se zbat între viaţă şi moarte, cu 
perfuziile Rezervelor Federale în vene, publicitatea îţi jigneşte inteligenţa, te tratează ca pe un copil 
uşor retardat, căruia vrei să-i îndepărtezi spaimele şi plânsul, distrăgându-i atenţia şi perindându-i tot 
felul de jucării şi lucruri colorate prin faţa ochilor. 

Fug cât pot de publicitate, trec grăbit peste paginile de reclamă ale ziarelor sau arunc fără milă 
toată maculatura colorată pe care o găsesc în cutia de scrisori, până mă trezesc țintuit în faţa unui 
panou mare cât fațada unui bloc şi mă amuz citind îndemnul (,„la-mă, sunt fierbinte”), îndemn ce 
însoţeşte imaginea unei imense cutii de cafea şi a unei cești aburinde alături. Ceva mai departe, pe un 


alt panou, un borcan de nes sub forma unei pompe de benzină îmi face glumeţ cu ochiul şi mă 
stârneşte, şoptind cu litere mari şi apăsate: „Fă-ţi plinul. Te aşteaptă o zi grea de muncă”. 

Ştiu prea bine că reclama cu pricina nu o să mă facă să beau mai multă cafea decât beau de obicei 
şi cu atât mai puţin o să-mi schimbe proastele obiceiuri matinale, dar îmi plac imaginea, aluzia 
simplă şi inteligentă, surpriza şi tandra complicitate ce se instituie între mine şi creatorul anonim al 
reclamei. Ochiul meu critic nu-mi dă pace niciodată. Refuz stupiditatea şi pleonasmul imbecil („Apa 
e izvorul vieţii” sau „Numai Danone face Danone”). Fug de promisiuni deşănţate („Numai cu 
buletinul”) şi uneori mă îngrozesc de cinismul unor publicitari ca Ries şi Trout, care nu se sfiesc să 
recunoască deschis că ţinta reclamelor nu e produsul, ci locul câştigat în mintea consumatorului. 
Chiar şi aşa, mă trezesc urmărind captivat emisiuni de publicitate (Planete Pub sau Marcă 
înregistrată), îmi odihnesc privirea pe o copertă de revistă ce fotografiază coapsele unei femei 
tolănite voluptuos în decorul unui ocean de petale roşii de trandafir, mă topesc de plăcere citind 
fiecare rând scris de Séguéla sau zâmbesc amuzat văzând un bărbat întins confortabil într-un şezlong, 
cu un pahar de Bourbon în mână şi, alături, explicaţia de tot hazul: „Un moment de tihnă între două 
divorţuri”. 

O iubire aparte, cu multe năbădăi, mă leagă de publicitate. O admir, o dispreţuiesc, o pun la zid şi 
îi iau apărarea, dar niciodată nu-mi permit să o ignor sau, Doamne fereşte, să-i refuz avansurile. Deja 
publicitatea face parte din viaţa mea. Simt că fără ea nu mai pot trăi. Din păcate, invers se poate. 


Chiar foarte bine. 


Capitolul 1 


Ideea — singurul minereu necotat la Bursă 


Ceea ce mă fascinează în publicitate este ţâşnirea ideii, creativitatea şi 
inteligenţa, surpriza şi spiritul subtil, jucăuş ce se regăsesc uimitor în 
câteva cuvinte alăturate sau chiar într-o tăcere montată simplu şi esenţial, 
asemenea micului diamant ce întretaie şuviţa circular-prețioasă a unui inel 
de logodnă. Reclamele reuşite sunt adevărate bijuterii — rare, 
indestructibile şi fără preţ. Ca în minele de aur, trebuie să excavezi câteva 
tone bune de rocă verbală pentru a extrage bobul de lumină şi valoare al 
unui sens puternic, răvăşitor. Muntele de prostii şi vorbe banale ce trebuie 
îndepărtate sporeşte valoarea filonului ascuns în măruntaiele geologice ale 
rostirii, îi dă o dimensiune epopeică de necuprins. 

Deja simt nevoia să mă contrazic: la început nu a fost propriu-zis 
cuvântul, cum spune textul Evangheliei, ci ideea, planul, logosul, 
proiecția deschisă şi nerostită a gândului divin. Creaţia începe fondator, 
simplu şi colosal, cu o idee. Abia apoi este pronunţată sau scrisă, 
transpusă în operă. „Ideea, singurul minereu necotat la Bursă”, spun cu o 
tristeţe nemărginit de optimistă bătrânii publicitari. Fără idee, viaţa ar fi 
un morman de steril mineral. Fără idee, toate cuvintele acestei lumi s-ar 
transforma într-o masă informă de sunete şi exclamaţii brutale. Doar 
creația ne redă demnitatea şi ne scoate din rândul primatelor fără grai. 


Doar creația — spune acelaşi Séguéla — poate deschide mici ferestre în 


a A 


zborul.” 


* 


Deloc intimidat de imensitatea acestei provocări, mereu tânăr şi 
neliniştit, Jacques Séguéla ne-a oferit o carte: Pub story (1994). O carte 
despre cele mai importante 65 de campanii publicitare ale lumii. O carte 
stârnită de stârneala altor cărți. Mai frumos şi mai sincer decât atât nu se 
poate... Sau se poate. De fiecare dată când îl citesc pe Séguéla încep să 
ezit. Nu mai sunt sigur de nimic. La o adică, şi îndoiala e o formă a 


certitudinii. 


1.1. Cele mai importante reclame de-a lungul 


timpului 


Aparent subiectivă şi aleatorie, selecția lui Séguéla îşi dezvăluie criteriile 
încă de la început. Alegerile practicate de el urmăresc în principal: 1) 
privilegierea campaniilor imaginative; 2) puterea reclamei de a fi un 
„accelerator al istoriei”; 3) abilitatea de a provoca anecdota — epicul, 
povestirea, umorul; 4) dimensiunea creativă. 

Cu această ocazie, publicitarul francez trasează şi primele direcţii 
strategice ale principalelor curente în advertising: şcoala americană, axată 
pe eficacitate; şcoala europeană, dominată de afectivitate; şcoala asiatică, 
subsumată simbolului şi, implicit, metaforei. Sau, mai concret spus: 
„Franţa porneşte de la inimă pentru a atinge mintea, Japonia procedează 
invers, în timp ce SUA pornesc de la minte pentru a atinge portofelul”. 


Dincolo de şcoli şi doctrine, un lucru e cert: publicul consumator de 


publicitate s-a maturizat. Astăzi devine tot mai clar că „publicitatea nu 
spală mai alb decât albul, ci mai inteligent”. 

Domeniul reclamei e plin de nelinişte şi contradicții, de platitudini şi 
erupții imaginative, de situații atipice şi dileme practic insolvabile: 
interesează produsul (calitatea sa majoră, avantajul oferit cumpărătorului) 
sau starea favorabilă cumpărării, pe care o inducem privitorului? Ce 
contează mai mult: eticul şi demonstrativul americane sau afectul şi 
creativitatea franceze? Séguéla simplifică totul, îndepărtând solomonic şi 
fără complexe balastul nuanţărilor inutile. Pentru el, o reclamă reuşită 
trebuie să vădească patru atribute de bază (să adauge o calitate, o 
diferenţă, o poveste şi o garanţie), totul plasat sub semnul celor trei mari 
calități discursive: sinceritatea, imaginaţia şi coerenţa. Restul nici nu mai 
contează. E teorie, speculație academică şi, la rigoare, pierdere de vreme. 
Restul e reclamă şi publicitate, cum ar spune Valery. 

Să răsfoim acest mic compendiu de istorie publicitară care este Pub 
Story, nu fără a preciza că, în viziunea autorului, o reclamă cu adevărat 
reuşită este doar cea capabilă să genereze campanii publicitare, serii şi 
variante oarecum distincte, pline de personalitate şi în acelaşi timp 
purtătoare ale unui mesaj comun, puternic şi convingător. „lot secretul 
reclamei stă în durată. Să te reinnoieşti fără să te schimbi. Să spui acelaşi 
lucru fără să te repeţi”. 

Citind cartea lui Séguéla, ajungem la miezul unui alt secret: 
inventivitatea şi noutatea. Deşi marele publicitar nu insistă asupra acestui 
aspect, simpla lui selecţie arată că o reclamă bună (clară şi eficientă) 
aduce mereu ceva nou. Istoria publicităţii stă sub semnul inconfundabil al 
inovației şi al îndrăznelii. Să exemplificăm prin câteva mari reuşite, care, 


la timpul lor, au constituit noutăţi demne de toată admirația. 


1.2. Estetismul sau cultivarea diferenţei 


Marea provocare a oricărui publicitar este poziţionarea. Pentru a impune 
un produs, nu e suficient să scoţi în evidenţă calitatea lui de bază, ci să-i 
subliniezi personalitatea, felul în care el se distinge faţă de alte produse 
asemănătoare. Prin urmare, cum procedezi cu o băutură banală şi populară 
cum este vodca? Dacă îi preamăreşti calitatea, nu vei reuşi, câtă vreme ca 
aparține prin tradiție spaţiului şi cutumei ruseşti — pe cât de eficace, pe 
atât de neatentă la rafinament şi amănunte de stil. Dacă îi subliniezi 
popularitatea, nu faci decât să spui ceea ce ştie toată lumea — bei vodcă 
atunci când e frig, când eşti supărat sau vesel din cale-afară, când eşti 
singur sau asaltat de prieteni. În atare condiţii, singura soluţie este să 
asociezi banala băutură alcoolică unui stil de viaţă rafinat, să alături tăria 
rusească unui savoir-vivre francez. Este ceea ce a făcut Michel Roux, 
preşedintele unei societăți de import-export, care a intuit potenţialul 
acestui produs, cu o vechime pe piaţa europeană ce datează din 1879. 
Ideea cu adevărat inedită şi revoluţionară a lui Roux a fost să impună o 
lectură metonimică reclamei, să mute centrul atenţiei de la întreg la 
detaliu, să scoată din anonimat nu conţinutul, ci sticla — un recipient în 
formă clasică şi totuşi modernă, elegantă, cu un capişon metalic nichelat, 
ca la sticluţele de penicilină (semn suplimentar de eficienţă şi siguranţă). 
Efortul echipei manageriale a încercat prin urmare să limiteze 
comunicarea la două elemente: sticla şi marca. S-a mizat, prin urmare, pe 
imagine, pe vizual: o sticlă nimbată de un halou de lumină ce tinde să 
ocupe întreaga pagină şi nişte litere cu multe nuanţe de roşu şi albastru — 
semn al veseliei, al stării de ameţeală plăcută. Combinând simplitatea şi 


eleganța, Michel Roux a instituționalizat o adevărată lege a publicității: 


orice reclamă trebuie să cultive diferența (nu lichidul contează, cât 
stârmrea poftei de a-l bea, stârnirea tentaţiei). 

Un alt exemplu îl găsim în estetismul reclamelor la țigările Benson. 
Deja nu mai contează produsul în sine, cât plăcerea de a-l privi — forma, 
culorile, eleganța pachetului de țigări. Ideea este să pui alături un produs 
relativ banal (cafeaua, de pildă) cu altceva: excitare a dorinţei, 
senzualitate, plăcere. Orice idee nouă presupune încălcarea unor 
comandamente mai vechi, osificate deja. Carte Noire are meritul de a 
depăşi cutuma reclamei făcute cafelei: tonus, chef de viaţă, convivialitate. 
Firma lui René Mounier a venit cu ceva nou: Carte Noire, le gentelman 
Cafe. A venit cu decalcul şi parafraza culturală: Un cafe nomme desir 
(după titlul celebrei piese de teatru şi a la fel de celebrului film Un 
tramvai numit dorinţă). A venit cu mariajul elegant dintre vizualul ceştii 
aburinde, cu tactilul şi olfactivul lichidului aromat. A venit cu sinestezia, 
cu activarea comună a simţurilor (VAKO -— vizual, auditiv, kinestezic, 


olfactiv). 


1.3. Umorul sau plăcerea de larg consum 


Istoria produsului Alka-Seltzer (o tabletă de aspirină combinată cu 
bicarbonat, numai bună pentru probleme gastrice) începe în 1928, într-un 
mic oraş american. O epidemie de gripă face ravagii. Singurii care scapă 
necontaminaţi sunt angajaţii unui ziar local, care au urmat exemplul 
şefului lor, înghițind un cocteil de lămâie, aspirină şi bicarbonat de sodiu. 
Aşa s-a inventat Alka-Seltzer. Chiar dacă reţeta a avut succes de la sine, 
vânzările s-au plafonat din cauza unui slogan stupid („Nu pot să cred că 
am mâncat tot ce era pe masă”). Aici intervine Bill Bernbach, care 


observă că pastilele Alka se vând de-a valma, în orice dugheană, alături de 
semințe şi gumă de mestecat. Intuiţia lui e simplă şi importantă: orice 
medicament de larg consum (aspirină, antinevralgic etc.) are nevoie de o 
publicitate insistentă, până la saţietate. Aşa a început era reclamelor 
televizate pentru produsele ultracunoscute. Continuându-l pe Bernbach, 
Roux a depăşit monotonia reclamei reduse doar la semnalarea mărcii 
Alka, prin introducerea spotului epic şi plin de umor. De pildă, într-o 
închisoare, prizonierii stau vădit revoltați în faţa unor porţii de mâncare cu 
aspect dubios, dacă nu respingător. Mai e puţin şi inevitabilul sângeros se 
va produce, dar, brusc, surâsul apare pe chipul deţinuţilor, când gardienii 
oferă fiecărui puşcăriaş câte o tabletă de Alka. Conflictul a fost stins: Alka 
te salvează din orice situaţie, oricât de grea şi de fără ieşire ar fi aceasta. 
Să mai luăm un exemplu: pe o masă se află trei pahare. Două dintre ele 
sunt pline cu acid care fumegă otrăvitor. Al treilea, plin cu apă, primeşte o 


pastilă efervescentă de Alka. Pe care pahar îl alegi? 


1.3.1. Eram sau virtuțile autoironiei 


Albert-René Biotteau era un om sărac, provenit dintr-o familie cu 11 
copii. Rămas orfan de mic, a trebuit să-şi întrețină familia, angajându-se 
ucenic la o cizmărie. Aici îşi va descoperi talentul de pantofar şi, în scurt 
timp, va deveni stăpânul unui atelier de încălțăminte, care se va dezvolta 
încet, dar sigur, până va ajunge un nume în lumea încălțămintei de 
calitate, la un preţ mediu şi tentant. Cum a reuşit să se impună pe piaţă, 
anulând concurenţa unor firme colosale (Bata sau Andre)? Prin 
publicitate. Biotteau a îndrăznit să-şi depăşească mereu limitele. Asta a 
făcut şi în publicitate, unde a impus o asociere aparent trăsnită: pantofii şi 


umorul galic (fin, aluziv, uşor intelectualist). Eram rămâne în istoria 


publicităţii cel puţin printr-o reclamă — o pereche de pantofi solizi şi uşor 
scâlciaţi, alături de o unică şi enigmatică afirmaţie: „Paris-Bagdad, 120 de 
franci”. A doua mare reuşită ar fi, după gustul nostru, imaginea unui 
bandaj ghipsat (nelipsit în tratarea oricărei fracturi osoase) sub formă de 
cizmă elegantă, cu carâmb înalt, pe care stau mâzgălite de-a valma 
semnături aleatorii, aşa cum procedează consolator şi glumeţ adolescenţii 


când prietenul lor s-a accidentat la schi. 


1.3.2. Umorul negru 


Firma japoneză Hasegawa merge mai departe şi îndrăzneşte să facă 
publicitate unei firme de pompe funebre. Curajul de a încălca regula forte 
a publicităţii (Fii pozitiv şi optimist!) este uimitor. În două afişe alăturate 
vedem o tibie albastră (!) care spune: „Eu sunt strămoşul viitorului”, iar 
dedesubt, scheletul unui bazin (tot albastru) răspunde: „Eu sunt viitorul 
strămoşilor mei”. Uneori, umorul macabru poate avea succes, iar moartea 
îşi poate regăsi întreaga poezie. Negru, absurd, ironic sau subtil, umorul 
face astăzi carieră, confirmând că în publicitate nu produsul contează, cât 
emoția sau plăcerea (vizuală, intelectuală) pe care le creează. Într-o 
reclamă celebră, firma Horn et Hardart (specializată în produse fast-food) 
prezintă o farfurie pe care tronează o bucată de mochetă, alături de 
lumânări şi becuri ce luminează îmbietor. Textul alăturat e superb: „La 


noi, atmosfera plăcută nu se plăteşte. Intră în preţ”. 


1.3.3. Umorul răutăcios 


In SUA, publicitatea comparativă (critică la adresa concurenţei) este 
permisă. Totuşi, chiar şi în America, satirizarea adversarului trebuie să 


îmbrace forme ceva mai voalate, rezumându-se la ironie şi surâs caustic. 


E simplu să-ţi denigrezi adversarul. Mult mai complicat e să-l aduci într-o 
situație de inferioritate, mângâindu-l pe creştet cu o superioritate vag 
afectivă, superioritatea unui elefant care nu-şi pune mintea cu un mărunt 
şoricel. Să ne amintim de reclama în care un puşti introduce două monede 
în automatul de răcoritoare, obține două cutii de Coca-Cola şi apoi, în loc 
să le bea, le aşază în aşa fel încât să se poate ridica până la sticla de Pepsi- 
Cola, care îl aşteaptă ca un premiu chiar deasupra aparatului. În cartea lui 
Séguéla găsim o altă reclamă superbă, în care firma de telefonie MCI îşi 
aneantizează concurentul (AT&T) printr-o simplă discuţie între o femeie 
care plânge de mama focului, ţinând în mână telefonul pe care pot fi citite 
însemnele firmei AT&T, şi soţul ei profund mirat îi spune: „Văd că ai 
vorbit mult cu fiul nostru. Ţi-a spus cât de mult te iubeşte?... Ţi-a spus că 
se descurcă şi are note bune la şcoală?... Atunci de ce plângi?”. 
Răspunsul vine ca o ghilotină pentru firma AT&T: „Cum să nu plâng? Nu 


ai văzut nota de plată a telefonului?”. 


1.3.4. Ludicul onomatopeic 


Prima reclamă onomatopeică aparţine băuturilor răcoritoare Schweppes — 
invenţia unui tânăr german, Jean Jacob Schweppe, care a pus la punct în 
1765 o inedită instalaţie de sifonare a apei. Adevăratul prestigiu al acestei 
băuturi răcoritoare începe însă din 1931, când, după 150 de ani de 
producție şi distribuție mondială, firma Schweppes lansează un slogan 
extraordinar, greu de egalat vreodată prin simplitate, inteligenţă şi umor: 
All the best syphons say Sss...ch...weppe...sss („Cele mai bune sifoane 
spun Sss...ch...weppe...sss”). Invenţia onomatopeică nu se opreşte aici şi 
mai toate campaniile publicitare ale firmei se vor învârti în jurul aceleiaşi 


idei: Schweppes nu e un simplu nume, ci o întreagă familie de cuvinte, o 


nouă limbă chiar: Schweppervescence (bucuria victoriei aliaţilor din 
1945), Schweppigrams (scurte poeme în onoarea celei mai cunoscute 
băuturi din lume). Ca o plastilină în mâinile jucăuşilor publicitari, 
Schweppes poate deveni orice, chiar şi o ţară imaginară, numită 
Schweppshire, cu locuri idilice şi un râu Schweppe, cu pieţe Schwepperd 5 
market şi castele Schweppatow castle, cu locuitori fericiţi, mari amatori 
de curse de cai şi mai ales de golf. Aşa cum se întâmplă în publicitatea 
adevărată, omul intră în supermarket nu ca să cumpere, ci ca să-şi 
ostoiască dorul de a visa. Produsul e doar bariera, poarta şi biletul cuvenit 
de intrare. Restul e, cum spune Ogilvy într-o reclamă din 1971, „Schhh... 


(Ştiţi dumneavoastră ce urmează!)”. 


1.3.5. Parodia 


Cam târziu, la 38 de ani, Bill Bernbach îşi deschide propria agenţie la 
New York. Talentat, plin de umor şi dominat de o modestie rafinat 
megalomanică, Bill intră pe poarta strâmtă a elitei publicitare cu o 
reclamă, rămasă şi astăzi celebră, pentru produsele magazinului 
Ohrbach's. Ironică şi duios şocantă, reclama înfăţişează o pisică tărcată 
privind languros, cu un ţigaret prelung în colţul gurii, asemenea divinei 
actriţe Marlene Dietrich. Alături, în partea stângă, citim titlul („M-am 


interesat de Joan”) şi, dedesubt, un superb text, rămas etalon până astăzi: 


Am descoperit ce-i cu Joan. Soţul ei e bancher? Dragă, el nu are nici măcar un cont în bancă!! 
Hotelul lor e ipotecat, iar maşina, ai să râzi... Dragă, maşina au câştigat-o la o tombolă de 50 
de cenţi!! De unde îşi permit hainele lor scumpe (o blană de vizon, taior de la Paris şi toate 
rochiile ei) cu nişte venituri modeste? Ascultă, dragă, am aflat şmecheria. Tocmai am văzut-o 


pe prietena noastră Joan ieşind de la Ohrbach's. 


Aluzia şi umorul subţire deschid un nou drum în publicitate. Problema 
nu e să prezinţi cât mai spectaculos un produs. Mult mai important este să 
te gândeşti la cumpărător. Să-l câştigi de partea ta, să-l scoţi din starea lui 
de vegetaţie diurnă. Să-l flatezi sau măcar să-l faci să surâdă. Genialul 
Bill a găsit deja o cheie publicitară: un cumpărător care zâmbeşte este pe 
jumătate îndrăgostit (de produsele tale, desigur). Brusc, dintr-un vânzător 
de solduri, domnul Ohrbach a devenit arbitrul eleganței newyorkeze, iar 
revista Life a dedicat campaniei un număr special. Douăzeci de ani după 
asta, Bernbach va continua să scrie cu mâna lui fiecare text de reclamă. 
Prin 1965, când un client l-a întrebat care este cea mai frumoasă reclamă a 
lui, Bill nu a ezitat să răspundă: „Ohrbach's, pentru că e prima. Nimeni nu 
uită prima sa iubire”. 

În tot ce a făcut, creativul Bernbach şi-a impus umorul de sorginte 
iudaică, inventând mereu cu discreţie şi încălcând dogmele publicitare ale 
timpului. De pildă, el a început jocul de literă în ierarhizarea textului şi tot 
el a venit cu o nouă punere în pagină, spărgând canoanele tipografice şi 
făcând loc imaginii în detrimentul textului (o fată durdulie şi 
decomplexată, un puşti supărat pe viaţă, dar şi pe părinţi, un bărbat fericit 
care duce sub braţ, ca pe un manechin, o femeie la fel de fericită). Reţeta 
lui Bill (cea mai bună afacere este creaţia) a scos din anonimat o mulţime 
de firme: El Al, Polaroid, Volkswagen. Deşi cunoscut, secretul său 
(Refuză orice client care îți limitează creația!) reprezintă pentru mulți 


publicitari un vis galactic, un ideal cu neputinţă de atins. 


1.4. O idee militantistă sau fericirea noţiunilor 


pozitive 


Ceea ce caracterizează reclamele firmei de articole vestimentare Benetton 
este contrastul de culori. Ideea i-a venit patronului firmei la Jocurile 
Olimpice din 1960. Impresionat de amestecul spectaculos şi dinamic de 
rase, drapele naţionale şi tricouri multicolore, domnul Benetton (patronul 
unui lanţ de magazine) a avut revelaţia vieţii: conceptul de fraternitate. 
Astfel, firma şi-a găsit specificul şi caracterul: toleranța, nediscriminarea, 
regăsirea tuturor cumpărătorilor (albi sau negri) sub acelaşi stindard 
consumist — Benetton. Trecerea de la reclama de semnalare („Anul trecut, 
noi am fabricat 8 041 753 de sweatshirts”) la reclama subsumată ideii 
(„Benetton, bumbacul în toate culorile verii”) explică în bună parte 
succesul firmei. 

Fără idee, orice reclamă e pe jumătate moartă. Cum spune Séguéla: 
„Banu nu fac idei. Ideile, da”. Să luăm exemplul ciorapilor Dim. Dincolo 
de eleganţă şi erotism, produsele s-au impus prin coerenţa şi simplitatea 
mesajului: „Femei, eliberaţi-vă de prejudecăţi. Puneţi-vă în valoare ce 
aveţi mai de preţ — feminitatea”. 

Reclama-matrice a produselor Dim se poate restrânge la un singur 
spot: 30 de secunde de imagini focalizate ce redau picioare fără cap, 
picioare atât de frumoase, încât te fac să visezi la cele mai superbe figuri! 
Dacă la ideea feminităţii şi la simplitate adăugăm puţin umor şi jocul de 
cuvinte, avem deja reţeta reuşitei publicitare: Dim moi tout (joc de 
cuvinte: Dis-moi tout — „Spune-mi totul”). Ce uşor pare şi cât de greu 
ajungi să împlineşti cele trei comandamente de fier ale discursului 


publicitar: simplu, incitant, lămuritor. 


Nivelul maxim de reuşită publicitară prin acest procedeu îl reprezintă 
conceptul „Noua generație”, impus de Coca-Cola sub imboldul 
concurenţei („Generaţia Pepsi”). Trecem deja de la „sloganurile plăcerii” 
la un lucru mult mai serios: „sloganurile identităţii”. Simpla descriere a 
produsului nu mai este suficientă. Este nevoie de emoție, de pactizare 
afectivă cu produsul — într-un cuvânt, de coparticipare. Indirect, 
publicitari recunosc un mare adevăr filosofic: realitatea simbolică e mai 


importantă decât conţinutul material. 


1.5. A spune direct şi pe înţelesul tuturor sau 


eficienţa simplităţii 


Renumitul baron Bich, inventatorul pixului cu bilă şi al aparatului de ras 
de unică folosință, a vrut să-l concureze pe Gillette prin simplitate şi 
îndrăzneală, propunându-şi să fie prima marcă socialistă din arealul 
capitalist: simplu, ieftin, pentru toți. Dacă lamele de ras Bic lansează 
reclama celebră cu cactusul ce îşi simte ameninţaţi ghimpi de apropierea 
unei lame, Gillette reacționează şi vine pe piaţă cu o invenţie — aparatul de 
ras cu două lame: „Două lame fac mai mult decât una”. Bic nu se lasă mai 
prejos şi întoarce lovitura: „Cu mine, o lamă e suficientă!”. Marea 
simplitate ascunde investiții enorme, căutări şi foarte multă inteligenţă. 
Interesant şi fără greş este demersul publicitar al firmei Apple: un pitic 
(4 000 de angajaţi) faţă de uriaşul IBM (394 000 de angajaţi). Dincolo de 
abilitatea managerială şi tenacitatea cu care şi-a câştigat o poziţie de nişă 
pe piaţa calculatoarelor, Apple a strălucit prin reclamele sale extrem de 
inteligente. Cea mai frumoasă dintre acestea înfăţişează un calculator şi, 


alături, un text ce nu permite nici o replică: „IBM e telegraful... Apple e 


telefonul mobil”. Cu o singură lovitură, uriaşul IBM e îndepărtat ca o 
muscă neînsemnată. 

Apple va reedita acest succes de imagine, obţinând pentru prima oară 
dreptul de a-şi difuza în exclusivitate reclama la finala Super Bowl. Plata 
a fost pe măsura audienței: 1 milion de dolari pentru câteva secunde şi o 


audienţă formată din 43 de milioane de persoane. 


1.6. Folosirea starurilor — când vedetele acceptă să 


facă reclamă gratis 


Promovarea diferitelor tipuri de săpun marchează în sine etapele prin care 
a trecut publicitatea: de la simplul anunţ până la sugestia eleganţei şi a 
unui stil de viaţă. Ne oprim la săpunul Lux, care, încă din 1925, a impus o 
idee novatoare pentru acea epocă: folosirea vedetelor ca vector publicitar. 
Interesant este faptul că, cel puţin la început, starurile implicate în 
reclamă (de la Bette Devis la Marilyn Monroe) şi-au oferit imaginea fără 
să primească nici un ban pentru aceasta. Explicaţia e simplă: spoturile 
erau difuzate în peste 100 de ţări, graţie apariției televiziunii. Chiar dacă 
Ogilvy nu e de acord cu folosirea starurilor (e scump, convenţional, 
neconvingător), procedeul se bucură încă de succes (vezi strategia 
produselor Nike)sau folosirea vedetelor fotbalistice pentru telefonia 
mobilă, fotocopiatoare sau unele produse alimentare). 

Starul e o simplă semnătură, dar una apăsată şi de neuitat. Nu are 
nevoie de nici o subliniere sau atenţionare specială. E suficientă doar 
prezenţa, aşa cum face japonezul Eiko, care, într-o cunoscută reclamă 


făcută lanţului de magazine Parco, o arată pur şi simplu pe actrița 


americană Faye Dunaway, cu o singură şi cuprinzătoare precizare: „lată 


un film pentru Parco”. 


1.6.1. Levi š sau prezentul continuu 


Istoria blugilor porneşte din secolul trecut, când un emigrant din Nîmes a 
început să comercializeze o pânză specială, folosită de marinarii din 
portul Nîmes (de aici şi numele Denim). Levi Strauss a avut ideea de a 
folosi pânza pentru pantaloni, ştanțând nasturii de metal cu numele său. 
Adevărata invenţie este însă publicitară. Pentru prima oară, mari actori 
americani (James Dean, Marilyn Monroe) au acceptat să facă publicitate 
unor produse vestimentare, nu neapărat de lux. Motivul e simplu: prin 
intermediul publicităţii, actorul îşi asigura expunere, imagine, notorietate. 


Ar fi fost o meschinărie impardonabilă să ceară şi bani pentru asta. 


1.6.2. Ideologizarea produselor vestimentare 


O altă idee novatoare a fost implicarea în actualitate a produselor. De 
aceea minijupa s-a impus ca o armă a feminismului din revoluţionarul an 
'68, iar blugii au devenit simbolul tinereţii (mişcarea hippy), al luptei 
împotriva războiului din Vietnam, al libertăţii şi al spiritului rebel. Este 
bine-cunoscută imaginea câmpiei de la Woodstock, înţesată de tineri 
pletoşi şi îmbrăcați în blugi. Alături, un îndemn devenit celebru: 


„Imaginaţi-vă puţin viaţa în Levi's”. 


1.7. Imperiul pleonasmului sau sfânta repetiție 


Cine mai ştie că iaurtul a fost comercializat la început în farmacii, după o 
reţetă descoperită în 1919 de Daniel Carasso şi apoi perfecționată de 
doctorul Metchikoff? Trecerea din farmacii în rafturile magazinului a fost 
destul de dificilă şi nu fără un mare efort de marketing. Danone a inventat 
două lucruri foarte simple: un borcan elegant (de două ori mai scump 
decât borcanele concurenţei) şi un mesaj publicitar pleonastic: „E natural 
ca Danone”, „Numai Danone ştie să facă Danone”. Aşa cum dovedeşte 
uneori şi discursul politic, oamenii adoră să audă ceea ce ştiu şi ei, adoră 
să aibă confirmări, să le întăreşti convingerile. 

Dacă eşti japonez, cum este Shigesato Itoi, simpla repetiţie nu-ţi va fi 
de ajuns. Vei proiecta imaginea a doi tineri care se sărută, în toată 
inocenţa şi puritatea primei explorări erotice, alături de un slogan aparent 
aiuritor: „Eu vreau ceea ce vreau”. Brusc, pleonasmul devine metaforă, 
discurs şi mesaj de identificare al unei întregi generaţii — dur sfidătoare în 
expresie, suavă în trăire. Niciodată nu ne-am fi gândit că doi tineri care se 
sărută pudic şi romantic ar putea fi reclama unui magazin de haine. Nu 
putem gândi asemenea asocieri, nu pentru că nu avem imaginaţie, ci 


pentru că nu ne cheamă Shigesato Itoi şi, în plus, nici japonezi nu suntem. 


1.8. Virtuţile poeziei sau tentația zborului imaginar 


Te întrebi ce legătură poate fi între poezie şi o banală firmă aeronautică. 
Marele Bernbach a îndrăznit să încalce cutumele publicitare, propunând 


următorul text: „A zbura înseamnă a te plimba pe cer. Inseamnă să planezi 


liniştit deasupra realității. Revenind acasă, revii în lume. Vreţi să 
împărtăşim împreună acest miracol. Tu şi Eastern Airlines”. 


Intr-o altă reclamă, putem citi alături de imaginea unui plonjor în apă: 


Iată plonjorul din Acapulco. Unii zic că e nebun. Greşit! Pur şi simplu îi place să plonjeze în 
gol. El se aşază pe marginea unei faleze de 80 de metri înălțime şi se aruncă într-o apă de doar 
3 metri adâncime. Acesta e Acapulco — nebun şi sălbatic. De la 1 iulie, Eastern Airlines vă va 


duce direct la Acapulco. Plonjaţi împreună cu noi! 


În câteva rânduri, publicitarul reuneşte să acopere toate virtuțile 
reclamei: simplu, concis, narativ, poetic, optimist, poziționat, atractiv, 
uşor ironic. „Publicitatea este şi va fi singura noastră maşină de visat”, 
spune Séguéla. Fără vis, viaţa noastră ar fi o adunătură cenuşie şi 
indistinctă de întâmplări şi necazuri, de încercări şi eşecuri, o goană 
teribilă de nu se ştie unde spre nu se ştie ce. Visul e gând şi proiecție. E 
revanşa imaginarului asupra materiei. E răzbunarea noastră de zi cu zi, 
cea mai simplă şi la îndemâna tuturor. Singurul drept fundamental pe care 
nu i-l poate lua nimeni, nici măcar torționarul sau paznicul temniţei, unde 
aştepţi, cu picioarele legate în lanţuri grele, sfârşitul pedepsei. 

Ne-am obişnuit să ne salvăm prin visare. Totul se rezolvă prin vis, 
prin reverie şi speranţă: iubirea cea mare, viitorul copilului, sărăcia, boala, 
neputinţa şi umilinţele. Până şi cumpărăturile din supermarket sunt un vis 
— singurul nostru vis care se transformă în realitate. Cam asta ar fi până la 
urmă definiția publicității dată de orice creativ: o meserie menită să 
deschidă ochii copilului care doarme liniştit şi fără nici o grijă în fiecare 
cumpărător. Nu contează cum anume reuşeşti acest lucru — printr-o 
imagine (un săritor de la trambulină, cu braţele deschise ca nişte aripi în 


zbor) sau printr-un îndemn rostit de-a dreptul, ca în reclamele firmei 


Maidenform: „Am visat că joc în filmul Cleopatra”, „Am visat că sunt o 
operă de artă”, „Am visat că apar pe coperta unei reviste”. 

Vorbele lui Séguéla ar trebui să bântuie liniştea oricărui copywriter: 
„Deschide mici ferestre în mintea oamenilor. Cei care se simt păsări îşi 
vor lua negreşit zborul”. Cuvinte superbe, pe care trebuie să le alături 
filosofiei poetice a altui publicitar de geniu, Leo Burnett: „Dacă stai cu 
mâna întinsă spre cer şi încerci să culegi stele, probabil că nu vei reuşi să 
apuci nici una dintre ele. Un lucru însă e sigur: în nici un caz nu rişti să te 


trezeşti cu un bulgăre de noroi în mână”. 


1.9. Virtuţile naraţiunii — un brand de ţară 


Cum să prezinţi atractiv şi irezistibil o ţară săracă şi necunoscută cum este 
Jamaica? Bernbach dă lovitura, apelând la istoria locului şi la mica ei 


poveste: 


În plină orgie a nopţii, Port Royal dispare în 7 ianuarie 1692 sub furia oceanului revoltat. 
Dispare cu tot cu case, cu oameni, cu arhive. Trei secunde. Şi nimic altceva... Când veniţi în 
Jamaica, mergeţi cu băgare de seamă. Nu pierdeţi timpul cu lucruri de nimic, jucând zi şi 
noapte la ruletă, dansând în baruri deocheate şi bând fără oprire rom jamaican. Folosiţi timpul 
vizitei pentru lucruri mult mai importante. De pildă, vizitând muzeul nostru... 


În publicitate, nu tot ce este lung e şi plicticos. Căile incitării pot fi 


complicate şi totuşi simple câteodată. 


1.10. Virtuţile metafore 


1.10.1. Libertatea tenişilor Nike ca mod de viaţă 


Istoria pantofilor de sport Nike începe în 1958, în urma întâlnirii 
miraculos de banale dintre un atlet de semifond, Philip H. Knight, şi 
antrenorul său de atletism, William Bowerman. Cum sportivul era un 
strălucit student în marketing la Standford, iar antrenorul un pasionat 
cizmar în timpul liber, cei doi şi-au propus să lucreze împreună şi să 
deschidă o mică firmă de echipament sportiv, mai ales că tânărul 
descoperise în lucrarea sa de licenţă un lucru cu totul surprinzător: 
hegemonia marilor firme germane, Puma şi Adidas, era doar aparentă, 
poziţia lor având multe puncte slabe. Unul dintre acestea era preţul. Fără 
să mai stea mult pe gânduri, Nike a început să fabrice tenişi de foarte 
bună calitate, la un preţ incredibil de mic. Adevărata recunoaştere 
internațională va veni mai târziu, când compartimentul de marketing 
descoperă nu numai numele inspirat de zeiţa greacă a victoriei, Nike, dar 
şi un logo (o imensă virgulă aşezată pe orizontală), la care designerii au 
ajuns stilizând până la abstract o aripă de înger. 

Trezită sub semnul inconfundabil al metaforei, firma îşi va urma 
ascensiunea, menținându-și mereu numele şi imaginea sub semnul 
sugestiei rafinate şi inteligente: o pereche de tenişi într-un borcan cu vată 
sub capac, ca o sugestie a unui medicament important, pe care îl păstrezi 
în dulăpior pentru vremuri mai grele („Luaţi două pe zi, dacă aveţi 
probleme de locomoţie”); un imens bulevard în pantă plin de maşini 
fojgăitoare şi, undeva, în lumina crepusculară a apusului, un alergător, cu 
celebrul îndemn înscris pe margine: „Fă-o!” sau parodierea celebrei scene 


pictate de Michelangelo, în care degetul Tatălui se pregăteşte să atingă 


un... picior. În 1980, Nike era deja liderul echipamentelor sportive din 
America, ajungând la o cifră de afaceri de 269 de milioane de dolari. 
Reţeta reuşitei conţine o nouă filosofie publicitară: nu produsul contează, 
ci flatarea cumpărătorul-țintă. Nu lăuda produsul, ci foloseşte metafora, în 
aşa fel încât mesajul să stârnească mândria clienților (lumea specială a 


atleților, în cazul nostru). 


1.10.2. Sub imperiul fisurativului 


Într-o concurenţă de-a dreptul nebună, o firmă producătoare de aparate de 
radio pentru maşini (Pioneer) s-a impus ca lider prin constanța mesajului 
publicitar, axat pe metaforă, pe apropierea de altfel lesne de anticipat între 
muzică şi automobil. Eleganţa şi umorul subtil au completat o reţetă 
folosită de alții doar întâmplător şi fără prea multă convingere: o 
frumoasă şi aerodinamică vioară cu patru roţi, o maşină albastră pe un 
tavan alb-roşiatic şi titlul: Roulez en état d 'ivresse („„Conduceţi în stare de 
beţie”), un pianist de culoare atingând imperturbabil clapele unui pian 
imens, care coboară în mare viteză la vale pe o bănuită stradă din San 


Francisco. 


1.10.3. Grotescul şi metafora — o combinaţie irezistibilă 


Un CD-player în faţa unui porc lacom şi lipsit de scrupule („Un CD- 
player prost este ca şi cum ai da dulceaţă porcilor”), imaginea unei maşini 
deformate de o oglindă strâmbă şi, alături, concluzia: „Tot ce nu este 
Pioneer denaturează muzica şi, în final, caroseria”. Jacky Setton, autorul 
campaniilor Pioneer, atinge pentru prima oară sensibilitatea tinerilor: 
novator, nonconformist, autoironic, insolent şi pragmatic. Studenţii de la 


Sorbona îl ovaționează, ziariştii şuşotesc pe la colţuri, iar politicienii îi fac 


curte. Ca orice artist inspirat, se retrage la timp, în plină glorie. Refuză 
promisiunea unor contracte fabuloase, pentru a se bucura în sfârşit de 
viaţă, la bordul unui iaht cu care va face în trei ani înconjurul lumii. Doar 
el şi familia lui. În urmă va lăsa o campanie rămasă fără egal până în 
zilele noastre şi o cugetare cât un manual de publicitate: „Cred, în ciuda a 
ceea ce zic unii Şi alții, că elitismul poate fi popular. Urâtul şi banalul nu-s 


în stare să vândă nimic”. 


1.11. Publicitatea indirectă sau sponsorizările 


acţiunilor cultural-sportive 


Nimeni nu mai este astăzi mirat să constate că mai toate spectacolele 
artistice afişează numele firmelor-sponsor. Astfel, firmele cu pricina 
câştigă popularitate, prestigiu, expunere mediatică. Ideea mecenatului nu 
este nouă. Firma de biscuiţi Lu i-a dat doar o coerență necesară, 
impunând-o ca pe o practică publicitară obişnuită. Important nu este să 
dai bani, ci să-ţi legi numele de un eveniment presupus important: primele 
zboruri aviatice, expediţia lui Charcot, o vizită istorică ş.a.m.d. Lu a mers 
mai departe şi a impus o cerință publicitară de esenţă: adaugă o calitate în 
plus produsului. Mai exact, pentru prima oară, firma a oferit micilor 
clienți (copii de toate vârstele) un adaos de surprize: o cutie viu colorată, 
o carte, o jucărie, un ornament de ceramică, un calendar de perete, un joc, 
iar pentru părinţi, un întreg manual de patiserie: Reţete pe care toate 
mamele trebuie să le citească înainte de a oferi copiilor biscuiţii petit 
beurre. Sensibilă şi atentă la lucruri ieşite din comun, presa franceză s-a 
grăbit să consemneze evenimentul, scutind astfel firma de cheltuieli 


publicitare inutile. In scurt timp, vânzările au crescut exponențial. 


Deşi încă la început, meseria de PR îşi arată deja virtuțile. Până la 
Ries-Trout şi conceptul revoluţionar al „poziţionării” nu mai e decât un 
pas. Ideea acestui concept e un monument de simplitate şi eficacitate: 
idealul în publicitate este să-l faci pe altul (mass-media, în principal) să 
lucreze pentru tine. Costă mai puţin şi se dovedeşte a fi mult mai 


convingător pentru consumator. 


1.12. Flatarea consumatorului sau impunerea 


aroganţei bărbătești 


Iniţial, Chivas era o băutură obişnuită. În 1960, publicitarii i-au impus o 
distincție nebănuită. Brusc, Chivas a devenit sinonimul unei anumite 
atitudini şi nu neapărat al calității, afirmându-şi cinismul, egoismul, 
meschinăria scuzabilă. „Cine e idiotul care a schimbat sticla de Chivas?”. 
Flatarea bărbăţiei arogante consonează minunat cu paradoxul, cu 
imaginea unei sticle golite pe jumătate: „Luaţi partea bună a lucrurilor. 
Sticla de Chivas s-a golit, dar deja v-aţi făcut noi prieteni”; „Dacă 
conţinutul sticlei dumneavoastră de Chivas scade la jumătate este pentru 
că sticla e pe jumătate goală. Dacă sunteţi în vizită la un prieten şi sticla 
ajunge la acelaşi punct, liniştiţi-vă cu gândul că e pe jumătate plină”. Faţă 
de alte băuturi, reclama Chivas nu mizează pe eleganţă sau snobism, ci pe 
flatarea inteligenţei consumatorului: „Eşti ceea ce bei”, adică eşti 


puternic, echilibrat, dominator ca licoarea din sticla de Chivas. 


1.13. Stilul de viaţă sau cum ne exprimăm 


personalitatea prin lucruri 


Istoria automobilului Citroën începe cu un tânăr şi ambițios politehnist, 
Andre Citroën, care se îndrăgosteşte de motoare auto şi îşi deschide o 
mică linie de fabricaţie de unul singur, fără nici un alt sprijin financiar 
asigurator. Aşa cum se întâmplă în multe cazuri, doar inteligenţa şi curajul 
nu sunt suficiente pentru a reuşi. În viaţă mai ai nevoie şi de noroc, lucru 
de care domnul Citroën nu se poate plânge. Două mari şanse i-au deschis 
calea succesului. Prima o reprezintă declanşarea Primului Războiu 
Mondial şi o comandă neaşteptat de mare de obuze pe care urmează să le 
fabrice pentru armata franceză. A doua constă în întâlnirea lui cu marele 
constructor auto Henry Ford, de la care va deprinde repede metodele 
americane de asamblare a motoarelor pe limia de producţie. Aparent, 
Citroën îşi datorează succesul economicităţii primei sale maşini de serie: 
un preţ mic (7 950 de franci), dotări avansate (demaror electric, ecleraj 
fiabil). În realitate, cariera centenară a acestei maşini se datorează ideilor 


şi remarcabilelor premoniţii publicitare ale fondatorului său. 


1.13.1. Citroen şi prima femeie la volan 


În 1920, Andre Citroën pune pentru prima oară o femeie la volan, 
definind maşina ca un mijloc de evaziune, şi nu neapărat de deplasare, 
prin eleganța exteriorului şi asortarea detaliilor cromatice din interior. În 
1923, înfiinţează prima companie de taxiuri şi prima firmă de transport 
rural, prima agenţie de asigurări şi vânzări pe credit, contribuind din plin 
la crearea unui sistem funcțional de semnalizare rutieră (100 000 de 


panouri în Franţa). Om curajos şi dominat de idei geniale în simplitatea 


lor, Citroën a înţeles ca nimeni altul în epocă importanţa spectacolului şi a 
imaginii de marcă, pe care a legat-o de cele mai spectaculoase evenimente 
ale timpului, inclusiv iluminarea Turnului Eiffel cu 250 000 de becuri, 
600 de kilometri de cablu şi 120 de panouri electrice. Mizând mereu pe 
idei novatoare, el traversează criza economică din 1933 cu noi şi noi 
îmbunătățiri tehnologice (tracţiunea pe faţă, limitarea consumului), 
neuitând niciodată să acorde locul cuvenit publicităţii, lucru continuat şi 
de urmaşi, spre împlinirea dorinţei lui obsesive: „Vreau ca fiecare copil să 
strige pe stradă trei cuvinte: mami, tati, Citroen”. Chiar dacă Citroën a 
suferit de-a lungul timpului numeroase transformări, întâmplător sau nu, 
campaniile publicitare s-au menţinut cam în aceeaşi zonă de interes: stilul 
de viaţă. De la eleganța interbelică la spiritul de aventură tineresc; de la 
sugestia forței animalice (şiruri de cai sălbatici înaintând în galop pe două 
rânduri ce desenau săgețile suprapuse ale mărcii) până la temeritatea 
nebunească de a rula pe Zidul Chinezesc cu „revoluționarul AX”. 
Actualul slogan agitat în România (cel care leagă numele firmei de 
tehnologie) nu are forța de a poziţiona convenabil o maşină cam scumpă 
şi nu tocmai fiabilă pentru nişte drumuri est-europene. 


Alte cazuri şi situaţii: 


e Spiritul rebel. E foarte greu să scrii pentru tineri, să le captezi atenția, 
să-i seduci. Tinerii sunt imprevizibil, superficiali, explozivi, 
entuziaşti şi deseori caracterizați de nerecunoştință. Ca să-i câştigi, 
trebuie să le vorbeşti pe aceeaşi limbă. Nu e o limbă uşoară pentru un 
adult, nici măcar pentru unul revoltat şi veşnic jucăuş în gândire ca 
John Warner, cel care, la sfârşitul anilor "60, a scos revista Rolling 
Stone, publicaţia contestatar-lbertină a adolescenților americani din 
acea epocă. Cincisprezece ani mai târziu, revista şi autorul ei dădeau 


semne clare de îmbătrânire. Ceva trebuia făcut la nivelul conţinutului, 


dar şi al imaginii publicaţiei: o mare provocare, folosită strălucit de o 
echipă de copywriteri din Minneapolis, la fel de tineri şi dornici de 
afirmare ca şi cititorii revistei. Filosofia lor publicitară era pe cât de 
simplă, pe atât de bine articulată: „Mai bine imaginaţie decât repetiţie. 
Mai bine elocvență decât grandilocvență”. În plus, aceşti tineri 
creatori erau conduşi de un fanatic al publicităţii inteligente, Tom 
McElligott, care nu se sfia să repete oricărui client: „Nu încercăm 
niciodată să tratăm publicul ca şi când ar fi imbecil. Noi facem tot ce 
ne stă în putere ca să-i convingem pe clienţi să nu încerce aşa ceva”. 
Campania Rolling Stone va începe în 1985 şi va da lovitura nu prin 
idee, ci prin curajul şi simplitatea de manual de a o reda — o serie de 
reclame şi un singur procedeu: opoziția. 

Opoziția sau contrastul se poate fructifica în multe feluri. Opoziția 
dintre clientul mediu al revistei (un hipiot cam tomnatic, cam 
resemnat) şi cititorul modern (un tânăr modern, uşor visător şi plin de 
încredere în viitorul său). Opoziția dintre Jimi Hendrix şi un star de 
baseball. Opoziția dintre simbolul hipiot al păcii şi simbolul mărcii 
Mercedes. Deşi nu pare la prima vedere, cutezanţa e fără seamăn: să 
fii rebel contra rebelilor, să răstorni contestaţia, să propui normalitatea 
ca pe o noutate abia descoperită. Numai un tânăr ca McElligott putea 
să înțeleagă esenţa contestatară a tinereţii: scopul luptei nu e un 
sistem, un obiect, o altă generaţie; scopul e lupta însăşi, opoziția. Deşi 
previzibile cumva, reclamele sunt vii şi strălucitoare, se impun privirii 
şi nu plictisesc niciodată... Percepție vs Realitate. Două panouri 
alăturate, două titluri şi două imagini unice. O maşină hipiotă şi un 
Jaguar ultimul tip. O fată în relaxare yoga şi o tânără făcându-şi 
gimnastica de dimineaţă. Pasivitate şi acţiune. Resemnare şi forță. În 


toate, o urmă fină de ironie, ca un rever atins de un parfum senzual, 


irezistibil. În stânga, e doar Percepție şi nimic altceva decât hârtia 
albă. În dreapta, cuvântul Reality, imaginea unui săpun abia desfăcut 
şi un text ucigător: „Cititorii noştri au făcut între timp ceva progrese în 


materie de igienă”. 


1.13.2. Un ambalaj istoric: sticla de Coca-Cola sau personalizarea 


prin detaliu 


La început a fost ideea (o băutură uşoară şi pentru toată lumea), o muncă 
în laborator de 17 ani şi un mărunt farmacist din Atlanta, John Pemberton, 
care, în 1880, a pus bazele unei mărci planetare: Coca-Cola. Şi în acest 
caz, norocul a fost de partea învingătorului. În 1886, Pemberton se căznea 
să-şi vândă băutura într-un drugstore modest, fără prea multă căutare. 
Reţeta (amestec de zahăr, cofeină, frunze de coca, ulei de coriandru, 
glicerină, acid fosforic, vanilie, lămâie şi caramel) era gata, dar succesul 
întârzia să apară. Întâmplarea a făcut ca, într-o seară, Pemberton să nu mai 
aibă apă plată şi să pregătească băutura descoperită de el cu apă gazoasă. 
A doua zi, clienţii au început să ia cu asalt micul magazin, cerând un 
pahar de Coke preparat cu sifon, nu cu apă simplă. Putem vorbi despre 
noroc şi în 1944, când, în timpul războiului, preşedintele Eisenhower a 
vrut să ridice moralul soldaților americani oferindu-le ceva din gustul de 
acasă: gustul de Coca-Cola. În ziua debarcării americane în Japonia, şase 
uzine de Coke îi aşteptau pe combatanți cu minunata băutură răcoritoare. 
Destinul mondial al invenţiei lui Pemberton începea acum un drum fără 
întoarcere. Succesul colosal al mărcii are două explicaţii: calitatea 
produsului şi... sticla, o sticlă unică, ciudată, plină de personalitate şi de 


neimitat. 


Secretul lucrurilor mari stă deseori în micile detalii. În 1887, 
Pemberton găsise forma sticlei, dar nu avea încă eticheta. Pare stupid şi 
ridicol, dar o băutură excepţională şi tot mai dorită de americani risca să 
se împiedice de un fleac: o simplă etichetă. Pemberton era în culmea 
disperării. Ideea lui fixă era ca numele băuturii să fie un simbol original, 
un însemn lesne de recunoscut de toată lumea, ceva nou şi memorabil, 
inimitabil în ciuda oricăror eforturi de plagiere. Echipa lui de marketing 
nu găsea nici o soluţie. De săptămâni bune, bătea pasul pe loc. Tot mai 
nervos, patronul firmei asista la discuţiile sterile ale „creatorilor” şi 
aştepta un miracol, în timp ce răsfoia absent catastiful în care contabilul 
său, domnul Robinson, nota mersul afacerilor, vânzările şi plățile 
furmzorilor. La un moment dat, strigătul de bucurie al patronului a 
întrerupt agitația verbală din încăpere: „Domnilor, nu vă mai chinuiți 
degeaba. Soluţia e în acest caiet. De zece zile ne uităm la ea fără să o 
vedem. Priviţi ce litere frumoase ies de sub pana prietenului nostru 
Robinson”. Atunci au văzut cu toții savanta caligrafie a literei C, linia 
prelungă ca o liană ce sublinia restul literelor din cuvinte. Nici un scris nu 
semăna cu cel al contabilului Robinson. Avea impact şi personalitate, 
estetism şi mister. În sfârşit, Coca-Cola îşi găsise înfăţişarea de care avea 
nevoie, logoul ce o va face celebră în toată lumea, identificându-se cu 
America şi cu spiritul ei modern de libertate, cu îndrăzneală şi tinereţe. 

Nimic (nici măcar mondializarea chipului bărbos şi rubicond al lui 
Moş Crăciun) nu va egala vreodată lovitura de imagine a etichetei — un 
simplu dreptunghi de hârtie, un însemn, o semnătură. Culmea ironiei face 
ca, un an mai târziu, iluminatul farmacist Pemberton să-şi vândă invenţia 
pentru o mână de dolari unui anume Candler, un aventurier orgolios şi 


perspicace, gata oricând să profite de naivitatea altora. 


1.14. Mituri, mitologii, simboluri 


Firma Levi Strauss nu a inventat prea multe lucruri. Încă din 1860 şi-a 
ştanțat numele pe celebrul nasture de metal, a dublat cusăturile 
buzunarelor căutătorilor de aur şi a întărit marca fabricii printr-un 
dreptunghi de piele, pe care a gravat simbolul a doi cai nărăvaşi, cabraţi în 
direcţii opuse. Meritul firmei stă în investiţiile făcute pentru a-şi conserva 
numele (e prima care s-a înregistrat la Oficiul de Mărci) şi mai ales în 
efortul colosal de a desprinde produsul de imaginea inițială, deloc 
onorantă (iţari americani), înnobilând-o constant prin recontextualizări 
îndrăzneţe, susţinute de cântăreți, oameni de artă, creatori de modă. Nu e 
uşor de explicat succesul nebun al blugilor, deveniți între timp uniforma 
tinerilor din lumea întreagă. Ca orice miracol, succesul acestor pantaloni 
fără dungă şi fără alte rigori de utilizare stă sub pecetea tainei. Blugii au 
încetat de mult să mai fie la modă. Ei sunt deja un stil de viaţă, o expresie 
a tinereții rebele şi a spiritului nonşalant. Blugii au devenit un mit 
modern, purtând după sine toate mitologiile veacului trecut (Beatles, 
Woodstock, mişcarea hippy, pop-art). Inteligența celor de la Levi's este de 
a nu fi urmat neapărat traseul vânzărilor mereu în creştere, ci de a înţelege 
şi a stimula spiritul (conceptul de viaţă) întruchipat de străvechi pantaloni 
americani. Reclama din anii '70, în care statuia lui David a lui 
Michelangelo era îmbrăcată într-o pereche de blugi decupaţi până la 
genunchi, rămâne şi astăzi o capodoperă a genului, în care regăsim esenţa 
protestatară a tinerei generaţii: ironie, dispreţ, vigoare, negativism, uşoară 
decadenţă, simplitate, grandoare şi dezgust. Coerenţa publicitară a firmei 
nu lasă loc nici unei ezitări. Levi's e conştientă că a devenit un mit şi 


sloganul său preferat o confirmă: „Intraţi în legendă”. 


Studiile sociologice arată că aluzia culturală e tot mai prezentă în 
discursul publicitar. Dornică să aibă ceea ce nu are (prestigiu, eternitate, 
deschidere culturală), reclama din zilele noastre include tot mai multe 
referinţe artistice consacrate (tablouri celebre, vestigii, figuri 
emblematice), într-o gestualitate dezinvolt-parodică şi mereu creativă. 


Alte mitologii: 


e Simbolul cowboy şi țigările Marlboro. Dispariţia produsului din 
reclamă. Pare greu de crezut, dar la începuturile firmei, prin 1956, 
Marlboro era o elegantă şi uşoară țigară pentru femei, cu filtrul colorat 
într-o nuanţă carmin, pentru a disimula urmele inestetice lăsate de ruj. 
Cum la vremea aceea numărul femeilor fumătoare era în scădere, 
firma s-a văzut nevoită să-şi schimbe produsul şi publicul-țintă. Noua 
imagine Marlboro s-a construit teribil de greu. Cu ezitări şi felurite 
încercări ratate („De ce nu faci o pauză de lucru, ca să fumezi un 
Marlboro?”), în 1964, Leo Burnett a dat lovitura, găsind în sfârşit 
imaginea-simbol a masculinității texane — un bărbat însingurat, cu 
muntele uşor purpuriu pe fundal şi nelipsitul cal răbdător şi puternic în 
preajmă, cu figura asprită de duritatea vieții şi de praful corosiv al 
întinderii deşertice din Arizona. Nu figura în sine contează, ci 
elementele simbolice: muntele, recuzita vestimentară, echilibrul, forța 
şi solitudinea plenară, de explorator, de aventurier înțelepțit de viață. 
Deloc întâmplător, imaginea eroului văcar e mereu privită de departe 
şi niciodată din față (chiar şi de aproape, fața personajului e parțial 
acoperită de borurile prelungi ale pălăriei texane, de mâna ce duce la 
buze celebra țigară). Ca orice simbol, cowboy-ul însingurat îşi cultivă 
misterul, poezia, spațiul egoist de serenitate, dubla lectură. Uneori, din 
reclamă lipseşte chiar şi ţigara. E suficientă imaginea arhetipală, 


prezența eroului ce poartă mereu după sine tensiunea unor poveşti 


niciodată rostite, galopând prin prerie sau odihnindu-se lângă un foc 
nocturn, cu o ceaşcă de ceai la buze. Nu există un omagiu mai 
semnificativ adus puterii discursive a imaginii publicitare. Să vorbeşti 
despre un obiect în absenţa sa. Să povesteşti tăcând. Să te apleci 
asupra marilor valori ale vieţii, vorbind prin poziția corpului, prin 
aspectul hainelor, prin învecinarea calmă şi echilibrată cu sălbăticia 
naturii. Sute de mii de fotografii au fost făcute până ce Leo Burnett a 
sărit de pe scaun, exclamând precum Arhimede că a găsit ceea ce 
căutase atâta timp. Încă o dată s-au confirmat spusele aforiştilor 
celebri: „Exigenţa e mama talentului”. Încă o dată, Burnett a reuşit, 
oferind umanităţii nu o reclamă, ci un simbol cultural. Culmea ironiei 
face ca Burnett să nu se bucure prea mult de reuşita sa. Va muri la 79 
de ani, în urma unei crize cardiace, aşa cum eroul principal din 
reclama Marlboro va muri şi el răpus de cancer pulmonar. Succesul 
reclamei va însemna sfârşitul publicităţii pentru produsele din tutun, 
constrânsă fiind până la sufocare de noile legi îndreptate împotriva 
fumatului. Faptul că ea mai rezistă şi astăzi se datorează căderii 
comunismului. Pofta teribilă de a fuma şi a privi cu nesaţ reclame 
pentru ţigări s-a reaprins în ţările est-europene, redându-i cowboy-ului 
texan strălucirea de altădată. Legenda şi simbolul nu mor uşor. 
Sfârşitul e însă aproape. Panourile uriaşe cu Marlboro, LM sau Camel 
par a fi ultimele zvâcniri înaintea unei morţi anunţate. 

Perrier şi cei trei muschetari, care de fapt erau patru. Apele minerale 
din regiunea franceză Vergeze erau cunoscute încă din vremea 
romanilor. Sub impulsul bunăvoinţei şi recunoaşterii regale (Napoleon 
al III-lea autorizează în 23 iunie 1863 comercializarea apei), la 
Vergeze s-ar fi dezvoltat un întreg complex termal dacă primele 


construcţii nu ar fi fost mistuite de un incendiu devastator. Interesant 


este că omul care a lansat apa minerală ca produs nu a fost nici Louis 
Rouvière (primul proprietar), nici doctorul Perrier (cel care a dat 
numele apei şi a îmbuteliat-o pentru prima oară), ci un englez, Sir 
John Harmsworth, care, paralizat în urma unui accident auto, s-a 
retras în Vergeze şi a pus la cale câteva lovituri de marketing, obținând 
printre altele să devină furnizorul exclusiv al reginei Angliei şi 
singurul exportator de apă minerală franceză. Tot mai cunoscută la 
Paris, Londra, New Delhi sau în Singapore, apa Perrier va întâmpina 
mari greutăți pentru a se lansa în America, până ce un talentat în 
comunicare, Jean Davray, va orienta campania publicitară spre 
vacanţă, soare şi bucuria de a trăi (Perrier, c’est fou), iar Georges 
Lautner va găsi laitmotivul triourilor culturale celebre: cei trei 
muschetari, cei trei comedianţi Marx (Groucho, Harpo şi Chico), cele 
trei graţii sau cei trei magi de la Răsărit (Gaspar, Melchior şi 
Balthazar). Chiar şi prezentată sub formă de vodevil, de evocare facilă 
şi de gust îndoielnic, trimiterea culturală a animat spiritul american — 
superficial şi amator de parodie, dar mereu orgolios şi snob până la 
limită. Agrementată cu estetisme grafice şi multiple aluzii demne de 
universul şăgalnic prevertian (un ciclist, un clovn, un jongleur, o navă 
spațială), Perrier ar fi dominat şi astăzi piaţa tot mai expansivă a 
apelor minerale dacă un incident stupid, bine speculat de concurenţă, 
nu s-a fi transformat în dramă: câteva urme de benzen găsite într-un 
laborator canadian au obligat firma să retragă de pe piaţă milioane şi 
milioane de sticle. Oricâte eforturi ulterioare a făcut firma (disculpări 
şi campanii publicitare remarcabile), Perrier nu a mai putut să-şi 
recâştige poziţia de lider. Șampania apelor minerale a devenit, din 


cauza unei picături de benzen, un vin en plastique, un vin ordinar, care 


nu te mai îndeamnă să-l celebrezi scoțând frapiera de argint şi 


paharele scumpe de cristal moştenite de la bunica. 


1.15. Smerenia publicitară sau cum să faci reclamă 


cât mai multor produse fără să nedreptăţeşti vreunul 


Când citeşti panoul publicitar al unui supermarket, îţi vine să o iei la fugă. 
Toate spun cam acelaşi lucru, toate se bat cu preţurile şi desigur că ies 
învingătoare. În domeniul marilor magazine, inventivitatea se reduce la o 
mănuşă de box („Facem preţurile KO”) sau la o promisiune glumeaţă 
(„Dacă găsiți un produs mai ieftin ca al nostru, vă înapoiem de două ori 
suma plătită”). De fapt, magazinele grande surface au nevoie de 
publicitate atât cât să-şi anunţe prezenţa sau să se poziţioneze față de 
concurenţă („Suntem singurul magazin care...”, „Numai la noi găsiţi...”). 
Altfel, nu e uşor — ba chiar e imoral — să lauzi un produs anume oferindu-i 
expunere gratuită, fără să nedreptăţeşti pe altele de acelaşi tip. Carrefour a 
încălcat această rigoare deontologică şi, astfel, a reuşit să depăşească cele 
mai optimiste cifre ale vânzărilor. Secretul constă în faptul că magazinele 
Carrefour au început să-şi fabrice propriile produse „lbere” şi fără marcă 
(produse vrac, ambalate apoi de către magazin), ceea ce a creat o reacție 
violentă din partea concurenţei şi a Asociaţiei Agenţiilor de Publicitate, 
acuza principală fiind concurenţa neloială, precum şi „abuzul de încredere 
şi mistificarea prin omisiune”. 

Chiar dacă sunau pleonastic şi banal, reclamele Carrefour aveau totuşi 
o mare calitate: erau simple şi la obiect. „lată detergentul detergent. 
Cafeaua cafea. Uleiul ulei”; „Se crede că un produs e mai bun doar pentru 


că e mai scump, că are un ambalaj frumos sau un nume sonor. Să fie asta 


libertatea? Iată produsele libere. Fără nume, la fel de bune, mai ieftine”. 
Între sinceritate totală (produsul contează, nu eticheta) şi abuz, Carrefour 
a dezvoltat o modestie trufaşă, remarcată imediat de clienți, dar şi de 
presa franceză, care s-a văzut nevoită să consemneze triumful publicitar, 
originalitatea dezarmantă a ideii. „lată oja ojă. Ne pare foarte rău. Nu e 
cea mai bună ojă de pe piaţă. Noi nu am putut egala performanţele Elnett. 
Bravo, L'Oreal!”. 

Mai multe emisiuni TV au făcut loc subiectului. L-au comentat. L-au 
întors pe toate feţele. Pentru prima oară, Franţa se arăta pasionată de o 
campanie publicitară, confirmând încă o dată că ideile adevărate şi 
creatoare nu sunt nici mari, nici mici, nici simple, nici complicate. Ele 
doar răstoarnă lumea, obişnuinţele sau stările ce păreau până atunci 
neclintite, de neatins. 

Să schimbi din rădăcini ceva (o obişnuinţă de percepţie sau de 
cumpărare) este visul oricărui publicitar. Ogilvy şi-a propus imaginea 
unui produs exclusivist, adresat doar miliardarilor de top, şi a reuşit 
incredibil de simplu. A luat un Rolls-Royce Phantom căruia i-a pus la 
volan o femeie sau, şi mai îndrăzneţ, l-a aşezat într-un garaj, în timp ce un 
bătrân elegant, împreună cu fiul său îşi spală maşina personală, sfidând 
astfel cutumele vremii. Noutatea impusă de Ogilvy nu era coborârea 
Rollsului la condiţia de maşină populară, accesibilă. Noutatea era curajul 
de a înfrunta o prejudecată, de a gândi contra, de a face invers decât 
făceau alți colegi de breaslă. Publicité oblige, spune Séguéla, dar cu o 
condiție: să fii primul, să iei prin surprindere, să nu-ţi pierzi niciodată 


prospeţimea şi felul de a gândi în răspăr. 


1.15.1. Volvo sau iluzia continuității 


Nimeni nu întrece actuala imagine de siguranță maximă a mărcii Volvo. 
În condiţii normale de concurenţă, Volvo nu poate fi întrecută decât de ea 
însăşi, ceea ce a reuşit împreună cu firma de publicitate Ally & Gargano 
(pe atunci anonimă şi dispusă să-şi ofere serviciile creative chiar şi gratis), 
care a intuit cât de important e să mergi uneori contra curentului. Tinerii 
din mica agenţie au avut curaj. Într-o perioadă în care toată lumea 
proslăvea noul şi noutatea (anii '50), Volvo a preferat să mizeze pe valori 
perimate şi aparent bătrâneşti: stabilitate, seriozitate şi sobrietate, micul 


conservatorism al omului aşezat: 


La cât timp vă schimbaţi vechea maşină cu una nouă? Bănuim că destul de des. În Suedia, 
maşinile Volvo se păstrează aproape 11 ani. Dacă aveţi un Volvo, păstraţi-l. Nu fiţi jenaţi să-l 
conduceţi mai mult timp, gândind că sunteţi demodaţi. Noi nu ne schimbăm stilul în fiecare an, 


ca alţii. 


Fără să semene între ele şi fără să se schimbe fundamental, sloganurile 
vor continua în spiritul aceleiaşi idei: „Aţi accepta să vindeţi maşina 
dumneavoastră actuală unui prieten apropiat? Bineînţeles că nu, ştiind 
defectele ascunse ale maşinii. La noi, proprietarii de Volvo îşi vând 
maşinile prietenilor. Nu riscă nici o clipă să-i piardă”. Nu contează faptul 
că nu este elegant să asociezi o maşină frumoasă cu un fotoliu patriarhal 
sau cu un tanc de luptă, aşa cum a făcut Volvo. Acolo unde scade 


rafinamentul, creşte tonusul, încrederea şi sentimentul indescriptibil al 


siguranţeiL. 


1.16. Scurtă tipologie publicitară 


Terminologia românească este deficitară în domeniul publicităţii. În ciuda 
mai multor încercări, încă nu reuşim să distingem între reclamă şi cele 
două forme de publicitate consacrate în spaţiul anglo-american. Ne 
referim la termenii advertising şi publicity, pe care Nicola şi Petre (2001) 
îi detaliază sintetic. Confuzii apar şi în utilizarea altor noţiuni conexe 
domeniului: poziționare, publicitate mascată, buzz marketing, marketing 
publicitar sau promovare. Publicitatea românească îşi caută încă propriul 
limbaj, obligând specialiştii fie să adapteze anumite cuvinte, să le traducă, 
fie să le preia de-a dreptul din engleză sau franceză (anonsor, brif, 
copywriter €tc.). Aşa cum funcționează la noi, termenul publicitate pare 
să acopere mai multe sensuri, trimițând voit sau nu la categoriile de 
public-ţintă, la comportamentul cumpărătorului, la tehnicile de vânzare 
sau de elaborare a mesajului. Alteori, într-o accepțiune mai largă, 
publicitatea tinde să se confunde cu marketingul, ceea ce nu e nici greşit 
şi nici departe de adevăr. 

Veche de când lumea, publicitatea a căpătat contur utilitar şi 
sistematic prin 1800, când în Anglia se înfiinţează agenţia Whiye's, care 
trebuia să se ocupe de reclama pentru loteria guvernamentală britanică. 
Apoi, în 1836, Emile de Girardin fondează cotidianul La Presse şi 
lansează o idee economică revoluţionară: un ziar cu preţul mai mic decât 
costurile de producție, diferenţa fiind acoperită din veniturile publicitare. 
Întârzierea americanilor în domeniu (prima agenţie a fost creată abia în 
1867, de James W. Thompson) nu înseamnă mare lucru, avântul comercial 
economic din SUA făcând ca, în scurt timp, sediul publicităţii eficiente şi 
novatoare să se mute din Europa peste Ocean. Trecerea de la simplul 


anunţ şi de la simpla menționare a produsului (a numelui producătorului), 


la calităţile obiectului şi mai ales la motivele achiziţionării lui ilustrează 
evoluția spectaculoasă a domeniului, concurenţa dură şi nemiloasă între 
firmele producătoare. Ne place sau nu, publicitatea ne influenţează tot mai 
mult — de la alegerea unui partid sau altul, până la modificarea 
mentalităților (de pildă, toleranța etnică), de la imaginea despre sine 
(Palmolive şi iluzia pielii veşnic catifelate), la obiceiuri de igienă sau la 
obiceiurile alimentare (reclama lui Claude Hopkins, care 1-a obligat 
cumva pe americani mai degrabă să bea suc portocale decât să mănânce 
fructul). 

Asemenea jurnalismului, publicitatea nu are legi, ci doar exigente, 
principii şi constrângeri. Trebuie să le fi venit greu părinţilor publicităţii 
moderne (Ogilvy, Burnett, Séguéla) să transforme publicitatea într-o 
ştiinţă, într-un obiect de studiu academic. Acest efort notabil de 
întemeiere s-ar fi arătat inutil fără Rosser Reeves, cu a sa celebră „unică 
propunere de vânzare” (unique selling proposition — USP), sau fără Bill 
Bernbach, care a clasicizat compartimentul de creaţie (copywriter — art 
director), oferind istoriei advertisingului cea mai bună reclamă din toate 
timpurile (Volkswagenul lui Bernbach), o reclamă ce a consacrat până 
astăzi conceptul de inteligență umoristică (imaginea maşinii pe un fond 
alb, un titlu aiurea, Lămâie, şi un text exemplar prin simplitatea sa: „Acest 
Volkswagen nu va părăsi fabrica. Banda de crom de la torpedou e pătată şi 
trebuie înlocuită. E posibil ca voi să nu fi văzut asta. Inspectorul nostru, 
Kurt Kroner, a observat însă imperfecțiunea. La fabrica Volkswagen 
lucrează 3 389 de oameni, care au o singură misiune: aceea de a inspecta 
maşinile Volkswagen în fiecare etapă de producţie etc.”). 

Serghei Ceahotin vorbea încă din 1937 despre „violul maselor”. 
Pentru ca acest lucru să nu se întâmple cu adevărat, avem o singură cale: 


să ne păstrăm luciditatea şi să nu abandonăm lectura critică. Să nu uităm 


niciodată că substantivul reclamă poate fi însoțit şi de verbul a reclama. 
Intr-un cuvânt, şansa noastră e să refuzăm publicităţii rolul unui banal 
propagandist de serviciu. 


* 


De la simplul anunț sau banala semnătură (marcă, brand sau logo) a 
creatorului unui produs până la marile campanii de promovare, 
publicitatea a parcurs cam acelaşi drum pe care omenirea l-a preamărit 
atunci când Armstrong & Co au păşit pe Lună. Cele mai vizibile progrese 
ale publicității se înregistrează după al Doilea Război Mondial. Dacă în 
1920 americanii lansau cu surle şi trâmbițe conceptul de marcă, iar 
George Gallup punea bazele cercetării ştiinţifice a sondajelor, anii '60 
mută atenția pe „avantajul” unui produs, iar Leo Burnett şi D. Ogilvy 
impun stilul offbeat, care îşi propune să stabilească relații noi, 
surprinzătoare (puternic narative) între mesajul publicitar şi produs. Între 
timp, Thomas Dillon introduce conceptul de fidelizare, iar zece ani mai 
târziu, J. Trout şi Al Ries vin cu o abordare revoluţionară a publicităţii: 
poziționarea şi publicitatea de nişă (procesul prin care un produs este 
plasat pe piaţă în aşa fel încât să ocupe un loc distinct şi vizibil în mintea 
cumpărătorului). 

Astăzi se înregistrează numeroase căutări şi variante funcționaliste, 
dar toate stau sub semnul apariției de noi şi noi tehnologii de comunicare. 
Consecința e vizibilă în marketingul direct, în fragmentarea audienţelor, 
în utilizarea celor mai tentante forme de credit („Cumpără acum, plăteşte 


mai târziu”). 


1.16.1. Tipologia mesajului publicitar şi criteriile acestuia 


Criteriul de ierarhizare stă în orientarea mesajului spre produs, spre marcă 
sau spre organizaţie. Alegând primul criteriu (spre produs), înregistrăm 
următoarele tipuri publicitare: de informare, de poziționare sau de nişă, de 
reamintire, de mărturie, star system (de impunere prin intermediul 
vedetelor), de demonstrație (preferat de Ogilvy), negativ (neacceptat în 
spaţiul european). 

Alte criterii vizează: plasarea geografică, natura pieţei, tipul de mesaj 
(factual, rațional, emoţional) sau tipul canalului de comunicare. Din 
păcate (sau din fericire), nimeni nu a reuşit o taxonomie completă a 
genului. Diversitatea criteriilor explică multitudinea tipologiilor. Din 
perspectiva abordării, publicitatea poate fi: rațională (persuasivă), 
mecanicistă (comportamentală), interogativă ŞI sugestivă 
(psihodinamică). Altfel spus, abordarea publicitară urmează traseul 
forjăru pedagogice a personalităţii umane — rațiune, învăţare, afect, statut 
social —, generând mai multe tipuri de consumatori: rațional, condiționat, 
conformist, egocentric. Alte criterii nu fac decât să nuanţeze gradul de 
implicare (raţională sau emoţională) a consumatorului: puternic, mediu, 
slab. 

Studiile privind activitatea emisferelor cerebrale dau roade bogate în 
publicitate (emisfera stângă pentru rațiune, emisfera dreaptă pentru 
emoție, imaginaţie şi visare), lucru recunoscut autoironic în unele reclame 
aparent stupide şi neconvingătoare, de tipul: „O maşină pentru emisfera 


j- l 


dreaptă a creierului tău” (vezi Popescu, 2005a). 

Vremea reclamelor simple, raționale şi pragmatice (asemenea devizei 
lui Émile de Girardin: „Spune ce vinzi, la ce preț, pe ce stradă, la ce 
număr”) a trecut. Acum, publicitatea se ocupă de domenii rezervate până 


mai ieri artei („imaginarul intelectual al epocii”), multiplicând spectaculos 


nu doar aluziile culturale, ci şi jocul textual, invențiile şi procedeele 
expresiv poetice: „Drept acoperiş, cerul. Drept pereţi, vântul... Unii 
bărbaţi numesc asta casă — Marlboro”, „Este de neuitat ziua în care Isaac 
Newton a descoperit legea gravitaţiei după ce i-a căzut un măr în cap. A 
trebuit atunci să constate că această lege implacabilă era în opoziţie cu 
aspirațiile oamenilor. Va fi de neuitat ziua în care veți urca într-un Range 


Rover şi veţi râde de Newton şi de legile lui”. 


1.16.2. Alte abordări tipologice 


Spuneam că putem avea atâtea tipologii câte criterii şi unghiuri de 
abordare ne propunem. În publicitate, se dispută două şcoli şi două tipuri 
de gândire discursiv-publicitară: cea americană (pragmatică, legată de 
fapte) şi cea franceză (mai ludică, mai conceptuală), cea a lui Ogilvy 
(etică, pragmatică) şi a lui Séguéla (emoţională, sugestivă). Jean-Marie 
Floch (1990) consideră că aceste diferenţe vin din cultura fiecărui popor: 
„Americanii au cultul banilor. Ei produc mesaje factuale destinate să 
convingă apelând la argumentări raţionale, de genul: ce obţin concret 
pentru banii pe care îi dau? Cultura americană e sedusă de realitate. Nu 
întâmplător, americanii au inventat hiperrealismul, iar francezii 
impresionismul”. Acelaşi autor, preluând studiile lui Georges Péninou (cu 
a sa carte celebră, Intelligence de la publicite), stabileşte două mari 
abordări discursive: denotativă (axată pe informaţie, obiect, reprezentare, 
cunoaştere, instrucție, nume, practică, analiză) şi conotativă (axată pe 
semnificare, emoție, semn, convenţie, empatie, caracter, mit, sociostil, 


poiesis). De aici rezultă patru tipuri distincte de publicitate: 


l. Publicitatea referențială. Modelul îl reprezintă Ogilvy. Este o 


publicitate a adevărului. „Daţi fapte şi iar fapte”, clamează Ogilvy, 


maestrul „feliei de viaţă” (un exemplu celebru este reclama la Rolls- 
Royce: „Ce face ca Rollsul să fie cea mai bună maşină din lume?... 
La 100 km/h ceea ce se aude în noul Rolls-Royce este doar ceasul 
electronic”). 

Pudibond şi ferm în principii, Ogilvy este un reprezentant uşor depăşit 


al eticii şi onestității în publicitate: 


Nu scrieţi niciodată un anunţ pe care nu vreţi să-l arătaţi familiei voastre. Dacă nu vreţi să vă 
minţiţi propria familie, de ce să o minţiţi pe a mea?... Nu minţiţi în legătură cu un produs. Mai 
devreme sau mai târziu, oamenii vor descoperi adevărul. Produsele bune se vând graţie unei 


publicităţi oneste. 


Nu întâmplător, Ogilvy îşi construieşte discursul publicitar apelând 
mai ales la elemente descriptiv-nenormative, fără adjective (chiar şi 
fără slogan), dar cu multe elemente demonstrative: testări practice, 
reţete, anunţuri de presă ce separă ferm textul şi imaginea (niciodată 
desen, pe care Ogilvy îl suspectează că ar induce ostentativ fantezia şi 
subiectivismul). 

Ogilvy preferă concretul: o sabie care taie o lumânare aprinsă fără ca 
cele două părți secționate să cadă şi fără ca lumina lumânării să se 
stingă. Cu greu vei găsi o reclamă mai puternică şi mai convingătoare 
pentru lama de ras Wilkinson. 

Publicitatea oblică. Se axează mai mult pe surpriză, pe declanşarea 
sensului. În acest caz, eficacitatea discursului nu se măsoară în 
rapiditatea lecturii, ci în stârnirea inteligenţei privitorului (de exemplu, 
o pereche de tenişi uzaţi, iar alături textul explicativ: „„Paris- 
Amsterdam, dus-întors: 120 de franci”). 

Considerată de unii intelectualistă şi chiar jucăuşă, publicitatea oblică 


(Ph. Michel fiind reprezentantul de marcă) flatează privitorul şi 


înnobilează produsul cel mai banal. Forma discursivă preferată o 
reprezintă ironia (simbolul lui yin şi yang, alături de următorul text: 
„Nimeni nu e pe deplin alb, nimeni pe deplin negru”). Publicitatea 
oblică promovează inteligența, fără a o confunda vreodată cu 
intelectualismul sau alte trufii elitiste. 

Publicitate mitică. Séguéla o apreciază, considerând că mitul este „o 
maşină de fabricat fericire”, prelungind butada publicitară care spune 
că un vânzător de pantofi nu vinde pantofi, ci „picioare elegante şi 
frumoase”. În gândirea mitică, obiectul (imaginea) e un simbol: 
cowboy-ul Marlboro, Omul lui Da Vinci, Cleopatra, piramidele 
ş.a.m.d. Alese într-un anume fel, personajele (obiectele) sunt 
purtătoarele unor poveşti consacrate. Publicitatea mitică se arată a fi 
extrem de eficientă în impunerea mărcii (piramidele stilizate ale 
logoului Citroën, de exemplu). Apelul la imaginar (individual sau 
colectiv) este foarte important. 

Publicitatea substanțială. ldeologul ei este J. Feldman. El se serveşte 
de produs ca de un simplu pretext. Refuză ironia şi maliţiozitatea 
publicităţii oblice. Important e să atingi esenţa calităţii obiectului, şi 


nu aspectele punctuale, printr-o metaforă de bază, prin sinestezie. 


1.16.3. Publicitatea ca efect 


Abordând fenomenul publicitar din perspectiva efectelor, americanul 


Funkhouser (1989, pp. 112-122) identifică şase maniere distincte de 


influențare a deciziei de cumpărare: 


Publicitatea care atrage atenţia. Este cea mai folosită şi mai eficace. 
In acest caz, cel care face anunţul controlează mesajul, frecvenţa, 


suportul şi publicul-ţintă. „Crucea Roşie salvează vieţi... Dar voi?” 


2. Publicitatea care incită consumatorul să încerce produsul. E bine ca 
orice incitare să implice o doză minimă de garanţie („Îndrăzniţi, nu 
veţi regreta”), astfel încât consumatorul să-şi asume cât mai puţine 
riscuri. În 1920, firma Pepsodent a venit cu o idee revoluţionară, 
însoţind reclama cu o mostră gratuită de produs (pastă de dinţi). 
Efectul a fost devastator. 

3. Publicitatea care ne face să credem că produsul e dorit şi de alții. În 
abundența de oferte în mijlocul căreia trăim, nimic nu ne mai miră şi 
nu ne mai atrage atenția. Ne place tot ce este nou, dar în realitate 
preferăm ceea ce ştim deja. Publicitatea speculează această tendinţă şi 
insuflă clientului impresia că achiziţionarea produsului e importantă 
pentru el. Nu e vorba doar despre a impune imagini comune: bărbatul 
care conduce un Ferrari roşu, bea bere Heineken şi fumează Marlboro. 
În discuţie este faptul de a crea efecte persuasive prin asocierea 
obiectului cu un anumit prestigiu, fapt cât se poate de flatant pentru 
consumator. Chiar şi cele mai exclusiviste produse pot avea nevoie de 
o asemenea publicitate. De pildă, în 1938, compania minieră sud- 
africană De Beers a crescut vânzările de diamante grație unei inspirate 
campanii de PR („Un diamant este etern”), ceea ce a impus de atunci 
şi până astăzi tinerilor căsătoriți obiceiul inelului de logodnă cu 
diamant. 

4. Publicitatea care dă un aspect familiar produsului. Când ai de ales 
între mai multe produse de acelaşi tip, le preferi pe cele mai 
cunoscute. Pentru a impune un nume (o marcă), regula e să repeţi 
numele până la saţietate. Este cazul medicamentelor de consum 
(aspirină, antinevralgic etc.), puternic concurate de alte produse 


asemănătoare. 


5. Publicitatea care asociază produsului imagini mentale. E vorba 
despre publicitatea mitică, despre imaginile prefabricate: un bărbat 
sălbatic şi independent (Marlboro), o femeie puternică şi independentă 
(Maidenform). 

6. Publicitatea care accentuează insatisfacția noastră. Stârnirea 
dorințelor presupune existenţa unei insatisfacţii anterioare îndeplinirii 


dorinţei. Setea, foamea, sexul fac parte din recuzita publicitară. Joaca 


dibace cu instinctele (mai ales cel sexual) face minuni?. 


* 


În publicitate, trebuie să afli mereu ce anume îşi doresc cumpărătorii. 
Oamenii îşi doresc încredere (au fost păcăliți de multe ori) şi mai ales 
comoditate. Pentru cumpărător, totul trebuie să fie uşor: locul de parcare, 
modul de finanţare (numai cu buletinul) sau chiar alegerea în sine (vrea 
un sfat). Concluzia unui publicitar ca Levinson (1993) sună ca o poruncă 


demnă de a fi scrisă în decalogul publicitarilor: nu cheltui nimic pe 


publicitate până nu oferi comodităţi. 


Să nu uităm însă ceea ce este esenţial — punctul de plecare, ideea. În 
1891, americanul R. Sears a propus pentru prima oară „vânzările prin 
corespondenţă”. Un simplu muncitor feroviar a avut ideea să cumpere 
nişte ceasuri şi să le revândă altora, prin intermediul scrisorilor de ofertă, 
căutând astfel cumpărători potențiali. De aici până la tehnica vânzărilor 
prin intermediul „cataloagelor cu oferte” nu a fost decât un pas. Astăzi, în 
Anglia, vânzările prin catalog s-au triplat. 

Idee poate fi orice, inclusiv un titlu. Nu ați remarcat nimic deosebit? 
este titlul sub care Donald McCullin îşi prezenta fotografiile făcute în 
locurile cele mai cumplite: războiul din Vietnam, o leprozerie, un război 


interetnic. Succesul fotojurnalistului a fost instantaneu. Brusc, munca lui a 


devenit vizibilă, obligând cititorul să observe, să mediteze, să 
conştientizeze, să ia atitudine. Fără acest titlul, fotografiile lui şi-ar fi 
pierdut din impact şi semnificaţie. 

Contează mult mesajul, dar şi forma în care ne prezentăm fondul 
comunicării. London Phiharmonic Orchestra nu a ezitat să apeleze la 
serviciile celebrei agenţii Saatchi & Saatchi. Afişul agenţiei îl înfățişa pe 
trombonistul orchestrei, care cu o mână ţinea instrumentul şi cu alta 
încerca să îmbrăţişeze o femeie. Imaginea avea drept titlu: Orice ar fi, 
muzicienii noştri nu-şi pierd capul. Aşa cum spune şi David Ogilvy, ideea 
constă în originalitate, dar nu orice originalitate se poate constitui într-o 
idee. 

Originalitatea constă în a apropia aspecte (fapte) neaşteptate şi aparent 
disparate. Sloganul cel mai cunoscut al lui Ogilvy sună cam aşa: „Tatăl 
meu îngrijeşte toaletele de la hotelul Ritz./Mama mea e cameristă la 
acelaşi hotel./Eu îmi urmez studiile la London School of Economics” (o 
şcoală elitistă, de mare prestigiu). lată un slogan care atinge mai multe 
ținte în acelaşi timp: e optimist, flatează orgoliul cetăţeanului simplu, 
întreține iluzia reuşitei şi atribuie toate aceste calități hotelului Ritz — 
exclusivist, dar şi atent cu oamenii de rând. 

Un text publicitar poate ieşi din anonimat, apelând la simplitatea unui 


anunţ şi la subtilitatea umorului practicat: 


Scriitor de succes caut secretară personală... Salariu motivant. Trimiteţi fotografie, de 
preferinţă nud. Candidatele trebuie să posede diplomă universitară. Dacă sunteţi interesate, 


trimiteţi CV-ul, specificând pretenţiile materiale, talia, vârsta şi culoarea hainei dumneavoastră 
de blană. E o ocazie excepţională. Nu o ratați!4 


* 


Devine tot mai limpede că publicitatea stă astăzi sub semnul 


conflictului dintre utilizare şi plăcere („Prea frumoasă ca să fie cuminte” 


vs „Vroom-vroom, nu glou-glou”). Vremea celor 3 R (Reverie-Râs-Risc) a 
trecut. Aşa cum spune Séguéla, publicitatea aparține acum celor 3 S: 


Simplitate-Substanţă-Spectacol. 


Capitolul 2 


Sintaxa creativității publicitare 


„În fiecare consumator există un poet care moțăie. 
Publicitatea trebuie doar să-l trezească. In meseria 


noastră introduci fum la capătul unui tunel şi privitorul 


$ 


vede o locomotivă la capătul celălalt al tunelului.” 


J. Séguéla 


Creativitatea se lasă greu definită. E o femeie atât de frumoasă şi 
ațâțătoare, încât o poți descrie corect şi evocator doar cu răsuflarea 
întretăiată de exclamații şi interjecții ţâşnite spontan din vintrele 
admirației noastre abia stăpânite. A fi creativ presupune să aduci ceva 
nou, cum spune Allport. Presupune să ai imaginație, să alături lucruri 
neaşteptate, „să vezi enorm şi să simți monstruos”, să măreşti în chip uriaş 
o picătură de apă şi să-i dai o altă utilitate — de pildă, să o pui pe umerii 
veşnic obosiţi ai unui Sisif recent căsătorit. În greceşte, creator înseamnă 
„poet”. În limbajul publicitarilor, creație înseamnă sugestie şi substituire, 
alăturare şi metaforă, forță de exprimare (privire sucită, intermediată, 
jucăuşă, gravă, pusă oricum altfel, oblic sau cu susu-n jos). Înseamnă 
orice. Înseamnă să vezi ce alţii n-ar vedea fără tine în veci. Să vezi, ca 
Séguéla, că marea e de fapt un muzeu. Pătratele de un albastru-închis sunt 
ale lui Paul Klee. Crâmpeiele solare, ale lui Mondrian. Malurile zdrelite, 
ale lui Chagall. Peştii stacoju şi alungiţi ca o fiselă de lână, ai lui Miró. 


Fără noutate, idee sau surpriză, creativitatea ar fi ca o femeie dezbrăcată 


de ea însăşi, de propria feminitate. Ar fi aidoma celebrului cuțit al lui 


Lichtenberg — fără lamă şi fără mâner. 


2.1. Despre creaţie şi inventivitate în general 


Ca orice om venit în publicitate dinspre literatură şi jurnalism, privesc cu 
multă neîncredere sfaturile generale, afirmaţiile cotlonite în norme şi 
principii academice. Urăsc cărțile despre creativitate. Sunt la fel de 
plicticoase ca teoriile despre umor. Urăsc teoriile generativ-structurale, 
toate schemele canonice şi funcționalismele speculative prin care 
fulguranta sintagmă „foaie verde” dezvăluie o structură de profunzime a 
pleonasmului şi a tuturor tehnicilor mnemotehnice de stocare a 
informaţiei. Urăsc abordările voit academice, autiste şi trufaşe, dar trebuie 
să recunosc că o anumită zăbavă teoretică este necesară, clarifică şi dă 
idei celor care deja au măcar una, luminează nişte principii de bază şi te 
scuteşte de căutări inutile în hăţişul imaginaţiei tale, deja saturată de 
tutun, cafea şi alcool. 

Singur, talentul nu e de ajuns. Creativitatea, ca şi umorul, poate fi un 
exercițiu deprins şi învăţat. Poate fi pus în forme primare de expresie şi 
îndulcit cu trucuri vechi, elementare. E ca prestidigitaţia. Cineva îți arată 
primele mişcări şi filosofia de bază (distrage atenția privitorului spre 
altceva). Restul faci tu, cu prospeţimea, curajul, priceperea şi harul tău. 
Dacă le ai. 

Putem vorbi despre multe trucuri ale creației. Un lucru însă e limpede: 
nu poți fi bun la toate. Chiar dacă ai o idee genială, e posibil să nu faci cu 
ea nici măcar o reclamă mediocră. E foarte posibil ca un alt coleg, modest 


şi fără pretenţii, să întrezărească schpirea de diamant a ideii şi să-i dea 


viaţă, găsindu-i vecinătățile şi forma de care tocmai avea nevoie. Nu 
întâmplător, munca de copywriter se face în echipă, se face în doi, ca un 
mariaj de completare, de stârnire şi temperare critică reciprocă. Important 
este să nu te crezi mai grozav decât altul şi să accepţi de la bun început că 
tot timpul ai ceva de învăţat — din experienţa altora şi din cărți mai ales. 

Un publicitar care nu citeşte în permanenţă cărți de publicitate (mai 
bune sau mai proaste, mai savante sau mai glumeţe) este asemenea 
tablelor legii nescrise încă ale lui Moise. Fără urma literelor adâncite 
poruncitor în piatră, tablele se transformă în simple conglomerate 
minerale — stânci şi bolovani singuratici, pe care turistul îi ocoleşte sau îi 
admiră în treacăt, fără a se gândi vreo clipă la voinţa lui Dumnezeu. 

Nu mai insistăm asupra rolului creaţiei în publicitate. Fără pricepere şi 
inventivitate nimic nu e posibil în publicitatea eficientă şi de bună calitate. 
De regulă, tinerii îşi doresc foarte mult să lucreze în acest domeniu, dar 
fără a cunoaşte cerințele şi rigorile meseriei. Sigur că esențial este 
talentul, dibăcia literară, simţul naraţiei, al umorului, al născocirii 
imaginative. La toate acestea se adaugă puterea de a simplifica, modul 
firesc şi convingător de a emite un mesaj, ca atunci când destinatarul ar fi 
lângă tine, obosit şi nu tocmai dispus să te asculte. Restul e pură 


publicitate. 


2.2. Copywriterul sau celebritatea creatorului 


anonim 


Puţine cuvinte îi îndeamnă pe tinerii români să viseze mai colorat şi mai 
intens, aşa cum o face copywriterul. La auzul cuvântului, cei cruzi şi 


neştiutori încep instantaneu să tremure, să-şi piardă suflul, să intre în 


fibrilaţie. În sfânta lor naivitate, a lucra în publicitate înseamnă să fii doar 
copywriter — un om plin de idei şi poante, haios şi bine plătit, cu program 
flexibil şi obligaţii negociate lejer, la limita vag despărțitoare dintre 
plăcerea personală şi hatârul făcut unui şef concesiv, simpatic şi destupat 
la minte. 

Ar fi un adevărat sacrilegiu să le traduci în română numele funcției de 
copywriter (redactor publicitar). Tinerii vor să viseze şi ar fi o mare 
necuviință din partea noastră să-i aducem cu picioarele pe pământ, 
arătându-le că un copywriter e responsabil cu formularea reclamelor, că el 
trebuie să-şi transforme propunerile în idei convingătoare pentru vânzare, 
reducând argumentele (care vor fi fiind) la un minimum de cuvinte 
necesar. Talentul, esențial şi indispensabil, nu poate fi pus în discuţie. El 
se presupune şi se forjează pe parcurs, fiind înlocuit uneori de instinctul 
finalului surprinzător şi al situaționării inedite, de dicţia apăsat personală 
şi gustul proeminent al formulănilor seci, ltotice, memorabile. Chiar şi 
aşa, dacă redactorul nu reuşeşte să stârnească atenţia, interesul, dorinţa şi 
acţiunea de a cumpăra, orice reclamă e un eşec. 

Conştient sau nu de ceea ce face, redactorul publicitar e un scriitor de 
proză scurtă, cumulând libertatea imaginativă cu rigoarea jurnalistică, 
prospeţimea şi ineditul asocierilor de tot felul cu înlănțuirea cătuşelor 
catifelate impuse de client, de banalitatea produsului propus spre vânzare. 
Copywriterul este un artist al constrângerilor, un alpinist pe o virgulă, un 
funcționar harnic şi devotat al iluziei, un anonim recunoscut şi admirat de 
toată lumea. Om al contrastelor fără sfârşit, risipește întruna, fără a aduna 
vreodată. Toată viaţa caligrafiază atent şi tenace literele numelui său, dar 
niciodată nu reuşeşte să le adune într-o suită coerentă de două cuvinte 
onomastice simple şi lesne de recunoscut. Artist fără operă, nabab veşnic 


fără bani, el dă totul şi nu primeşte mai nimic. Ziaristul poate să-şi adune 


articolele într-o carte. Fotograful se poate regăsi într-un album mai mult 
sau mai puţin tematic. Copywriterul rămâne anonim, chiar şi atunci când 
colegii de breaslă îi fac loc, intimidaţi şi cu respect, oferindu-i onorantul 
scaun din capul mesei. Niciodată nu-şi poate aduna creaţiile şi cu atât mai 
puţin să le semneze. Singura lui şansă de neuitare o reprezintă planşele cu 
ilustraţii din marile cărți de publicitate sau concursurile profesionale, care 
îi măresc respectul colegilor şi eventual salariul, în timp ce clientul 
strâmbă din nas, ricanând agresiv şi penibil: „Nu mă interesează, dom'le. 
Eu vând produse, nu idei de premiu”. 

O butadă care circulă în lumea publicitarilor cu experienţă spune că, 
atunci când propui cinci reclame, clientul o va alege cu siguranţă pe cea 
mai proastă. Ataşamentul față de propria creaţie reprezintă o gravă eroare. 
Chiar şi când ai toate motivele să te mândreşti cu ceea ce ai făcut, trebuie 
să te smereşti, punând răul înainte. Oricând poate veni cineva (şeful sau 
clientul) care să te trimită dispreţuitor la plimbare. Nici genială fiind, o 
reclamă nu poate fi bună dacă nu creează campanie sau nu dezvoltă 
variante coerente şi logice în succesiunea lor. Clientul e neclintit şi fără 
milă în verdictul său. Pentru el, o reclamă reuşită e aceea pe care poate să 
o înțeleagă până şi soacra lui. Munca oricărui publicitar stă sub tirania 
unei soacre generice, veşnic vigilentă şi nemulțumită. O soacră cosmică, 
incultă, cicălitoare, zgârcită şi invariabil fără milă. 


x 


Sunt multe definiții care se pot da publicității creative. Cu publicitarul 
e mai greu. Eu aş risca şi aş da o singură definiție: publicitarul este acea 
persoană care rămâne publicitar chiar şi când nu e publicitar — când se 
trezeşte, bea o cafea, merge pe stradă sau îşi exprimă părerea despre 


lumea în care trăieşte. 


Mulţi cred că publicitatea înseamnă să vorbeşti scurt, în clişee şi 
sloganuri: „Luaţi!... Incercaţi şi vă apropiaţi, că nu regretaţi!”. Poate ar 
trebui să le spunem tinerilor că pe lumea asta mai există şi o altfel de 


publicitate — una ascunsă în texte „lungi”, subtile, culte, spumoase şi fără 


pic de publicitate în ele?. 


2.2.1. Câteva principii şi exigenţe de care trebuie să țină cont orice 


reclamă 


În publicitate, totul porneşte de la idee. Dincolo de idee dăm peste 
rigoarea unor principii şi exigenţe nelipsite unei reclame cu adevărat 


împlinite: 


— să te bazezi pe o strategie puternică; 


să ai o idee clară; 

— săaistil; 

— să ai pregnanță; 

— mesajul tău să se preteze la o campanie; 

— să genereze un nivel ridicat de notorietate; 


— să slujească interesului clientului. 


Tehnic vorbind, textul creativ trebuie să răspundă la câteva întrebări 


elementare: 


e Captează atenția? 
e E simplu şi spune ceva? 
e  Comunică beneficiul principal? 


e E memorabil? 


° Creează un sentiment pozitiv față de produs, de marcă sau de 


companie? 


Nu în ultimul rând, textul trebuie să creeze reacție şi empatie, dorință 
şi acțiune grabnică, iar pentru aceasta publicitarul va căuta să-şi susțină 
ideea pe temeiul a şase exigențe strategice majore (vezi Séguéla, 1994, p. 
123): 


l. Prin munca ta, trebuie să reprezinți o activitate familiară 
consumatorului, în aşa fel încât acesta să te creadă. 

2. Alege modele şi imagini cu care cumpărătorul să se poate identifica — 
oameni simpatici şi, de preferinţă, mai tineri decât tine. 

3. Să nu pomeneşti niciodată de situaţii dezagreabile. 
Să nu deranjezi niciodată convingerile morale ale cumpărătorului. 

5. Sub nici un motiv, să nu propui lucruri complicate, dificile sau 
penibile. 

6. Să-i promiţi cumpărătorului că dorinţele lui sunt realizabile şi să 
utilizezi pentru ilustrație personaje (de preferință femei) cu care 
privitorul ar dori oricând şi oriunde să se întâlnească. 


* 


În publicitate, nimeni nu spune ce anume să faci. Publicitatea te lasă 
să alegi. Unii insistă pe imaginație, alții pe puterea de a asocia lucruri, 
valori şi senzații diferite. Leo Burnett vorbeşte despre forța concreteței, în 
timp ce Jay Conrad Levinson (1993) arată cât de importante sunt 
conceptul şi ideea. Cu toții sunt de acord că, în publicitate, creativitatea 


nu are limite, indiferent de formatul sau conținutul reclamei: 


— mărturie (utilizatorii îşi exprimă opinia despre produs); 


— naraţiune (produsul este introdus într-o situaţie de criză în care 
vădeşte un rol decisiv); 

— discurs (o persoană competentă vorbeşte despre produs, explică şi 
încearcă să convingă); 

— demonstraţie (cineva arată o rufă înainte şi după folosirea 
detergentului); 

— voie bună (cineva e vesel şi apelează la cântecele); 

— felie de viaţă (cineva concret păţeşte ceva concret). lată un minunat 


exemplu al „feliei de viaţă” în reclama la automobilul VW: 


Eu, Maxwell Snavely, în deplinătatea facultăţilor mintale, las prin testament următoarele: soţiei 
mele Rose, care a cheltuit banii cu lopata, îi las 100 de dolari şi un calendar. Fiilor mei, care au 
risipit banii pe maşini şi femei uşoare, le las 50 de dolari. Partenerului meu de afaceri, Jules, al 
cărui motto a fost toată viaţa: „Cheltuieşte, cheltuiește, cheltuieşte”, nu-i las nimic, nimic, 
nimic. În sfârşit, nepotului meu Herold, care spunea adesea: „Un penny economisit e un penny 
câştigat” şi mă îndemna să cumpăr o maşină Volkswagen (ce mult regret că nu i-am urmat 


sfatul), îi las întreaga mea avere, de 100 miliarde de dolari. 


Ce idee simplă şi grozavă să lauzi maşinile VW fără a pomeni ceva 
despre ele! Cât dinamism epic şi câtă autoironie! Rareori întâlneşti atâtea 


calităţi la un loc. 


2.3. La început a fost ideea 


Ideea pluteşte mereu în aer, îți dă ocol, te amăgeşte cu şoapte şi 
promisiuni mincinoase, dar niciodată nu pui mâna pe ea uşor. Ideea e 
mereu lângă tine, ca o umbră, ca un abur de vis, ca o senzaţie pierdută 
printre amintiri voalate şi fără contur. De ce trebuie să o cauţi invocând 


şamanic sfânta inspirație, dansul aerat şi plin de insinuări erotice al 


muzelor protectoare? Ideea o găseşti simplu, fiind atent la calitățile 
obiectului oferit cumpărării. O găseşti analizând atent cumpărătorul, 
contextul social şi concurenţa. Perrier a intrat pe piaţa americană 
observând că reclamele americane pentru apa minerală asociau produsul 
cu femeile frumoase, tinere, pline de energie. Perrier şi-a propus la un 
moment dat să gândească altfel şi a apelat la imaginea actorului Orson 
Welles, care, supraponderal, părea să aibă destule probleme de sănătate. 
Obezitatea actorului nu avea nici o importanță pentru un popor cu 
înclinații certe spre îngrăşare exagerată. Contau renumele lui, surâsul şi, 
abia sugerată, dorința nemărturisită de a slăbi. Asta nu se putea face, 
desigur, decât înlocuind mâncarea plină de maioneză a fastfoodului cu apa 
minerală Perrier — o idee simplă şi lesne de comunicat, prin care 
publicitari de la Perrier au răscolit temerile şi mentalul colectiv al unei 
întregi națiuni, oferindu-i şi soluţia de a slăbi: apa minerală Perrier. 

Nu e uşor, dar nici imposibil. Important e să cauţi şi să nu te laşi; să 


urmezi scintilația unei intuiții şi să crezi în ceea ce faci. 


Dacă aţi avea ocazia să vedeţi cum lucrează oamenii din grupurile de creație publicitară, v-aţi 
molipsi de entuziasmul lor. Cineva lansează o idee şi imediat ceilalți completează, schimbă, 
răstoarnă într-o spontană alchimie colectivă. Nu o dată, ideile aparent inutilizabile sau 
excentrice se arată a fi fructuoase. E adevărat că unele dintre ele nu vor părăsi niciodată 
laboratorul, dar ce mai contează? Important este că deja s-a stabilit un orizont creativ (Godfrey, 
1991). 


În agenţiile publicitare, creativitatea se face în tandem, în echipe de 
câte doi — decizie înțeleaptă, dacă ne gândim la multiplele provocări ale 
unei reclame şi la dinamica elaborării unei idei de excepție, dinamică în 
care, atunci când unul dintre membrii echipei este prea avântat, celălalt 


trebuie să-l tempereze cu tact şi inteligenţă. Şi invers, când unul e apatic 


ŞI fără zvâc, celălalt trebuie să fie în stare să-l incite, să-i fluture provocări 
irezistibile pe la nas. 

Din păcate, nimic nu suplineşte talentul şi inventivitatea, flăcăruia 
aceea transparentă şi plină de efluvii poetice care ţâşneşte uneori din 
profunzimile incontrolabile ale minţii, se agită, dă în clocot şi leagă 
lucruri de nelegat, de te lasă plin de admiraţie şi fără nici o replică. 

În ciuda oricăror cutume şi organigrame, creativitatea e un substantiv 
defectiv de plural. În publicitate, ca în orice alt domeniu artistic, eşti bun 


sau prost pe cont propriu. 


2.4. Primii paşi spre ideea salvatoare 


Ideile mari nu vin pe calea aerului, ca meteoriţii, ca ploile de vară sau ca 
alte fenomene meteo. Ideile (mari sau mici) se pregătesc, se caută, se țin 
într-o aşteptare nervoasă, uşor exasperată şi, în final, plină de umilinţă. 
Este ceea ce uşor ironic numim „chinurile faceri”. Ca orice moment 
primordial al vieţii (naştere, căsătorie sau moarte), creaţia nu se învaţă cu 
manualul de utilizare alături — se practică pur şi simplu. Unele sfaturi pot 
fi salvatoare însă, scurtând aşteptări şi dileme inutile. Să luăm aminte la 
câteva dintre ele, fără entuziasm şi mari speranţe, fără a ne închina 


habotnic şi neconstrânşi de nimeni la mormânt străin. 


2.4.1. Începutul 


Orice idee, ca orice călătorie, începe miraculos cu primul pas. Incepe cu 
ceva incert şi vag: un cuvânt, o impresie, o dorinţă, un final abia întrezărit 


sau chiar o anumită linie melodică a unei cântări sau ziceri abia conturate. 


Mai începe cu un lucru pe care de obicei nici nu-l luăm în seamă, deşi îl 
privim în neştire ore şi ore, neîntrerupt; începe deci cu o indiferentă, 
imperială şi semilucioasă coală de hârtie albă. 

Scriitorii, mereu în căutare de inspiraţie, cunosc tertipul. E simplu şi 
lesne de înfăptuit, cu o precauţie majoră totuşi: să nu intri în hipnoza 
golului imaculat, să nu te laşi sorbit de hăul albului ce agită în turbioane 
perfide chiar mijlocul nescris al paginii. 

Rătăcitoare şi nemiloasă ca o interminabilă expediţie antarctică, coala 
de hârtie este pedeapsa şi mântuirea oricărui creator. Dominat de o 
anumită stare (nelinişte, tresalt vibratil, emoție sau orice altceva 
asemănător), dai ocol mesei, camerei sau cartierului, căutând ceva neclar, 
un început, o temă şi mai ales o stare. Te mobilizezi, îţi trosneşti oasele 
mâinilor şi răsufli sacadat, aşa cum fac halterofilii înainte de a se opinti cu 
adevărat pe podiumul de concurs. Totul se petrece în minte, în creier. Fără 
idei şi fără o stare lăuntrică anume, nu faci nimic. Ca să-ți regăseşti 
inspirația, trebuie să te foieşti, să umbli, să schimbi centrul atenţiei, să-ţi 
muţi privirea în altă parte — în golul unui geam sau al unui perete, cu grija 
să suspenzi câteva minute orice gând şi orice căutare. 

Aşa fac jurnaliştii când sunt presați de timp sau se trezesc într-o pană 
oarecare de idei. Aşa fac scriitorii tineri (poeţii mai ales), care ştiu prea 
bine că inspiraţia e un animal contradictoriu şi teribil de încăpățânat. Cu 
cât îl chemi, cu atât mai mult fuge de tine. Cu cât îl alungă, cu atât mai 
mult insistă să-ţi intre în casă. Condeierii cu experienţă caută să nu 
dramatizeze o situație şi aşa destul de complicată, ştiind că singurul 
remediu în pana de inspiraţie e simplu şi la îndemâna oricui: să nu uiţi de 
coala albă de hârtie, să revii cu privirea asupra ei, să zăboveşti un timp, în 
aşa fel încât, atunci când te cuprinde furia şi eşti pe punctul de a lăsa totul 


baltă, să pui mâna pe condei şi să aşterni primul cuvânt, prima propoziţie. 


Dacă nu-ţi vine în minte nimic, nu dramatiza. Poate e mai bine aşa. 
Poate acum ai ocazia să faci ce face orice copywriter inteligent şi cu 
experienţă atunci când e presat de timp şi lipsit de idei: să te joci şi să 
imaginezi un cerc, pe care să-l umpli cu ceva (un cerc mai mic, de pildă), 
pentru ca, în final, acel cerc mai mic să-l umpli cu altceva şi acel altceva 
să atragă în mod salvator atenţia (un dreptunghi sau două linii intersectate, 
de pildă). 

În complicatul laborator al creaţiei, figurile geometrice nu rezolvă 
nimic — doar ajută. Îţi dau un punct de plecare, un capăt de ghem. E ca 
atunci când ne concentrăm să facem un anumit lucru şi scoatem limba 


involuntar, precum copiii, strâmbându-ne temporar cu o furie nevinovată. 


Este tentant să crezi că oamenii din advertising scot din mânecă o campanie grozavă, cu doar 
zece minute înainte de termenul-limită. E doar o perceţie, nu şi realitatea [...]. Pune cele mai 
bune idei pe perete. Dacă le vezi sus, grămadă, îţi va fi mai uşor să hotărăşti dacă se pot face 
campanii cu ele şi dacă mai trebuie completat ceva... Caută să nu vorbeşti cu nimeni. Dacă 
vorbeşti, energia pe care ai putea-o folosi în creaţie se va risipi vorbind despre creaţie... 
Actorul Warren Beatty spunea: „A vorbi este ca un hidrant care curge în stradă. A scrie este ca 
apa care picură la robinet, la etajul al treilea”. Grozav spus. Aşa că nu mai vorbi. Lucrează. Va 
sosi cândva şi momentul dezvăluirii. Pentru moment, doar lucrează. Cei mai buni oameni din 
advertising sunt cei care muncesc pe brânci. Nu o să-i vezi niciodată pe holuri îndrugând verzi 
şi uscate. Ei sunt ascunși pe undeva şi lucrează... Fă şi tu la fel. Pune cu furie pe hârtie orice 
idee. Fii plin de patimă şi lasă ideile să curgă. Ai timp după aceea să tai şi să adaugi (Sullivan, 
2004, p. 107). 


Pe undeva pe aproape, Newman (2006, p. 330) confirmă şi el metoda: 


Unii oameni de creaţie celebri încep munca prin a înşira pe o foaie de hârtie toate adevărurile 
care le vin în minte în legătură cu produsul sau categoria din care face parte produsul respectiv. 
Apoi, în propoziţia cea mai scurtă cu putinţă, ei încearcă să scrie pe cealaltă parte a paginii 
exact ceea ce vor să comunice. După care se străduiesc să găsească o idee care să lege cele 
două coloane. Această sinteză ar trebui să creeze ori să ducă la un lucru nou, diferit de orice 


altceva. Întotdeauna ar trebui să existe posibilitatea să combini două subiecte diferite într-unul 


singur [...]. Asocierile absurde şi neobişnuite stau la baza creativităţii şi a umorului, cum o 
dovedeşte Groucho Marx, care zicea, făcând un joc de cuvinte ceva mai subtil: „În afara unui 
câine, cartea este cel mai bun prieten al omului... Înăuntrul unui câine este prea întuneric ca să 
poţi citi”... Oricare ar fi tehnicile care te fac să ajungi la un rezultat, păstrează un sertar de 
rezervă pentru ideile pe care le-ai avut, dar care nu au văzut încă lumina tiparului. Vei fi uimit 
de felul în care noile aplicaţii pot salva idei mai vechi, aşa cum au fost uimiţi cei care, la 
începuturi, considerau telefonul un obiect inutil pentru orice altceva în afară de a asculta 


muzică de operă. 


Această metodă generatoare de idei a fost numită de Newman mind 
mapping. Ideea de bază a metodei este teoria conform căreia combinarea 
a două deprinderi cerebrale (combinarea dintre imagini şi cuvinte, de 
pildă) îți sporeşte capacitatea de gândire. Mai concret, asta înseamnă că, 
în loc să notezi în cuvinte, trebuie să asociezi ceva vizual. Să imaginezi 
prin „reprezentare mentală” ceea ce va duce la o neaşteptată activare a 


celor mai latente sau periferice gânduri şi idei. 


2.4.2. Naşterea ideii publicitare 


Nu trebuie să confundăm creaţia publicitară cu alt tip de creaţie. Creaţia 
artistică stă sub semnul gratuităţii estetice. Actul artistic vrea multe 
(activează simţuri şi provoacă idei), dar în nici un caz nu încearcă să te 
convingă şi mai ales să-ţi schimbe comportamentul, să te ducă într-un fel 
sau altul de nas. Creaţia publicitară este orientată spre ceva concret, spre 
un obiectiv precis şi pragmatic de vânzare. Este orientată să se înscrie 
într-un cadru precis şi constrângător — cadrul brief-ului creativ. În 
interiorul acestuia, publicitarul e obligat să găsească o idee cât mai 
originală, cu un impact maxim asupra consumatorilor. 

Când vorbim despre creația publicitară, trebuie să îndepărtăm clişeul 


visătorului „nebun”, care, ca un om ciudat şi înţeles de puţină lume, face 


numai ce-i trăsneşte lui prin minte. Marii creativi publicitari dau dovadă 
de o logică impecabilă în tot ce scornesc şi propun ca idee. Dacă brief-ul 
este prost scris sau comportă anumite incoerenţe, un bun copywriter va şti 


să-l completeze, cerând informaţii suplimentare echipei strategice şi 


comerciale. Nu e o cochetărie profesională, ci o cerință vitală=. 


2.5. Ideea — între meşteşug şi sfânta inspiraţie 


În lumea creativilor publicitari, părerile sunt împărţite şi nimeni nu e în 
stare să ne ofere un răspuns deplin: cu ce este mai important să începi o 
reclamă — cu o imagine sau cu un cuvânt anume? Ca scriitor, aş fi tentat să 
dau credit cuvântului. Ca jurnalist, încep să ezit şi-mi amintesc acea 
banalitate de manual care zice că o imagine bună face cât o mie de 
cuvinte. Mai toți teoreticienii publicitari (Aitchison, Séguéla, Abbott, 
Newman, Sullivan etc.) înclină să dea credit imaginii, tot ei retractând 
apoi şi ajungând cu rapiditate amuzantă la părerea unui mare copywriter, 
Indra Sinha, care lansa următoarea provocare: „Tuturor acelora care 
consideră cuvântul perimat le propun să scoată toate cuvintele din 
reclamele lor. Vor vedea că nu mai rămân cu aproape nimic”. 

Exagerată şi dusă în tonalități acute, disputa tinde să devină ridicolă şi 
fără obiect, dacă s-ar limita doar la rolul de arbitru între diferite forme 
sinestezice de artă şi de a hotărî cu de la sine putere dacă literatura este 
mai puternică decât pictura sau invers. 

Din lectura marilor creativi, observi şi deduci o dureroasă sfială în faţa 
unei realități publicitare ce se schimbă haotic şi în mare viteză, anulând 


tot mai des adevăruri prime şi sacre, cum ar fi prezenţa titlului, a 


sloganului şi chiar a imaginii produsului în reclamă. Profitând de 
tehnologii şi instrumente grafice de neimaginat cu doar câţiva ani în urmă, 
advertisingul modern consacră modalităţi de expresie tot mai haioase şi 
mai nebuneşti, cum ar fi, să zicem, fotomanipulările şi efectele speciale. 
El consacră procedee inteligent mixate, care fac posibil să vedem voci 
(sunete şi chiar melodii, în plicuri cu surprize), să auzim culori şi să 
mângâiem emoţii, confirmând astfel intuițiile unui artist de talia lui 
Hemingway, care, cu mult timp înainte ca publicitarii să-l confirme, 
constata oarecum uimit că „scrierea unui text este arhitectură, nu descriere 


sau design interior”. 


Nu ştiu dacă în publicitatea reală (cea judecată în termeni de profit) 
contează mai mult forma sau conţinutul. Nu ştiu dacă în reclame este mai 
important să ai o idee anume sau să arăţi că ai un stil şi eşti capabil să laşi 
urmaşilor un semn, o amprentă de-a ta. Ştiu că un creativ adevărat nu se 
va împiedica niciodată de reguli sau interdicții, aşa cum ştiu că, atunci 
când ai talent, trebuie să profiţi de el şi să transformi munca de copywriter 
într-un joc şi o plăcere (vezi David Abbott): „Pentru o reclamă reuşită, nu 
trebuie decât să arunci pe pagină câteva boabe de porumb şi apoi să scrii 
printre ele”. Deci să nu ne împiedicăm în reguli şi să acceptăm, alături de 
Jim Aitchison (2006, pp. 69-114), că anumite reguli sunt date tocmai 


pentru a fi încălcate: 


e Săaiopropunere unică de vânzare. 
e Să oferi un beneficiu raţional. 

e Să crezi că umorul nu vinde. 

e Săaiun slogan memorabil. 

e Săaiun logo puternic. 


e Să prezinți produsul. 


e Săaio campanie fără să schimbi prea mult reclamele. 


e Să crezi că reclamele creative nu vând. 


Multe „minciuni” bântuie teoria şi practica publicitară. Lumea s-a cam 
săturat de ele. Nu întâmplător, Michael Newman (2006) le cere ultimativ 
publicitarilor să facă reclame cât mai puţin „publicitare”, în timp ce 
părinţii teoriei poziționării, Trout şi Ries, merg până la a profetiza 
dispariția advertisingului (aşa cum îl ştim cu toţii) şi ascensiunea de 
neoprit a PR-ului, a spectacolului şi a înscenării mediatice. Nici nu ştii ce 
să mai crezi. Cum e mai bine să începi o reclamă? Ce trebuie să faci? Pe 
cine să întrebi? În minunatul nostru univers crepuscular, confuz, haotic şi 
bântuit de crize, mântuirea nu poate veni decât de la creaţie şi de la 
secunda de genialitate a unei idei capabile să răstoarne prin simplitatea ei 


o lume înţesată de suficienţă şi false certitudini. 


2.6. De unde plecăm şi unde vrem să ajungem? 


Cele mai inventive reclame se cer în elaborarea publicităţii de concept. Să 
luăm, de pildă, lupta împotriva discriminării faţă de bolnavii de SIDA. 
Cum putem atrage atenția receptorului, oricum oripilat de consecinţele 
maladiei? Un spital din Anglia a reuşit acest lucru printr-o reclamă acum 
celebră. Pe prima pagină apare o femeie superbă şi surâzătoare, iar 
dedesubt, următorul text: „Dacă această femeie ar fi seropozitivă, peste 
câţiva ani ea va arăta ca persoana de pe versoul acestei pagini”. Pe pagina 
următoare vedem aceeaşi femeie, la fel de frumoasă şi surâzătoare. În 
josul paginii, textul te năuceşte prin adevărul lui: „Nici o diferenţă. 


Ingrijorător, nu-i aşa?”. In acest caz, avem de-a face cu publicitatea 


Pb) 


„interogativă” — dar ce forţă are această interogaţie! Ea conţine o suită de 
afirmaţii implicite: bolnavii de SIDA sunt aparent sănătoşi, boala nu se 
vede, trebuie să fim atenţi, să nu ne lăsăm păcăliţi de prima impresie sau, 
dimpotrivă, să fim toleranţi — bolnavii seropozitivi sunt oameni ca şi noi 
ş.a.m.d. 

Deseori, ideea se arată a fi o simplă găselniță, o speculație îndoielnică, 
neconvingătoare. Strălucirea ei stă în felul în care o prezentăm, în 
contextul creat. Ştim că 25% dintre femei merg la magazin sâmbătă 
dimineaţa şi cumpără produsele X. Dacă o spunem de-a dreptul, nu am 
făcut nimic. Trebuie să schimbăm ceva. Să facem în aşa fel încât miza să 
nu fie informaţia, ci atragerea atenţiei, formularea unei complicităţi 
provocatoare, vag interogative: „Să ne imaginăm o dimineaţă de sâmbătă. 
Sunteţi într-un magazin şi vedeți intrând primii clienți. Apoi observați ce 
au în coş la ieşire: 25% dintre cliente au ales produsul X. Oare de ce?”. În 
general, cifrele sunt aride. Şi totuşi ele pot fi interesante, dacă ştim să le 
alegem cadrajul motivaţional, viu, în mişcare. Deja am enunțat o primă 
regulă a creativității (încălcarea inteligentă a tabuurilor, a „adevărurilor 
consacrate”), lucru care confirmă deja un banal paradox: faptul de a 
refuza orice regulă reprezintă deja o regulă. Să nu ne facem deci iluzii 
degeaba. Liberă şi permisivă chiar prin esenţa ei, creativitatea publicitară 
are totuşi multe şi inevitabile rigori. Ar fi o gravă naivitate din partea 
noastră să nu le cunoaştem sau să le neglijăm cu bună ştiinţă. 

Cu o mare experienţă în domeniu (a lucrat ca publicitar pentru Ford, 
Chanel, British Airways etc.), Howard Godfrey (1991, p. 72) oferă câteva 


sfaturi esenţiale în provocarea şi gestionarea ideilor: 


e Prima frază (atacul) trebuie să iasă în evidenţă. Pentru aceasta, avem 
trei tehnici: 


a) Prezinţi o ofertă imposibil de refuzat: „Cosmote. Comunici gratis”. 


b) Pui o întrebare, dar o pui inteligent. Imaginea prezintă o parcare 
subterană, cu locuri numerotate şi urme întunecate pe zid, semn al 
măruntelor coliziuni datorate neatenției. Un singur loc păstrează 
albul varului intact, lucru subliniat de întrebare: „Aţi ghicit unde îşi 
parchează Golful domnul Lambert?”. 

c)  Parodiezi cu umor: „Atenţie, acesta nu e un medicament. Folosirea 
lui nu produce nici un efect secundar” (pentru sutienele 8 Huit). 

+  Teatralizezi. Creezi de la început intrigă şi un cadru diegetic propice. 
Introducerea clasică (de genul: „Mi s-a întâmplat ceva amuzant când 
am mers la Operă...) nu e un început rău. 

e  Respecți ritmul interlocutorului. De aici, sfatul de a ieşi cu reclama ta 
în stradă. Oralitatea e o bună şcoală de expresivitate publicitară. 

e Prezinți cifrele într-o manieră vie, atrăgătoare. Bine ar fi să le 
personalizezi, încât cititorul să se identifice cu ele, purtând un dialog 
fictiv; de exemplu: „Cum? Un Seat Ibiza echipat cu motor System 
Porsche de 85 CP la doar 54 000 F?... Aţi fi putut să-mi spuneți asta 


mai devreme”. 


Marele publicitar american oferă nenumărate exemple şi subliniază 
apăsat cât este de importantă coerenţa triadei: idee-cuvânt-imagine. 
Pornim de la o realitate: noul model Audi 100 e foarte silențios. Cum 
reuşim să scoatem în evidenţă acest lucru? Cel mai simplu ar fi să punem 
un specialist în antifonare să explice: „La 110 km/h, nivelul de zgomot în 
habitaclul maşinii nu depăşeşte 66,5 decibeli”. Dacă ne oprim aici, 
greşim. Cifrele în sine nu spun nimic. Trebuie ca specialistul să continue: 
„Pentru a vă face o idee despre ceea ce reprezintă aceşti decibeli, trebuie 
să ştiţi că zgomotul pe care îl faceţi întorcând fila unui ziar este de 72 de 


decibeli”. Deja e mult mai bine, dar nu e suficient. O publicitate deşteaptă 


preia ideea şi-i dă un plus de impact, printr-o expresie directă şi concisă: 
„La 110 km/h, noul Audi 100 face mai puţin zgomot decât zgomotul 


m? 


produs de dumneavoastră când întoarceți această pagină!”. Lucrurile merg 
mai departe şi Ogilvy preia reclama şi o restrânge la 15 cuvinte: „La 100 
km/h, zgomotul cel mai puternic al acestui Rolls-Royce vine doar de la 
ceasul de bord”. (Între noi fie vorba, ideea reclamei ar fi fost cu totul 
onorantă pentru Ogilvy dacă nu i-ar fi aparținut mai întâi lui Charles 


Bower.) 


2.7. Creativitatea înseamnă să-ți pui mereu întrebări 


Probabil nu vom şti niciodată ce înseamnă cu adevărat creativitatea. Ea se 
defineşte prin noutate sau prin puterea de a fantaza, de a imagina lucruri şi 
ființe care nu există niciunde; creativitatea se relevă doar prin opusul ei: 
prin banalitate, prin kitsch, prin lucru tern şi incapabil de a trezi măcar o 
singură şi măruntă reacție emoționă. Un lucru e sigur: creatorul este o 
ființă cu o gândire mobilă, un om iscoditor, care nu oboseşte niciodată să 
pună întrebări la întrebări, peste alte multe întrebări. 

Întrebarea pusă corect şi cu inteligență e o bună şcoală. Nu 
întâmplător evreii din vechime împărțeau oamenii în trei categorii: 
deştepţi, mediocri şi oameni care nu ştiu să pună întrebări. Profesorul 
austriac Mario Pricken (2008, pp. 23, 32-36) le propunea tinerilor aflați la 
început de drum în creativitatea publicitară câteva întrebări prealabile — 
mirări esențiale, deduse din principiile de bază a ceea ce el denumea 


generic „Catalogul KickStart”: 


1. Obiectivul. Ce mesaj vrem să comunicăm? Majoritatea marilor 


campanii publicitare au în comun faptul că, în câteva secunde, fără 


mari ezitări, un observator poate sintetiza obiectivul şi mesajul 
reclamei într-o frază scurtă. Asta arată cât de important este ca 
reclama să fie clară şi să meargă într-o singură direcţie. 

Strategia. Cum te gândeşti să prezinţi obiectul? Tot timpul vei avea de 
ales. Optezi pentru exagerare? Optezi pentru laconism? Creativitatea 
înseamnă să fii mereu într-o stare de mirare. 

Structura. Cum funcţionează structura unei idei? Se întâmplă ca, 
analizând structura unei idei, să descoperim germenii altei idei. 
Explorând variante sau introducând noi elemente, putem ajunge la 
rezultate care să ne mire şi pe noi. De pildă, putem găsi în structura 
reclamei unei maşini puternice potenţialitatea unei alte reclame care 
să sugereze viteza. E suficient să ne întrebăm: accelerarea este atât de 
rapidă, încât se poate ca o piesă specifică maşinii să nu ţină pasul cu 
viteza? Răspunsul îl găsim într-o reclamă, acum celebră, ce înfăţişează 
o maşină care îşi lasă în urmă (suspendată în aer) plăcuţa de 
înmatriculare. O altă reclamă, parcă şi mai frumoasă, conţine între 
ghilimele un singur cuvânt, viteză. Găselniţa grafică o reprezintă 
plasarea cuvântului foarte departe de primele ghilimele: „.......... 
viteză”. Pare simplu să ilustrezi accelerarea, doar dacă ai talent creativ 
şi-ţi merge, cum se mai zice pe la noi, bibilica. 

Câmpul de cercetare. Unde să mă uit ca să caut idei? Orice campanie 
publicitară poate să devină sursa altor idei. Să luăm tema curselor 
automobilistice. Dacă nu găsim ideea în câmpul de cercetare imediată 
(bordul maşinii şi cadranele adiacente), e bine să lărgim câmpul de 
observare la exteriorul maşinii. Imaginea unui pilot îmbrăcat ca orice 
pilot de Formula 1, într-o maşină pregătită pentru start, poate să 
sugereze fără alt efort viteza, accelerarea, caii-putere. Să ne gândim 


acum că putem obţine aproximativ aceeaşi sugestie dacă ne 


concentrăm asupra altor elemente legate de lumea competiţiilor 
automobilistice: emoția echipei tehnice care priveşte din stand, 
uimirea spectatorilor, fluturarea steagului ce-l indică pe învingătorul 
cursei, podiumul primilor clasaţi etc. Este important să explorăm toate 
aspectele, toate faţetele posibile şi, nu în ultimul rând, să asociem şi 
alte domenii legate de viteză: călătorii în spaţiu, curse hipice, finiş la o 
cursă atletică de 100 de metri etc. 

Punctul meu de vedere. Ce perspectivă aleg? Un unghi de lectură 
inedit în abordarea unui produs poate duce la o nouă idee de 
prezentare. Să ne imaginăm, de pildă, viaţa consumatorilor înainte ca 
produsul respectiv să apară pe piaţă. Sau un alt unghi — să ne 
imaginăm produsul din perspectiva unei femei şi apoi din perspectiva 
unui bărbat. Dar un copil cum l-ar privi? Revenind la exemplul inițial, 
cel automobilistic, ce-ar fi să abordăm problema accelerației nu din 
perspectiva maşinii sau a şoferului, ci a vecinului, a soacrei, a unui 
câine comunitar, a unei muşte, a oglinzii retrovizoare etc.? 

Cronologia. De unde vine produsul şi spre ce se îndreaptă el? Orice 
produs are un ciclu de producție. Nu strică să ne gândim la el, chiar 
dacă problema noastră pare să nu aibă nici o legătură (de ce şoferul 
are nevoie să accelereze?). Cum procedez în acest caz? Mă opresc 
asupra unui singur aspect intermediar (pneurile scoțând fum din cauza 
demarajului nebunesc) sau trec în revistă tot ciclul maşinii (mină, 
oțelărie, uzină de montaj, pistă de încercare etc.)? Produsele 
alimentare par să fie favorizate de această abordare (cartofii prăjiţi, 
bio, fără conservanţi, berea sau apa minerală). Sfatul lui Pricken e 
simplu şi ferm: avansați etapă cu etapă în cronologia ciclului de viaţă 


al produsului şi găsiți o idee pentru fiecare etapă în parte — câmp, 

maşină de recoltare, uzină, supermarket, portbagajul maşinii, masa din 
bucătărie etc. 

Căutarea altor sensuri. Ideea poate fi aplicată în alt context 
semantic? Mai toate campaniile publicitare se axează pe vizual. Oare 
nu se poate şi altfel? În cazul exemplului nostru, am putea să ne 
gândim dacă accelerarea poate fi redată audio, tactil, prin intermediul 
altor simţuri. 

Suportul. Pe ce alt suport ar mai putea funcţiona ideea? Progresul 
imaginat cu doar câţiva ani în urmă. Important este să ştim ce vrem: 
banner, internet, webcast, publipostaj etc. Consilierul tehnic ne va 
ajuta. Nu e obligatoriu să le ştim pe toate. Important este să fim 
deschişi la sugestii şi recomandări. 

Realizarea. Forma e adaptată conţinutului? Acordul dintre formă şi 
conţinut este obligatoriu în orice domeniu. În publicitate, cu atât mai 
mult. În acest punct intervin numeroase opţiuni (ilustrație sau joc de 
literă? atenţie concentrată pe produs sau pe efectul consumului? etc.). 
Totul este ca, explorând cele mai diferite stiluri şi grafisme, să dăm 
reclamei cel mai puternic impact vizual posibil. 

Gindirea în doi sau ping-pongul de idei. În publicitate, munca de 
creaţie se realizează în echipe de câte doi membri. Factorul-cheie este 
să alegi un partener în care să ai deplină încredere. Abia apoi urmează 
şi alte exigenţe ale duoului creativ: abținerea de la critici în 
momentele premergătoare, stimularea  spontaneităţii, construirea 
rapidă de asocieri diverse (ele pot genera şi alte idei), diminuarea cât 
mai mare a autocenzurii (ucigaşul de idei) etc. Atenţie însă: în acest 


domeniu, ping-pong nu înseamnă să ne pasăm unii altora observaţiile 


pe aceeaşi idee, ci să contribuim cu propriile idei. M. Pricken oferă o 


minunată comparaţie a situației: 


Tu ai un ban. Şi eu am un ban. Amândoi facem schimb de bani. Eu am banul tău şi tu îl ai pe al 
meu. În felul acesta, nimeni nu a câştigat absolut nimic. Să presupunem acum că tu ai o idee şi 
eu am altă idee. Amândoi facem schimb de idei. În acest caz, fiecare dintre noi ne-am mărit 


stocul de idei cu 100%. E ceva! 


Dumnezeu ne-a făcut să gândim în imagini şi cuvinte. Adjectivul e 
doar însoțitor. Vizualul şi trimiterea sugerată (indirectă) la obiect 
reprezintă secretul expresivității. O bună idee evocă imagini şi obiecte. 
Nu-ţi spune nimic brutal şi categoric. Îţi arată. Te face să vezi. Firma 
Hitachi (specializată în producerea aparatelor electrice de ras) a publicat 
următoarea reclamă-demonstraţie: „Lama acestui aparat de ras este mai 
fină decât această pagină. După ras, pielea dumneavoastră va fi la fel de 
curată şi plăcută ca o coală de hârtie”. Să nu ne temem că alții înaintea 
noastră au spus ce vrem noi să spunem. Să nu alergăm după originalitate 
cu orice chip. În publicitate, orice furt poate fi moral şi acceptabil. Cu 
două condiţii totuşi: 1) furtul să nu fie vizibil şi 2) preluarea să aducă ceva 
nou, ceva subtil şi neaşteptat. Dacă din acest furt transpare o nedeclarată 
admiraţie şi preţuire faţă de ideea-mamă, va fi cu atât mai bine. 

Ideea apare de multe ori când gândeşti contra curentului, când refuzi 
lucrurile şi abordările conformiste. Ziarul The Independent a publicat un 
mesaj publicitar imprimat invers, cu susul în jos. Întorcând pagina, se 
putea citi: „Cea mai mică eroare poate strica orice proiecție de 
diapozitive”. Reclama are idee şi impact dacă ne gândim că vrea să 
promoveze o agenţie specializată în producţia de suporturi vizuale pentru 
expoziţii şi alte evenimente de PR. La fel de mult ne poate surprinde că 


un peisaj inversat (cu susu-n jos) poate fi folosit la o reclamă pentru 


siguranţa maşinilor Mercedes: „În caz că vă răsturnaţi cu maşina, nu veţi 
păi nimic. Veţi avea doar ocazia să admiraţi peisajul dintr-o poziţie 
incomodă, ca în acest caz”. 

Nici o imagine nu este aleasă la întâmplare. Ea este gândită îndelung. 
Aşa cum spune Howard Godfrey (1991, p. 157): „Prima întrebare pe care 
trebuie să şi-o pună un creator în publicitate este următoarea: «Ce element 
vizual aduce acel ceva pe care cuvintele nu sunt în stare să-l exprime?y”. 
Degeaba vorbim despre avantajele noului model de maşină dacă nu 
arătăm vizual acest lucru. „Preţul noului model include o serie de opţiuni 
suplimentare” este o afirmaţie generală şi neconvingătoare. Dacă aceste 
vorbe sunt însoţite de imagini concrete (o portieră cu geamuri electrice, o 
trapă automată şi, în final, sub forma unui CEC imens, afişarea preţului de 
15 000 de euro), avem deja o ofertă concretă, lesne de vizualizat şi de luat 
în seamă. 

Există mai multe tipuri de imagini: metaforice, metonimice, 
umoristice, interogative, emoționale. Avem chiar imaginea-nulă (în 
absenţă), când pe o pagină albă scoatem în evidenţă un singur text: 
„Grupul financiar HANSON rezumă 25 de ani de activitate într-o singură 
propoziţie”. Chiar şi aşa, nimic nu pare să întreacă în eficienţă imaginile 
demonstrative. Compania de asigurări Eagle Star Insurance a realizat un 
afiş acoperit de un geam spart. Pe afiş se putea citi: „24 de ore din 24. 
Eagle Star vă trimite gratuit un geamgiu”. Promovezi un nou tip de 
televizor? Imaginea-demonstraţie este cheia: arăţi o fetiţă care desenează 
o floare roşie pe un dreptunghi gri (vechiul tip de televizor) şi pe un 
dreptunghi negru (noul tip). Diferenţa este evidentă: culoarea roşie pe 
fond negru îţi sare în ochi, te convinge. 

Două criterii decid reuşita reclamelor axate pe suport vizual: ec/erajul 


(lumina) şi lizibilitatea. La teatru, lumina nu este mai importantă uneori 


decât decorul? Şi încă ceva: să avem grijă pe cât posibil să nu lipsească 
obiectul. Vechii chinezi aveau un proverb: „Uit ceea ce am auzit şi îmi 
participarea activă a publicului: „Eu am încercat şi m-am convins de 
calitățile obiectului. Incercaţi şi voi”. Godfrey are dreptate. Şcoala 


demonstrativă a lui Ogilvy nu are vârstă. 


2.8. Calităţi şi defecte ale publicităţii creative 


După cum se observă, unui publicitar 1 se cer multe: să fie inteligent, 
talentat, mobil, atent la detalii, să aibă simţul limbii şi să fie plin de umor, 
să aibă experienţă, să fie atent la mişcările confraţilor, să ţină pasul cu 
noile tehnologii şi cu schimbările de comportament ale clienţilor. Peste 
toate, trebuie să aibă cunoştinţe serioase de sociologie, de argumentare şi 
persuasiune, de psihologie, de antropologie şi semiotică, de grafică şi 
regie de film. Trebuie să fie în pas cu timpul său şi receptiv la toate 
studiile şi cercetările de teren care arată de ce cifrele 3 şi 5 au cel mai 
mare impact şi rețin cel mai bine atenţia. De ce memoria obişnuită nu 
depăşeşte mai mult de şapte elemente (culori, cuvinte, mirosuri, cifre). De 
ce lumina intensă stimulează actul cumpărării şi muzica nepotrivită taie 

apetitul într-un restaurant. De ce un cuvânt imperativ (,„Cumpără!”) este 
mai puțin convingător decât o confesiune: „Eu am cumpărat şi nu-mi pare 
rău”. De ce o cifră precisă (250 g) este mai puțin tentantă decât una mai 


generală (20%). De ce un grafic expus este mai puternic decât nişte detalii 
statistice comparative=. 
Publicitatea aparţine celor avizaţi şi pricepuţi. Celor tineri ca spirit şi 


bătrâni ca experienţă. Nu întâmplător, marile reuşite publicitare ies din 


tiparul obişnuit. Aparţin inspiraţiei geniale sau curajului nebun. Un astfel 
de curaj l-a arătat un agent imobiliar care, prin anii '60, şi-a prezentat 


oferta şocând clienţii printr-o sinceritate devastatoare: 


Această casă nu vă va pune nici o problemă de adaptare. Ea seamănă perfect cu celelalte case 
din jur şi nimeni nu vă va putea acuza că nu sunteţi original, pitoresc, chiar drăguţ... 

Grădina e groaznică, dar nu într-atât încât să pară că a fost lăsată de izbelişte 20 de ani. E o 
afacere excepţională pentru categoriile sociale defavorabile, care, de altfel, nici nu citesc acest 
ziar... 

Casă veche — cartier şic. Protejată de Comisia Monumentelor — Dumnezeu ştie de ce. Cu puţină 
răbdare şi după foarte mulţi bani, aţi putea amenaja trei camere de locuit, un salon de 8 metri 
lungime, o bucătărie, una sau două săli de baie. Mizera curte cu pământ infectat de gunoaie şi 


dejecţii ar putea fi un teren numai bun pentru o grădină minunată şi deplin ecologică. 


Veţi fi cu siguranță uimiţi să aflați că aceste reclame nu au oripilat 
cititorii, ci au avut succes, provocând o avalanşă de cereri. Vânzările de 
case au crescut de zece ori. Oare de ce? 

Prin definiție, publicitatea este antonimul sincerităţii. Şi totuşi, 
sinceritatea (autoironică, dacă se poate) câştigă teren. Un bun vector al 
sincerităţii este precizia, dar un vector şi mai bun poate fi pleonasmul 
(„Numai Danone face Danone”; „Prea bun. Prea de la ţară”). Omul adoră 
să-l spui ceea ce ştie şi ceea ce vede. Omul nu vrea să se complice cu 
ultimele noutăţi, deşi însuşi cuvântul („Noua formulă”) atrage 
cumpărătorii ca muştele la mierea de albine. Omul vrea repere ferme, vrea 
continuitate, drept pentru care de cele mai multe ori preferă lucrurile 
vechi, prezentate în noi şi inventive ambalaje. Să ne amintim de 
sinceritatea pleonastică a firmei Hertz (închirieri auto): „Suntem cei mai 
buni şi mai competitivi din domeniu. Dacă nu ar fi aşa, în locul acestei 
reclame aţi fi citit reclama firmei noastre concurente”. Să luăm aminte la 
reuşitele altora şi să observăm că cea mai eficientă sinceritate este aceea 


însoţită de o undă de umor, de autoironie: „Aţi fost cu siguranţă contactat 


de candidaţi mai buni şi mai pricepuţi decât noi. Poate erau şi mai 
inteligenți decât suntem noi. Nimeni însă nu are determinarea şi dorinţa 
noastră de a împlini o colaborare cât mai profitabilă atât pentru 
dumneavoastră, cât şi pentru firma noastră”. 


* 


Ar fi multe de spus despre idee şi creativitate. Important e să 
înţelegem că, în publicitate, oricâte sfaturi am primi, nimic nu poate 
înlocui materializarea ideii, munca şi mulţimea variantelor care despart 
orice proiect de finalizarea lui. Charles Saatchi, unul dintre cei mai 
creativi publicitari din lume, recunoștea că, pentru a ajunge la o reclamă 
mulţumitoare, arunca la coş în medie 24 de variante. Ar fi o naivitate să 
credem că numai ideea contează. Fără un cuvânt strălucitor, fără o 
răsucire a vorbei în contrast cu imaginea, reclama tinde să devină banală, 
mată, lipsită de impact. Cuvintele potrivite şi sonore reprezintă, aşa cum 
spune Howard, „bulele acidulate din şampanie”. Comparaţia cu şampania 
nu e întâmplătoare, dacă ne gândim că primul producător al acestei 
aristocratice băuturi a vrut să salveze un vin prost, ce începuse să 
fermenteze. Cu alte cuvinte, obligat de situaţie, inventatorul nu face decât 
să transforme un grav defect într-o minunată calitate. Cam acelaşi lucru 
poate şi trebuie să facă un publicitar. Pentru a promova un parfum, 
porneşte de la o asociere banală: Chanel şi o figură celebră, Marilyn 
Monroe. Adevărata creaţie stă în asocierea imaginilor, dar şi în vorbele 
spuse de celebra actriţă. Întrebată care sunt veșmintele ei preferate atunci 
când se culcă, actriţa a fost pregătită de publicitari să răspundă simplu şi 
la obiect: „Chanel nr. 5”. John Walker este un nume banal. Johnnie 
Walker este un nume „sexy”, ba chiar impozant dacă e însoţit de celebrul 
text: „Acum 12 ani, am pus deoparte în pivniţă o sticlă de scotch. În 


speranţa că o să putem să v-o oferim astăzi”. Ziarul The Economist nu mai 


are nevoie de nici o prezentare. Și totuşi, ce efect grozav are următoarea 
reclamă: „Dacă un colaborator de-al dumneavoastră citeşte The 
Economist, nu mai pierdeţi timpul jucând golf”! 

Să ne gândim la câtă creativitate publicitară aveau vechii egipteni, 
care au scris pe o piramidă acum 5 000 de ani: „Un sfert din omenire 
mănâncă pentru a trăi cât mai mult. Restul de trei sferturi mănâncă pentru 
a trăi medicul lor”. Ce slogan actual! Omenirea s-a schimbat foarte puţin. 
Doar publicitatea pare a fi condamnată să fie deşteaptă, să inventeze 


mereu, să fie cu un pas înaintea tuturor. 


2.6.1. Publicitatea invizibilă şi buzz marketingul 


Dacă e creativă, publicitatea ar trebui să fie şi originală. Cum termenul 
este discutabil (originalul e doar la Dumnezeu; la noi nu sunt decât 
copiile, reluările cu mici şi nesfârşite schimbări), ar trebui să găsim altul — 
ceva vecin autenticităţii sau lucrului bine făcut. 

Îmi amintesc de o reclamă celebră făcută de agenţia DDB la maşinile 
VW: o pagină pe trei sferturi goală, o maşină VW Coccinelle (tip 
broscuţă) refugiată într-un colţ, iar jos numai două cuvinte: Think small. 
Privind cu atenţie această reclamă, ne imaginăm cum ar fi arătat dacă ar fi 
respectat toate regulile lui Fred Manley. Din fericire, Bill Bernbach nu 
dădea doi bani pe teorie (nu a lăsat nici un rând scris despre publicitate). 
În schimb, era liber în gândire şi genial. Adică gândea cu 30-40 de ani în 
avans: fără logo, fără text, fără titlu. Doar obiectul (maşina) şi o calitate — 
care, pentru alţii, în alte condiţii, ar fi fost un mare defect: mică, dar 


surprinzător de încăpătoare?. 


Nu trebuie să avem prejudecăţi. Creativ poate fi orice, chiar şi un 


simplu nume al produsului. De pildă, firma Dior a lansat pe piaţă un 


parfum numit Champagne. Numele (discutabil şi oarecum obişnuit) avea 
conţinut în sine un secret exploziv: protejat de lege, cuvântul champagne 
nu putea fi folosit de nimeni în scopuri comerciale, aşa încât producătorii 
parfumului au pierdut procesul intentat de patronatul producătorilor de 
şampanie. Asta nu a împiedicat firma Dior ca, anticipând scandalul enorm 
de presă, să câştige foarte mult din publicitatea indirectă, fără să 
investească nici un ban în promovarea produsului. 

Lumea marketingului publicitar este plină de exemple ciudate (vezi 
Hughes, 2008). La un moment dat (începutul anilor '60), firma Ford 
dădea semne serioase de oboseală, fiind chiar în pragul falimentului. 
Singura salvare părea a fi lansarea unui nou model: destul de ieftin, 
sportiv ca ţinută, obraznic şi incitant. Din păcate, studiile prealabile de 
piaţă arătau că modelul (botezat Milano) nu avea pic de succes în rândul 
cumpărătorilor. Un om tânăr şi creativ, managerul Lee Iacocca, a avut 
ideea de a impune câteva modificări (un preţ mai ridicat, care să impună 
un plus de respect; un design mai puţin agresiv) şi mai ales a avut curajul 
să schimbe numele modelului, oferind o variantă ceva mai americană: 
Mustang. În ciuda oricăror reticenţe prealabile, succesul de piaţă a fost 
năucitor. 

Sociologii arată că, din diferite motive, 85% din publicitate trece 
neobservată, e invizibilă de-a dreptul. Fără creativitate şi isteţime, orice 
anunţător riscă să intre în clubul deloc select al „invizibililor”. Acceptăm 
importanţa creativităţii, dar greşim atunci când credem că ea este o stare 
de graţie extrem de rară şi rezervată doar celor născuţi cu un mare talent. 
Aceleaşi studii sociologice arată că foarte mulți oameni posedă un mare 
potențial creator, dar foarte puţini au curajul de a-l folosi. Hughes (2008) 
merge mai departe şi afirmă: „Depinde de lideri să-şi ajute oamenii în a 


găsi curajul de a inventa, provocându-le ambiția de a cuteza şi 


încurajându-i să viseze. Creativitatea este responsabilitatea oricărui 
conducător”. Tot el ne dă un exemplu din ucenicia sa de marketer, când 
directorul general al micuţei firme unde lucra l-a abordat şi i-a cerut să 
optimizeze fondurile companiei, nu fără a adăuga: „80% din banii noştri 
vor fi cheltuiţi de tine pe marketing”. Responsabilitatea unei asemenea 
sarcini ori te blochează cu totul, ori te obligă să găseşti o idee genială, să 
cauţi, să lupţi, să nu te laşi nici o clipă. 

Sunt foarte importante inspirația şi talentul, dar, fără presiunea 
ultimativă a unei urgenţe, calitățile native nu fac două parale. Un adevărat 
creator lucrează doar sub presiune. Ideile sunt ca ţiţeiul: nu ies la lumină 
decât sub ameninţarea forării. Să vedem însă alte precepte ale creativităţii 
în cadrul „marketingului de rumoare” în viziunea lui Mark Hughes, cel 
care sugera ca firmele mici să renunţe la marketingul tradițional, în care 
se pompează bugete exorbitante. Cerea în schimb să meargă pe o singură 
idee, creativă, capabilă să declanşeze rumoare, bârfă, publicitate orală, 
prin telefonul fără fir. 

Deşi poate părea deplasată la o primă vedere, teona lui se bazează 
chiar pe exemplul său personal. Hughes a fost directorul de marketing al 
retailerului online Half.com, înainte ca acesta să fie preluat de Ebay 
pentru 300 milioane de dolari. În 1999, când compania Half.com era 
aproape necunoscută, Hughes a reuşit să convingă autoritățile din oraşul 
american Halfway, Oregon, să-i schimbe numele în Half.com, Oregon, 
pentru un an de zile, ceea ce i-a adus o imensă publicitate şi, 20 de zile 
mai târziu, contractul cu Ebay. O lovitură publicitară şi de PR greu de 
egalat. lată sfaturile lui Mark Hughes (2008, pp. 228-250) pentru cei 


creativi sau măcar dornici să devină buni copywriteri: 


1. Fiți curajoşi. În publicitate, opusul curajului este „timiditatea”. Curaj 


înseamnă să crezi şi să lupţi pentru ideile tale. Curaj mai înseamnă să 


nu ţii cont de tărăgănarea şefului: „Să mai vedem”. Poate că termenul 
curaj este prea general. Tupeu ar fi mai potrivit — un tupeu decent, 
pozitiv, dacă se poate. Regula numărul unu în publicitate este aceea că 
ideile formidabile creează un anumit inconfort... E nevoie de curaj să 
fu altfel, să contrariezi pe unii, să insişti să crezi că ideea ta este cea 
mai bună. Putem lupta cu şefii obtuzi şi morocănoşi? Hughes crede că 
da şi ne dă un sfat elementar: „Puneţi-vă şefii în faţa faptului 
împlinit... Nu le fluturaţi variante prin fața ochilor. Nu le oferiţi 
posibilitatea de a alege. Oricum vor alege prost”. 

Definiţi problema. Totul începe cu definirea corectă a problemei. 
Altfel spus, nu poţi face nimic dacă nu ştii ce vrei. Să creşti vânzările? 
Să scoţi în evidenţă marca? O problemă bine definită e pe jumătate 
rezolvată. Ea îți oferă direcţia. Aceasta e foarte importantă, mai 
importantă decât orice strategie. O strategie fără direcție şi obiective 
este un imens zero barat. Sau, cum spune copywriterul cu experienţă: 
„E greu să gândeşti strategic atunci când îți iau foc nădragii”. 

Aflaţi cui vă adresaţi. Nu poţi fi creativ fără să ştii cui te adresezi. 
Bine este ca, înainte de a pleca la drum, să-ţi cunoşti mai întâi clienții 
(direct, nemediat, în carne şi oase). Sondajele sociologice şi alte 
instrumente de măsurare a pieţei se dovedesc extrem de utile, deşi 
uneori te păcălesc cumplit. Teoria efectelor din sociologie 
consemnează „spirala tăcerii” — un efect ce constă în duplicitatea 
respondentului (atunci când părerea individului nu coincide cu părerea 
majorității, de teama sancțiuniui, individul mimează răspunsul 
majorităţii, ceea ce creează mari erori de sondaj). Prin urmare, nu de 
puţine ori, oamenii una spun şi alta fac. În orice caz, nu ai nimic de 
pierdut să discuţi îndelung cu oamenii, să le asculţi părerea. Când stai 


cu fundul pe scaun toată ziua, nu afli nimic. Nu poţi fi creativ fără să 


fii în temă. Dacă vrei să faci o reclamă la o marcă de maşini (Dacia, să 
zicem), nu găseşti o sursă de inspiraţie uitându-se pe pereţi. Mai bine 
ieşi în stradă sau, câteva zile, îmbracă salopeta de mecanic la service 
ŞI vezi ce se întâmplă cu maşinile Dacia. Vei descoperi detalii care îţi 
vor stimula cu siguranță creativitatea. Hughes zice puţin altfel: 
„Puneţi-vă în pielea clientului şi veţi obține inestimabile scântei de 
creativitate. Veţi cunoaşte mai bine produsul, veți trăi stări afective noi 
ŞI veţi găsi inspiraţie pentru idei cu totul neaşteptate”. 

Exersaţi cât mai des. Creativitatea este şi o problemă de antrenament. 
E ca la atletism. Ca să nu gâfâi în timpul competiţiei, trebuie să alergi 
la antrenament. Hughes dă un exemplu cu care nu suntem de acord. El 
pomeneşte de Henry Kissinger, care i-a returnat consilierului său o 
ciornă de discurs de cinci ori, scriind de fiecare dată pe marginea foii: 
„Se poate şi mai bine”; „Mai încearcă” ş.a.m.d. Abia la a şasea 
variantă Kissinger a citit pentru prima oară textul şi l-a acceptat 
imediat, cu mici modificări. Tehnica „stimulării prin nemulţumire” 
pare a fi extrem de productivă. Din păcate, cel care e supus unui 
asemenea tratament clachează după a doua sau a treia încercare de 
îmbunătăţire a textului. Ziariştii cu experienţă cunosc pe pielea lor ce 
înseamnă ca şeful să-ți respingă articolul. Cu cât rescrii mai mult, cu 
atât textul este mai prost, mai dezarticulat... Când cineva îţi alungă 
încrederea în tine, izvorul inspiraţiei şi al creativităţii seacă 
iremediabil. Asta nu înseamnă să refuzi munca pe text, să revii, să 
elimini unele pasaje, să schimbi unele cuvinte. În creaţie trebuie să fii 
perseverent, perfectionist şi mereu nemulțumit de sine. 

Fiți atenți la denumiri şi cuvinte. Un adevăr, o imagine, o situaţie se 
impun cu greu de la sine putere. De cele mai multe ori, suntem 


neatenți şi superficiali. Pentru a observa un lucru, trebuie să fim 


ajutaţi de ceva care să-l scoată în evidenţă. În mesajul publicitar, acest 
lucru se realizează de cele mai multe ori textual. Fonetica, rima, 
aliterația sau ritmul se dovedesc extrem de importante. La fel, 
formulările inteligente sau pur şi simplu memorabile. Comparaţi: 
„Perioada cumpărăturilor de Crăciun” şi „Nebunia shoppingului de 
Crăciun”. Comparaţi numele John şi Johnnie pus pe o sticlă de 
whiskey. Un simplu nume poate pune uneori în mişcare adevărate 
tornade de idei. Comparaţi numele Marilyn Monroe şi numele real al 
actriţei, Norma Jeane Baker. 

Creați mesaje angajante, şi nu reclame. Cercetătorii din domeniul 
publicitar constată tot mai des că publicul nu mai vrea astăzi neapărat 
să fie convins să cumpere ceva (să-i simplifici decizia de cumpărare), 
ci doreşte să participe la o comunicare amuzantă şi interesantă. De cel 
puţin un secol (de la propaganda nazistă şi bolşevică) se ştie că nici un 
mesaj persuasiv nu operează direct. Eficienţa lui creşte atunci când 
mesajul este intermediat de muzică, film, întreceri sportive. Astăzi, tot 
mai multe firme cumpără spaţiu TV pentru a difuza filmuleţe care să 
înglobeze produsul lor în trama scenariului. Alteori se folosesc drept 
cadru de promovare emisiuni deja consacrate (de bucătărie, de 
călătorii, de amenajări interioare, de grădinărit ş.a.m.d.). 

Captaţi atenția presei. Conceptul şi preceptele publicităţii orale arată 
cât de strânse sunt legăturile dintre: poziționare, presă, PR, buzz 
marketing, publicitate guerilla. Punctul central al tuturor întretăierilor 
posibile îl reprezintă presa (ca mediu propriu-zis, dar şi ca vector de 
imagine). Printre multe altele, presa are un mare avantaj față de 
publicitate şi PR: e un suport credibil. Atunci când ziarele laudă un 
produs ori semnalează apariţia unui nou medicament, nimeni nu se 


gândeşte că la mijloc ar fi o afacere sau un aranjament pecuniar. Presa 


nu numai că găzduieşte publicitate (în medie, 40% din câştigurile unui 
ziar sunt asigurate de paginile de advertising), dar o şi inoculează 
(pozitiv sau negativ) cititorilor prin reportaje, anchete sau ştiri. Presa e 
mai persuasivă decât orice alt canal de comunicare în masă şi, nu 
întâmplător, studiile sociologice arată că raportul de lectură între un 


articol de presă şi o reclamă este de 6 la 1 în favoarea presei. 


Capitolul 3 


Creativitatea sau provocarea de idei noi 


„Advertisingul este o meserie făcută de oameni care 
aspiră să fie artişti, dar este evaluat de oameni care 
aspiră să fie oameni de ştiinţă. Nu-mi pot imagina o 


relație interumană care să fie cu atât de multă precizie 


3 


proiectată pentru a produce o harababură mai mare.’ 
John Ward, de la B&B Dorland 


Creația înseamnă să realizezi dorințe. Nu e aşa simplu pe cât pare, 
căci în domeniul abisal al dorinței întâmpinăm două mari dificultăți 
(Lendrevie, De Baynast, 2008, p. 226): 


a) Drumurile ce duc la stârnirea dorințelor sunt numeroase şi complicate. 
b) Obiectele dorinței în publicitate sunt obiecte banale, cotidiene (săpun, 


detergent, haine etc.). 


Ar fi prea simplu să numim act de creaţie doar stârnirea dorințelor şi a 
instinctelor umane. Dacă lucrurile stau într-adevăr aşa, gândirea creativă 
nu creează mare lucru. Nici gândirea laterală nu creează ceva anume, ci 
mai mult aranjează în alt mod (inedit, surprinzător) informaţiile deja 
existente. De regulă, limbajul gândirii laterale generează conexiuni care 
nu au legătură cu experienţa sau realitatea imediată. În gândirea logică, 


orice aranjament de informaţii este evaluat prin două verdicte: „Acesta e 


permis” şi „Acesta nu e permis”. Gândirea creatoare permite a treia cale, 
cea de mijloc: „Totul e permis”. 


Provocăm gândirea creatoare prin câteva tehnici: 


e  Juxtapunerea. Suprapunem două lucruri fără nici o legătură între ele. 
Spre deosebire de tehnica metafore, unde cei doi termeni ai 
juxtapunerii au măcar un semem (trăsătură semantică) în comun, 
gândirea laterală permite ca cei doi termeni să fie aleşi aleatoriu. De 
exemplu, să luăm două cuvinte şi două imagini: televizor şi cuptor cu 
microunde. În ciuda diferenţelor, numai prin simpla alăturare a celor 
două obiecte avem deja o succesiune de calități comune: rapid, banal 
ŞI util, fierbinte, după serviciu, în rând cu lumea modernă. În plus, 
avem şi o idee de umor (având în vedere diminuarea pensiilor şi 
creşterea preţului la energia electrică, ne uităm la televizor ca la 
cuptorul cu microunde). Această tehnică o găsim într-o reclamă făcută 
de un australian (copywriterul Simon Collins), ce înfăţişează în trei 
secvenţe diferite o femeie în dreptul unui cuptor cu microunde 
Samsung, cu textul: „Această femeie este foarte inteligentă. Ea a 
cumpărat un cuptor cu microunde Samsung, la un preţ rezonabil, cu 
toate dotările posibile”. A doua secvenţă arată un bărbat tot în faţa 
unui cuptor cu microunde şi textul: „Acest bărbat e sărac cu duhul, 
pentru că a cumpărat un cuptor cu microunde mult mai scump, 
crezând că e televizor”. A treia secvenţă arată femeia şi bărbatul în 
faţa unui televizor (se vede antena de cameră deasupra) şi sloganul: 
„Samsung, pentru oameni care au mai multă minte decât bani”. Ca 
juxtapunere, zice De Bono, putem lua cuvinte aleatorii, calculator şi 
omletă, ideile deduse putând fi: a găti cu ajutorul computerului, a 
utiliza un PC e la fel de simplu cum este prepararea unei omlete, un 


nou magazin gastronomic este ultratehnologizat, putem comanda 


mâncăruri prin e-mail, nu orice amestec — mixt — este lipsit de sens 
sau de gust etc. Acest exercițiu poate părea forţat, dar publicitatea face 
tocmai acest lucru: alătură elemente de nealăturat şi stârneşte bucuria 
ludică a jocului din nimic. 

Salturi dezordonate. Abandonăm paşii succesivi din gândirea logică. 
Mai întâi facem saltul şi apoi umplem spaţiile goale. Atenţie, în 
discursul logic, acest lucru reprezintă o catastrofă (un semn de 
nebunie). Receptorul trebuie avertizat asupra procedeului — eventual 
să fie pus în temă în privinţa jocului gândirii laterale. Regula rămâne 
neschimbată şi în acest caz: nu căuta motiv pentru salt, ci vezi ce efect 
obţii. 

Greşeala voluntară. Pentru a rezolva o problemă (a vedea ce se 
întâmplă în spatele nostru în timp ce mergem cu maşina personală), 
putem înlocui „oglinda retrovizoare” cu o aberaţie: „să conducem cu 
spatele”. De aici poate proveni ideea aplicabilă unui alt domeniu (cel 
feroviar): să avem un volan şi un motor în spate şi astfel să scutim 
trenul de manevre complicate sau de necesitatea de a ataşa o altă 
locomotivă. 

Adăugarea. În unele situații, rezolvăm problema nu simplificând-o, ci 
adăugând elemente. Aşa se întâmplă în bancul cu rabinul care îl 
sfătuieşte pe un evreu fără spațiu în casă (i-a venit soacra în vizită) să 
introducă un căţel, apoi o rață, apoi o capră. La sfârşit, după mai multe 
zile de chin, rabinul îl sfătuieşte pe nefericit să scoată pe rând capra, 
apoi rața, apoi câinele. Fericirea îi este garantată. De Bono oferă un alt 
exemplu, mai potrivit gândirii laterale: să rezolvăm infracționalitatea 
criminală folosind poliţişti cu o singură mână. Depăşind stupefacția 


inițială (o singură mână?), încep să se limpezească provocările: nu 


forța primează, ci inteligenţa: cum să te descurci cu fonduri mai 
puţine? Cum să foloseşti toate forţele din dotare ş.a.m.d. 

e  Luptăm cu aroganța de a crede că doar noi avem dreptate. Gândirea 
laterală nu vrea să distrugă ideile deja existente, ci aroganţa şi 
fermitatea fudulă care înconjoară acea idee. 

e Relaxarea. Abordarea laterală poate avea efectul de a provoca zâmbete 
sau râsul menit să detensioneze o situaţie sau un punct de vedere rigid. 
Acesta este efectul oricărui joc gratuit şi nevinovat. 

e  Generăm alternative până la absurd. Ne folosim de stimulul artificial 
al dezarticulării nerezonabile. În gândirea laterală, „zborul e în 
pasăre”. Întâmplător, „pasărea şi zborul se îndreaptă în aceeaşi 
direcţie”. Pasărea şi zborul sunt doi oameni de afaceri legaţi de acelaşi 
interes (de a pluti deasupra norilor). Tragic e când zborul se crede mai 
grozav decât pasărea; când vrea să iasă din afacere, să-şi păcălească 
tovarăşul de drum, pentru ca apoi amândoi să sfârșească în cratiţa unei 
gospodine, sub forma unei rațe aşezate pe un strat consistent de varză 


sau gătită cu măsline. 


Dincolo de valenţele ludic-nebuneşti (de altfel, recognoscibile în 
literatura experimentală sau avangardistă), trebuie să extragem esenţa 
procedeului: pentru a vedea soluția unei probleme, e necesar să ne 
impunem unghiuri de lectură dintre cele mai neaşteptate. Dacă e 
stimulativ, orice enunţ (absurd chiar) este util. Enunţul „Apa urcă la etaj 
doar dacă e colorată în verde” pare ridicol, însă ridică probleme şi 
întrebări premergătoare răspunsului, precum: are importanță culoarea 
apei? Culoarea verde e mai importantă decât cea albastră? Am putea pune 


ceva în apă pentru ca ea să urce? Astfel ajungem şi la soluție: un aditiv 


special va face ca apa vâscoasă să se prelingă dintr-un recipient aşezat cu 


gura în jos şi apoi să urce pe pereţii exteriori. 


Orice model uzitat prea mult devine stereotip, clişeu golit de sens. 


Modelul gândirii laterale riscă acelaşi lucru. Rareori exprimată ca atare, 


gândirea laterală e un cumul de procedee şi strategii personale de a 


provoca noi forme sau idei. Riscul de a sfârşi în anarhie sau 


desemantizare schizofrenă e mare. De aceea, este indicat să folosim 


procedee ale gândirii laterale în situații deja blocate, în care nu mai 


funcționează celelalte metode consacrate. Principiile care stau la bază 


trebuie să fie mereu flexibile şi consecvente cu sine: 


Atributele gramaticale. În jocul nostru, rigorile gramaticale contează 
prea puţin. Abordarea laterală poate lua aspect de interjecție, de 
juxtapunere şi mai puţin de verb sau element de legătură. 
Introducerea unui cuvânt aleatoriu. De Bono dă ca exemplu cuvântul 
stafidă, pe care îl introducem în discuţia despre „utilizarea eficientă a 
timpului de studiu”. Prin imixtiunea cuvântului aleatoriu rezultă: 
stafidă (un dulce concentrat, rezumatul materialului în mod scurt şi 
plăcut, introducerea unor pauze scurte şi dulci cu mici discuţii 
amuzante ş.a). 

Îndoiala. De câte ori discuţia trenează, o putem relansa folosind 
îndoiala. Cele mai uzitate sintagme sunt în acest caz dacă, să 


presupunem, ce-ar fi să... 


Profesorul sau liderul dialogului trebuie să întreţină abordarea laterală 


prin îndemnuri: explică ce înţelegi prin..., elaborează o opinie plecând de 


la 


..., defineşte mai precis... continuă, ce altceva poate să reprezinte 


ş.a.m.d. Prin urmare, metoda promovată este stimularea abordării hpsite 


de orice constrângere. 


3.1. Gândirea laterală şi creativitatea publicitară 


Conceptul de gândire laterală îi aparţine lui Edward de Bono (2003), 
prestigios profesor al studenților de la Oxford, Cambridge şi Harvard. 
Chiar şi înainte de a intra în contact cu studiile profesorului de Bono 
despre „creativitatea dehberată”, am adoptat termenul de gândire laterală, 
ce sugerează în modul cel mai plastic şi mai potrivit maniera în care 
acționează inventivitatea publicitară — niciodată direct, ci mereu pe 
alături, în răspăr, în suceală inteligentă, în disimulare şi prefăcătorie 
rafinată, în surpriză şi neaşteptat. 

Sunt multe feluri de a gândi altfel — prin adăugare sau omisiune, prin 
dilatarea unui detaliu capabil să genereze bizar, ciudat, fantastic. Iată 
câteva premise de la care pleacă acest tip de gândire — opus, dar şi 
convergent în multe situații gândirii analitice, gândirii logice şi 


„verticale”: 


e Gândirea laterală e simplă, explozivă, inconfundabilă. 

e Aceasta nu se ia niciodată în serios. E jucăuşă, iconoclastă, inventivă 
şi plină de prospeţime. 

e Gândirea laterală nu vrea să creeze nimic şi cu atât mai puţin să ofere 
un sistem logic-cognitiv de înţelegere a lumii. 

e Dacă gândirea verticală e analitică, gândirea laterală e provocatoare. 

e Dacă gândirea verticală e secvențială, gândirea laterală poate face 


salturi. 


e Uneori, e necesar să greşim pe parcurs pentru a avea dreptate în final. 
În gândirea laterală poţi porni de la o premisă falsă ori fantezistă, de 
genul „Sisif a fost un bărbat căsătorit”. Fără a da înapoi, gândeşti mai 
departe: „Foarte bine, dar ce fac în continuare? Cum dezvolt această 
idee? N-ar fi interesant să mă ocup de soţia lui?”. 

e Gândirea laterală nu formulează niciodată judecăţi, ci caută soluţii 
inedite. 

e Gândirea laterală sparge vechile modele pentru a elibera informaţiile 
captive. 

e Acest tip de gândire doar se miră şi se întreabă dacă nu se poate altfel. 

e Gândirea laterală schimbă cauza cu efectul, începutul cu sfârşitul sau 
(şi mai îndrăzneţ) le combină, ajungând la paradoxuri inteligente şi 


pline de umor — de exemplu, un ciung vrea să ceară mâna unei fete. 


Îţi trebuie o minte de copil, uşor naivă şi necoruptă de prejudecăţi; o 
minte care să dea altă utilizare lucrurilor, confuzionând inocent şi cu 
semnificație figurativul cu concretul. Pe internet circulă o serie de 
fotografii trucate inventiv: un tablou acvatic din care apa atotstăpânitoare 
se scurge direct pe perete; două braţe stau sparte pe podea, ţinând strâns în 
mâini o oală de lut intactă (deci braţele sunt de lut, nu oala); o fată 
superbă şi sumar îmbrăcată dansează lasciv la bară, uitând că bara cu 
pricina e parte componentă a intrării în vagonul de metrou. Cam asta ar fi 
gândirea laterală. Să te joci, schimbând contextul cu utilitatea, conţinutul 
cu forma, fără a pierde noima lucrurilor, ci punând-o altfel în valoare. 

În publicitate nu ai nevoie de cuvinte multe. Ca să anunţi un mare 
concert rock, poţi folosi imaginea şi numele trupei, dar la fel de bine poţi 
plasa pe afiş un microfon clasic şi profesionist ce stă atârnat într-o sală de 


baie, sub formă de duş. Tot timpul, metafora e mult mai provocatoare, mai 


sugestivă şi mai inteligentă decât afirmația simplă. Marele merit al 
enunţului inteligent este că flatează şi, indirect, convinge până şi minţile 


celor mai puţin inteligenți. 


Nu face nimănui cinste crisparea pe care o încearcă unii publicitari în 
fața mesajului subtil şi rafinat. Chiar şi neînţeleasă deplin, vorbirea 
inteligentă şi sclipitoare impune respect şi atenţie. 

Obişnuiesc să arăt studenţilor o reclamă după care mă topesc de 
plăcere. E o reclamă la biscuiţii Petit Beurre, care înfăţişează banalul 
biscuit de culoare galben-pai, cu marginile zimţate şi o mică mușcătură în 
partea dreaptă-sus. Dedesubt stă scris laconic: „Omagiu lui Van Gogh”. O 
reclamă simplă şi bizară în acelaşi timp. Te contrariază puţin şi te 
emoţionează cumva, fără un motiv anume. Ei bine, cerându-le studenţilor 
să spună ce le sugerează reclama, primesc mereu alte explicaţii: galbenul 
de gluten al biscuitului aminteşte de culorile lanului de grâu al marelui 
pictor; avem în faţă un biscuit corect şi cinstit, fără ascunzişuri, capabil să 
recunoască valoarea altora (să aducă un omagiu lui Van Gogh); un biscuit 
irezistibil (e muşcat într-o parte) ş.a.m.d. Nu puţini văd însă ceea ce ar 
trebui oricine să vadă: biscuitul ca omagiu adus lui Van Gogh este de fapt 
o aluzie (parodie) la celebrul tablou Autoportret cu urechea tăiată! 

Într-adevăr, nu e un semn bun ca o reclamă să-ţi stârnească nedumeriri 
filosofice şi dubitaţii existenţiale: cine suntem şi încotro ne îndreptăm? Ce 
este viaţa şi de ce trebuie neapărat să o trăim? E minunat însă ca o 


reclamă să suporte, să fie în stare să provoace atâtea lecturi. 


3.1.1. Principii „ laterale” 


Principiul esenţial al gândirii laterale este de a nu limita modalitățile de 


rezolvare a unei probleme. 


Nu căutăm cea mai bună abordare, ci cât mai multe abordări posibile. 
In căutarea laterală a alternativelor recunoaştem o abordare rezonabilă, 


dar continuăm să producem şi alte căi alternative. 


Obiectivul căutării în gândirea laterală este de a clătina modelele 


rigide şi de a provoca noi modele. Pentru asta, avem mai multe procedee: 


a) 


b) 


Fixarea unei cote. Fixăm căutării de alternative un număr de încercări 
(2-4 căi alternative). Chiar şi când o găsim pe cea mai bună, nu ne 
oprim. Ne împlinim cota şi apoi comparăm soluţia cea mai bună cu 
restul. 

Contestarea presupozițiilor. Plecăm de la o premisă: mai toate 
presupozițiile persistă inerției, şi nu verificării validității lor. Atunci 
când contestăm presupozițiile, contestăm necesitatea graniţelor şi a 
limitelor impuse arbitrar. Nu se pune problema de a proceda greşit sau 
corect. În gândirea laterală, scopul este doar de a restructura 
modelele. Prin definiţie, presupoziţiile sunt modele care se sustrag 
procesului de restructurare. Vânzătorii folosesc aceste presupoziţii. Cu 
un buchet mare de flori în mână, te îmbie să cumperi cu un preţ 
ultraieftin. Presupui că omul e grăbit sau doar fraier, scoţi banii şi, 
spre surprinderea ta, omul extrage din buchetul mare unul mai mic (ce 
corespunde de fapt valorii banilor ceruţi). Puţini renunţă să mai 
cumpere, măcar din jenă. 

Tehnica lui „de ce?”. Este un procedeu mai dificil decât pare. On 


intrăm într-un cerc vicios, ori expediem problema printr-o explicaţie 


d) 


ternă. Totul poate fi pus sub semnul întrebării — un exerciţiu interesant 
şi deloc infantil: De ce roţile sunt rotunde? De ce scaunele au patru 
picioare? De ce elevii merg la şcoală? De ce fetele poartă alte haine 
decât băieţii? De ce oamenii au două picioare? Scopul întrebării este 
de a obţine noi unghiuri de atac şi, implicit, noi informaţii. Utilizarea 
laterală a întrebării este de a nu ne mulţumi cu orice explicaţie oferită. 
Important este să nu răspundem la întrebare ca şi cum răspunsul 
nostru ar fi singurul posibil. De ce tabla de la şcoală este neagră? Nu 
poate fi verde sau albastră? Ideea este să arătăm că orice presupunere 
poate fi răsturnată, dar nu pentru a instaura nesiguranța şi jocul 
gratuit. Clşeele pot fi utile, dar cu o condiţie: să nu te facă prizonierul 
lor. 

Inovarea. Să gândim anticipativ. Asta înseamnă mai curând să 
construim ceva nou, decât să analizăm ceva vechi (gândirea 
retroactivă). Un procedeu premergător inovării ar fi suspendarea 
gândirii. A fi eficient înseamnă a avea dreptate doar în final. Gândirea 
verticală presupune corectitudine (a avea dreptate tot timpul) şi 
înseamnă selecție prin excludere (negația e instrumentul preferat al 
excluderii). În gândirea laterală putem greşi pe parcurs. Important e să 
avem dreptate la final. Scopul e schimbarea, şi nu elaborarea 
dovezilor. De unde această necesitate de a avea mereu dreptate? 
Nevoia de a avea mereu dreptate blochează creativitatea, noul. 
Marconi a transmis unde sonore, fără cablu, pornind de la ideea 
eronată că undele vor urma curbura Pământului. De aici decurge 
necesitatea unui alt procedeu: amânarea judecății (greşim în mod 
intenționat). Plecăm de la afirmaţia eronată din punct de vedere logic 
că somnul este obositor pentru om. Filmând o persoană care doarme şi 


accelerând imaginile, descoperim că, în somn, omul se agită foarte 


mult, îşi schimbă poziția de nenumărate ori etc. Altfel spus, 
descoperim cât de importante sunt consistenţa saltelei, orientarea 
patului, prezenţa sau absenţa unei surse de lumină, descoperim că doar 
amănuntele fac diferenţa dintre un somn odihnitor şi altul obositor. 

e) Fracţionarea. Important nu e să găsim părțile componente ale situaţiei, 
ci să încercăm să creăm părţi. Nu încercăm să descoperim punctul de 
vedere corect, ci punctul de vedere altfel. Exemplu: vrem să 
fracționăm problema culegerii merelor. Plecăm de la ideea de a 
fabrica o maşină de cules mere şi, prin fragmentări succesive, 
ajungem la concluzia că e mai util să avem meri pitici, uşor de 
recoltat. Nu maşina era problema, ci chiar copacul. Alt exemplu: avem 
o problemă, „transportul cu autobuzul”. O fracționăm astfel: alegerea 
traseului, frecvenţa, utilitatea, accesibilitatea, numărul oamenilor care 
folosesc autobuzul, mărimea autobuzului, costurile, transportul 
alternativ. Chiar dacă unele probleme se suprapun, nu contează dacă 
ajungem la o soluție inedită (de exemplu, autobuzele suspendate). 
Scopul nu este de a descompune o situaţie (ca în analiză), ci de a 
recompune inedit restructurarea situației. Obiectivul este deci 
restructurarea, şi nu explicarea. Fracţionările nu trebuie să fie nici 
complete şi nici naturale. Scopul este eliminarea inhibiţiilor provocate 
de un model rigid şi apoi avansarea către o situație regeneratoare. 

f) Metoda inversă. Gândirea inversă e mai eficientă decât fragmentarea. 
Prin ea se pot produce restructurări mai neobişnuite. Orice acţiune 
indică şi direcţia opusă. Dacă mergeţi spre Arad, vă îndepărtați de 
Bucureşti. Dacă umpleţi o cadă, acționați contrar golirii ei. Dacă un 
proces se derulează în timp, atunci derulăm timpul înapoi pentru a afla 
care este procesul invers. Astfel provocăm o redistribuire a 


informaţiilor. Nu contează corectitudinea inversării. Cele mai multe 


accidente grave au loc în intersecții. Deci intersecțiile sunt 
primejdioase. Dacă sunt primejdioase, de ce nu le desființăm? Cum le 
desfiinţăm? Foarte simplu: construind ronduri în intersecţii. Important 
e să privim altfel lucrurile. Scopul este de a elibera informaţii 
prizoniere conţinute de un model de gândire rigid, standardizat. 
Obiectivul principal al inversării este provocarea. A gândi invers 
poate duce la restructurarea miraculoasă a realităţii. Îmi amintesc de 
un clip muzical în care toate imaginile care susțineau melodia erau 
derulate invers: plugul contribuia la netezimea ogorului, gura şi 
muşcătura dinților întregeau mărul, cuțitul refăcea rotunjimea pâinii 
etc. Văzând aceste imagini, am tresărit. Dincolo de gratuitatea jocului, 
descopeream un mare adevăr (altfel, captiv rutinei): acţiunea omului e 
distrugătoare; încercând să creeze ceva, el distruge în permanenţă. O 
experienţă ştiinţifică arată cum o cioară dă dovadă de inteligenţă şi 
reuşeşte după mai multe încercări să bea dintr-un recipient, deşi nu 
ajungea la apă. Soluţia nu era să scoată apa, ci să adauge pietricele în 
vas, pentru ca nivelul apei să urce. Inversarea e imbatabilă stilistic şi 
argumentativ. Ea generează umor şi absurd („o coadă dădea din 
câine”), dar şi minunate răsturnări de logică. Un exemplu de gândire 
laterală este ceea ce spunea un savant care nu găsise nici o soluţie la 
problema lui după o muncă de 20 de ani: „În 20 de ani am aflat o 
mulțime de procedee prin care această problemă nu poate fi 
rezolvată”. Deci nu a muncit degeaba. A aflat ceva extrem de preţios 
pentru viitor: cum nu se face un anumit lucru. 

g) Formularea problemei. Aceasta reprezintă subiectul şedinţei. Subiectul 
nu trebuie formulat prea general, vag sau confuz. De pildă, „Controlul 
mai bun al traficului” nu spune mare lucru şi lasă loc interpretărilor. 


Nici limitarea subiectului nu e recomandabilă, cum ar fi 


h) 


„Îmbunătăţirea semaforizării”. Mai corect este să deschidem 
subiectul: „Metode de îmbunătățire a traficului rutier, pornind de la 
configuraţia actuală a străzilor”. 

Folosirea analogiilor. Pentru a descrie un obiect sau o problemă mai 
complicată, putem folosi un echivalent narativ, metaforic sau 
imagistic. Procedeul este uzitat adesea în discursul jurnalistic (mai 
ales în descriere, reportaj şi popularizare). Ca poveste sau situaţie 
simplă, analogia funcţionează doar dacă implică o comparație cu 
altceva. O condiţie majoră: povestirea trebuie să fie familiară, să nu 
contrarieze. O altă condiție: să se întâmple ceva. A fierbe un ou e o 
operaţie simplă, dar ceva se întâmplă totuşi în tot procesul de fierbere 
(operaţii premergătoare, opţiuni de fierbere în funcție de gust şi 
dorință etc.). Orice analogie, zice de Bono, are viaţă proprie. De 
regulă, analogia e folosită pentru a spori expresivitatea sau 
argumentarea (e ca şi cum...). lată că analogia poate fi folosită şi 
pentru a determina unele schimbări sau a găsi soluţii (alipim problema 
noastră nerezolvată unei alte situaţii deja rezolvate). De Bono vorbeşte 
despre analogie făcând comparaţie cu matematica, domeniu în care 
transformăm lucrurile în simboluri, lucrăm cu acestea prin intermediul 
anumitor operații matematice şi în final transformăm din nou 
simbolurile în lucruri. În gândirea laterală nu ne interesează dacă 
analogia e potrivită sau nu. Uneori, chiar e bine ca aceasta să nu fie 
corectă formal sau logic. Analogia e folosită mai ales pentru a fi 
provocatoare. Câteva cerinţe ale analogiilor: 1) să se refere la situaţii 
familiare; 2) să fie complexe; 3) ceea ce se întâmplă trebuie să fie 
explicat, 4) nu trebuie să implice o situaţie de viaţă reală, ci poate fi o 
fantezie. Orice realitate, orice acţiune pot fi obiecte ale analogiei: a 


trimite o scrisoare, a descâlci un ghem de lână, a prăji nişte cartofi. 


Astfel, analogia se transferă problemei pe care o avem de rezolvat: 
traficul rutier la o oră de vârf, maşinile uzate, un mediu urban mai 
curat. Ca metodă de lucru, analogia poate fi asociată 
brainstormingului. De exemplu, pentru problema „orientării prin 
ceaţă”, putem folosim ca analogie un om în stare de ebrietate, 
comportamentul unui miop, un călător într-o ţară străină, rezolvarea 
unui rebus etc. Când folosim analogii, nu vrem să demonstrăm nimic. 
Analogiile au viaţă proprie. Totul e să le urmărim evoluția. Ele au 
rolul de a stimula soluţii inedite, alte tipuri de abordare a realităţii. 

Alegerea „zonei de atenţie”. Capacitatea de a alege (cea mai 
importantă trăsătură a gândirii) depinde hotărâtor de „zona de atenţie”, 
acea parte a câmpului informaţional asupra căreia ne concentrăm. 
„Punctul de acces” este acea parte a problemei care este abordată mai 
întâi. De Bono crede că alegerea punctului de acces are o importanţă 
covârşitoare. Îi dăm crezare, gândindu-ne că acelaşi lucru se întâmplă 
în jurnalism, în publicitate, în orice formă de comunicare. Contează 
când, unde şi cum începi sau intri într-o rezolvare discursiv- 
argumentativă. E ca jocul apei calde cu cea rece. Dacă umplem cada 
cu apă fierbinte şi apoi punem apă rece, pereții se umezesc. Dacă 
procedăm invers, nu se mai face condens pe pereţi. Punctul de acces 
poate duce la o succesiune diferită a ideilor. E o mare diferenţă între 
un bărbat cu un băț în mână aflat în spatele unui câine în alergare şi un 
bărbat în alergare cu un băț în mână alături de un câine. În cărţile 
polițiste găsim destule exemple în acest sens. Atenţia lui Sherlock 
Holmes e atrasă de câinele unei persoane ucise. Dr Watson îl ignoră, 
neobservând faptul că animalul nu făcuse nimic (nu lătrase, nu se 
agitase) în noaptea crimei. Pentru Holmes tocmai acest detaliu e 


important. Inseamnă că animalul îl cunoştea pe criminal şi criminalul 


J) 


era un obişnuit al casei. De regulă, atenția e pasivă şi foarte rar se 
îndreaptă spre direcția potrivită. Nu este o soluție să enumeri diferite 
trăsături ale situației şi apoi să le parcurgi metodic. În definitiv, din 
orice situație putem selecta câte trăsături vrem. Soluția este să ne 
rotim atenţia, să nu fim neapărat logici. Un medicament pentru 
Alzheimer s-a dovedit a fi foarte bun pentru tratamentul unor forme 
de schizofrenie. Acest lucru a fost descoperit atât de târziu pentru că 
atenția medicilor fusese concentrată asupra bolii indicate în prospect, 
şi nu a altor boli sau complicaţii medicale. Multe dintre descoperirile 
lumii moderne s-au produs în acest fel — din întâmplare, urmărind un 
cu totul alt scop. Ca de obicei, atenţia noastră e atrasă de tot ce este 
evident. Deturnarea atenţiei spre altceva (lateral, nevăzut din prima) 
sau rotirea atenţiei (acoperim toate aspectele problemei) poate duce la 
restructurarea situaţiei şi la idei incredibil de simple. 

Stimularea aleatorie. Cea mai mare parte a timpului o petrecem 
alegând între ceea ce este evident şi ceea ce nu este. În cazul stimulării 
aleatorii, ne folosim de orice fel de informaţii, oricât de îndepărtate ar 
fi ele de subiectul în discuţie. Nimic nu e respins ca inutil. Să nu 
uităm: în gândirea laterală, cu cât o informaţie e mai irelevantă, cu 
atât poate fi mai utilă. Prin urmare, acceptăm tot ce este întâmplător. 
Asta se vede mai ales în şedinţele de brainstorming. Acceptăm 
obligatoriu ideile altora. Ascultându-i pe alții (nu trebuie să fim de 
acord cu ei), vom primi informaţii valoroase. Chiar şi în viaţa de zi cu 
zi putem provoca o asemenea cunoaştere. De pildă, într-un mall, ne 
lăsăm în voia tuturor informaţiilor (sonore, vizuale, gestuale) care se 
abat asupra noastră. La un moment dat, se va produce declicul şi vom 
descoperi ceva important: de pildă, că mai toți oamenii urmează un 


anume traseu când intră în magazin — mereu spre dreapta —, ceea ce 


k) 


poate fi o ipoteză serioasă de lucru într-o cercetare ulterioară (să 
zicem, publicitatea şi lectura baleiată sau în zigzag, spre dreapta). 
Premisa fundamentală în gândirea laterală este că niciodată nu căutăm 
ceva anume. Putem vizita o expoziție care să nu aibă nici o legătură cu 
interesul sau domeniul nostru de activitate. Nu ne gândim la nimic, 
aşteptăm doar ceva care să ne atragă atenția. Nu căutăm utilul, ci 
provocatorul. Câteva sugestii: aruncarea zarului, căutarea în dicţionar 
a unor cuvinte întâmplătoare, introducerea unui criteriu formal în 
percepție (de exemplu, cel mai apropiat obiect de culoare roşie). O 
informaţie aleatorie poate funcţiona ca o alegorie. Cum se 
procedează? De Bono dă ca exemplu o problemă (criza de locuinţe) şi 
alege din dicţionar, la întâmplare, cuvântul ştreang. Rezultă o suită de 
asocieri semantice: laţ (ameninţare), laţul se strânge (populaţia creşte), 
eşafod (case suprapuse), funie (materiale uşoare şi ieftine), laţ care se 
strânge (case reglabile, cu pereţi mobili), laţ-capcană (datoriile la 
bancă, creşterea preţului manoperei etc.). Unele idei se pot dovedi 
utile, altele rămân simple prostii. Cuvântul e folosit pentru a pune 
ideile şi sugestiile în mişcare şi a crea asocieri cu totul neaşteptate. 
Pentru ca exerciţiul să reuşească nu trebuie să fim presaţi nici de timp 
şi nici de alte cerințe urgente. Jocul presupune o stare de spirit 
convenabilă. Totul e un joc până la urmă. (Exemple de folosit şi în 
publicitate: cum să controlăm furturile din magazine, siguranţa la 
volan, un design alternativ pentru ferestre sau mânerele uşilor etc.) 

Reetichetarea şi reinventarea modelelor. Duşmanul creativităţii va fi 
mereu stereotipul — de gândire, de acțiune, de exprimare. Niciodată 
stereotipul nu trebuie combătut frontal. Uneori, el poate fi combătut 
prin el însuşi, prin reetichetare. Asta mai înseamnă, concret vorbind, 


că putem construi câteva categorii importante, iar apoi să forțăm 


orice element să intre în una dintre aceste categorii. Este mai simplu 
să înființăm două modele complet diferite, decât să schimbăm un 
model deja existent. Asta o facem inventând noi categorii, noi 
departaţări (de exemplu, bun de mâncat vs rău de mâncat), fără să ne 
gândim că exercițiul nostru poate provoca trăsnăi greu de imaginat în 
alte condiţii. Atenţie, pericolul rigidizării şi al stereotipiei este foarte 
mare în acest caz. De aceea, reetichetările trebuie mereu reinventate. 
Să luăm cuvântul patriotism. El este asociat cu eroismul, datoria, 
sacrificiul, virtutea morală. Dacă reetichetăm patriotismul mai discret, 
în termeni de creştere economică sau cultură, putem obține o nouă 


etichetă şi nu am rezolvat nimic. 


În publicitate, lupta cea mare se dă cu tot ce este fixist, imobil, 
standardizat. Scopul gândirii laterale este să ieşim din orice modele- 
clişeu. În viaţa de zi cu zi avem trei modalităţi de a scăpa de etichete: să 
le combatem, să ne descurcăm fără ele, să le înlocuim. Chiar dacă ne 
descurcăm cam greu fără clişee, ar fi bine să ne străduim măcar să evităm 


căile bătătorite şi comode de exprimare. 


3.1.2. Concluzii 


e Gândirea logică e verticală. Ea selectează continuu: acceptă şi respinge 
ceva. Procedeul predilect al acestei gândiri este negația — instrument 
infailhbil de judecare. „Logica e modul de administrare a cuvântului 
nu”, zice De Bono — şi zice bine. Dimpotrivă, gândirea laterală 
restructurează şi redistribuie informația, nu o valorizează (bună sau 


rea). 


e Nici o redistribuire semantică nu e posibilă fără relaxare. Este mijlocul 
prin care ne eliberăm de modelele prestabilite şi creăm modele noi. 

e Conceptul de relaxare îşi are propriul instrument de limbaj. Acest 
limbaj îl numim PO. 

e PO modelează. Pentru a modela, trebuie să dărâmi şi să reconstruieşti 
după alt model. 

e PO poate fi şi antilimbaj. Cuvintele sunt virtual clişee. PO oferă o 
evadare temporală din stabilitatea discretă şi ordonată a limbajului 
deja consacrat. 

e PO mu are funcție de adăugare, precum conjuncţia şi. 

e PO nu are funcție de identificare, precum este. 

e PO nu are funcție de alternare, precum sau. 

e PO aranjează noi informații, fără să spună nimic despre acel 
aranjament. 

e PO nu atacă o idee, ci provoacă noi căi de a o găsi. 

* În gândirea laterală, desființăm vechi modele, eliberăm informațiile 


prizoniere, apoi le recombinăm în mod inedit. 


3.2. Brainstormingul 


Se impune să zăbovim mai mult asupra acestui subiect, pentru că 
brainstormingul este poate cea mai importantă metodă de stimulare a 
creativității, din care s-au inspirat numeroase alte metode asemănătoare 
(Depphi, Philips 66, discuţia panel, metoda ciorchinelui, matricea 
descoperirilor a lui Abraham Moles, teoria rezolvării problemelor 
inventive elaborată de Genrich S. Altshuller şi colaboratorii săi, metoda 


Triz €tc.). Inventat prin anii '30 de către publicistul Alex F. Osborn, 


braistormingul s-a bucurat iniţial de un succes enorm, dezis apoi de 
rezultatele mult mai modeste obţinute în timp. Chiar dacă nu e un panaceu 
al creaţiei, brainstormingul rămâne o metodă simplă şi uşor de pus în 
practică. Concret, această metodă înseamnă „un proces în care membrii 
unui grup generează cât mai multe idei spontane legate de un subiect 
anume, pentru a găsi soluţii. Ulterior, aceste idei sunt supuse evaluării”. 
Regula de bază în aceste şedinţe este să spui ce-ţi trece prin minte. Să laşi 
ideile să-şi urmeze cursul lor spontan. 

Puse cap la cap, aceste rigori şi principii arată că brainstormingul nu e 
propriu-zis o tehnică, cât un cadru de manifestare a creativităţii. 
Activitatea se desfăşoară în grup şi nu e nevoie de intervenţia autoritară a 
unui profesor. Elementele şedinţei sunt: simularea  încrucişată, 
suspendarea judecății şi cadrul formal. 

Simularea încrucişată. În cadrul şedinţelor, provocarea o constituie 
ideile altora. Chiar dacă înţelegi greşit o idee, ea poate să reprezinte un 
stimul important. Secretul constă în combinația ideilor. Sigur că pe 
parcursul şedinţei cineva înregistrează toate ideile. 

Suspendarea judecății. În cadrul şedinţei poate fi lansată orice idee. 
Nici o idee nu e prea ridicolă pentru a fi exprimată. Important e ca nimeni 
să nu încerce să evalueze ideile altora (sunt interzise intervenţii de genul: 
„Se ştie bine că...”, „Cum ai putea să pierzi din vedere că...”, „E o idee 
naivă...”, „Nimeni n-ar accepta asta” ş.a.m.d.). 

Cadrul formal. Este fundamental ca toţi participanţii la întrunire să fie 
convinşi că, în asemenea şedinţe, nici o idee nu e ridicolă, neavenită sau 
hazardată. Şedinţa e un cadru strict formal, în care ni se oferă posibilitatea 
să destructurăm şi să restructurăm modele după bunul plac, să divizăm 
lucrurile în fracțiuni şi să facem inversiuni, fără nici o justificare, fără nici 


un scop anume! 


3.2.1. Pregătirea 


În brainstorming, şedinţa e absolut liberă ca desfăşurare, dar strictă în 


pregătire. Această pregătire are în vedere cu prioritate mai multe aspecte: 


a) 


b) 


Numărul. Nu există un anumit număr ideal de participanţi. Să zicem 
12, dar nu mai puţin de 6, căci există riscul dezimplicării 
participanților. Dacă grupul e mai mare, el poate fi împărțit în 
subgrupe, iar rezultatele finale vor fi cumulate. 

Conducătorul. Acesta supraveghează, dar fără a impune sau a ghida 
direct discuţiile. Totuşi, conducătorul trebuie să descurajeze orice 
tentativă de evaluare critică din partea participanţilor, să nu permită 
atitudini agresive şi mai ales să nu impulsioneze discuţiile în nici un 
fel. Conducătorul se îngrijeşte ca cineva să noteze (să înregistreze) 
ideile, asigură fluiditatea intervențiilor şi încurajează gândirea laterală 
(exemplu: „Hai să încercăm să răsturnăm această idee”). 
Conducătorul mai poate reitera tema principală a discuţiei, având grijă 
(cu mult tact) ca nimeni să nu devieze de la ea. Sunt permise 
divagaţiile sporadice, dar nu persistente. 

Timpul. 30 de minute reprezintă un interval rezonabil pentru ca 
discuţia să nu devieze sau să nu lâncezească. 

Încălzirea. Când este cazul, o şedinţă de încălzire de 10 minute poate 
fi utilă. E bine ca membrii şedinţei să fie familiarizați cu exigenţele 
teoretice, dar şi concrete, prin intermediul unor exemple. 

Evaluarea. Aceasta nu se face niciodată în timpul şedinţei, ci mai 


târziu şi, dacă se poate, de către un alt grup. 


Pentru ca şedinţa să nu rămână un exerciţiu frivol, trebuie să ne fixăm 


o listă de idei şi să filtrăm din ea ceea ce este mai valoros, urmărind două 


scopuri: selectarea ideilor utile şi extragerea beneficiilor din ideile 
proaste şi ridicole (de exemplu, acoperişul trenurilor să aibă şine pentru a 
permite ca două garnituri să se întâlnească fără a se ciocni. O asemenea 
tâmpenie ridică însă o problemă economică sau publicitară interesantă: 
folosirea acoperişului unui tren). Niciodată să nu ne aşteptăm la soluţii. 
Şedinţele propun de regulă abordări. Lista evaluării cuprinde: idei de 
utilitate imediată, zone de explorat mai târziu, abordări inedite, dar, 
atenţie, însăşi această evaluare a creativităţii necesită o anume gândire 
creativă. Altfel spus, nici cea mai perfecționată tehnică de brainstorming 
nu ne garantează nişte rezultate pe măsura aşteptărilor noastre. În plus, 
experienţa de până acum în domeniu arată că nici o tehnică de stimulare a 
creativității nu e infailibilă şi că mai multe minţi adunate la un loc nu 
reprezintă un cumul de forță intelectuală, iar efortul căutării nu duce 
neapărat la idei şi abordări inedite. Dimpotrivă, mulţi copywriter (M. 
Newman, de exemplu) îşi exprimă rezervele față de brainstorming sau 
faţă de alte tehnici de stimulare creativă, arătându-se în schimb 
entuziasmat de echipele mai mici, de câte două persoane, aşa cum se 
lucrează în agenţiile de publicitate. 

Munca de creaţie este dificilă, aparte şi plină de hachiţe. De regulă, 
prezenţa altor persoane îl deranjează pe creator, îl inhibă. Deşi metoda e 
contestată în multe medii mai mult sau mai puţin academice (eşecurile 
metodei sunt incomparabil mai mari decât reuşitele certe), ar fi o imesă 
greşeală să renunțăm cu totul la ea. De fapt, nu contează nici că 
braistormingul e acceptat de teoreticieni, nici că studiile arată că 80% 
dintre cei care aplică metoda nu cunosc cele patru reguli de bază ale 
brainstormingului. Atunci când metoda dă greş, nu înseamnă neapărat că 
procedeul folosit a fost eronat, ci mai degrabă că am comis una dintre cele 
10 greşeli indicate de Mario Pricken (2008, pp. 36-48): 


10. 


Participanţii nu înţeleg scopul creativ al şedinţei. 

Obiectivele sunt prea vagi şi fiecare participant are propria viziune 
asupra scopului final. 
Participanţii nu se pot detaşa de restul muncii lor cotidiene. 
Participanţilor le vine greu să se extragă mentalități de grup. 

Responsabili nu lasă membrilor echipei libertatea de a fi în mod 
radical creativi. 
Locul reuniunii nu e adecvat (de exemplu, o sală de clasă). 

Clienţii sau alte persoane neautorizate devin, prin prezenţa lor, 
elemente de perturbare, accentuând nerăbdarea, de exemplu. 
Acelaşi subiect a mai fost abordat şi cu altă ocazie. 

Participanţii sunt prea defetişti şi nu cred că ideile lor vor depăşi 
stadiul de planşă. 


Timpul acordat ideilor interesante e prea limitat. 


În principiu, o echipă poate să ofere între 200 şi 300 de idei brute la o 


şedinţă. Dintre acestea, prin selecție, se ajunge la 3-4 idei de bază, dintre 


care o singură idee poate trece la faza superioară, cea a punerii în practică. 


Sigur că agenţiile nu apelează frecvent la brainstorming. În schimb, 


ele sunt obligate prin forţa lucrurilor să avanseze unele variante, cum ar fi 


organigramele speciale, menite să formeze grupuri de creație. Aşa cum 


observă şi M. Pricken (2008, p. 20), „agenţiile se agaţă de ideea falsă 


conform căreia doar angajaţii agenţiei pot participa la producţia de idei. 


Vă garantez că un mijloc infailibil de a stârni noi idei şi de a aduce un 


plus de prospeţime în agenţie este să inviți persoane din exterior să 


participe la reuniunile de creație. In nici un caz acestea nu perturbă 


»1 


fragilul echilibru al unei echipe de creatori, cum greşit se crede”-. 


3.2.2. Alte metode de stimulare creativă. Sinectica după William 
J.J. Gordon 


O metodă bine structurată pentru antrenarea indivizilor sau a grupurilor în 
vederea unei rezolvări creatoare a problemelor a fost dezvoltată în 
lucrarea Synectics: The Development of Creative Capacity de William J.J. 
Gordon (1961). Cuvântul sinectică îşi are originea în limba greacă şi 
înseamnă „strângerea laolaltă a unor elemente diverse”. Metoda sinectică 
foloseşte două operaţii de bază (vezi Marc-Alain Descamps et al., 1991): 
a) să facă în aşa fel încât un lucru „ciudat” să devină familiar şi b) să facă 
posibil ca obişnuitul să devină „ciudat”. Prima operație implică 
înţelegerea problemei; în esenţă, este o fază analitică. Cea de-a doua 
înseamnă o orientare complet nouă, în care acţionează trei mecanisme cu 
caracter analog: analogie personală, analogie directă, analogie simbolică. 

Analogia personală constă în capacitatea subiectului de a se transpune 
în situaţia de a personifica termenul problemei. 

Analogia directă se referă la comparația faptelor, a ideilor, a 
descoperirilor ştiinţifice, care aparţin a două domenii pe cât de diferite, pe 
atât de asemănătoare. De exemplu, asemănarea dintre claviatura unui pian 
şi tastatura unei maşini de scris, dintre spatele unei zebre şi un cod de bare 
etc. 

Analogia simbolică impune subiectului renunţarea la simbolurile 
obişnuite pentru a crea noi simboluri, prin care să reprezinte elementele 
unei situații-problemă. Putem exemplifica această analogie cu o superbă 
reclamă ce îndeamnă la întreţinerea sănătăţii inimii prin exerciţii fizice 
(pe desenul unei cardiograme, linia frântă finală e completată cu un cerc 
şi două braţe, sugerând astfel un om în mişcare). În viziunea acestei 
tehnici, principalul obstacol în calea creativităţii îl reprezintă cenzura 


rațională, câtă vreme sinectica mizează în principal pe emoţii şi irațional. 


De aici provine şi cerința imperativă pentru organizator de a crea un cadru 
ludic adecvat, un spaţiu de joc şi plăcere. Dacă ar fi să-l credem pe 
Gordon, autorul metodei sinectice, „bucuria profundă este criteriul 


principal al oricărei invenţii”. 


Capitolul 4 


Pragmatica ideilor publicitare 


„Culmea eficienţei şi inventivităţii advertisingului va fi 


atunci când reclamele nu se vor putea distinge de mediul 


E) 


înconjurător.’ 


John Fraim 


Spre deosebire de alte domenii ceva mai complicate, în publicitate, 
orice început e bun. Dacă unii iau o foaie de hârtie şi desenează cercuri, 


L. Sullivan (2004, p. 55) preferă să înceapă cu o întrebare: 


În advertising, creativitatea înseamnă rezolvarea de probleme. Când pui problema sub forma 
unei întrebări simple, uneori, răspunsurile au intensitatea unei erupții. Grija ta e să iei aminte şi 
să nu reformulezi pur şi simplu problema cu aceleaşi cuvinte cu care ţi-a fost încredințată. Mai 
bine pune întrebarea în mod repetat, dar din puncte de vedere total diferite. 


Întrebările nu sunt mai mult sau mai puţin importante, inspirate sau 
banale. În publicitate, orice întrebare e necesară şi de bun-simţ, chiar şi 
atunci când, ca în gândirea laterală, frizezi absurdul. 

În creativitate trebuie să încerci orice. Nu ai de unde şti dinainte că 
ceva funcţionează sau că e o simplă prostie. În Gândirea laterală, De 
Bono (2003) dădea un exemplu de abordare creativă: un polițist dirijând 
circulația în intersecţie nu înseamnă mai nimic; înseamnă ceva doar dacă 


gândeşti „lateral”, schimbi perspectiva faptelor şi te întrebi dacă nu 


cumva în intersecţie lucrurile stau invers — de fapt, polițistul este dirijat de 


circulaţie şi tocmai el o încurcă. 


4.1. Tehnici de creaţie publicitară 


4.1.1. Tehnica întrebărilor în rafală 


Uneori, trebuie să gândim lateral, câş sau de-a dreptul invers, pentru că 
viaţa ne inspiră la aşa ceva. Agenţia publicitară Doyle Dane a creat una 
dintre cele mai puternice reclame la maşinile VW gândind invers. 
Povestea acestei reclame este interesantă şi plină de învățăminte. Pe scurt, 
pe când lucra la o reclamă care viza încrederea şoferilor în Volkswagenul 
lor pe timp de iarnă, echipa de la Doyle Dane a simţit nevoia să discute cu 
şoferul unui plug de curăţat zăpada. Cum şoferul nu a mai putut veni la 
întâlnire din cauză că se înzăpezise (culmea!) pe drum, echipa de 
copywriteri de la Doyle Dane s-a trezit cu o întrebare: în ce fel, viscol 
fiind, şoferul unui plug de deszăpezire ajunge de la casa lui la garajul 
firmei unde lucrează? Gândind lateral, echipa de creaţie s-a trezit cu o 
idee excepțională de reclamă, pe care a pus-o imediat în practică: o 
maşină VW care înfruntă eroic nămeţii se intersectează cu un plug de 
curăţat zăpada, în timp ce din fundal o voce întreabă: „V-aţi pus vreodată 
întrebarea cum face un şofer care conduce pluguri de curăţat zăpada să 
ajungă până la plugul lui? O face la volanul unui Volkswagen. Aşa că nu 
mai puneţi întrebări stupide”. 

În faţa creaţiei suntem cu toţii egali — mai mult sau mai puţin inspirați, 
după talent sau „după facultăţi”, cum spune Marin Preda. Diferenţa vine 


mai târziu, când cauţi şi pui o întrebare fundamental glumeaţă: „Ce-ar fi 


dacă?”. În miezul naivităţii unei întrebări aparent stupide poţi găsi uneori 
răspunsuri atât de evidente, încât te şi minunezi cum alţii au trecut pe 
lângă ele fără să le observe. 

Ar fi multe de spus despre întrebări şi despre tehnica mai mult sau mai 
puţin jurnalistică de a le pune, dar în realitate ele contează prea puţin. 
Ceea ce contează cu adevărat în preambulul creaţiei este altceva: 
schimbarea perspectivei, provocarea unor multiple unghiuri de lectură, 
neobservabile altfel. Un copywriter cu experiență ştie ce şi cum să 
întrebe, aşa cum ştie în numele cui să pună întrebări. E foarte important. 
Dacă zăboveşti prea mult asupra viziunii tale, s-ar putea să intri într-un 
blocaj fără ieşire. Fie şi în joacă, merită să încerci şi altceva: să schimbi 
rolurile, să priveşti problema diferit, din perspectiva clientului, a 
distribuitorului sau a unui cumpărător uşor derutat. E ca o partidă uşor 
absurdă de şah cu tine însuţi. În dreptul tablei faci o mutare, apoi treci în 
locul adversarului, faci abstracţie de tine însuţi şi de intenţiile tale de atac 
şi gândeşti cam ce ar gândi cel pe care vrei să-l învingi. Ce-ai face 
dacă?... Aceasta e întrebarea miraculoasă care te ajută să treci de un 
eventual blocaj. Aceasta e fereastra prin care o pală de aer proaspăt poate 
intra în micul tău laborator experimental. Ce-ai face dacă tu ai fi cel care 
dai bani pentru reclamă? Punându-ţi această întrebare, brusc, micile tale 
orgolii de creator se dau smerite la o parte. Brusc, devii mai pragmatic şi 
ținta pe care o urmăreşti se apropie, îşi măreşte suficient conturul. Acesta 
este pasul de început. Ceea ce urmează ține de talent şi experienţă. Ține 
propriu-zis de creaţie. Nu strică deci să începem orice şedinţă de creaţie 


cu generoasa întrebare: „Şi dacă?...” (vezi Pricken, 2008, p. 125): 


e Și dacă produsul ar face animalele să vorbească? 
e Și dacă produsul ar sfida legea gravitaţiei? 


* Și dacă produsul v-ar citi gândurile? 


* Și dacă produsul ar avea voinţă proprie? Etc. 


4.1.2. Tehnica abordării inverse 


Ca să fii inventiv profesionist (cu metodă), trebuie de la bun început să iei 
în calcul opusul soluției de moment, măcar pentru o mai bună comparaţie 


şi adecvare la concretul situaţiei. Poţi fi astfel în multe feluri: 


schimbând polaritatea (cui pe cui şi rău pe rău se scoate); 

2. schimbând sensul (ajungi acasă urmând sensul invers al plecării tale); 

3.  asociind cu dezinvoltură şi fantezie. Ca să poţi asocia diferite idei 
(fapte, impresii, cuvinte, imagini), în mod surprinzător, trebuie să 
alipeşti două obiecte ce provin din două domenii cât mai diferite, cum 
ar fi o reclamă simplă, discretă şi în acelaşi timp aiuritoare ce 
înfăţişează o frunză uşor arsă la vârf şi cu o gămălie de chibrit la baza 
codiţei. Iminenţa incendiului este mai mult decât evidentă în această 
asociere. Incendiul îţi sare în ochi, nu alăturarea nefirească între 
clorofilă şi fosfor. Tot sub formă de frunză alungită aşezăm cioburile 
unei sticle verzi. Cu greu găseşti o sugestie mai bună a reciclării, a 


mediului ecologic. 


Uneori, obiectele se întâmplă să fie mai puternice prin absenţă, să se 
impună prin opusul lor, aşa cum singurătatea e mai dureroasă atunci când 
cei doi soți sunt împreună şi privesc un superb peisaj lacustru cu spatele 
întors unul la altul. Nu întâmplător, un creator ca Robert Heath spunea: 
„Procesul creativ de excepție nu are decât o cale în publicitate: să 
întărească legăturile mentale dintre asocierile concrete (imagini, emoţii, 
figuri etc.) cu brandul”. Heath vorbea nu din cărți, ci din propria 


experiență de comunicator, vrând parcă să confirme agenția Saatchi & 


Saatchi, care şi-a fixat de curând un îndemn ce merită scris pe uşa oricărui 


copywriter: 


O reclamă bună este: 

a) cea evitată conştient de atenţia omului modern; 

b) cea necrezută de mintea omului din secolul XXI; 

c) cea privită însă cu entuziasm de un public agasat şi plictisit în prealabil (apud Newman, 
2006, p. 61). 


Tot invers gândeşti dacă îți propui ca reclamele tale să nu semene a 
reclamă, împlinind astfel idealul profețit de John Fraim într-o carte deja 
celebră, Convingerea prietenoasă (vezi mottoul acestui capitol). Aşa este, 
oamenii vor tot mai multe „felii de viață” (slice of life), vor credibilitate şi 
lucruri în care să se regăsească. 

E relativ uşor să lupți uneori contra curentului. Mai greu e să gândeşti 
altfel decât ceilalți. În „gândirea laterală” nu trebuie să fii neapărat „Gică 
Contra”, ci să cauţi unghiuri noi de abordare a unei probleme, să-i 
schimbi contextul sau chiar să renunţi la orice urmă de seriozitate. Uneori, 
pentru a provoca o idee creatoare în publicitate, trebuie să fu Bizzaro 
Man, un personaj de benzi desenate care făcea totul pe dos. Cu riscul de a 
fi taxat drept idiot, merită să te joci. O confirmă şi o glumă de grădiniţă, 
preluată deseori de publicitari: „Dacă toţi fac zig, tu fă zag”. 

Inversiunea e o figură de stil (metonimie, ironie, absurd), dar şi o 
tehnică de discurs. Păstrează-ţi mereu dreptul de a fi oponent la ceva. 
Dacă produsul tău e frumos, arată ceva urât. Dacă produsul tău este o 
reclamă pentru asigurări de viaţă, gândeşte-te la el ca la reclama unui 
concert rock, să zicem. Poate să iasă o mare tâmpenie, dar la fel de bine 
poate să dezgroape ideea unei reclame premiate. 


Sullivan (2004, p. 78) merge mai departe şi, glumind, vorbeşte serios: 


Încearcă să scrii textul reclamei invers. Încadrează logotipul pentru o bancă de credit cu bucăţi 
de hotdog... V-aş recomanda ca, la un moment dat, să întoarceţi toate lucrurile cu susul în jos. 
Logotipurile se aşază de obicei în dreapta (mai Jos). Aşa că voi plasaţi-le în stânga-sus. 
Produsele de obicei apar în imagini mici, aşa că faceţi-le mari. În loc să creaţi titluri mai mari 
decât textul, procedaţi invers... Este o perversitate. Una deosebit de creatoare însă. 


La rândul lui, Bill Bernbach îl îndeamnă pe tânărul copywriter să fie 


atent la nuanţe: 


Fii provocator în măsura în care ţi-o cere produsul. Dacă în reclama ta arăţi un om care stă în 
cap doar pentru a atrage atenţia, nu ai făcut nimic. Dacă ai făcut asta pentru a arăta cum 
produsul tău face ca omului să nu-i cadă nimic din buzunare, atunci ai reuşit. Ai găsit ideea... 
A fi creativ nu înseamnă să-ţi laşi imaginaţia pur şi simplu să o ia razna, să visezi la lucruri fără 
legătură, să faci acrobaţii grafice. O persoană de creaţie îşi ţine în frâu imaginaţia. Şi-o 
disciplinează, astfel încât fiecare gând, fiecare idee, cuvânt sau linie pe care o desenează să 


facă totul să pară mai viu, mai credibil, mai convingător. Mai în avantajul produsului. 


Deja începem să ne îndepărtăm de regulile şi preceptele „gândirii 
laterale” (fii gratuit, fără oprelişti). Joaca noastră începe să devină 
serioasă. Pornim de la produs şi ne întoarcem la el. Nu noi contăm, ci 
produsul. Jim Aitchison (2006) are chiar o teorie „înainte şi după produs” 
(să arăţi în reclamă două imagini alăturate: de o parte, ceea ce se întâmplă 
când nu ai produsul, iar de cealaltă parte, când ai produsul). E simplu şi 
elementar, dar nu e nici o teorie aici. Este esenţa gândirii publicitare a lui 
Ogilvy: demonstrația şi pragmatismul, argumentarea practică şi etica (să 
nu minţi niciodată). Aitchison adânceşte ideea şi uneşte cele două imagini 
într-una singură (una care să o presupună pe cealaltă), prezentând o 
reclamă la The Economist cu un scris alb pe fond negru: „Nu mai e nevoie 
să o tuleşti neobservat de la şedinţe” (se presupune urmarea: „Citeşte 7he 


Economist. Ai acolo tot ce te interesează”). 


Acest tip de discurs publicitar (înainte vs după), cu variantele sale 
(este vs nu este; împreună vs fără), conţine un mare dezavantaj. În 
simplitatea lui, discursul e prea rafinat şi intelectual. Privitorului i se cere 
un efort de colaborare prea mare. A gândi invers nu înseamnă a gândi 
complicat sau negativ. Dimpotrivă, abordarea oblică, neconvenţională nu 
anulează obiectul (o anumită trăsătură a lui), ci pune în valoare o altă 
trăsătură (surprinzătoare). Intrăm deja în logica discursului umoristic, 
care, printre multe altele, cultivă polisemia, jocul dintre concret şi figurat, 
schimbarea cauzei cu efectul. Să luăm un afiş care anunţă apariţia unui 
nou tip de vopsea şi să-i suprapunem în diagonală avertismentul: 


p>> 


„Atenţie, vopsea proaspăt uscată!”. Privitorul va zâmbi şi va reţine logoul 
noului produs. Numai printr-o înscenare ludică putem vorbi despre un 
lucru chiar prin intermediul său. Numai aşa, Jucându-ne cu funcţiile 
mesajului, abstractul devine concret şi referentul subiect. Totul este să 
ştim până unde să mergem cu acest joc. Pericolul umorului forţat sau 
pleonastic este mare. E ca şi cum, la intrarea într-o firmă de pompe 
funebre, ai monta avertizarea care se pune de regulă pe stâlpii de înaltă 
tensiune: „Stai! Pericol de moarte”. 

Rudă apropiată abordări paradoxale, abordarea inversă poate fi de 
multe ori constructivă şi subsumată unui exercițiu deseori întâlnit în 
agenţii: transformarea negativului în pozitiv (vezi Pricken, 2008). Pe 
scurt, metoda cere să iei un produs (serviciu) şi, studiindu-l atent, să-i 


identifici defectele sau punctele slabe, urmărind următoarele aspecte: 


* Care este partea negativă a produsului? 
+ Care este inconvenientul cel mai evident? 
e Din ce motiv ai decide să nu-l cumperi? 


+ Ce anume ar putea intimida consumatorul-țintă? Etc. 


Dintr-odată, ca la şah, gândind din perspectiva adversarului şi 


încercând să transformi un punct vulnerabil într-unul de forță, poţi găsi 


nenumărate idei noi — inclusiv idei autocritice şi dezarmante prin 


sinceritatea lor (vezi unele reclame la VW, unde se recunoaşte că maşina e 


mică, dar e şi fiabilă). 


Abordarea inversă este, de fapt, ilustrarea unei febrile căutări a unor 


noi unghiuri de lectură. Iată trei metode simple de a schimba favorabil şi 


util unghiul de vedere (vezi Pricken, 2008, p. 25): 


Examinaţi obiectul din punctul de vedere al altei persoane. Întrebaţi- 
vă cine ar putea să se bucure de pe urma dezavantajelor sau 
imperfecţiunilor obiectului cu pricina. De exemplu, priviţi o cutie de 
scrisori din perspectiva unui factor poştal, a unui hoţ, a unui copil, a 
unui handicapat, a unui bătrân cu probleme de vedere etc. E foarte 
important să vă lărgiți perspectivele. Ele vă pot ajuta să descoperiţi 
idei noi, mici pepite de aur. 

Găsiţi altă utilizare obiectului. Întrebaţi-vă ce context ar putea să dea 
obiectului o semnificaţie nouă. Schimbaţi succesiv acest context. Să 
luăm acelaşi exemplu al cutiei de scrisori. Să ne-o imaginăm în locuri 
neaşteptate, dar care să transforme punctele slabe ale obiectului în 
avantaje (de pildă, un soldat român pe frontul din Afganistan, care 
pune scrisoarea în cutie în timp ce talibani trag asupra lui). 

Adăugaţi ceva obiectului pentru a-i da o altă utilitate. Adăugaţi noi 
accesorii. Poate ieşi ceva interesant. De pildă, punem pe stradă două 
cutii de scrisori — pe una scrie „femer”, pe alta „bărbaţi, încurcând 
astfel un băieţel care, cu o scrisoare în mână, priveşte derutat cutiile şi 
se întreabă de ce nu sunt cutii poştale şi pentru copii. Dacă la toate 
acestea mai punem şi ceva umor, atunci cu siguranță suntem pe 


drumul cel bun. 


Până să fie o bună strategie creativă, inversarea e în primul rând un 
procedeu menit să atragă atenția (lucru esenţial în comunicare). Nu e 
nimic mai simplu decât să atragi atenţia intrigând pe cineva. În 
publicitate, ca să te remarci din prima clipă, e suficient să schimbi plusul 
cu minusul sau cauza cu efectul, punând o zebră să alerge după o leoaică 
speriată de mama focului (excelentă reclamă la vitamine pentru animale). 

În publicitate, a intriga e un verb care aproape nu mai atrage atenţia 
nimănui. Uneori, ideea reclamei poate fi chiar crearea acestei stări de 
intrigare, de surpriză şi neaşteptat. Alteori, ajunge să inversezi pur şi 
simplu: să ranversezi caracteristicile produsului, avantajul său, ambalajul 
sau funcţia sa cu contrariul. Rezultatele pot fi uimitoare chiar şi pentru un 


creativ cu multă experienţă. 


4.1.3. Tehnica abordării paradoxale 


Această tehnică poate fi până la un punct o variantă a abordării inverse, 
însă fără a se confunda cu ea. Paradoxul se defineşte printr-o afirmaţie 
deopotrivă adevărată şi neadevărată, de genul: „Un paradox există în 
măsura în care existenţa unui lucru neagă înseşi condiţiile care fac 
posibilă existenţa lui”. A fi paradoxal înseamnă a fi omul extremelor 
apropiate şi neaşteptate în alăturarea lor, fără a fi aberant sau lipsit de 
sens. În termeni publicitari, Newman (2006, p. 67) traduce această cerință 
impunând reclamei să fie deopotrivă extraordinară şi invizibilă. Să ne 
amintim de tabloul lui Rene Magritte ce înfăţişa o pipă, în timp ce titlul 
tabloului afirma contrariul: „Aceasta nu e o pipă”. Paradoxal poate fi 
orice: un stil de viaţă sau un stil de gândire. Orice creator ar trebui să fie 


măcar o dată paradoxal în viaţă, ca să fie demn de titulatura pe care o 


poartă. Creaţia nu vine neapărat din noutate, ci, cum spunea Edison, din 
„multă imaginaţie combinată cu câteva vechituri”. 

Ceea ce numim creație este de fapt rezultatul unei contopiri 
paradoxale, neaşteptate între nou şi vechi. De aici până la o anumită 
tehnică de pregătire (provocare) a copywriterului nu e decât un pas (de 
pildă, să pui pe masa unui copywriter un coş cu mai multe obiecte, pentru 
a-i cere apoi să le ia pe cele care îl atrag şi, reflectând asupra lor cu toate 
simţurile în alertă, să transcrie multitudinea de senzaţii încercate, să le 
nuanţeze, să le compare şi să le transpună în alte registre: muzical, plastic, 
astrologic, vegetal). Această mobilitate a percepţiei este fundamentul 
oricărei munci de creaţie. l-am mai putea spune „talent”, dar nu o facem 
dintr-o prudentă smerenie. 

Un exemplu-şcoală de paradox îl reprezintă cel al mamei care îi 
dăruieşte fiului două cravate. Când a doua zi fiul îi face o vizită purtând 
una din cravatele primite în dar, mama exclamă dezamăgită: „Văd că nu 
ţi-a plăcut cealaltă cravată pe care ţi-am făcut-o cadou”. Din această 
dilemă nu mai poţi ieşi, cu o singură excepție: dacă eşti publicitar. Ca 
publicitar trebuie să ştii că poți fi în multe feluri şi în multe situații 
paradoxal — unele penibile sau păguboase. Anunţătorii şi publicitarii 
deştepţi şi cu instinct de învingători folosesc nu paradoxul ca procedeu 
logico-stilistic în sine, ci gândirea laterală, piezişă, iconoclastă, pentru a 
obţine lecturi inedite şi, astfel, reuşind să elibereze energii semantice 
latente şi nebănuite. De pildă, Toyota, vrând să spargă tiparele de imagine 
ale propriilor maşini, nu a cerut acest lucru unei agenţii specializate în aşa 
ceva (în rebranduire), ci s-a adresat unei tinere agenţii de publicitate, cu 
experienţă în produse de uz casnic. Toyota a mizat astfel pe prospeţimea 
şi lipsa de rutină a „nespecialiştilor” — şi nu a greşit. Cel mai perfid 


paradox în publicitate este să faci inversul a ceea ce spui. De pildă, să 


scrii cu graffiti pe un perete curat: „Curăţăm faţade de clădiri”. Alături 


mâzgăleşti numărul de telefon şi adresa de email. 


4.1.4. Tehnica schimbării perspectivei 


Toate tehnicile de până acum pot sta foarte bine sub semnul schimbării 
inteligente a perspectivei. Principiul este recognoscibil şi în jurnalism, şi 
în creativitatea ştiinţifică, dar şi în jucăuşa gândire laterală. În orice caz, 
schimbarea bruscă a perspectivei (procedeu clar diegetic) poate stârni 
nebănuite idei şi energii creative. Mario Pricken (2008, p. 91) recomandă 


folosirea schimbării de perspectivă în două feluri: 


1. Spaţial. Aşezăm obiectele în unghiuri neobişnuite pentru ele (vedere 
aeriană, grosplan, vedere fără nici un reper spaţial etc.). 
2. Imaginar. Privim obiectele de parcă le-am vedea din perspectiva unor 


animale sau a altor persoane (un copil, un bătrân, un handicapat etc.). 


Mulţi creativi adoptă măcar ca joc preluarea unei alte identități şi 
astfel găsesc un nou impuls de originalitate. De exemplu, dacă priveşti 
aparatul de prăjit pâine din perspectiva a două felii de pâine, ai deja o 
excelentă idee de reclamă: două felii pe o farfurie înconjurată de zeci de 
aparate de prăjit pâine, ca nişte animale amenințătoare, lacome şi fioroase. 
Sau un creion erectil, înconjurat de o sumedenie de ascuţitori lascive şi 
pofticioase (reclama la deodorantul masculin Axe). 

Metoda poate fi în sine creativă, dar de cele mai multe ori reprezintă 
preambulul ideii, gimnastica de întreţinere a oricărui creator. lată de ce, 
înainte de a ne apuca de treabă, e bine să privim obiectul ce ne-a fost 


încredinţat ca publicitari din mai toate perspectivele: a producătorului, a 


consumatorului, a vânzătorului, a depozitarului, a ambalajului, a raftului 
din raionul unui mall. 

O variantă importantă a acestei metode ar putea fi abordarea 
problemei din multiple unghiuri de lectură. Aici avem foarte multe 
ipoteze de lucru. Tradusă în verbe de acţiune, schimbarea unghiului de 
atac ar arăta aşa: amplifică, exagerează, deghizează, dezvoltă, redu, 
lărgeşte, multiplică, adaugă, sustrage, complică, strică, separă, 
decupează, fă ceva mai sofisticat, colorează, luminează, adună, lipeşte, 
înăspreşte, înmoaie, absoarbe, depărtează, apropie, deplasează, mişcă, 
înaintează, adaptează, dezvăluie, feminizează, masculinizează, 
infantilizează, democratizează, tirenizează, fii cool, umanizează, spaţiază, 
urbanizează, ruralizează, plasează-te la mare, urcă la munte, caută să fii 
cât mai natural, mai ecologic. Americanul Alex Osborn (1953) simplifică 
problema şi propune o listă de verificare a metodelor de stimulare 
creativă, listă rezumată de acronimul SCAMPER, care descrie în principal 
unghiul de atac: S pentru a substitui, C pentru change („schimbare”), A 
pentru adaptare, M pentru modificare, P pentru prelungire, E pentru 
eliminare şi R pentru ranversare. Lista lui Osborn mai conţine câteva 


întrebări, adaptate domeniului publicitar de Mario Pricken (2008, p. 237): 


e Cum modifici dimensiunea sau proporțiile (să redai produsul mai gros, 
mai lung, mai larg, mai delicat, mai adaptabil, plhabil, gonflabil, uşor 
de desfăcut)? 

e Cum să modifici forma sau funcţia (să redai produsul mai complicat, 
mai simplu, reutilizabil, de unică folosinţă, amorf, maleabil etc.)? 

e Cum să-i modifici suprafața (mai aspru, mai alunecos, mai elastic, mai 
lin, mai transparent, mai obscur etc.)? 

e Cum să-l faci mai eficace (mai economic, mai raţional, mai mobil, 


reversibil, amuzant, mai uşor ca greutate, mai ecologic etc.)? 


e Cum să-i ameliorezi performanțele (mai puternic, mai eficace, mai lent 
etc.)? 

e Cum poate fi utilizat obiectul (prin pliere, prin depliere, semiautomat, 
prin decupare, prin învârtire etc.)? 

e Cum să comunicăm mai eficient mesajul (mai clar, mai penetrant, mai 
amuzant, mai neutru, mai grav, mai discret, mai şocant, mai sobru 
etc.)? 

e Ce stil să folosim (conservator, modern, istoric, futurist, avangardist, 
postmodern etc.)? 

e Ceculori să folosim? 


+ Ce sunete să folosim? 


4.1.5. Tehnica negativului fotografic 


Descriem obiectul prin ceea ce nu este. Ne ocupăm de goluri, nu de 
spaţiile pline. Ne ocupăm de nespusul (non-dire) problemei sau al 
situației. Ne ocupăm de absenţă, nu de prezenţă. Rezultatul poate fi 
surprinzător. O fată care plânge pe peronul gării şi flutură un burete (nu o 


batistă) în semn de rămas bun evocă iubirea, dar şi spiritul practic al fetei. 


4.1.6. Tehnica ieşirii în afara tiparului 


Mereu ai ocazia să depăşeşti diferite tipare, dar de puţine ori faci acest 
lucru conştient. Ar trebui să ne propunem de la bun început să fim altfel. 
Ar trebui să avem deja formate câteva reflexe intelectuale, care să ne ajute 
să nu cădem prea uşor în stereotipie, prejudecată sau loc comun. Un astfel 
de reflex ar fi discursul critic (practicat cu rigoare argumentativă) sau 
îndoiala, anexată discret disciplinei impuse de legea lui Ranck, care ne 


îndemna în linii mari să minimalzăm acolo unde discursul politic sau 


publicitar augmentează şi să maximizăm acolo unde acelaşi discurs 
minimalizează. Întrebarea decisivă de la care trebuie să plecăm într-un 
asemenea demers de eliberare a gândirii noastre ar trebui să fie veşnicul şi 
infantilul „De ce?”. De multe ori constatăm însă că oamenilor puţin le 
pasă de întrebări şi tot mai des ne gândim dacă oamenii chiar au nevoie să 
iasă de sub tirania locului comun. Orice am spune, rutina e în cele mai 
multe cazuri protectoare. Dimpotrivă, noutatea oboseşte şi obligă la 
vigilenţă, la efort, la atenție. 

Orice întrebare presupune să te îndoieşti de ceva (niciodată nu întrebi 
ca să afli ceea ce ştii cu siguranță). Presupune o tensiune a căutării, 
dublată de o anumită contestare a ceea ce este dat altora drept adevăr 
consacrat. Nu e suficient deci să pui întrebări prosteşti ca să fii creativ. 
Trebuie să dublezi curiozitatea cu un spirit anume — uşor rebel, 
contestatar. Numai aşa începi să vezi lucrurile altfel — o trecere de pietoni 
desenată aiuristic, alandala sau un interior de maşină în care pedala de 
frână şi schimbătorul de viteze sunt montate... tocmai în portieră! Astfel, 
deformând lucrurile şi asociindu-le cu o anumită senzaţie (în cazul nostru, 
ameţeala), am găsit deja ideea unei excelente campanii publicitare 
împotriva consumului de alcool la volan. 

Spargerea tiparelor este şi mai imperativă în PR, în marile lovituri de 
imagine, pe care presa le adoră. Pare simplu să fii trăsnit sau excentric — 
să vinzi dolari la jumătate de preţ, aşa cum a făcut un miliardar american 
la un moment dat. Gestul tău de frondă, ca să fie valid şi demn de atenţie, 
presupune multe ingrediente, de la o atentă regie şi stăpânire a 
elementelor de context până la prefigurarea unui mesaj coerent şi 
convingător. Peste toate, mai ai nevoie de umor şi destulă autoironie, 
marcată apăsat şi vizibil împotriva unor tabuuri sociale deja existente, 


cum a făcut regizorul David Merrick, care căuta în cartea de telefon 


persoane cu nume asemănătoare unor critici la modă şi le punea opiniile 
pozitive în caietul de program sau cum a făcut un mare inventiv ca Harry 
Reichenbach, care a închiriat o superbă cameră la hotelul Ritz din New 
York şi a comandat la room-sevice 30 de kilograme de carne crudă, pentru 
a arăta astfel că avea ca însoțitor... un leu african, luat de la grădina 
zoologică şi introdus în mod fraudulos în hotel. 

Să fu surprinzător, dar şi familiar în ceea ce faci ar trebui să fie gândul 
oricărui copywriter temperamental şi dornic de afirmare. „Vino să fii 
torturat în închisoarea noastră modernă, cu aer condiționat” nu e o glumiță 


demnă de un cămin studenţesc, ci ar trebui să fie o frază etalon pentru 


tinerii casseurs în ale publicităţiiL, care, pentru a deveni ceea ce cred deja 
că sunt, ar trebui să-şi repete mereu spusa lui Walter Lippman: „Atunci 


când toată lumea gândeşte la fel, nimeni nu gândeşte cu adevărat”. 


4.1.7. Tehnica asocierii cât mai îndrăzneţe 


Ca în gândirea laterală, şi în publicitate provoci imaginaţia combinând. 
Sau dai altă utilitate lucrurilor, aşa cum fac uneori copiii: dirijezi cu un 
pantof, cânţi la un bătător de covoare sau inversezi rolul lucrurilor (dintr-o 
casă de bani scoţi o pungă de cafea, dintr-un frigider scoţi hainele 
vaporoase şi lejere de vară). Sau adaugi ceva naturii şi faci un muzeu de 
lucruri imposibile (cana cu toarta întoarsă în interior, ciocanul cu două 
mânere). 

Joaca e un început în orice „alipire”. Urmează apoi presupunerea (ce- 
ar fi dacă...). Ce-ar fi dacă ar fi mai mare? Dar mai mic? Dar în flăcări? 
Dar dacă ar avea picioare? Dar dacă ar avea acoperiş? Procedând astfel, 
ajungem la multe prostioare greu de utilizat. Unele dintre ele însă vor fi 


capabile să ne entuziasmeze şi să ne ofere ideea mult căutată. 


Asocierea sau alipirea este secretul în orice creație publicitară. Câteva 
exemple îi pot fi de folos chiar şi publicitarului cu ceva experienţă (vezi 
Newman, 2006): 


e Dacă prezinţi o reclamă la sisteme de pază contra furturilor şi arăţi 
locul gol dintr-un garaj (loc marcat cu urme de roți şi discrete pete de 
ulei), de fapt, asociezi o lipsă cu remediul ei, o cauză cu anularea ei. 

e Apropierea pe care o creezi între o maşină utilitară şi un obiect de 
protecția muncii (cască, mănuşi, costum de azbest etc.) duce cu 
gândul la profesionalismul maşinii. 

e Aceeaşi sugestie (de profesionalism) o obținem dacă înfățişăm maşina 
(redusă la dimensiunea unei jucării) aşezată într-o cutie de depanator. 

e  Pusă într-o cutie scumpă, cu purpură şi alte accesorii scumpe, sugestia 
este desigur alta: o maşină de lux, sofisticată. 

e Daca asociem maşina cu o persoană îmbrăcată în halat alb (medic, 
cercetător), avem sugestia preciziei, a lucrului ireproşabil. 

e Dacă vrem să sugerăm rezistenţa maşinii la orice condiţii meteo sau de 
teren, putem renunţa la clişeele drumului extrem de accidentat şi, 
eventual, la râul pe care roțile maşinii îl trec, împroşcând şuvoaie 
spectaculoase de apă spre privitor. E suficient să asociem (să 
adăugăm) o cămilă aşezată confortabil în spatele camionetei, aşa cum 
a făcut Land Cruiser, sau să parcăm maşina într-un târg de cămile 
aşteptându-şi cumpărătorii, în timp ce suratele cămile rumegă alături 
impasibil. E mai mult decât sugestia termenului de rezistență în 
această alăturare. E vorba chiar despre supravieţuire. 

e  Asocierile pot fi şi mai îndrăzneţe, mai iconoclaste. Amintim aici o 
reclamă la aceeaşi Toyota Land Cruiser (copywriter Richard 
Grisdale), în care maşina e prezentată central şi apoi pe părți 


componente principale, toate încadrate în mod vădit autoironic de un 


text prelung, care nu face decât să reia mereu aceeaşi expresie: bla- 
bla-bla. Atâta simplitate plină de inteligenţă nu am mai văzut. Maşina 
contează, restul e bla-bla-bla. 

e  Asocierile nu au ca limită decât limita fanteziei copywriterului. Ne 
amintim de o superbă reclamă a lui David Shirlaw, care îi avertiza pe 
conducătorii auto asupra pericolului reprezentat de pietonii bețivi! 
Reclama asocia un icon grafic consacrat (zebra de la trecerea de 
pietoni) şi starea de beție (clătinarea caracteristică celor beţi). A 
rezultat o foarte expresivă, neaşteptată, inteligentă şi plină de umor 
zebră pietonală desenată pe caldarâm aiurea, în zigzag. Cam acelaşi 
lucru l-am regăsit într-o altă minunată reclamă, ce înfățişa un loc de 


parcare desenat oblic, strâmb şi terminat într-un copac de pe trotuar. 


Mario Pricken (2008) crede pe bună dreptate că cea mai importantă 
strategie creativă este combinarea. Condiţia de bază a acesteia este ca 
produsul final să fie un mesaj publicitar simplu şi unitar. Teoreticianul 
austriac nu se referă la simpla asociere stilistic semantică, ci la 
suprapunerea obiectivelor publicitare: calităţile şi elementele componente 
ale produsului cu grupul-ţintă, cu avantajele, contextul, poziționarea şi tot 
ce implică în principal acțiunea publicitară creativă şi de efect. 
Combinarea este o artă şi necesită deseori multă imaginație. A imagina nu 
înseamnă să umbli haihui, pe coclauri. Deseori, surpriza imaginativă stă 
chiar lângă tine, cum o dovedesc unele reuşite excepționale de tautologie 
sau pleonasm aparent. Să ne gândim la reclama făcută firmei Heintz de 
creatorul Yuri Sergeev: o felie de roşie cu o pată consistentă şi 


ademenitoare de ketchup pe ea! Atât şi nimic mai mult. 


4.1.8. Tehnica ilustrării comparative şi a contrastului 


Tehnica, deja clasică, îi aparţine în principal lui Ogilvy, cu a sa teorie 
demonstrativă: înainte vs după, ieri vs azi, calitate vs preţ. Tehnica este 
extrem de productivă şi convingătoare, dar, atenţie, nu e bine ca aceste 
comparații să fie redate ostentativ, mai ales dacă rezultatele se anunță 
evidente! Dimpotrivă, efectul persuasiv poate fi mai puternic dacă în 
comparaţia noastră introducem o undă de umor sau de surpriză, pentru a 
crea aşteptări şi mici tensiuni narative. Ideal este ca juxtapunerea 
comparativă să ilustreze deopotrivă situaţia problematică, dar şi soluția ei. 
Această tehnică poate fi în sine o metodă de gestiune a discursului 
publicitar, dar şi o sursă de idei, cum demonstrează Mario Pricken (2008, 
pp. 60-61), care oferă câteva exemple de contrarii comparative: 
exuberant/discret, exclusiv/în serie, atrăgător/urăt, învingătorlratat, New 


York/Beijing, scumplieftin, trecut/viitor, da/nu, soarelploaie etc. 


4.1.9. Tehnici punctuale 


Dincolo de rutina inerentă oricărei meserii, fiecare nouă reclamă ce 
trebuie rezolvată de un copywriter are meritul de a aduce cu sine situaţii 
particulare şi provocări nemaiîntâlnite până atunci. În aceste situaţii, 
trebuie să ne adaptăm. Să privim pragmatic lucrurile. Să ne descurcăm. Să 


improvizăm ceva (orice), dacă este nevoie. 


e  Atacă punctul slab al celui mai puternic concurent al tău. Să ne 
amintim reclama micuţului Apple în luptă cu Goliatul IBM: „Dacă 
IBM este telegraful, Apple este cu siguranţă telefonul mobil”. Puțin 
curaj şi obrăznicie sunt de mult folos. Când Bill Bernbach a trebuit să 


se ocupe de reclama firmei de închirieri de maşini Avis Rent Car, 


firma cu pricina era mult sub Hertz, liderul incontestabil al 
domeniului. Mergând împotriva curentului, Bernbach s-a gândit bine 
că e păgubos să recunoşti starea de fapt (dai dovadă de slăbiciune sau 
resemnare), cum la fel de păgubos este să ignori poziţia profesională a 
firmei tale. Soluţia lui Bernbach străluceşte prin simplitate şi 
obrăznicie, când îşi îndeamnă clienţii să evite Hertz: „La noi, coada e 
mai scurtă”. 

Exagerează beneficiul. Un mod invers de a privi lucrurile este atunci 
când în elaborarea reclamei ne ocupăm de efect, şi nu de cauză, de 
beneficiu sau utilizare, şi nu de specificul produsului. Publicitarii 
americani au o vorbă: „Lumea nu cumpără burghie de patru inchi. Ei 
cumpără găuri de patru inchi”. Prin urmare, nu cumperi maşina, ci 
beneficiul pe care ţi-l oferă: o vacanţă cu famila. Nu cumperi un 
aparat foto, ci amintiri şi pagini de istorie personală. Se întâmplă 
uneori (tot mai rar în ultimul timp) ca beneficiul să fie produsul în 
sine. Aici e vorba despre produsele de lux şi mai ales despre produsele 
de calitate.  Teoreticienii vorbesc aici despre corectitudinea 
argumentativă a reclamei (dacă vorbeşti, afirmaţiile tale trebuie să fie 
probate oricând). Corectitudine este un cuvânt greu de probat în 
publicitate, de vreme ce mai toată logica publicitară este cea 
comparativă („cel mai”, „cea mai”). În cazul nostru, ne referim la 
produsele temeinice şi făcute parcă anume să poată fi lăsate 
moştenire. Când spui sau dai de înţeles că: „Acest produs este făcut să 
dureze 20 de ani”, înseamnă că beneficiul e chiar produsul. Putem 
pune în evidenţă un avantaj al produsului prin multe mijloace, dar 
nimic nu e mai simplu şi mai comod decât exagerarea. În ciuda 
clarităţii sale, termenul e uşor instabil (putem exagera în multe feluri: 


mărind, micşorând, simplificând, adăugând, alăturând, dramatizând 


etc.). Exagerarea e bună în publicitate, dar cu o condiţie: mesajul să-şi 
păstreze coerenţa şi credibilitatea (Pricken, 2008, p. 65). 

Creează mereu o situaţie reală. Oamenii adoră poveştile şi 
întâmplările trăite de semenii lor. Ei vor să afle cât mai multe lucruri 
despre alți oameni şi mai ales să-i vadă în ipostaze mai puţin 
obişnuite. Există o foame neostoită de viaţă, de întâmplări reale, iar 
televiziunile se întrec în a difuza emisiuni în direct, transmise din 
stradă, de la faţa locului. Şi mai de succes se arată a fi emisiunile gen 
„camera ascunsă”. Inventate în 1948 de Allen Funt, aceste întâmplări 
orchestrate şi nu lipsite de umor involuntar au menirea de a ne amuza 
şi în acelaşi timp de a ne dezvălui propriile metehne (inerţii, gesturi şi 
reacţii stupide), în condiţii obişnuite de viaţă. De aici până la ideea de 
pub-realitate sau publicitatea „spectacol stradal” nu a fost decât un 
pas. Un produs devine convingător atunci când este scos printre 
oameni şi poate fi admirat, studiat sau chiar probat. Asta trebuie să 
arate reclamele (clipurile) noastre. Important e să construim în jurul 
obiectului un spectacol urban oferit gratuit trecătorilor. Important e să 
avem un scenariu şi să inventăm o situaţie capabilă să genereze 
curiozitate şi puţin umor în jurul produsului căruia 1 se face 
publicitate. E simplu: punem trei oameni de diferite vârste (la unul se 
vede bastonul din dotare) să stea aplecaţi asupra unei maşini Smart. 
Deja avem o reclamă incitantă, convingătoare şi care nu seamănă cu 
altele. E o scenă ruptă din viaţă. La fel se întâmplă dacă luăm un 
muncitor, un Dorel, şi ni-l imaginăm în toiul unei glume de şantier, 
care se va termina fără supărare la apariția unei sticle de coniac 
Unirea. 

Uită-te îndelung la o imagine și caută-i emoția. Stările emoționale 


neutre sunt bune doar în concediu sau aeroport, când ai sosit mai 


devreme la „debarcare” şi constaţi că iubita soacră nu a aterizat. Ca să 
intri într-o stare afectivă anume nu trebuie neapărat să bei cafele şi să 
fumezi ca turcul ţigară după țigară. E suficient uneori să priveşti 
îndelung o fotografie. Una, desigur, aparte şi expresivă. Nu o 
fotografie neapărat demnă de premiul Pulitzer, ci o imagine de care să 
te îndrăgosteşti, să te pună pe gânduri, să te emoționeze, să vrei să o 
arăţi şi prietenilor. Uneori, o asemenea imagine nu are nevoie decât de 
două-trei vorbe inspirate puse alături şi reclama e gata. Sullivan 
(2004) se dă pe sine ca exemplu şi povesteşte cum a găsit fotografia 
unui copil înveşmântat cu o pelerină de ploaie şi cu o pălărie imensă 
pe cap, care se juca simpatic, concentrat cu apa ploii, fiind aşezat 
direct în băltoaca de pe caldarâm. Cu greu găseşti o imagine mai 
potrivită pentru inocenţă şi curiozitatea infantilă. Copilul acesta (al 
cărui chip nici nu se vede din cauza pălăriei caraghios de mari) ar fi 
putut face reclamă la orice: haine, pantofi cauciucaţi, asigurări 
medicale, grădiniţă particulară, centre de asistenţă socială pentru 
copiii  defavorizaţi, lupta împotriva încălzirii climatice, lupta 
împotriva avorturilor sau a consumului de alcool la volan. Nu trebuie 
deci să ne mire că publicitarul nostru a adăugat fotografiei un singur 
text, format din două propoziţii: „De la 3 la 13 ani, copiii cresc teribil 
de repede... Numai o singură revistă pune în valoare aceşti ani”. Deja 
ne dăm seama: e vorba despre o publicaţie nou apărută pe piaţa 
americană, Family Life, o revistă mai puţin utilitară, cât axată pe un 
anumit stil de viaţă, sănătos şi pentru tinerele mămici, şi pentru copil. 
Metoda e simplă (chiar foarte simplă) şi dă roade în toate situațiile, 
mai ales când e vorba despre fotografii cu copii. Nu are nici un rost să 
te chinui procedând invers, adică mai întâi să găseşti sloganul şi abia 


apoi să cauţi ilustrația cea mai potrivită. E ca şi cum ai pune stelele în 


spatele telescopului. Nu merită. E inutil şi peste mână. În creativitate, 
„invers” e foarte bine, dar nu în orice situaţie. 

Respectă regula sincerității. Când alţii mint, tu spune adevărul, chiar 
dacă e împotriva ta. Dincolo de rezerva noastră deja pomenită despre 
„adevărul” din publicitate (un nonsens cu acte în regulă), regula 
sincerităţii funcţionează totuşi în două situaţii: 1) când piaţa e saturată 
de oferte din acelaşi domeniu şi 2) când ai destul umor pentru a-ți 
arăta anumite defecte şi a te lua singur peste picior. Atenţie, nu trebuie 
să te arunci în fața maşinii sau să-ți dai cu parul în cap; puţină 
autoironie sau o clipire conspirativă cu ochiul către privitor ajunge. Să 
ne amintim reclama firmei Avis, care se lua discret de marele 
concurent Hertz, spunând: „La noi, coada e mai scurtă”. Aceeaşi Avis 
recidivează (asta înseamnă să ai o idee bună, de folosit în campanie) şi 
îşi întoarce cumva trufia în smerenie, afirmând în mod parşiv: „Noi 
suntem Avis. Suntem numărul doi. Aşa că ne străduim mai mult decât 
concurenţa”. O asemenea reclamă este năucitoare pentru un publicitar 
cu mintea întreagă, făcându-te să te întrebi: cum, publicitatea nu mai 
aparține superlativului („unic”, „cel mai cel”)? A recunoaşte că eşti pe 
locul al doilea e genul de reclamă care l-a convins pe un teoretician al 
„poziţionării”, Al Ries, să creadă că această sinceritate aparent 
sinucigaşă dovedeşte tocmai că ai o atitudine de lider, de om puternic 
ŞI dintr-o bucată. Este cazul firmei Perrier, care, la suspiciunea isterică 
şi neîntemeiată că în sticlele Perrier s-ar găsi urme de substanţe toxice, 
a retras de pe piaţă sute de mii de baxuri. În loc ca acest gest să 
alarmeze şi mai mult cumpărătorii, ei s-au simţit, dimpotrivă, flatați şi 
încrederea lor în marca Perrier a crescut (firma nu se uită la câştig, ci 
trece interesul cetățeanului pe primul plan). A fost o lovitură de 


imagine, chiar dacă nu a fost gândită poate decât ca o măsură 


disperată într-o situație de criză, încât, atunci când firmele 
producătoare de maşini anunţă retragerea unui întreg lot de pe piaţă, 
mă gândesc fără să vreau la experienţa Perrier. În orice caz, e greu de 
spus până unde poate merge sinceritatea (în definitiv, nimeni nu 
recunoaşte că produsele sale conţin substanţe presupus cancerigene; 
producătorii amintesc pe etichetă doar de E-uri). Dacă e folosită 
inteligent şi cu măsură, sinceritatea poate fi o armă. E suficient să 
vedem celebra reclamă a anilor '60 la VW: o imensă pagină albă şi o 
maşinuţă VW tip „broscuţă”, mică şi expulzată jos, în dreapta paginii. 
Dedesubt, textul rezolvă orice echivoc: „Mulţi clienți ar fi cerut 
agenţiei noastre să ascundă sau să nege dimensiunile mici ale maşinii 
lor. Nu şi VW”, cu sloganul aparent redundant: „Această maşină face 
casa ta să arate mai mare”. Într-o lume de lăudăroşi şi egocentrici, în 
care aspectul, şi nu conţinutul contează, o reclamă aşa cum este la Mr 
Musculo (o aschimodie de bărbat, ochelarist şi cu braţele ca nişte 
bețe) poate stârni zâmbete, dar cu siguranță e remarcată. Exemplul dat 
de firma VW (regele autocriticii în publicitate) trebuie urmat, dar cu 
măsură şi precauţii, asemenea unui tratament cu medicamente 
deosebit de puternice. Regula modestiei jucate funcționează în toate 
cazurile, chiar şi atunci când dai dovadă de orgoliu şi afirmi că eşti cel 
mai bun („Suntem cei mai buni. Nu am fi aşa dacă nu ne-am strădui să 
fim astăzi mai buni decât eram ieri”). Atenţie, simpla afirmare a 
propriei valori nu e suficientă! A spune nu este acelaşi lucru cu a fi. 
Mărturia laudativă despre sine nu e niciodată credibilă. Dacă vrei 
acest lucru, trebuie să pui pe altcineva (eventual un neutru) să o spună. 
Dacă Nike ar spune despre sine într-o reclamă că e „cool”, produsele 
sale ar înceta să mai fie cool. Când eşti puternic, eşti fără să o spul. 


Eşti pentru că alţii o recunosc şi cred acest lucru. E ca în publicitatea 


electorală. Liderul nu are voie să spună: „Eu sunt cel mai tare. Sunt 
primul. Nimeni nu mă poate întrece”. Liderul este „Tatăl națiunii”, aşa 
cum arată afişul său electoral, în care pozează superior şi sigur de 
sine, în semiprofil, cu privirea avântată optimist spre un viitor şi cu 
harta ţării în spate. Nimic nu trebuie să amintească despre adversarii 
pe care oricum îi va învinge. Liderul trebuie să arate mereu şi în toate 
felurile că participă la un meci câştigat înainte de a începe. 

Când nu ai nici o idee, destructurează-le pe cele deja existente. Pentru 
a nu ajunge la stereotip, publicitarul trebuie să stăpânească un anumit 
procedeu specific „gândirii laterale”, şi anume destructurarea. 
Transpus în acțiuni triadice, succesive şi complementare, actul 
destructurării poate urma succesiunea verbelor pe care le găsim în 
lista lui James Adams (apud Sullivan, 2004, p. 82): 

— construieşte, disecă, transpune; 

— elimină, simbolizează, unifică; 

— mergi înainte, simulează, distorsionează; 

— mergi înapoi, manipulează, roteşte; 

— asociază, transformă, banalizează; 

— generalizează, adaptează, stoarce; 

— compară, substituie, întinde; 

— centrează, combină, abstracționează; 

— elimină, separă, tradu; 

— verbalizează, variază, extinde; 

— vizualizează, repetă, redu; 

— visează, multiplică, subestimează; 

— defineşte, inversează, exagerează. 

Cum arată mai concret această tehnică? Avem în vedere mai multe 


variante. Una dintre ele se numeşte „modificarea produsului” şi se află 


undeva la intersecția dintre metaforă, umor şi gratuitate sau spirit 
ludic. Depinde spre ce vrei să orientezi atenţia privitorului. Ce vrei să 
scoţi în evidenţă? O reclamă făcută unui hotel decent şi curat poate fi 
înfăţişată sub forma unei sticle de apă, pe eticheta căreia să scrie: 
„H2OTEL” (un joc superb de litere şi cuvinte). O altă reclamă 
înfăţişează (în buna tradiție calofil-miponă) un gât de sticlă verde, 
restul (mulțimea de cioburi) fund aranjat sub forma unei inedite 
frunze verzi, la care priveşte o mică broască, tot verde. Reclama nu 


este la vin sau la altă băutură, ci la ecologie (reciclarea sticlelor). 


Faceţi în aşa fel încât o reclamă să semene cât mai puţin cu o 
reclamă. Să ne amintim ce spunea Mark Hughes (2008) în 
Buzzmarketing: „Atunci când ţi-a luat foc turul pantalonilor, nu-ţi mai 
arde de nici o strategie”. La rândul său, Bernbach constata: „Misiunea 
noastră e să vindem marfa clientului nostru, nu pe noi înşine”. Prin 
urmare, în nici o situaţie nu trebuie să lăsăm conceptul să stea în calea 
produsului. Orice idee creativă trebuie să plece de la aceste limite 
autoimpuse. Abia apoi îşi va propune să strălucească, să atragă atenţia 
ŞI să ţintuiască în loc asistenţa. O bună idee este cea care poate fi 
reluată cu sorți de izbândă de-a lungul unei întregi campanii. O idee 
nemaipomenită este aceea care îşi propune de la început să adauge 
ceva reclamei, în aşa fel încât să semene cât mai puţin cu o reclamă 
obişnuită. De pildă, să realizezi o reclamă în relief ori să o faci să se 
deschidă ca o fereastră, în care vei găsi un slogan sau (şi mai bine) un 
pătrat ce trebuie răzuit. Omul e comod şi leneş, dar nu vrea totul de-a 
gata. O firmă de tutun pentru pipă a spart piaţa cu un tutun prezentat 
sub formă de calup, iar fumătorul trebuia (culmea rafinamentului) să-l 
taie, să-l mărunţească după dorință. Omului îi place să facă puţină 


mişcare şi să se joace. Să ne imaginăm ce emoție şi bucurie au produs 


primele reclame (felicitări), care, odată deschise, începeau să cânte o 
colindă sau un şlagăr de sărbătoare. Să ne amintim cu câtă bucurie 
copilărească desfăceam cartoanele cu microcipuri vorbitoare sau 
paginile de reclamă pentru parfumuri care, prin frecare, îţi dădeau o 
primă mostră olfactivă. Marele dezavantaj al acestor invenţii de 
prezentare este că, prin imitație şi reeditare, ele se banalizează uşor, 
devenind în scurt timp un semn al prostului-gust. Nu acelaşi lucru îl 
putem spune despre reclamele de aşteptare (acel teaser destinat să 
atragă atenția mult timp) sau despre ideile unicat (o cărticică cu poze 
care, prin răsfoire rapidă, îţi arătau fotogramele în mişcare — asemenea 
strămoşului desenelor animate). Paginile reclamei cu pricina nu 
dezvăluiau decât un indicator de benzină care nu se mişca din loc, 
pentru ca în interior, pe o foaie albă, să poţi citi cuvintele lămuritoare: 
„Golf TDI Diesel. Consum minim”. Inventiv înseamnă să fu şi în 
alegerea suportului, care poate face minuni. Să ne gândim la 
zeppelinul suspendat deasupra oraşului pe care scrie numele mărcii 
noastre sau anunţă un mare festival. Să ne gândim că orice poate fi 
suport: faţada blocurilor, portierele maşinilor, acoperişul autobuzelor 
sau al staţiilor de tramvai. Ce idee bună şi ieftină ar fi să oferim gratis 
şoferilor un autocolant sau un steguleţ viu colorat pe care să-l poarte 
în maşină câteva zile, popularizând în tot oraşul sloganul gândit de 
noi. O idee excelentă a avut un ONG bucureştean (militant pentru 
antidiscriminare) când a pictat vizibil pe trotuar, la intrarea în metrou, 
următorul anunţ: „Sunt ţigan şi om ca tine. Crezi că e omeneşte să mă 
calci în picioare?”. Foarte multă lume a fost impresionată de această 
reclamă şi aproape nimeni nu a trecut indiferent pe lângă ea, ci a 
ocolit cu oarecare jenă cuvintele din text. Problema pe care o ridică 


aceste expuneri inedite este că nu tot timpul au putere de convingere, 


că se banalizează repede. Este ceea ce s-a întâmplat cu siluetele 
umane desenate de poliţie pe caldarâm, din dorinţa de a vizualiza mai 
convingător accidentele rutiere şi de a avertiza pietonii să nu 
traverseze prin locuri nepermise. Efectul a fost aproape nul, toată 
lumea obişnuindu-se rapid cu siluetele şi, astfel, ignorând ineditul 
îndemn la precauție. Nu e suficient ca pe marginea unei şosele intens 
circulate să expui resturile contorsionate ale unei maşini distruse într- 
un accident. Cum bine se ştie din psihologia percepţiei, mesajele 
negative, negre sau macabre au mare impact pe moment, dar apoi sunt 
foarte repede uitate, dat fiind caracterul lor puternic anxiogen. Cel mai 
bun exemplu îl reprezintă anunţurile deloc optimiste de pe pachetele 
de țigări. Studiile de până acum arată că efectul atenționărilor (privind 
cancerul, impotenţa, malformaţiule fătului la naştere) au fost minime. 
Dacă numărul celor care au renunţat la fumat s-a mărit, acest lucru se 
datorează doar preţului tot mai ridicat al ţigărilor şi interdicţiilor 
legale tot mai aspre. 


4.2. Dincolo de vestibulul ideii 


4.2.1. Tehnici conexe în gestionarea ideii 


O singură întrebare, oricât de abilă şi inteligentă s-ar pretinde („Ce-ar fi 
dacă?...”), nu rezolvă totul. Ideea este o pasăre rară, extrem de precaută şi 
sperioasă. Trebuie să ştim să o atragem, să o momim. Trebuie să-i intrăm 
în voie şi să-i acceptăm mofturile. Să nu ne pierdem răbdarea şi să 
învăţăm cum şi cât să o aşteptăm, combinând mici superstiții, tabieturi, 


ecouri de principii şi chiar vagi strategii. S-ar putea ca însăşi această 


aşteptare să fie chiar ideea. lată de ce câteva sfaturi pe această temă nu 


prisosesc niciodată, dimpotrivă (vezi Sullivan, 2004; Newman, 2006). 


Priveşte lumea din perspectiva produsului tău. Orice produs are o 
cheie proprie de lectură, un nucleu de semnificație. Produsul în sine 
nu înseamnă mare lucru. Semnificaţia lui contează. „Noi nu vindem 
nici produse, nici vise. Vindem doar un anumit fel de a visa”, ar spune 
un bătrân publicitar cum este Séguéla. Nu şamponul menit să păstreze 
volumul şi elasticitatea părului contează, ci sugestia de tinereţe, de 
aspect atrăgător şi uşor erotic (părul este un puternic sociosemnal). Nu 
vopseaua de păr e importantă, ci respectul de sine al celui care 
foloseşte această vopsea. Nu compoziţia non-alcalină a săpunului 
pentru copii e în discuţie, ci afecțiunea maternă, grija şi îngrijorarea 
manifestate pentru sănătatea deplină a copilului. Putem spune că orice 
produs încorporează în sine un adevăr uman. Creatorul de publicitate 
nu poate pleca la drum până nu-l găseşte şi nu-l clarifică. În spatele 
acestei exigenţe se ascunde o cerință şi mai dificil de realizat: 
gândeşte în mai multe feluri. Nimeni nu spune în câte feluri să 
gândeşti şi cum să o faci. Nimeni nu-ţi arată cum să te aperi de 
pericolul care te pândeşte — faptul că, atunci când gândeşti în mai 
multe feluri, nu mai ştii să gândeşti în felul tău. Ca de obicei, în faţa 
creației eşti singur cu talentul şi resursele tale de imaginaţie. O 
variantă ceva mai pragmatică a acestei cerințe o găsim schiţată la 
Mario Pricken (2008, p. 21), care îi indică publicitarului debutant 
câteva întrebări prealabile menite să desțelenească semnificațiile 
obiectului: 

— Ce probleme ridică obiectul? Din ce perspectivă? 
— Căror legi ale fizicii se supune obiectul? 


— Obiectul prezintă o istorie particulară, interesantă? 


— De unde provin materiile prime încorporate în obiect? 
— Cum va reacţiona produsul în condiţii extreme? 
— Ce secret ai descoperit în acel produs? 
— Ce inconveniente prezintă obiectul? 
— Ce pot gândi utilizatorii obiectului? 
— Ce s-ar putea face cu produsul, altfel decât s-ar face în mod obişnuit? 
Fii provocator. Atrage cu orice chip atenţia. Acest îndemn rezumă 
cerința disperată ce preocupă orice jurnalist şi publicitar. Într-o lume 
tot mai zgomotoasă şi haotică, cel mai greu lucru e să te remarci, să 
atragi privirile trecătorilor asupra ta. În publicitate, nu trebuie să fii 
vocal cu orice preţ. E suficient să ieşi în evidenţă cu ceva, să oferi 
acea tresărire de dinaintea oricărei descoperiri sau revelații. A fi 
provocator înseamnă să inciţi, să provoci, să sfidezi normele curente. 
A fi provocator poate fi scop în sine, dar şi strategie de drum lung: să- 
ți impui mereu soluții puternice, uşor scandaloase şi temerare; să 
atingi zonele erogene ale atenţiei oricărui om (sex, sănătate, aventură, 
maternitate). Nu e vorba despre publicitatea agresivă, şocantă cu orice 
preţ (de exemplu, să faci reclamă la un ruj de buze punând două 
călugăriţe catolice să se sărute cu foc). E vorba despre a incita atenția, 
şi mai puţin despre a revolta privitorii, jignindu-i sau încălcând 
cutume morale, religioase, sexiste ş.a.m.d. De regulă, cele mai bune 
stimulente ale provocării sunt umorul şi ironia. Umorul atenuează 
orice exces, punând în valoare inteligenţa jocului sau regia reclamei. 
Când top-modelul Herzigovă, cu superbul ei bust, făcea reclamă la 
sutienele Triumph, publicitarul nu s-a mulţumit doar cu adâncimea 
ameţitoare a decolteului. A simţit nevoia să sublinieze şi să pună în 
valoare provocarea, dându-i o aură şăgalnic-adolescentină, prin 


dibăcia monologului fals dialogal: „Uită-te în ochii mei!... Am spus în 


ochii mei!”. Complicitatea (aluzia, pastişa dibace, atacul indirect) e 
forma cea mai subtilă şi eficace de argumentare. E visul oricărui 
general de armată: să câştige o luptă fără să tragă nici un foc de armă. 
Provocarea e un ingredient, nu un scop în sine. De aceea trebuie să 
fim atenţi ca orice provocare să fie potrivită şi „la locul er”. Sau, cum 
spune Bernbach: „Asigură-te că eşti provocator, pentru că aşa cere 
produsul”. Șocul nu vine neapărat din imagine (asta se întâmplă mai 
degrabă în presă). El vine din comentariu şi conţinut, din gradul de 
implicare pe care ad-ul îl propune privitorului. Este ceea ce se 
întâmplă într-o celebră reclamă privind interzicerea experienţelor de 
laborator pe animale: „Imaginează-ţi că ţi-ai donat corpul ştiinţei când 
încă îţi aparţine”, caz în care textul e mai important decât imaginea (o 
maimuţă tristă sau de-a dreptul speriată). În principiu, cele mai 
şocante reclame sunt indicate pentru publicitatea de concept, pentru 
promovarea unor produse presupus neinteresante (vezi campaniile 
ecologice, antifumat, antirasism, antirisipă etc.). A fi provocator 
înseamnă obligatoriu să ieşi din obişnuit. Mai înseamnă să spargi 
regulile, dar nu oricum, ci având o ţintă şi respectând nişte reguli, aşa 
cum fac unele echipe de creatori atunci când îşi propun exerciţii 
comune de stimulare a spiritului iconoclast (vezi Pricken, 2008, p. 
86). Privind un produs, trebuie să ne întrebăm: 


— Ce element oribil sau amuzant ascunde produsul? 


Cum poţi provoca un scandal sau o controversă cu obiectul 


respectiv? 


Ce neliniște îți inspiră, ce pericol? 
— Ce n-aţi face sub nici un motiv şi în nici o situaţie cu acel obiect? 
Etc. 


Aşa ajungem la o îndrăzneață şi deloc macabră reclamă antifumat, în 
care doi indivizi stau într-o încăpere şi fumează, iar prin plafonul 
desenat dreptunghiular, ca o gaură de mormânt, se văd rudele celor 
doi, preotul şi prietenii apropiaţi care îi privesc cu tristeţe. 

Foloseşte o imagine sau o reclamă mai veche a produsului şi vezi dacă 
o poţi actualiza. Din lipsă de altceva mai bun, poţi copia, dar cu 
decență şi talent. Nu ne referim la plagierea muncii unor confrați (aşa 
cum se întâmplă la detergenți sau gumă de mestecat). Ne referim la 
activarea unor mai vechi mesaje (obiecte, logouri) publicitare ale 
firmei. Umblând prin lada cu amintiri a firmei, poţi pierde vremea, dar 
poţi găsi şi ideea salvatoare. Asta a făcut Fallon McElligott pentru 
blugii Lee, când a descoperit în muzeul firmei o păpuşică din anii '20, 
numită Buddy Lee. Numele păpuşii, figura ei, combinată cu nostalgia 
anilor aventurii americane, ai jazzului şi prohbiţiei („anii nebuni”) — 
toate la un loc au creat o reclamă intrată deja în istoria advertisingului. 
Asta nu înseamnă că acest demers retro are tot timpul efect publicitar. 
Dimpotrivă, se adună destul praf pe imagini, până să nu se simtă 
ostentaţia procedeului. 

La început a fost imaginea. Arată, nu spune! Orice curs de scriitură 
jurnalistică îți oferă acest sfat. Este una dintre exigenţele majore ale 
oricărui discurs descriptiv — nici un adjectiv, nici o valorizare (e bine, 
e rău, e frumos, e urât) nu au putere de evocare. Adjectivul, de orice 
culoare ar fi, nu te ajută să vezi. Văzul e, cum spune McLuhan, tactil. 
E în relief. E pregnant. Aşa cum se întâmplă şi în argumentare, în 
descriere, simpla afirmare nu e suficientă. O clădire „monumentală” 
nu vizualizează nimic, ca să nu spun că, peste toate, mai poate fi şi 
mincinoasă (monumental faţă de ce, faţă de cine?). Ca să-şi imagineze 


un lucru, oamenii au nevoie de amănunte — detalii sinestezice de 


culoare, formă, consistență (scări înalte de marmură, ogive şi 
creneluri, fronton şi stucatură dăltuită într-o piatră aparte, de culoarea 
nisipului fierbinte). La început a fost imaginea. Pentru ca această 
aserțiune să fie valabilă, ar trebui să spunem ce înţelegem prin această 
imagine. Lumea e plină de imagini. Oare o imagine valorează într- 
adevăr cât o mie de cuvinte? Desfid această afirmație, când ştiu câte 
poţi face cu nişte simple cuvinte — desenezi, urli, cânţi sau chiar taci 
cu ele. O imagine valorează cât o mie de cuvinte doar atunci când e 
înconjurată de câteva cuvinte bine alese! Imaginea vorbeşte doar dacă 
e inclusă într-o vorbire textuală anume. Publicitatea vrea şi poate să 
împace văzutul cu lectura, dar nu uită niciodată că vizualul comunică 
mai bine, mai rapid şi mai puternic decât cuvintele. O reclamă din 
1879 pentru o nouă marcă de case de bani (Safe & Lock) înfăţişează 
imaginea unor draci, o parte furioşi, o parte resemnaţi, care privesc 
neputincioşi seiful încă întreg, cu numele firmei şi poza fondatorului 
vizibile pe uşa blindată. Nici un comentariu, nici un slogan, nici o 
exclamaţie. Imaginea, dinamică şi greu de evitat cu privirea, vorbeşte 
într-adevăr de la sine, iar plusul de umor ironic îi conferă stil şi 
eleganță, deopotrivă cu o anumită boare narativă. E una dintre 
puţinele excepţii şi nu întâmplător face parte din preferatele lui 
Sullivan. De regulă, atunci când e folosită central, ca vector privilegiat 
de comunicare, ceea ce „ne vorbeşte” nu e de fapt imaginea, ci 
metafora sau surpriza epic umoristică instituită prin intermediul ei. 
Sullivan (2004, p. 75) greşeşte când oferă drept exemplu în favoarea 
imaginii celebra reclamă la Mitsubishi Wagon (dintr-o asemenea 
maşină zâmbesc fericiți o droaie de pasageri, cu mult peste numărul 
obişnuit de locuri, în timp ce pe portiera maşinii stă scris, spre 


împlinirea surprizei umoristice: „Societatea Claustrofobilor”). Sigur 


că, în acest caz, nu mai e nimic de adăugat, că totul se consumă dintr- 
o singură şi amuzată privire, dar, chiar şi aşa, nu se poate vorbi despre 
imaginea (de altfel, banal descriptivă) a unui autoturism. În cazul 
nostru, imaginea este o poveste — una amuzantă, desigur (avem cele 
două secvenţe, avem intriga şi rezolvarea în surpriză). Şi Newman 
(2006, p. 137) este adeptul ideilor „cât mai vizuale”, adăugând însă o 
regulă de bază: cuvintele simple au nevoie de un număr de imagini 
interesante, iar titlurile interesante au nevoie de imagini Simple. 
Imaginile par şi sunt mai puternice decât cuvintele (eu zic că depinde 
totuşi de calitatea cuvintelor), cel puţin pentru că, aşa cum arată 
cercetătorii, imaginea foloseşte un număr mare de „abilităţi corticale”, 
cum ar fi culoarea, linia, dimensiunea, ritmul vizual sau imaginația. 
De aici până la a spune, precum legendara agenţie de creație britanică 
BBH, că „vorbele nu sunt decât bariere în calea comunicării” e o 
distanță destul de lungă, parcursă totuşi cu dezinvoltură de către 
publicitarul obişnuit să simplifice totul şi să prezinte orice frântură de 
adevăr ca pe însăşi matricea adevărului. Unu creativi (Newman, de 
exemplu) mărturisesc că, atunci când lucrează la o reclamă, primul 
lucru pe care îl fac e să se gândească la ilustrarea literală a unei 
poveşti. Alţii (Pricken, Sullivan) îl sfătuiesc pe copywriter să-şi 
schițeze ideea într-un mic desen. Nu ştiu care sfat este mai bun. 
Important e să te gândeşti la ceva: o imagine, un cuvânt, un gust, o 
furie, o amintire, o senzaţie anume. Ideea va veni mai devreme sau 
mai târziu. Dacă nu ar fi procedat aşa, directorul de creaţie al firmei 
BBDO (Eugênio Mohallem) nu ar fi găsit cea mai inteligentă şi mai 
simplă reclamă la VW. E vorba despre un text („Toţi fabricanţii de 
maşini au un sistem de control al calităţii. VW are două asemenea 


sisteme”) pus în dreptul a două imagini, două desene aproape identice 


pe care scrie acelaşi lucru: Quality. Diferenţa este că în primul desen 
apare un V, ca semn al validării şcolare („văzut”), iar în al doilea 
desen litera V se dublează, devenind W — binecunoscutul simbol 
Volkswagen. 

Redu cât mai mult elementele. „Florile nu atrag albinele expunându-le 
o listă lungă de calități ale polenului”, observa cu ironie Newman 
(2006, p. 111). Într-adevăr, publicitarii au tot dreptul să constate că 
„frumuseţea e purificarea elementelor de prisos”. Cu cât sunt mai 
puţine elemente care să distragă atenţia, cu atât este mai bine pentru 
mesaj. Avem foarte multe exemple celebre la îndemână. Să ne 
amintim reclama Marlboro („Drept acoperiş, cerul. Drept pereţi, 
vântul... Unii bărbați numesc asta casă”) sau superbia de neegalat 
(preferata mea) de la revista Times, cu al său dreptunghi bine-cunoscut 
şi elementarul text: „Eu sunt... Tu eşti?”. Ajunşi în acest punct, 
suntem tentaţi să credem că idealul în publicitate e să ai un discurs 
(grafic-iconic, pictografic) fără nici un cuvânt. Sigur că în realitate 
lucrurile nu stau aşa, chiar dacă istoria advertisingului înregistrează 
mari reuşite de laconism. Ne gândim la suita de reclame Marlboro 
(doar figura solitară a crescătorului de animale) sau la reclama făcută 
de Ogilvy & Mather la modelul Maverick al mărcii Ford (urme de roți 
perfect desenate, care întretaie o şosea perfect asfaltată — o imagine 
grafică superbă, incitantă, convingătoare, sinonimă cu arta). Dacă 
cineva întreabă până unde putem merge cu reducerea elementelor, 
răspunsul e uşor de dat: până la dispariţia tuturor elementelor vizuale. 
Până la pagina albă (să ne amintim de tablourile lui Mondrian). Până 
la blancul sonor (să ne aducem aminte de acea tăcere prelungă din 
timpul unei emisiuni, după care o voce plăcută anunţa: „Aceste 


momente de linişte v-au fost oferite de firma noastră...”). Se întâmplă 


uneori ca pagina goală să fie mai sonoră şi mai dramatică decât orice 
strigăt sau imagine. Totul depinde de gestionarea celorlalte detalii, de 
regia întregului, de miza mesajului şi de calitatea publicului-țintă. 
Experienţa şi reuşitele publicitare de până acum arată că un singur 
element este comparabil mai puternic şi mai convingător decât o 
mulţime. E suficient să privim un afiş electoral care îl înfăţişează pe 
candidatul partidului având în spate o mulţime de chipuri de diferite 
vârste şi profesii. Să fim serioşi. Afişul care l-a făcut celebru pe 
Francois Mitterrand îl înfățișa pe viitorul preşedinte în semiprofil, 
privind cu încredere spre viitor şi un slogan ce a devenit celebru: La 
France tranquille. Un singur element imagistic sau verbal (bine ales!) 
acoperă acel miraculos spaţiu ce se creează între real şi simbolic. Să 
ne gândim la imaginea unui lucru banal, un prezervativ. Dacă pe 
marginea lui am picta din loc în loc mici porțiuni roşii, avem deja 
imaginea simbolică a unui colac marinăresc de salvare. Avem 
imaginea Durex. Obiectul singur centrează atenţia şi creează spaţii 
grafice extrem de sugestive, plus mesajul. Creează acuitate şi 
metaforă, inteligenţă şi umor. Cu mici intervenţii, creatorul pune 
obiectul în valoare. 

Evită stereotipiile creative. În orice muncă de creaţie există locuri 
comune. În publicitate, cu atât mai mult. Prima tentaţie (magică, 
genetică, de nerefuzat) este exagerarea. Analiştii discursului îi spun 
„hiperbolizare”. Fără hiperbolă şi fără adjective pompoase, presa şi 
publicitatea ar deveni simple preocupări monahale. Sullivan (2004, p. 
81) ne dă câteva exemple, dar cu puţin efort am putea scrie o întreagă 
carte numai cu poncifele genului. „Cumpără un bilet loto şi vei fi 
bogat, încât (pune aici o glumă în stilul sunt-cu-adevărat- 


bogat)” sau „Cumpără această maşină şi vei ajunge aşa de repede, 


încât (aminteşte aici o glumă în stilul viteză-poliţie-amendă)”. 
Exagerarea îmbracă multiple haine şi ar fi o naivitate din partea 
noastră să o dezgolim de ele. Nu numai că nu vom reuşi, dar 
exagerarea (în bine sau în rău) face parte din noi, din viaţa noastră 
obişnuită. Exagerarea e bună doar când nu se întrece măsura prea 
mult. E bine deci să o folosim cu moderație şi mai ales cu inteligenţă. 
E locul în care se întâlnesc mai toate virtuțile creaţiei publicitare: 
imaginaţia, umorul, provocarea, rostirea sintetică, uimirea. Ce poate fi 
mai minunat decât seria de reclame la Volkswagen Beetle: „Inginerie 
furată de la OZN... Da-da-da” sau „Saluuuut, hipioţi bogaţi!”. Dacă 
umorul înseamnă exagerare, atunci să ne declarăm cu toţii partizanii 
exagerării. 

Metafora salvatoare. Discuţia despre metaforă riscă să devină lungă şi 
plicticoasă. Pentru început, să acceptăm că metafora, ca şi 
personificarea, e o comparaţie prescurtată, din care lipseşte termenul 
de comparat (de exemplu, „aripile gândului” implică de fapt o 
comparaţie neexprimată: „ca o pasăre, gândul” etc.). Să mai amintim 
apoi faptul că limbajul nostru obişnuit, conversaţional este mult mai 
figurativ decât credem, iar metafora (clişeizată, e drept) reprezintă 
unul dintre procedeele preferate de a ne exprima gânduri, constatări şi 
stări („am dat-o în bară”, „n-am făcut nici o brânză”, „vom fi oale şi 
ulcele”, „gândul îmi zboară” ş.a.m.d.). Metafora e considerată 
procedeul stilistic poate cel mai rapid şi mai puternic în exprimare. Nu 
trebuie să ne mire că, în timp ce poezia modernă îi întoarce sastisită 
spatele („restul e literatură”), publicitatea adoră acest procedeu. 
Motivul e simplu: pe de o parte, publicitatea are nevoie de o anumită 
nobleţe compensatoare în exprimare (şi metafora i-o oferă din plin), 


iar pe de alta, acest procedeu figurativ se arată a fi deosebit de rentabil 


şi economic în formulările ce se vor inteligente, scurte şi miezoase. 
Meritul metaforei, prin laconismul ei, este acela de a conţine în sine 
propriul comentariu şi de a crea un „şoc perceptiv inaugural”, cum 
spun semiologii, şoc transformat apoi în clişeu: înălțimile muntoase şi 
puritatea apei minerale, aparatul electrocasnic şi eleganta pălărie de 
damă alături, o piersică proaspătă şi noul fond de ten etc. „Adoptarea 
metaforei provoacă imediat o supremație spaţială (deci vizuală), în 
care obiectul se retrage sau se comprimă în faţa comparației şi a 
exaltării vizuale a unei calităţi” (Pâninou, 1972, p. 166). În pofida 
marilor calități publicitare conţinute, metafora nu e ocolită de 
primejdii — exagerarea, nepotrivirea şi forțarea ar fi doar câteva dintre 
ele. Prima condiţie a unei metafore publicitare reuşite este /aconismul. 
Să ne amintim reclama cu adevărat superbă a publicației The 
Economist. Pe un fond roşu, dominator, este desenată în mijloc o 
gaură de cheie. În dreapta-jos, numele revistei! Mai puţin, mai laconic 
decât atât nu se poate. Gaura cheii înseamnă multe: curiozitate, secret, 
intimitate, discreţie, familiar, informaţii economice private. Privitorul 
are de unde alege. Reproşul care i se poate aduce acestei reclame este 
tocmai simplitatea metaforică a mesajului. O simplitate mult prea 
subtilă pentru cititorul obişnuit şi fără mari pretenţii. Tocmai în asta 
constă secretul reclamei de mai sus: arată că are ceva de spus şi ştie 
cui se adresează (un cititor inteligent, şcolit şi rapid în gândire). 
Maxima simplitate e semn indubitabil de eleganţă. Celebrele reclame 
la The Times (un chenar galben pe fond roşu) stau mărturie — roşul e 
culoarea lucrurilor fierbinţi, clocotitoare; roşul e unul dintre 
simbolurile iubirii, al vieţii, al sacrificiului, al războiului, al provocării 
şi al interdicției. Nu are rost să mai insistăm — o metaforă este bună 


(plenară, bogată şi productivă) doar atunci când are la bază un simbol 


generos, vizibil, consacrat, cu o largă acoperire semantică. O metaforă 
e bună mai ales când ne ajută să vedem, când e capabilă să dea 
consistenţă reală produselor abstracte şi greu vizibile în alte condiţii. 
E suficient să ne oprim la secţiunea transversală în trunchiul unui 
copac. Imaginea acelor inele concentrice (simbol al trecerii anilor, al 
îmbătrânirii, al răbdăriu, al creşterii ş.a.m.d.) poate fi folosită ca 
termen metaforic de bază în multe reclame. Luke Sullivan s-a gândit 
să o utilizeze în mod surprinzător într-un ad comandat de o agenţie de 
vânzări imobiliare (cu o săgeată în mijloc se arăta „data înscrierii 
cererii de acordare a creditului”, iar cu o săgeată orientată spre ultima 
nervură, „data aprobării creditului”, totul contrastând cu oferta de 
nerefuzat a agenţiei). Metafora îl ajută pe publicitar să evite afirmația 
directă, ostentativă şi neconvingătoare. Îl ajută să se exprime altfel, 
mult mai inteligent şi mai flatant pentru privitor. Un sportiv îmbrăcat 
în echipament Nike nu înseamnă mare lucru, dacă al doilea termen al 
metaforei (textul) nu te contrariază puţin: „[inută potrivită pentru 
funeraliile unei mingi aruncate cu putere”. O asemenea reclamă, mai 
greu de înţeles în prima clipă, nu poate să nu flateze inteligenţa cu sau 
fără pretenţii a privitorului. Câteodată, trecătorul plictisit se bucură 
când îl tragi de mânecă şi îl pui rapid la încercare. Dacă a înţeles şi 
zâmbeşte complice o clipă măcar, asta înseamnă că ai câştigat dacă nu 
un cumpărător, măcar un admirator al firmei, al brandului expus pe 
panou. Secretul nu stă propriu-zis în imagine, în simbol, ci în ironia 
duioasă, în bruma de umor necesară pentru ca omul să-şi schimbe 
starea de spirit şi să treacă rapid de partea ta. Umorul a devenit rege în 
comunicarea modernă — în presă, publicitate sau PR —, confirmând 
adevăruri antice, rostite de Lactanţiu încă din secolul al III-lea: „Orice 


lucru plăcut convinge. Oferind plăcere, acest lucru se fixează în 


suflet”. Umorul e un lucru plăcut şi deci devine mijloc de convingere. 
Vremea lucrurilor sobre, grave şi profunde a trecut. Acum la putere 
este superficialitatea, spectacolul amuzant şi fără mari pretenţii. 
Omagiul clipei trăite cu intensitate şi nimic mai mult. Nimeni şi nimic 
nu poate egala puterea şi ubicuitatea metaforei. Ca şi hârtia albă, ea 
suportă orice. Mario Pricken (2008) îndrăzneşte chiar să o treacă în 
rândul  analogiei, stabilind relaţii de sinonimie cu aceasta. 
Teoreticianul austriac are dreptate, dacă ne gândim că transferul 
semantic de la un termen la altul se face prin similaritate. „Pentru a 
înţelege semnificația unui lucru nou, trebuie să-l comparăm cu ceva 
pe care noi îl cunoaştem deja”, zice Pricken. Nu întâmplător, primele 
locomotive cu aburi erau numite „cai de fier” sau vaporul a primit 
denumirea de la aburul ce-l punea în mişcare (o metonimie fără 
dubiu). Pentru o cât mai reuşită conlucrare semantică, cei doi termeni 
ai metaforei trebuie să fie din domenii cât mai diferite, cât mai 
îndepărtate unul de celălalt. Să nu uităm însă elementul minim comun, 
sememul sau conotația care să facă posibilă apropierea şi contopirea 
semantică. 

Sarea şi piperul oricărei reclame este umorul. Ştim de ce plângem 
(durere, pierdere, reacţie de doliu), dar cu motivele râsului este mult 
mai greu. Până acum avem doar teorii parţiale, dar nu avem nimic 
care să unească toate formele (extrem de variate) ale râsului. Bergson 
crede că râsul este „ceva mecanic, ataşat pe ceva viu şi dinamic”. 
Freud vorbeşte despre reîntoarcerea la copilărie sau inocenţă, dar şi 
despre eliberarea bruscă de sub presiunea unei anumite tensiuni de 
cunoaştere. Escarpit şi alți comicologi din secolul XX avansează 
teoria contrastelor, în timp ce neoretoricii par cât se poate de convinşi 


că umorul (mai ales cel negru şi absurd) e un fenomen al limbii — al 


argumentării, mai precis. Umorul e ingredient (sarea şi piperul oricărei 
comunicări), dar şi un puternic liant între jurnalism şi publicitate. 
Secretul stă în primatul surprizei (acea rezolvare neașteptată a unei 
tensiuni acumulate rapid, prin succesiunea sau interacţiunea a cel 
puţin două secvenţe narative). Privitorul adoră surprizele, poanta şi 
zâmbetul final. Poate că nu vrea să râdă neapărat. Se mulţumeşte să se 
amuze. De aici provin poate genurile de umor ceva mai blânde — 
parodia mai ales. Amuzamentul (spun publicitarii) este o subspecie a 
interesantului. A stârni curiozitatea este obsesia oricărui jurnalist şi a 
oricărui publicitar. Dacă interes stârnit nu e, nimic nu e. Aşa cum 
remarca Sullivan, premiile americane de advertising „Clios” se dau 
pentru „Cea mai bună utilizare a umorului”, căci nimeni nu s-a gândit 
până acum la „Cea mai bună utilizare a seriozităţii”. Seriozitatea nu 
trebuie stârnită. Ea trebuie doar păstrată şi respectată. lată de ce 
umorul nu trebuie căutat cu tot dinadinsul. Decât să fii amuzant cu 
orice chip, mai bine rămâi interesant. O spun publicitari cu 
experienţă, adică cei pățiţi. 

Lucrurile complicate mor într-un mod foarte simplu: sufocate de 
simplitate. Marea lecţie a publicităţii este simplitatea. Este singura 
tehnică de creaţie care nu afectează puterea de înţelegere (Newman, 
2006, p. 47). Pentru asta, trebuie mai întâi să obţinem un lucru foarte 
important: atenția privitorului. Cum să atragi atenția cuiva în această 
lume haotică? E simplu şi complicat totodată să ieşi din mulțime, să 
creezi nişe, stiluri şi maniere noi. Există multe feluri de a ieşi în 
evidenţă: prin culoare, mărime, formă sau text. Nimic nu se aseamănă 
însă cu simplitatea. Nu e uşor să fii simplu în ceea ce spui. Dreptul de 
a spune pe şleau şi fără alt adaos Liberté, égalité, fraternite! nu-l are 


oricine. Un filosof din secolul al XIV-lea, plagiat apoi de mulți alţii, 


spunea: „Ce poate fi explicit prin puţine propoziţii este explicat inutil 
prin mai multe”. Prin urmare, scriu „lung” pentru că nu am timp să 
scriu „scurt”. Degeaba gândeşti simplu şi te exprimi complicat. 
Exprimarea e chiar gândirea ta. Publicitarii dau ca exemplu de 
simplitate cuvântul stop. Este relevant. Este imperativ. Te face să te 
opreşti. Nu mai are nevoie de nici un adaos ori comentariu. Este scurt 
şi cuprinzător. Este multifuncțional. Multe se pot spune despre un 
singur cuvânt, dar acesta are un imens defect: e doar imperativ, 
grosolan, fără efect de durată. Pentru ca o asemenea simplitate să aibă 
efect, trebuie să fie inclusă într-o metaforă. Îmi amintesc de superbul 
omagiu făcut de Séguéla la moartea genialului Bick. Pe o întreagă 
pagină albă, undeva mai jos se vede conturul unei brichete şi 
următorul text: „O flacără s-a stins”. La fel de laconică şi genială prin 
forța metaforei este reclama a doi japonezi, Sawa şi Kawase, la 
maşina Volvo (profilul maşinii făcut dintr-un ac de siguranţă). Simplu, 
cuprinzător, ingenios, elegant şi demn de admiraţie. Mai puţin decât 
acest ac de siguranţă chiar că nu se poate. Simplitatea (metaforică şi 
nebanală, desigur) poate fi pregnantă şi plină de eleganţă. Uneori însă 
devine de-a dreptul măreaţă — ca să nu spunem genială. Este cazul 
celei mai grozave reclame (în opinia noastră) a secolului XX: un 
poster adresat irlandezilor de a se înrola în armată contra nemților. În 
ciuda subiectului greoi şi propagandistic, publicitari au găsit soluția: 
un simplu desen care înfăţişează o femeie cu copilul în braţe ce se 
scufundă în apa oceanului (se văd bulele de oxigen şi mici animăluţe 
marine). În dreapta-jos stă scris un singur cuvânt: „Înrolează-te”. Nici 
un alt îndemn sau explicaţie, nici un logo, nici un slogan. Doar un 
cuvânt, o imagine şi o poveste (pe 7 mai 1915, un submarin german a 


scufundat vasul plin cu pasageri „The Lusitania” şi mulți civili 


nevinovaţi au murit atunci). Marea simplitate este rezervată doar 
marilor idei. Simplitatea taie nodul gordian, asemenea lui Alexandru 
Macedon. Simplitatea, ca să fie simplitate, trebuie să uimească prin 
simplitate. Altfel nu mai e simplitate. E altceva. Un panou cu sigla 


e 
1 


„Pan Am” în dreapta are scris invers, cu literele răsturnate, destinația 
zborului (Sydney). Nu există o sugestie mai bună a zborului. Un 
simplu cuvânt şi o singură stârnire a curiozității. Atât şi nimic mai 
mult. În publicitate asta înseamnă totul. Înseamnă perfectiunea. Am da 
dovadă de o mare ipocrizie — dacă nu de o crasă nepricepere — dacă 
am spune că e simplu să fii simplu. De altfel, tehnologia în sine nu e 
deloc complicată. Trebuie doar să dai deoparte, să elimini succesiv 
surplusul. Ca Michelangelo, trebuie să crezi că forma superbei 
fecioare stă încătuşată în pântecele blocului de piatră. Ca artist, trebuie 
să îndepărtezi surplusul şi să eliberezi cu mare grijă minunata formă. 
Cam asta trebuie să facă un copywriter: să elimine mereu surplusul, 
gândind că „în interiorul fiecărei reclame stufoase există una mai 


ei 


simplă şi mai bună, care încearcă disperată să iasă la lumină”. 


Alte câteva sfaturi de urmat (vezi Newman, 2006, pp. 81-93, 119-158, 


302-310): 


Arată la ce, cum şi în ce ordine trebuie să te uiţi. Niciodată privitorul 
nu e lăsat de capul lui; orice publicitar serios ştie să manipuleze 
privirea celuilalt. Să luăm un exemplu: reclama celebră a lui Jay 
Furby făcută la o firmă de pompe funebre — două imagini identice, 
două moviliţe de cenuşă la fel de identice şi două texte diferite (sub o 
imagine scrie: „Înmormântare de 10 000 de dolari”, iar sub a doua: 
„Înmormântare de 5 000 de dolari”). Ce pleonasm superb! Ce ironie 


amară la adresa orgoliului omenesc! 


Fii cât mai uman. Crede cu toată fiinţa că salvarea lumii vine din 
emoție şi din intensitatea trăirii. ÎI poţi manipula afectiv pe privitor, 
dar ideal e să-l poţi lua ca partener de comunicare, să-l implici, să-l 
treci de partea ta. Dacă adaugi şi un strop de flatare, ajungi la reclame 
de-a dreptul explozive, cum a făcut o florărie din Sydney care a afişat 
la intrare un anunţ mare şi colorat: „Florile acum... Săruturile şi 
îmbrăţişările la noapte”. Florăreasa nu descria florile, ci poziţiona 
avantajul oferit prin intermediul trăirii. Formula e simplă, dar greu de 
pus în practică — obiecte virtual patetice, ambalate într-un discret 
patetism al ideii. 

Nu neglija niciodată emoția. Cercetările din ultima vreme confirmă 
faptul că deciziile noastre sunt rareori strict raționale. Alegerea 
angrenează centrii emoţionali chiar şi atunci când se iau decizii 
simple, cum ar fi fixarea centurii de siguranţă ori schimbarea dietei 
zilnice. Pare puţin forţat, dar trebuie să spunem că fiinţele umane 


gândesc cu ajutorul sentimentelor şi al emoţiilor. 


În scop ştiinţific, propun următorul experiment. Să zicem că avem două săpunuri: A şi B. 
Săpunului A i se face o reclamă în care se redau opiniile unor chimişti eminenţi. Săpunul B are 
o reclamă care prezintă portretele unor vedete de cinema. Dacă omul ar fi o fiinţă raţională, 


săpunul A s-ar vinde mai bine ca săpunul B. Crede cineva că acesta va fi rezultatul? (Newman, 
2006, p. 188). 


De fapt, oamenii nu au nevoie neapărat de emoţii. Au însă nevoie să 
fie iubiţi sau măcar luaţi în seamă. Un publicitar adevărat trebuie să 
țină cont de asta. 

Grăbeşte-te încet, dar grăbeşte-te. Graba scade puterea de atenţie şi 
creşte viteza de reacţie. În 1964, americanilor le lua cam 30 de 
secunde pentru a privi Mona Lisa. În 1974, japonezii aveau nevoie de 


numai 10 secunde pentru acelaşi lucru. In filmele americane, dacă 


acţiunea nu începea în 19 minute cel mult, publicul pleca din sală. 
Acum, răbdarea publicului a scăzut la cel mult 7 minute. Pe acest fond 
indubitabil de grabă şi nerăbdare aproape patologică, se pare că 
oamenii preferă tot ce e scurt şi la obiect, lucru confirmat şi de studiile 
Starch Research, care arată, de pildă, că titlurile scurte sunt cele mai 
eficiente, adevăr de care, personal, mă cam îndoiesc, asemenea lui 
Ogilvy, care vedea eficiența mesajului în intensitatea textului şi mai 
puţin în scurtimea lui. 

Nu te strădui să ţii pasul cu timpul, pentru că nu vei reuşi niciodată. 
Creativitatea este opusă tendinței majoritare. O bombă publicitară nu 
are nici o referință. Edmund Burke spunea: „Nu poți să plănuieşti 
viitorul în funcţie de trecut”. La rândul său, Pricken (2008) îi sfătuia 
pe tinerii creatori să nu ia prea în serios timpul, ci „să se joace cu el”. 
Să ia obiectul (produsul) şi să-l treacă prin ipostazele principale ale 
timpului. Să imagineze obiectul în trecut şi apoi în viitor, gândind 
după strategia lui „dar dacă?”: 

— Ce efecte ar avea trecerea timpului asupra produsului? 

— Ce impact ar fi avut produsul asupra umanităţii dacă ar fi fost 
inventat cu 100 de ani înainte? 

— Cu moda căror ani ar merge mai bine produsul? Etc. 

Caracteristica unui produs poate fi pusă în evidenţă (chiar cu un 

anumit umor) de trecerea lui prin diferite perioade istorice. Pericolul îl 

reprezintă neadecvarea, forțarea şi aplicarea acestui principiu în mod 

mecanic. E suficient să ne imaginăm asediul Constantinopolului cu o 

sticlă de Coca-Cola în mână. Aceeaşi scenă cu o telecomandă în mână 

ar fi însă o excelentă reclamă la Discovery sau la o emisiune 


prestigioasă de istorie. 


Dacă nu poți fi amuzant, fii măcar interesant, deşi ideal ar fi să le 
încerci pe amândouă odată, spunea H. Ross, fondatorul ziarului The 
New Yorker. Într-o revistă de joburi, un anumit anunţ atrăgea atenţia şi 
deranja oarecum cel puţin prin tonul dezinhibat, dacă nu prin altceva: 
„Angajăm chelneriţă care să arate bine în fustă foarte-foarte scurtă şi 
să accepte câte o palmă prietenească peste funduleţ din când în când”. 
Textul continuă în stilul acesta glumeţ, indecent, iar la sfârşit ni se 
oferă totuşi explicaţia: oferta aparținea serviciului telefonic de 
informaţii despre hărţuirea sexuală a Comisiei pentru Drepturile 
Omului, confirmând că amestecul de umor, autoironie şi abordare 
inedită în răspăr poate fi o reţetă a succesului. Să nu ne facem iluzii 
însă: ceea ce îl înnebuneşte de râs pe cineva poate să-l lase rece pe 
altul. Atenţie deci la: 

1. moment (când e gălăgie în jur, nu-ţi spui bancul preferat); 

2. caracteristicile interlocutorului şi ale grupului din care face parte 
(nu spui bancuri cu cocoşaţi unui ghebos); 

3. mentalitatea şi tradiţia locului (personal, nu găsesc nimic amuzant 
într-o „tradițională” bătaie cu frişcă; de multe ori, umorul din 
comediile americane mă lasă rece, aşa cum bănuiesc că pe 
americanul de rând nu l-ar mişca defel umorul proletar din 
reclamele la coniacul Unirea). 

Formulează corect problemele. De multe ori, când nu găsim răspunsul 

la o întrebare, trebuie să ne gândim dacă nu cumva e necesar să 

schimbăm întrebarea. O întrebare bună (un unghi inedit de atac) cere 
deseori un răspuns pe măsură. Nu ştiu dacă are dreptate Newman când 
zice că „o întrebare originală cere un răspuns original”. Oricum, 


pandantul pragmatic publicitar al acestei cugetări deloc originale ne 


îndeamnă să credem că o problemă bine formulată este pe jumătate 
rezolvată. 

la metafora (figurativul, argoul) cu sensul ei propriu. lată un 
procedeu creativ simplu şi foarte productiv în spaţiul publicitar 
românesc (deja îl vedem la Ariel, unde calitatea de „triplă protecţie” 
se transpune vizual prin trei mănuşi albe scoase de pe aceeaşi mână). 
Dacă foloseşti expresia „şi-a luat picioarele la spinare” sau „cu sânge 
rece”, poţi să-ţi construieşti reclama vizualizând ceea ce spui (o pungă 
de sânge într-un recipient frigorific); dar, atenţie, atât contextul, cât şi 
sloganul trebuie să trimită fără nici un dubiu la expresia vizată. Altfel, 
riscăm să derutăm grav privitorul. La fel se întâmplă în tehnica aluziei 
(când trimiterea nu e clară şi mai ales comună pentru cei doi 
participanţi la comunicare, se instituie absurdul şi orice mesaj se 
suspendă). Procedeul pare simplu. Uneori însă, rezultatele sunt 
schpitoare de-a dreptul. Ne amintim de publipostajul imaginat de un 
site Web care propunea un serviciu la jumătate de preţ şi, drept 
urmare, scrisoarea era cu adevărat ruptă pe jumătate. Pricken (2008, p. 
129) are în acest punct un sfat de bun-simţ: la orice expresie mai 
deosebită, să ne imaginăm o scenă narativă şi, dacă se poate, să facem 
schimb de simţuri. Să vedem cu urechile un sunet ascuţit. Să vorbim 
la propriu verzi şi uscate. N-avem ce pierde, cel puţin într-o primă 
fază. Într-o fază superioară, ajungem la idei cu adevărat noi (dacă nu 
revoluționare), cum ar fi „ieşirea din cadrul reclamei publicitare” sau 
„dubla uzanţă sau utilizare” a suportului publicitar, cum este cazul 
excepționalei reclame făcută organizației caritabile Armee du Salut: 
„Sprijin celor fără adăpost în această iarnă”. Ideea consta în faptul că 
textul era scris pe o pâslă specială, care putea fi desprinsă de pe perete 


şi apoi folosită ca pătură ori sac de dormit! 


La nevoie, imaginează realităţi inexistente. Când piaţa e saturată de 
un anumit stil, nu strică să încerci să faci o trăsnaie şi să propui un loc 
comun inexistent, cum a fost „Noua Generaţie Pepsi-Cola” sau harta 
ținutului inventat de la un capăt la altul („Ţinutul Marlboro” sau harta 
Schweppes, de pildă). O filială neozeelandeză a companiei Saatchi & 
Saatchi a inventat nici mai mult, nici mai puţin decât... o atitudine. A 
numit-o atitudinea Kiwi (concentrare, inovaţie, abordare pozitivă a 
oricărei probleme dificile) şi a mers de minune. Nu e uşor să creezi un 
topos publicitar de dimensiunea „Noii generaţii”. El se poate înlocui 
întru câtva cu metafora de bună calitate. „Suntem praf de stele” poate 
fi metafora care să impună un anumit stil de viaţă şi, nu în ultimul 
rând, să flateze sensibilitatea poetică a privitorului. La noi, încercarea 
de a impune conceptul publicitar „Generaţia PRO” a dat greş. Nimeni, 
dar absolut nimeni nu a cercetat sau măcar nu a luat în discuţie acest 
eşec. Cu această ocazie, probabil am fi putut afla mai multe despre noi 
înşine: ce fel de oameni suntem? Prin ce ne deosebim de vest- 
europeni? Cum reacţionăm în faţa unei intenții de influențare? Etc. 

Atât cât poți, caută să fii interactiv. Asta înseamnă să-ţi pese de 
privitor şi să-l implici. Avem mai multe exemple, cea mai reuşită în 
discreția ei fiind o reclamă la Toyota MR2, desenată pe un colţ de 
revistă îndoit, pe care cititorul trebuia să-l descopere, atras fiind de 
ineditul prezentării tipografice. Newman merge mai departe; face o 
reclamă pentru Toyota MR2 pe două pagini de revistă şi peşte 
paginile, cu sloganul: „Are aderenţă ca lhpiciul” (aluzie la aderenţa 
roților la şosea), lăsând astfel satisfacția cititorului de a descoperi 
singur ce anume are o asemenea aderenţă. 

Ambiguitatea şi surpriza stârnesc interesul. În acest punct ar trebui să 


ne oprim mai mult şi să nuanţăm atent, pentru a evita confuziile şi 


erorile inutile. Oricum, este excesiv să generalizăm la modul acesta. 
Ambiguitatea poate fi de multe feluri. De regulă, ea aduce fie confuzie 
şi neclaritate, fie este declanşatoare de nedorite conotaţii poetice. Nu 
ştiu dacă e cel mai bun exemplu, dar în minte îmi vine mica trăsnaie 
imaginată de firma britanică Snapple, care, în complicitate cu un 
supermarket, a pus pe fiecare fruct de mango o mică etichetă pe care 
scria: „Acum, disponibil şi la Snapple”. Orice poate fi suport pentru 
reclamă. Important e să stârneşti interesul. 

Caută să fii polemic, dar cu inteligenţă şi umor. Vei fi mai interesant 
şi mult mai inteligent decât mulţi alţii dacă îl iei pe „nu” în braţe. „Nu 
am vrut să intrăm în industria transportului. Suntem încă în industria 
de divertisment — la 20 000 de metri înălțime”, spunea despre sine o 
mare firmă, Virgin Blue Airlines. Ca şi în argumentare, da-ul e banal 
şi prăfuit. 

Fii orgolios. Cultivă-ţi entuziasmul. Primul lucru pe care trebuie să-l 
faci este, spun creatorii, să ţinteşti Luna de pe cer. Chiar dacă ratezi, 
vei ateriza printre stele. Sânziana Pop povestea că, fiind foarte 
abătută, s-a întâlnit cu romancierul Marin Preda, care a oprit-o şi i-a 
dat un sfat: „Nu vă mai uitaţi la oameni, cum arată sau cum sunt 
îmbrăcaţi. Ridicaţi ochii din pământ şi priviți peste capul lor. Sus e 
nemărginirea, cerul plin de stele”. Ca să reuşeşti în creaţie, trebuie să 
te transformi într-un evanghelist al ideilor. Sau măcar să te prefaci. 
Placid şi resemnat fiind, nu vei crea nimic interesant. Creaţia mai 
înseamnă intensitate şi ardere. Din acest punct de vedere, Newman 
propune „să te gândeşti mereu că trebuie să fu faimos” — un sfat lesne 
amendabil din mai multe motive (să ne gândim doar că faima e o 
consecinţă, şi nu un dat primordial). Dacă faima se referă la imaginea 


personală, lucrurile se schimbă. De multe ori, imaginea personală este 


(pe drept cuvânt sau nu) echivalentul valorii. Atenţie, însă: dincolo de 
obsesia noutăţii (o himeră, în definitiv), mai trebuie să ştim că ideile 
sunt lucruri fragile şi uşor de compromis. Oricât de entuziast şi plin de 
sine ai fi, poţi pierde o idee fie amânând-o, fie zăbovind prea mult 
asupra ei. 

Alcătuieşte-ţi o colecţie de puncte de plecare. Metoda dă rezultate în 
multe domenii. Nu poți fi om de creație fără să nu ai un carnet de 
însemnări, schițe, un mic depozitar de idei, vorbe memorabile, 
întâmplări celebre, ipostaze, cuvinte sonore, plăceri şi uimiri stilistice 
etc. Carnetul de însemnări e confesorul şi chiar poligonul tău de 
încercare. E memoria ta de rezervă — o memorie mereu tandră, 
inteligentă şi plină de tensiuni intelectuale în aşteptarea unei pagini 
sau a unei reclame unificatoare. E dovada cea mai bună a adevărului 
spus de filosof: o idee adevărată nu se termină niciodată. 

Foloseşte cât mai multe simboluri şi semne în reclamele tale. Prin asta 
obţii simplificare, spaţiu de mişcare ludică, umor sau incitare. Să ne 
amintim de simbolul celor două piese auto ce semănau cu secera şi 
ciocanul din stema comunistă. Să ne amintim cele cinci cătuşe aşezate 
precum cercurile olimpice în reclama îndreptată împotriva politicii 
chineze de încălcare a drepturilor şi libertăţilor cetăţenilor tibetani. 
Folosite cu inteligenţă şi economie de mijloace, semnul şi simbolul 
pot fi extrem de vizuale. E suficient să ne imaginăm cum ar arăta şi ce 
impact ar avea un semn de întrebare desenat cu susul în jos. Un 
simbol este o imagine vizuală ce reprezintă un obiect, un concept sau 
o situaţie. Semnificația unor simboluri vine dintr-o relaţie cauză-efect 
(fumul reprezintă focul, de exemplu). Altele sunt fixate în uzul 
comunicării prin arbitrar sau tradiţie (steaua lui David, porumbelul 


păcii etc.). Toate aceste simboluri fac parte dintr-un limbaj universal şi 


e greu de crezut că, folosindu-le, nu vom fi înţeleşi deplin de către 
privitor. 

Foloseşte noi suporturi şi adaptează-te noilor tehnologii. Din acest 
punct de vedere preferăm doar să emitem îndemnul şi apoi să ne 
retragem cât mai decent cu putinţă, lăsându-i pe adevărații specialişti 
să vorbească despre nanotehnologie, despre aplicaţiile online sau 
avântul incredibil al telefoniei mobile. Ideea este să foloseşti fiecare 
centimetru de realitate urbană în avantajul tău. Să foloseşti faţada 
blocurilor, scările rulante din malluri, uşile de lift şi chiar acoperişurile 
de autobuz fără să-i dai privitorului sentimentul unui atac agresiv (de 
publicitate nu scapi nici în mormânt), ci de surpriză prietenoasă şi 
uşor complice. lată de ce umorul, autoironia, ludicul etc. vor însoți 
obligatoriu aceste noi suporturi şi cuceriri publicitare. Dacă nu aveţi 
umor, puteţi folosi mica înscenare epică sau surpriza inteligentă, cum 
a făcut agenția germană Boeble, care a utilizat spațiul dintre treptele 
scării rulante a unui supermarket pentru a afişa mai multe fotografii cu 
copii trişti şi gânditori, alături de îndemnul: „Acordaţi mai mult timp 
copiilor dumneavoastră!”. Desigur că sunt şi alte forme inventive de 
interacțiune cu trecătorii (de la celebrii paşi galbeni ce te duc spre 
discotecă până la monedele de 50 de cenți aruncate pe trotuar pentru 
ca oamenii să le ridice de jos, iar pe versoul monedei să găsească un 
slogan publicitar: If it hurts to pick this up, use it to call us („Dacă te 
doare când te apleci să o ridici, foloseşte-o ca să ne suni”). Oamenii 
adoră micile surprize stradale. Condiţia, cum spuneam şi cu alte 
ocazii, este să nu ne repetăm prea mult şi să evităm insistența 
agresivă. Nimănui nu-i place să 1 se bage degetele în ochi. Poate nu 
întâmplător, firmele de telefonie mobilă (Cosmote, de pildă) evită 


ostentaţia, ideea de avangardă şi de progres tehnologic şi folosesc în 


campaniile lor mesaje care nu au legătură directă cu serviciile oferite, 
ci vor să trezească simpatie şi o stare haioasă, nonşalantă, la 
intersecția dintre două continente total diferite: generația tânără şi 
generația bătrână. Doar telefonul mobil îi uneşte, le oferă o stare 
comună de joacă şi improvizație salvatoare. 

Caută-ţi inspirația şi în alte domenii. Fără a avea alte pretenţii sau 
orgoliu enciclopediste, e bine să frecventezi cât mai diverse domenii 
de creaţie (film, poezie, roman, desen, pictură etc.). Chiar şi simpla 
privire a unui desen sau a unei caricaturi poate stârni o idee latentă, 
poate sugera un anumit stil de urmat. Arta naşte artă şi, nu 
întâmplător, creatorul de publicitate trebuie să trăiască într-un anumit 
freamăt şi context cultural, să fie mereu impregnat de lecturi şi 
imagini (altele decât cele create de confrații săi). Trebuie să fie atent 
la performanţele altora şi mai ales să fie conştient că: 

1. În publicitate totul e posibil. 

2.  Publicitarul se poate folosi de experimentele validate deja de istoria 

filmului, a muzicii, a poeziei sau artelor plastice. 

Există două mari realităţi: a paginu albe şi a literelor. Putem face orice 
vrem cu ele: să pictăm, să strigăm, să şoptim, să murmurăm, să 
cântăm, să alergăm, să lenevim pe o dungă de linie. Multe 
experimente le găsim în operele avangardiste ale începutului secolului 
XX. Pe multe le reluăm, fără să ştim că de fapt ele există. Nimic nu e 
nou sub soare. Vezi o reclamă în care o siluetă umană e construită din 
litere sau vezi acea reclamă uluitoare ce prezintă mai multe cuvinte 
care desenează pe pagina albă un sân, iar alături textul cu titlul: „Poţi 
găsi nodulul din acest sân?... E pe undeva pe-aici. Şi nu e mai mic 
decât o tumoare pe care o găseşti într-un sân adevărat. Singura 


diferență este că, în timp ce căutarea lui în această reclamă poate fi 


distractivă, descoperirea unei tumori reale poate fi o chestiune de viaţă 
şi de moarte”. Când eşti în pană de idei, merită să răsfoieşti un album 
avangardist, un volum inspirat din criptogramele sau idiogramele 
lirice ale lui Apollinaire. Merită chiar şi o lectură ceva mai 
pretențioasă, cum ar fi cea a lui E.E. Cummings, care anunţa apariția 
poeziei concretiste, reluând într-un registru vădit abstract caligramele 
apollinairiene — cuvintele şi literele se caută într-un figural absent, dar 


totuşi prezent prin jocul semnelor grafice: 


brlght 
bRight s??? big 
(soft) 
soft near calm 
(Bright) 
calm st?? Holy [...] 
(No thanks, apud Grupul Miu, 1977) 


În toată bâlbâiala aparentă de mai sus întrezăreşti totuşi o noimă, un 
capăt de sens, o minimă bucurie vizuală. Chiar dacă nu înţelegi limba 
engleză, tot observi jocul semnelor de punctuație, mişcarea abilă a 
literelor, preeminenţa majusculei care sparge repetiţia şi pleonasmul 
sau repartizarea grafică a blancurilor (care vorbesc extrem de mult 
atunci când ai ochi de plastician şi suflet de poet). Cum bine se ştie, în 
cea mai absurdă alăturare de litere, semne sau cuvinte tot găsim o 
urmă de sens cât de mică. O dovedesc studiile neoretorice sau 
experimentele jucăuşe în limba „spargă” ale unui poet de talia lui 
Christian Morgenstern, tradus magistral la noi de Nina Cassian („Au 
înmorit drametice miloave/ sub racul catinat de nituraşi...”), sau 
fantasmagoriile simpatico-animaliere ale aceluiaşi poet, cu titlul: Noi 


făpturi propuse naturii: 


Cangurangutanul 
Gâscangurul 
Muscămila 
Căpriioasa 
Prepelicapra [...] 


Ca publicitar, contactul cu asemenea texte şi experimente literare (şi 
nu sunt puţine) trebuie să te facă să tresalți şi să te gândeşti 
instantaneu: „Oare eu nu pot face la fel?”. Ce simplu şi pregnant poate 
fi să inventezi noi reguli de ortografie, să atragi atenţia cu un semn de 
întrebare la capăt de rând, cu o majusculă bine plasată: yEs! 

Cu literele poţi face tot ce vrei (numai să vrei). Îmi amintesc de seria 
reclamelor cu omul-portocală. Nu personajul mă interesa (de altfel, l- 
am uitat destul de repede), ci strigătul de satisfacție 
Schweppessssssss..., scris unduit, ca o sinapsă sonoră, în aşa fel încât 
să sugereze deplin emisia melodică a plăcerii şi satisfacției fără egal. 
Sfatul pe care îl pot da unui publicitar mediu experimentat (nici 
blazat, nici copt destul) este să citească. Poezie, mai ales. Poezie de 
orice fel şi mai ales cea candid-jucăuşă. Poezia îţi redeschide gustul 
jocului şi al zicerilor memorabile, al zicerilor nezise până la tine: 
„Melifluentă lună cu buze de nebunv/ Gurmande-n noaptea asta sunt 
burguri şi păşuni/ Pot bine aştrii-asemeni albinelor să fie...” 
(Guillaume Apollinaire, Clar de lună, traducere de Mihail Nemeș). 
Publicitarul trebuie să găsească inspiraţie în orice: în pictură, grafică, 
fotografie de presă sau caricatură. E ca o excursie fără nici o ţintă 
precisă. Te plimbi doar. Îţi clăteşti ochii. Îţi deschizi un anumit spaţiu 
de meditaţie. La un moment dat, un mic detaliu, o poantă te poate face 


să-ţi recuperezi inspiraţia şi să constaţi cât de simplu poate fi uneori să 


ajungi unde vrei (de pildă, la o simpatică şi neaşteptată puşcă de tras 


după canguri). 


e Un ideal greu de atins, dar nu imposibil: publicitatea originală. Nu 
ştiu dacă există ceva original pe lumea asta (chiar noi, fiinţe 
gânditoare şi bipede, suntem pastişa, copia mai mult sau mai puţin 
imperfectă a părinţilor şi bunicilor noştri). În criză de timp fiind, 
copywriterul nu mai caută şi nu se mai inspiră de la alții, ci îşi 
dozează puţina energie ce i-a mai rămas, încercând prin muncă şi mici 
modificări să salveze o reclamă, pe care altfel ar fi aşteptat-o prietenul 
cel mai fidel al creatorului: coşul de gunoi. Nu e uşor să fii original. 
Original înseamnă să nu ţii cont de reguli şi să faci o reclamă care să 
pară cât mai puţin lăudăroasă şi publicitară, cum a făcut agenția DDB 
cu reclama sa celebră la VW Coccinelle, pe care am evocat-o în 
subcapitolul 2.8, „Calităţii şi defecte ale publicităţii creative”. Să ne 
gândim câte dintre regulile publicităţii deja consacrate a încălcat Bill 


Bernbach... Cu o excepţie sau două, le-a încălcat pe toate. 


4.3. Reconfigurarea realităţii 


Dacă ar fi să găsim o trăsătură mai potrivită pentru creativitate, aceasta ar 
fi flexibilitatea sau puterea de asociere. Sau uşurinţa de a improviza, de a 
încropi ceva din nimic. Oricum, indiferent de circumstanţe, creativitatea 
presupune joacă, neastâmpăr, bucurie ludică, plăcere proprie oferită spre 
plăcerea altora. Marii publicitari nu obosesc să repete acelaşi sfat: 


2? 


„Amuzați-vă şi veți fi creativi, amuzându-ne şi pe noi!”. Despre muncă 
aceşti domni nu scot nici un cuvânt. Munca se presupune, aşa cum se 


presupune că ştii faptul că în spatele oricărei improvizații se ascunde o 


dezinvoltură plină de rigoare, o ştiinţă anume, precisă şi exersată de 
nenumărate ori. Nu e nici o ruşine să recunoaştem că lumea nu începe cu 
noi, că alții au fost mai buni şi au făcut ceva important înaintea noastră. 
Nu e nici o ruşine să învăţăm şi să aflăm de la alţii felurite tehnici, 
strategii, mijloace şi procedee. Dacă vom avea minima inteligenţă să nu 
confundăm conţinutul cu forma, ideea cu principiile şi metodele de a o 
provoca, ne putem considera salvaţi şi demni de a lucra în lumea tainică şi 


nenormată a creativităţii publicitare. 


4.3.1. Schimbarea contextului 


Dacă pentru unii publicitari manipularea contextului este un procedeu ca 
multe altele, pentru Pricken (2008, p. 164), schimbarea contextului 
(Pricken foloseşte termenul recadraj, pe care, la rândul său, l-a preluat de 
la John Grinder şi Richard Bandler) reprezintă cheia demersului creativ. 
Are dreptate, dacă ne gândim că manipularea sau jocul ce intervine între 
două sau mai multe planuri narative sau verbale stă la baza umorului, a 
narațiunii, a multor figuri stilistice sau argumentative. Pricken merge mai 
departe şi asimilează un procedeu învecinat schimbării contextului, şi 
anume „scena diegetală” din construcţia filmică. Simplul recadraj poate fi 
întâlnit în cele mai diverse situaţii discursive. În acest caz, avem de-a face 
cu schimbarea („„manipularea”, zice Mucchielli, 2002) contextului 
semantic sau situaţional. 

Schimbarea contextului este procedeul cel mai simplu de a influenţa o 
persoană şi de a detensiona o situație oarecare de criză, aşa cum se 
întâmplă în anecdota cu soţul care se plânge soacrei că fiica ei pierde 
nenumărate ore în magazin. În loc să-i dea dreptate, soacra întoarce acuza 


în flatare: „Nu e un obicei rău, cum crezi. Trebuie să fii foarte fericit, 


ştiind că, dintre toți bărbaţii din lume, te-a ales tocmai pe tine”. 
Reinterpretarea şi schimbarea atitudinii faţă de un obiect (produs, 
eveniment) se poate face la fel, prin manipularea pozitivă sau negativă a 


contextului. 


4.3.2. Asocierile neaşteptate sau gândirea metaforică 


Orice metaforă este rezultatul unei comparații prescurtate. Prin urmare, cu 
cât cei doi termeni ai comparaţiei sunt mai îndepărtați semantic şi stilistic, 
cu atât sensul nou instituit va fi mai provocator şi mai neaşteptat. 
Publicitarul, dimpotrivă, trebuie să apropie metaforic doi termeni relativ 
învecinaţi, în aşa fel încât efectul să fie cât mai inedit şi spectaculos. 
Mario Pricken (2008, p. 177) ne oferă un mic exerciţiu în acest sens. Să 
luăm două realități apropiate (autoturismul şi siguranţa la volan) şi două 
obiecte subsumate acestor realități (pneul şi centura de siguranţă). Din 
combinaţia lor rezultă o a treia realitate (un al treilea obiect, real şi 
imaginar totodată): o centură de siguranţă formată din nervurile unui pneu 
serios, de iarnă. Atenţie, orice asociere metaforică validă trebuie să evite 
stridenţa (impunerea sensului cu orice preţ). Ca în exemplul de mai sus, o 
bună imagine metaforică este atât de lipsită de ostentație, încât la început 
nici nu-i observăm invenţia şi subtilitatea. Apoi, descoperim de ce nu 
avem nevoie de nici un text sau slogan — imaginea vorbeşte de la sine. 
Câteva produse deja celebre s-au impus pe piață cu asemenea tip de 
metafore. Este cazul multor reclame Benetton. Alăturând numai două 
culori (alb şi negru), reclamele reuşesc să rezume o întreagă lume — 


diversă, conflictuală, tarată de prejudecăţi, frumoasă în nuanţe şi gesturi 


intermediare, capabilă mereu de surprize etc. 


Dacă poetul caută metafore sofisticate şi rare, publicitarul trebuie să 
fie mai cu picioarele pe pământ şi să caute echivalări semantice utile şi 
lesne de validat de realitate. În publicitate, asocierile spectaculoase şi 
neaşteptate din cale-afară ar trebui descurajate cu toată fermitatea 
pedagogică de care dispunem. Să nu ne temem de anumite locuri comune, 
de anumite asocieri folosite şi de alţii. În definitiv, nu suntem la un 
concurs internațional de originalitate. Dimpotrivă, e bine să ne gândim că 
publicul nostru ţintă îl reprezintă un cumpărător mediu, obosit, grăbit şi 
fără lecturi filosofice în portofoliu. Acestui public trebuie să-i oferim 
lucruri deopotrivă încifrate, dar şi lesne de înţeles. Un bun exemplu ar fi 
modelul bionic (alăturarea metaforică între bio şi electronică, între lumea 
animalelor şi cea a obiectelor casnice, să zicem). 

Analogia cu natura e o sursă importantă de idei publicitare, cum ar fi 
un echipament pentru munte (rucsac, cort, sac de dormit) prezentat sub 
forma unei flori exotice purpurii. Atenţie însă, simpla alăturare a unui 
element (cum ar fi o cravată roz la gâtul unui elefant verde) nu reprezintă 
o metaforă, cât un principiu de insolitare, ce duce (în cel mai bun caz) la 
bizar, ciudat, straniu. Nici bizarul gratuit în sine nu e de lepădat. Să ne 
gândim la sigla Agip (câinele cu cinci picioare), la brânza topită franceză 


(La vache qui rit) sau la vaca mov sau roz-bombon pe care a făcut-o 


celebră Milka2. 


4.3.3. Sensul dublu 


Avem de-a face cu o variantă funcțională a metaforei sau cu un banal 
echivoc. Răspunsul nu are nici o importanţă. Ce contează dacă procedeul 
nostru este joc de cuvinte, iluzie optică, joc de umbre, insinuare? 


Important este ca, prin jocul dublului sens, să instituim jocuri semantice 


generoase, coerente, incitante şi pline de inteligenţă, prin care să putem 
promova o caracteristică anume a produsului. Ceva mai elaborat şi mai 
plin de surprize se arată a fi jocul de cuvinte. E vorba despre ceea ce 
numim „calambur” sau despre un procedeu grafic ceva mai complicat de 
folosire a cuvintelor în combinaţie cu imagini sau obiecte. Umorul şi 
spiritul ludic nu trebuie să lipsească niciodată în asemenea situaţii. Să ne 
imaginăm un rucsac ale cărui bretele galbene întruchipează litera M, 
specifică restaurantelor McDonand's. Alături vom avea scris: Lunch tiMe, 


cu litera M desenată ca logoul bine-cunoscut al restaurantului. 


4.3.4. Ieşirea în stradă şi lectura străzii. Luarea în posesie a 


locului. Lumea ca o scenă de teatru 


Jurnalistul se documentează pentru un reportaj respectând regula celor trei 
minute, în care „ia în posesie locul”, îşi mobilizează simţurile şi caută 
(fără nici un scop anume) să înțeleagă locul, să-l identifice şi să-l 
compare, încercând să deducă imaginea (impresia, gândul, senzația) 
cheie. Publicitarul ar trebui să facă acelaşi lucru din când în când — să iasă 
în stradă, să simtă noul palpit al vieţii şi să-şi caute locul, punându-și mai 


multe întrebări: 


e Ce poate să aducă nou străzii reclama mea? 

+ Ceare în plus sau în minus acel loc faţă de alte locuri? 
e Cum le atrag atenția oamenilor? 

e Cum fac să-i amuz? 

e Prince anume le-aş întări plictisul şi indiferența? 


e Ce avantaj aduce stării produsul (serviciul) meu? 


După ce am stabilit principalele repere stradale ale viitoarelor noastre 
reclame, ne putem juca puţin. Ne jucăm destructurând sau combinând 
obiecte (secvenţe) urbane. Ne jucăm reîncadrând cât mai îndrăzneţ unele 
zone urbane în alt context situațional (o staţie de tramvai ca joc video sau 
ca loc al unei viitoare acţiuni teroriste). Înţelegând spaţiul urban, ne 
permitem să ne jucăm cu el, reconfigurându-l cum vrem şi folosindu-i în 
scop publicitar toate imperfecţiunile. 

Strada nu e doar suport sau scenă publicitară. Ea poate fi actor, actant, 
participant activ la acţiunea noastră creativă. Nimic nu e lipsit de 
importanţă într-un oraş — de la drumul spre un club (un prilej minunat să 
desenăm cu galben nişte paşi) până la folosirea fațadelor de blocuri, a 
scărilor rulante, a uşilor de ascensor etc. Nimic nu trebuie să ne scape, 
nici măcar spaţiile aeriene dintre blocuri sau acoperișurile autobuzelor. 

Trebuie să acţionăm dezinvolt şi fără pic de reţinere, convinşi fiind că, 
în afara unor excepţii prevăzute de lege, orice edil va colabora la proiectul 
nostru, dornic să-şi arondeze reuşita acţiunii, să câştige puncte electorale 
pe seama muncii altuia. Viitorul aparţine — vrem, nu vrem — happening- 
ului şi spectacolului stradal. Ar fi însă greşit să credem că asemenea 
înscenări publicitare urbane par născute să nu depăşească limita 
complicităților PR-iste, cum a fost funda roşie pusă pe clădirea 
guvernamentală din Piaţa Victoriei sau imensul ceas din Piaţa 
Universităţii, care măsura invers timpul care avea să se scurgă pînă la data 
când România va adera la Uniunea Europeană. Dimpotrivă, mesajul grav 
are numai de câştigat din avantajele acestor forme de „înscenare stradală” 
(un plus de dinamism, de credibilitate şi directeţe). Să ne gândim la acel 
înscris, bine decupat coloristic pe trotuarul din dreptul Universității din 
Bucureşti, ce amintea trecătorilor de situația etnicilor romi, pe care îi 


umilim, îi călcăm în picioare zi de zi. Să ne mai gândim la campaniile 


antifumat (la noi, din păcate, au fost un eşec din toate punctele de vedere 
— publicitar mai ales) sau la acele chipuri de copii trişti de pe treptele 


scării rulante dintr-un supermarket german, despre care am mai vorbit. 


Capitolul 5 


Retorica publicitară. Între discursul creativ 


ŞI creaţia discursului 


„Adevărul nu e adevăr până când oamenii nu te cred. Ei 
nu te pot crede dacă nu ştiu despre ce vorbeşti, şi nu pot 
şti ce vorbeşti dacă nu te ascultă, şi nu te vor asculta cu 
siguranţă dacă nu eşti interesant, şi nu vei fi interesant 
dacă nu spui ceva într-un mod imaginativ, original, plin 
de prospeţime. ” 

Bill Bernbach 


Având la bază raționamentul, dovezile şi diferitele procedee de 
persuasiune, argumentarea îşi dezvăluie o latură mai puţin luminoasă: 
influențarea cititorului, manipularea lui. Cu mici diferenţe, orice dicționar 
va ajunge la aceeaşi definiție: argumentarea este un demers pe care o 
persoană (un grup) îl întreprinde pentru a face un auditoriu să-i adopte 
poziția, recurgând la prezentări sau aserțiuni-argument care urmăresc să- 
i susțină valabilitatea sau temeinicia. A face pe cineva să-ţi adopte 
punctul de vedere înseamnă de fapt a-i schimba opinia, preferința, 
convingerile. Aşa se explică persistenţa afirmației că publicitatea este o 
mare minciună, chiar şi atunci când spune adevărul, precum şi cinismul 
aparent al publicitarului care nu se sfieşte să spună că el nu vinde obiecte, 


ci idei; nu informează şi nici nu prezintă un produs, ci creează nevoi şi 


dorinţe; nu vinde aparate de găurit, ci găuri de o anumită dimensiune. 
Finalmente, misiunea publicitarului este de a ne face să ne simțim 
nefericiţi, neîntregi, neterminaţi. Misiunea lui este să ne convingă de 
faptul că echilibrul nostru casnic sau sufletesc depinde hotărâtor de 
achiziționarea unui anumit produs, a unui anumit serviciu. 

Sociologii şi publicitari au studiat mult până când au reuşit să 
deseneze portretul-robot al „familiei publicitare” (vezi Popescu, 2005a; 
Cathelat, 2005; Lendrevie, De Bayast, 2008; Russel, Lane, 2002 etc.). 
Femeia se află mereu în decorul obişnuit al gospodăriei, cu rufele, 
mâncarea şi instalaţiile sanitare ce o înconjoară. Obsedată de perfecțiune, 
nu stă o clipă. Beneficiari sunt copiii şi soţul. La rândul său, soţul lucrează 
într-un domeniu tehnic. ÎI vedem în faţa unei plange sau a unui calculator, 
pe cale să rezolve probleme dintre cele mai sofisticate. Niciodată nu se 
bucură cu adevărat de ceea ce realizează. Doar gulerele albe ale cămăşii 
spălate de soţie îl fac fericit. Acest lucru contează până la urmă: echilibrul 
cuplului, fericirea de moment. 

În publicitate începem deci cu femeia (principala cumpărătoare din 
familie) şi tot la ea ajungem. Textul care însoţeşte această imagine trebuie 
să atragă, să pară credibil şi mai ales să convingă. Deja suntem în marele 
şi labirinticul domeniu al persuasiunii, al discursului argumentativ, al 


retoricii. 


5.1. Tipologii discursive în mesajul publicitar 


Trăim într-o lume a discursurilor. Trăim urât, într-o lume extrem de 
zgomotoasă şi de agitată, în care se întretaie deseori haotic voci şi 


imagini, sunete disparate şi frânturi de frază. În numele dreptului sacru la 


informare, suntem asediați de păreri, îndemnuri, proteste şi comentarii. 
Zarva acestei lumi este mult mai puţin inocentă decât pare, câtă vreme ca 
urmăreşte un scop, declarat ca atare sau nu: să comunice un mesaj şi să 
obţină un efect anume. Nu greşim prea mult dacă vom spune că orice 
emisie verbală (indiferent de suport, scris sau oral) este un act de 
argumentare şi implicit de persuasiune. Chiar şi cea mai simplă afirmație 
(„Mă doare capul”) urmăreşte un scop şi înlocuieşte un întreg comentariu: 
„Lasă-mă în pace... Nu am chef... Vorbim altădată” etc. 

Implicarea subiecților (logică sau emoţională) este extrem de 
importantă în convingere. Ideea de „a crea împreună” procesul persuasiv 
presupune că ceea ce se petrece în mintea receptorului este la fel de 
important ca intenţia sursei. Câtă vreme un argument poate fi definit drept 
o propoziție destinată a ne face să admitem o altă propoziţie, înseamnă că 
folosirea oricărui argument reprezintă o tentativă de convingere. „Sunt 
două mari căi de a convinge: 1) prin demonstraţia riguroasă oferită de 
ştiinţele exacte; 2) prin influențare, seducţie, manipulare” (Reboul, 1975, 


p. 65). Această a doua cale se arată a fi esențială în discursul publicitar. 


5.1.1. Discursul descriptiv 


Viaţa este făcută din detalii, descrierea la fel. Ceea ce ordonează aceste 
detalii este observația-cheie (o senzaţie, un miros, o nuanţă de culoare 
etc.). În publicitate, lucrurile se simplifică şi mai mult. Evocarea 
descriptivă centrată în jurul unui detaliu-cheie nu numai că devine 
schematizată prin adjective mai mult sau mai puţin standardizate, dar se 
poate rezuma doar la o anumită cronologie sau succesiune de genul 
inventarului, întreruptă (completată) de mici fructificări utilitare sau 


aprecieri valorizante: „20 de kilometri de Nisa. Casă frumoasă, de la 


începutul secolului. Stil deco. Ziduri de piatră, şemineu, lambriuri, 
parchet. 4 camere, baie, spălătorie. Pod imens, ce poate fi amenajat. 
Garaje, locuinţă pentru paznic. Stare excepţională”. Exigenţele şi 
strategiile evocării (de pildă, mobilizarea prealabilă a simţurilor pentru a 
detaşa senzaţia sau constatarea cea mai puternică) nu se mai aplică. 
Contează ordinea elementelor inventariate, puterea lor de a sugera un 
traseu vizual, întărit de scurte punctări adjectivale (,frumoasă”, 
„excepțională”). Contează sugestia bogăției prin imprecizie voită („băr”, 
„garaje”), prin sobrietate rezumativă („stil deco”). Mai mult decât atât, 
descrierea publicitară se arată în cele mai multe cazuri esenţial 
argumentativă. Toate detaliile vizuale urmăresc un scop persuasiv. Nu 
transmit o imagine, ci susţin o afirmaţie. Tot o afirmaţie poate fi şi absenţa 
altor precizări. Faptul că textul nu pomeneşte nimic despre loc sau 
împrejurimi, rezumându-se doar la distanţă (20 de kilometri), îi sugerează 
potenţialului client să nu-şi facă iluzii. Casa contează, locul nu e prea 
grozav (vezi Popescu, 2005a). 

Ca orice acțiune discursivă, descrierea este supusă acestor trei 


constrângeri majore: 


— vizibilitatea — de la punere în pagină, titlu, ilustrație până la 
observarea directă şi inspirată a unor detalii, imagini de ansamblu ctc.; 

— “expresivitatea — a fi evocator, a avea putere de sugestie, a alege 
cuvântul cel mai sonor şi capabil să creeze o stare anume; 

—  dramatizarea — punerea în scenă, gradualitatea descrierii, poziţionarea 
naratorului în text, alegerea unor incidente care să trezească sau să 


relanseze interesul pentru lectură. 


În descriptiv, atenţia principală este orientată spre mesaj şi cititor, spre 


una dintre nevoile lui consacrate: identitate, biologic (mâncare, somn, 


sex), social (acoperiş deasupra capului), cultural (cunoaştere), evadare 
(vis, plăcere, dorințe ascunse). Aşa cum spune Cathelat (2005), „a 
cumpăra un produs înseamnă a cumpăra o identitate mai puternică decât 
simpla utilitate”. Totul depinde de natura obiectului. O casă sau o maşină 
impune vizualizare, enumerare selectivă şi un inventar mai mult sau mai 
puţin evocator. Foarte multe depind de produs, de specificul acestuia. De 
pildă, parfumurile sau cafeaua se pot reduce doar la o invocare punctuală 
şi sacadată a calităților: „Savoare şi pasiune. Seducţie, mister irezistibil. 
Lumea cafelei Expresso” (este interesant de observat faptul că, la aceste 
produse, reclamele evită evocarea cea mai la îndemână — cea olfactivă). 

Descrierea sintetică, de tip inventar. Nu este uşor să descrii ceea ce 
vezi. E vorba despre talent şi simţ al observaţiei, despre verva şi 
acurateţea folosirii cuvintelor, dar şi despre o anumită disciplină strategic 
discursivă a redării. În principal, marea dificultate a descrierii o reprezintă 
mulțimea obiectelor, a detaliilor ce par să nu se mai sfârşească niciodată. 
La ce ne uităm mai întâi? În ce ordine privim în jur? Cum selectăm ceea 
ce vedem? Ce reținem şi ce îndepărtăm din textul final? 

Există două capcane ale descrierii: inventarul şi evocarea în exces. 
Într-un caz, plictisim cititorul cu tot soiul de enumerări statice şi lipsite de 
evaluări valorizante. În celălalt, enervăm prin generalizare şi aprecieri 
adjectivale  clişeiste: minunat, superb, emoţionant, diafan  ş.a.m.d. 
Studenţilor dornici să se iniţieze în tainele scrisului nuanţat le propun să 
conştientizeze mai întâi rolul şi poziția pe care le ocupă în actul 
comunicării — o poziţie de mediere între cititor şi o realitate la care acesta, 
comod, indiferent şi apatic, nu are acces. De regulă, acest cititor nu vede. 
Citeşte şi îşi imaginează. În aceasta constă tot secretul: preţ de câteva 
secunde trebuie să-l faci pe blazatul tău interlocutor din fotoliu să te 


însoţească, să vadă ceea ce vezi şi tu. 


Simpla enumerare sau constatare nu e suficientă. Jefkins (2000) ne 
oferă un exemplu de manual. În dreptul unei frumoase fotografii ce 
înfăţişează un munte într-un decor autumnal, scrie: „Peisaj montan în prag 
de toamnă”. Banal, constatativ şi chiar pleonastic, textul nu vădeşte nici o 
virtute. El doar ocupă un spaţiu grafic şi cel mult subliniază evidenţa. 
Trebuie să mergem mai departe, să valorizăm într-un fel ceea ce vedem, 
să orientăm lectura. „Magnific peisaj montan în prag de toamnă” este deja 
mult mai bine. Un simplu şi uzitat adjectiv face minuni, stârneşte 
participare şi o brumă de emoție. Imaginea iese din cadru şi se amplifică 
sentimental, dar tot nu e de ajuns. E nevoie să marcăm mai precis 
imaginea şi mai ales să obţinem un plus de participare din partea 
cititorului, să-l implicăm. Astfel, ajungem în final la următorul text- 
legendă: „De la fereastra hotelului tău, poți vedea acest magnific peisaj 
montan în prag de toamnă”. Am obţinut în fine un text publicitar, un text 
care numeşte, evocă ceva, stârneşte o dorinţă şi, mai ales, personalizând 
adresarea, obţine implicarea interlocutorului. Îl obligăm să iasă din inerția 
molcomă şi lenevită în care se complace de regulă după serviciu şi 
eventual după o bere cu prietenii. 

Inventarul în sine, static şi lipsit de selecţie, e o greşeală în jurnalism. 
În publicitate, el poate fi virtuos şi plin de atracţie. Cu o condiţie totuşi: 
succesiunea detaliilor (aparent neimportante pentru un nespecialist) să se 
bucure de minime fructificări adjectivale şi să susţină o idee sau o 
concluzie precisă (performanţă, noutate, excelenţă sau un preţ incredibil 
de mic): „Ford Escort XR31. Putere la discreţie. 186 km/h verificaţi. 9,7 
secunde de la 0 la 100 de km. Motor transversal CVH 1,6 litri. Injecţie 
Bosch K-jetronic 105 CP la 6 000 ture/min. Chiulasă din aliaj uşor. 
Arbore cu came la chiulasă. Aprindere electronică. Cutie cu 5 viteze. 
Consum: 6,4 1 la 90 km/h, 8,1 1 la 120 km/h, 10,6 1 în oraş. Jante din aliaj 


uşor. Pneuri cu diametru mic. Tracţiune faţă. 4 roți independente. Discuri 
de frână ventilate în față. Echipamente la discreţie. Sistem electric de 
închidere a geamului din față. Acoperiş rabatabil şi basculant. Geamuri 
fumurii. Închidere centralizată a portierelor şi portbagajului. Faruri de 
ceaţă. Indicatoare de funcții cu microprocesoare. Ceas digital cu 
multifuncții. Scaune joase anatomice. 2 oglinzi exterioare, reglabile din 
interior. 63.750 de franci. Model 83, preţ fără cheltuieli de înmatriculare”. 

În orice descriere, indiferent de lungimea ei, apar câteva elemente 
obligatorii, pe care cel care o realizează le poate aborda, în funcţie de 
subiectul descrierii, de unghiul abordării sau de stilul personal Adam, 
Revaz, 1999, pp. 35-36): 


e Operațiunea de ancorare — denumirea obiectului descrierii (primul 
contact cu întregul). 

e Operaţiuni de aspectualizare — fragmentarea întregului în părți. 
Evidenţierea calităților întregului sau ale părților cuprinse ca 
fragmente. 

e Operațiuni de relaționare: 

— situarea temporală într-un întreg istoric sau individual; 

— situarea spațială; 

— asimilarea comparativă sau metaforică ce permite descrierea 
întregului şi a părților sale, punându-le în relație analogică cu alte 
obiecte. 

e Operațiunea de reformulare — întregul şi părțile lui pot fi reunite de-a 
lungul sau la sfârşitul descrierii, rezolvând astfel o cerinţă referenţială 


importantă: despre cine/ce este vorba? 


Să luăm câteva exemple. Acestea demonstrează cât de importantă este 


adecvarea descrierii la caracteristicile obiectului (produsului). Intr-un loc, 


descrierea incită: „Albastru ca marea, uneori verde, turcoaz sau mov, în 
funcție de ore. Alb ca nisipul sau soarele de amiază. Albastru, alb, 
proaspăt ca băuturile răcoritoare pe marginea piscinei... Hotelul Meridien 
din Caraibe”. În alt loc, descrierea devine sacadat metonimică, 
materializând prin ritm şi sonoritate o proprietate distinctivă a obiectului — 
în cazul nostru, maşina de scris: „Scrie. Selectează. Afişează. 
Înregistrează. Arhivează. Stochează. Şi toate acestea pe un ecran mare. 
Adio dactilografă! Olivetti. Plăcerea telescrierii”. 

Citind cu atenţie aceste reclame, putem deduce cu uşurinţă care ar fi 
momentele cele mai importante ale descrierii: selectarea proprietăților, 
reformulările, tensiunea între o mişcare de fragmentare şi alta, jocul 
sugestiv al culorilor (apelul la sinestezie, la combinarea simţurilor), 
asimilările comparative sau metaforice ş.a.m.d. Toate acestea stau, după 
cum se vede, sub semnul clarității, al lizibilităţui sau al elipsei, 
preponderent folosită în slogan: „Pardesiu de toamnă. Ce aspect! Ce 
temperament!”. În publicitate, chiar simpla invocare sau numire a 
obiectului poate fi descriptivă. 

Exigenţele descrierii. Orice descriere este preponderent vizuală şi are 


trei mari calități: 


a) încetinește acţiunea; 
b) potenţează efectul unei secvenţe narative ulterioare; 


c) oferă textului expresivitate şi un plus de autenticitate. 


Dacă descrierea mai are şi unele elemente de subiectivism şi asumare 
(„Am doi anişori, mă cheamă Peugeot 5008 şi tăticul meu vrea să mă 
vândă”), cu atât mai bine. Intrăm deja în lumea plină de bucurii şi surprize 
a personificării: „Noul Land Cruiser are acum un rezervor de 145 de litri. 


Nou-nouţul Land Cruiser este echipat cu tot ce este necesar ca să te ducă 


unde vrei. Viu şi nevătămat... Noului motor diesel de 4,2 litri nu 1 se face 
niciodată sete. Ba, mai mult, el străbate terenuri accidentate cu forţa unui 
turbo (un pachet de muşchi de 94 kW), fără să coste mult... Cât despre 
călătoria propriu-zisă, noua generaţie Land Cruiser este dotată cu arcuri 
cu suspensie de jur-împrejur. Ampatamentul mai lung îți oferă senzația 
unui drum neted, indiferent de denivelările care îţi ies în cale... Înăuntrul 
caroseriei te poţi bucura de cel mai încăpător habitaclu din această 
clasă... Şi dacă tot vorbim de clasă, nivelurile scăzute de zgomot şi 
vibrații te fac să te simţi ca într-un sedan de lux. Bordul contribuie de 
asemenea la această senzaţie. Pentru mai multe informaţii, vizitează cel 
mai apropiat dealer Toyota. Şi cere cu împrumut cheile unei noi rase 
Toyota... Mai solidă decât pielea unui rinocer, mai puternică decât 
răsuflarea unei cămile. Şi, din fericire, incomparabil mai frumoasă”. 

În publicitate, dinamismul şi nervozitatea stilistică excedează efortul 
evocator. La fel şi sincoparea adjectivală, în numele unei promisiuni cât 
mai seducătoare: „În Portugalia, promontoriile sunt partea cea mai 
frumoasă a plimbării...”, „În insulele Azore visați Paradisul cu ochii 
deschişi...”, „Cap à l'Ouest! Călduros prin natura lui...”, Descoperiţi o 
ţară unde soarele nu se odihneşte niciodată...”, „Emoţia descoperirii. Ţara 
celor 1001 de nopţi...”, „Pas cu pas veţi descoperi Madera. Acolo unde 


Atlanticul întâlneşte Europa”. 


Descrierea nu pare a fi prietena cea mai bună a publicitarului. Ea are 
prostul obicei de fi previzibilă, lungă şi plină de clişee. De aceea poate, 
uneori o găsim spartă, redusă la adjective sau serii adjectivale, intersectate 
de opinii scurte, observaţii, oferte şi mai ales îndemnuri mai mult sau mai 
puţin clişeistice: „Saint-Malo — un loc de echilibru într-un oraş de 


caracter”. 


Alteori, descrierea se reduce doar la o expresie noţională, mutând 
atenția de la evocarea locului la flatarea consumatorului prin paradox, 
metaforă sau jocuri mai subtile de cuvinte: „Marea Britanie — nevoia de 
comunicare. Realitatea de azi e utopia de ieri. În Marea Britanie se 
inventează azi limbajul de mâine”, „O lume între alte lumi... Un tur al 
lumii vizitând o singură ţară. Turcia, desigur. Înconjurată de tăcerea 


istoriei, a secolelor”. 


5.1.2. Discursul narativ şi gestionarea personajului 


Ce caută naraţiunea în publicitate? Nimic altceva decât personajul, 
povestea, istorisirea. Căutăm exotism, tensiunea aşteptării, confruntare, 
deznodământ plin de surpriză, dar nimic nu se compară cu „felia de 
viaţă”, cu mărturisirea răvăşitoare a unui om care a suferit groaznic şi a 
trecut prin experienţe de neimaginat pentru o viaţă normală. În astfel de 
cazuri (cam rare în publicitate), toate regulile genului — de la dimensiunile 
reduse până la obligația mesajului pozitiv — se abrogă. De fapt, în preajma 
suferinţei, nimic nu mai are importanţă. Mai presus de toate rămâne doar 
mărturia — poate cea mai tulburătoare mărturie pe care am citit-o vreodată 
—, pusă la cale de Saatchi & Saatchi şi finisată de Mike Boles (vezi 
Aitchison, 2006, p. 352): 


Cum este să fii violat la trei ani? Aceasta este povestea unei victime... Îmi amintesc că prima 
oară am fost abuzat sexual de tatăl meu când aveam trei ani. [...] Ştiu că e ciudat — acest om 
era duşmanul meu, dar în acelaşi timp era singurul meu prieten pe această lume. Trupul meu a 
fost jucăria lui mai bine de 9 ani. [...] Anul trecut, tatăl meu a decedat. Cred că asta m-a făcut 
să iau legătura cu cei de la Societatea Naţională pentru Prevenirea Actelor de Cruzime 
împotriva Copiilor. Aveam 53 de ani şi era pentru prima oară în viață când povesteam cuiva 
despre copilăria mea. Timp de şase luni m-am întâlnit săptămânal cu un funcţionar de la 
Protecţia Minorilor. El m-a convins să povestesc întreaga experienţă prin care trecusem... Într- 


un sfârşit, terapia a început să dea roade. [...] Nu voi uita experienţa prin care am trecut, dar, 


cel puţin acum, simt că pot să-mi trăiesc viaţa. (Pentru mai multe amănunte privind activitatea 
Societăţii, scrieţi pe adresa... Acţionaţi acum în sprijinul copiilor. Mai târziu poate fi mult prea 
târziu). 


* 


Epicul rămâne cel mai dinamic şi mai surprinzător tip de discurs. Lista 
procedeelor şi mai ales a formelor narative pare fără sfârşit (povestire 
oratorică, istorică, dramatică, etiologică, fantastică, parodică, comică, 
arborescentă, încadrată, fabulă etc.), dar, chiar şi aşa, de cele mai multe 
ori, se întâmplă să creăm o narațiune fără să vrem, asemenea celebrului 
personaj al lui Molière. Nu e greu să improvizezi o poveste. 

Este suficient ca într-o descriere banală să zăbovim mai mult asupra 
unei scene. De pildă, observăm într-o cofetărie un copil cu trei prăjituri în 
faţă. În ciuda rugăminţilor repetate ale mamei, copilul refuză să mănânce. 
Insistând asupra unui portret mai mult sau mai puţin detaliat (tristeţea din 
privirea lui, mâinile parcă lipsite de vlagă etc.), avem deja un personaj şi 
promisiunea unei poveşti. Brusc, descriptivul devine parte a acţiunii. 
Orice naraţiune începe cu o intrigă şi o curiozitate stârnită abil: Cine este 
acest copil? De ce nu-şi mănâncă prăjitura? Ce a păţit? Este de felul său 
un copil ciudat sau a pățit ceva? Răspunsul ţâşneşte surprinzător şi 
dramatic, abia atunci când observăm că băieţelul presupus mofturos stătea 
de fapt într-un scaun cu rotile (caz în care avem o reclamă de sensibilizare 
asupra problemei persoanelor cu dizabilități). Sau răspunsul apare 
amuzant şi puţin grosier când, într-un supermarket, copilul urlă şi face o 
criză în toată regula, spre uimirea oamenilor din jur şi resemnarea tatălui, 
care îşi priveşte odrasla neputincios (este vorba despre o inedită reclamă 
la prezervativele Durex). 

În naraţiune (mai ales în cea publicitară, extrem de scurtă şi nervoasă), 
deznodământul trebuie să implice obligatoriu o surpriză puternică. Nu ne 


putem juca cu aşteptările privitorului. Dacă am provocat o curiozitate, 


trebuie neapărat să o satisfacem. Altfel, cititorul va fi extrem de 
dezamăgit. 

Contează mai puţin că, în simplitatea şi reducționismul său, 
dicționarul nu pare tocmai lămuritor când vine vorba despre naraţiune: 
„Relatare, expunere în formă literară a unei întâmplări, a unui eveniment, 
specifică genului epic” (Mic dicționar enciclopedic, 1978). Important este 
să operăm de la început câteva distincții fundamentale între povestire 
(expunere de fapte) şi descriere (expunere de lucruri), între portret şi 
personaj, reluând apoi întrebarea: ce este totuşi o povestire? Simplificând 
la maximum, putem spune că povestirea este un discurs ce are ca obiect 


principal acțiunea. Povestirea implică: 


e O acţiune care se desfăşoară. 

e O înlănţuire de fapte adiacente. 

e Un personaj şi o acţiune principală, ce vizează un conflict, o stare de 
dezechilibru. 

e Rezolvarea unei acţiuni care în final va pune în termeni de echilibru 
situația inițială, fără să revină cu totul la ea (un personaj care intră 
într-un fel în acţiune va ieşi obligatoriu modificat). 


* 


Pentru ca un text să devină narațiune, avem nevoie de anumite 
elemente constitutive, aflate într-o ordine mai mult sau mai puțin 
riguroasă: situația inițială (prezentarea locului, a personajelor, a relațiilor 
dintre acestea etc.) — intriga (nodul declanşator, tulburarea ordinii deja 
existente) — tensiunea (conflictul, alte obstacole) — acțiunea de evaluare — 
deznodământul (rezolvarea tensiunii) — fraza finală (o concluzie, dar fără 
să fie didactică, moralizatoare). 

Fiecare element narativ este important. Să luăm ca exemplu 


situaționarea (luarea în posesie a locului şi a personajului) şi vom vedea 


că aproape nici o naraţiune de întindere medie nu e posibilă fără descriere. 
Prescurtată, eliptică sau abia sugerată, descrierea narativă e prezentă în 
surprinzător de multe reclame: „Marţi, 23 august, ora 6 dimineaţa, nici 
urmă de vânt...”, „—11 grade. Nici o femeie nu rămâne pe gheaţă. Toate 
stau în jurul unei căni cu ceai... Ceaiul Lipton. În orice anotimp”. 
Descrierea este foarte importantă în textul epic. Câtă vreme avem un 
cadru natural sau un interior cu obiectele aranjate într-un fel anume, 
descrierea conţine nucleul unei poveşti, anticipând într-un fel sau altul 


apariţia omului şi a acţiunii acestuia. 


Nu de puţine ori asistăm la contaminarea descrierii cu naraţiunea, aşa cum se întâmplă când 
utilizăm mărcile perfect narative (în plus, după, în timp ce) în locul mărcilor topologice (în 
fața, în spatele, la dreapta, la stânga). Unitatea textului este astfel asigurată, iar descrierea nu 
mai este doar un moment de suspans în cadrul acţiunii, ci şi un agent al organizării sale. [...] 
Orice descriere este o viziune. Am putea spune că emițătorul, înainte de a descrie, se plasează 
în faţa ferestrei, nu atât pentru a vedea mai bine, ci pentru a fundamenta ceea ce vede prin 
propriul cadru: pervazul face spectacolul. Acesta este pariul pe care se bazează atitudinea 
realistă (M. Mouillaud, Tetu, 2003, p. 183). 


Decisiv într-o povestire este momentul fixat între prezentare şi intrigă, 
şi anume pregătirea tensiunii epice, care se realizează de regulă prin 
crearea unui personaj şi introducerea lui într-o relație conflictuală (cu 
sine, cu altcineva, cu lumea din jur, cu umanitatea). Tot ceea ce urmează 
intrigii (sursa conflictului) este o prelungă şi abilă întreţinere a curiozității 
deja stârnite prin tulburarea ordinii prestabilite, printr-o lipsă (interdicție, 
dispariție sau moarte), prin cârlgul unei promisiuni („Să vezi ce am 
păţit”), prin dislocarea firescului deja existent (apariția unei ciudăţenii, a 


unui eveniment neaşteptat etc.). 


d (punctul culminant) 


atac e _ 
final 


Transpusă grafic, narațiunea are un vădit caracter ascendent. Deşi 
nemarcate în schema de mai sus, prezenţa şi opoziţia a două secvenţe 
narative se presupun. Acumularea de tensiune epică porneşte de la a 
(prezentarea situaţiei, a primelor elemente de contextualizare în spaţiu şi 
timp, plasarea naratorului în povestire, introducerea personajului, 
elemente de atmosferă şi portret). Urmează b (element de tensiune realizat 
prin apariţia unui incident sau a unei scene descriptive), care pregăteşte c 
(adevărata intrigă) şi d (punctul culminant), de regulă, marcat printr-o 
scenă vivantă, o insistenţă vădită şi amplă. 

Urmând un drum constant ascendent, întrerupt de două-trei incidente, 
până la atingerea climaxului (punctul culminant), tensiunea epică se 
rezolvă într-un deznodământ (e), de obicei, dinamic şi surprinzător. 
Finalul reprezintă ultima propoziţie (o închidere necesară, concluzia sau 
reluarea mesajului principal), care nu se confundă decât rareori cu 
deznodământul. 

Simpla înşiruire a elementelor narative nu poate constitui o povestire. 
Ca să fie validată de către cititor, orice povestire are nevoie de o minimă 
răsturnare de situaţie în final. Acest lucru înseamnă că finalul se va opune 
într-un fel sau altul începutului. Mai înseamnă că naraţiunea se va 
construi din cel puţin două secvenţe epice majore. Prima este mai lungă, 
având elemente de localizare şi prezentare a personajului principal, 
evoluţie, intrigă, dezvoltare, punct culminant. A doua este mai scurtă şi 


mai nervoasă, suprapusă cumva deznodământului. 


lată o generoasă reclamă narativ-esopică, comandată de firma de 
pompe funebre Chippers Funerals unui creator aflat în zi de graţie, Vinten 


Browning (vezi Aitchison, 2006, p. 83): 


Nu e deloc neobişnuit să vezi elefanţi plângând din toată inima în timpul ceremoniilor 
funenare. Unii oameni refuză să meargă la înmormântări... [...] Iar atunci când un elefant 
moare, prietenii săi îi organizează o ceremonie funerară. Da, aţi citit bine, o ceremonie 
funerară. Ritualul începe atunci când unui elefant i se apropie clipa morţii. Animalul rănit sau 
bolnav este înconjurat de membrii turmei sale, care încearcă să-l ajute să se ridice din nou în 
picioare, folosindu-şi trompele şi fildeşii pentru a-l ridica, iar apoi întregul corp pentru a-l 
susține. [...] Cu siguranţă, elefanții nu au uitat cum se manifestă durerea. Iar noi ar trebui să 
luăm exemplu de la natura înconjurătoare. Te rugăm ca data viitoare, când vei fi invitat la o 
înmormântare, să te duci. Experienţa s-ar putea să ţi se pară tristă, dar este un prim pas cât se 
poate de firesc în vindecarea sufletului tău de spaima morţii... Contăm că-ţi vei aminti de noi. 


Chippers. Antreprenorul de pompe funebre al familiei. 


Tot farmecul acestei povestiri scrise impecabil stă în declanşarea 
curiozităţii (poate nu ştiaţi, dar elefanții plâng la moartea altui elefant), 
prin amânarea deznodământului în mai multe rânduri, prin întreţinerea 
curiozităţii şi, în fine, prin apropierea cu totul uimitoare a omului cu 
elefantul, capabil şi el de sentimente — dragoste, regret, tristeţe etc. Chiar 
dacă povestirea e lipsită de o anumită surpriză, în final, deznodământul 
are darul de a ne surprinde emoţional (nu evitați să petreceţi pe cineva 
drag la groapă; e singura cale de a vă domoli spaima de moarte). 


* 


În publicitate întâlnim o multitudine de tipuri narative. Cea mai 
folosită este povestirea anecdotică. La polul opus (ca întindere şi 


multitudine a procedeelor) întâlnim feeria (basmul): 


A fost odată un rege care avea un fiu, mândria tatălui său. Tânărul prinț era un călăreț iute ca 


fulgerul şi un spadasin care îi întrecea pe cei mai buni războinici. Dar fericirea regelui fu brusc 


întunecată. Dintr-odată, prinţul deveni mohorât, refuză să mai mănânce, deveni de la o zi la 
alta mai palid şi mai slab, spre mâhnirea regelui. [...] Într-o noapte în care furtuna îşi făcea de 
cap, se auziră bătăi în poarta castelului, câinii începură să latre, iar gărzile se treziră brusc. 
„Cine-i acolo?”, întrebă căpitanul gărzii, agitându-şi halebarda. „Sunt eu, meşterul brutar. 
Prinţul îşi va recăpăta sănătatea şi buna-dispoziţie dacă va mânca din bunătăţile făcute de 
mine”, spuse brutarul, arătând regelui o pâine coaptă şi aurie. Regele acceptă să-l primească şi, 
într-adevăr, gustând din pâine, prinţul se simţi mai bine, recăpătându-şi sănătatea şi cheful de 


viaţă... Pâinea este alimentul vieții. Brutăria Vel Pitar are o ofertă fabuloasă. 


De poveşti şi basme avem nevoie toată viaţa. Le ascultăm cu plăcere, 
chiar dacă le-am mai auzit de sute şi sute de ori. Le ascultăm pentru că 
rămânem nişte copii până la moarte. 

Gestionarea surprizei narative. În termeni narativi, surpriza reprezintă 
o evoluţie sau o finalizare neaşteptată a întâmplării. Pentru a crea 
surpriză, trebuie ca în prima parte să orientăm cititorul spre opusul a ceea 
ce se va petrece în a doua parte. Prin urmare, surpriza presupune existenţa 
a cel puţin două structuri sau planuri epice, pe care le plasăm în opoziţie 
unul faţă de altul. 

a) Antagonismul. Şi în acest caz se respectă criteriul sacru al 
contrastului. Mai concret spus, asta înseamnă că ceea ce se întâmplă în a 
doua secvenţă epică se opune sau contrazice premisele din prima parte. Ai 
găsit o comoară? În final, comoara se dovedeşte lipsită de valoare. Ai o zi 
plină de ghinioane? În final, ghinionul se dovedeşte a fi noroc. Deşi 
procedeul pare simplu şi lesne realizabil, trebuie să fim conştienţi că nu se 
pretează oricărui subiect. Simpla oglindire inversată a unei situaţii poate 
duce la un nedorit schematism şi ridică numeroase probleme de 
credibilitate a textului. Cum reuşim să transformăm ghinionul în noroc, 
furia în entuziasm, rigiditatea în mobilitate, refuzul în acceptare? În 
publicitate, principalul obstacol îl reprezintă limitările (de spaţiu, de 


procedee). Dacă produsul permite o abordare mai intelectualist-confesivă, 


spaţiul poate fi ceva mai generos, permiţând această mică bijuterie 


narativ-argumentativă: 
Posesorul de abonament cu nr. 31070, raportez! Asta vreţi, să devin un anonim, căruia să-i 
strecuraţi pe furiş ziarul vostru? Oi fi eu demodat, dar nu mă deranjează să mă deplasez până la 
un stand de ziare adevărat, să plătesc cu bani adevăraţi, să afişez un zâmbet adevărat şi, la 
naiba, poate chiar să rostesc printre dinţi: „Mulţumesc pentru amabilitate”. Cum altfel mai 
putem şi noi interacţiona ca ființe umane? Peste tot dăm de automate bancare, posturi de 
televiziune, e-mailuri la grămadă, femei gonflabile, apăsaţi tasta 1 pentru asta, apăsaţi tasta 2 
pentru cealaltă. Ce-ar fi să vin până acolo, să apăs tasta 3 şi să vă fac praf afacerea? Ia ascultați 
aici, vampiri care stoarceţi şi ultimul strop de personalitate din oameni. Eu sunt o persoană 
reală. Am un nume. Nu sunt... repet: nu sunt doar un număr de carte de credit... Da, vreau să 


cumpăr un abonament pe un an la 7he Village Voice (Aitchison, 2006, p. 458). 


b) Schimbarea bruscă a perspectivei. Acest procedeu, deseori întâlnit 
în chpurile publicitare, se pretează foarte bine povestirilor scurte şi cu 
tentă de parabolă. Practic, situaţia din prima secvenţă epică se repetă 
identic în a doua parte, dar cu un adaos aparent minor, care modifică 
semnificativ perspectiva, sensul acțiunii şi, implicit, mesajul. Un bun 
exemplu îl reprezintă un reuşit spot publicitar privind toleranța faţă de 
persoanele cu handicap fizic. Un şahist, mare maestru internațional, 
participă la un simultan. Trecând dezinvolt de la o masă la alta, cum se 
întâmplă în astfel de situaţii, şahistul nostru se opreşte în dreptul unui 
adolescent, pare surprins de mutarea făcută de adversar, ezită şi se 
recunoaşte învins, spre bucuria asistenţei, care se grăbeşte să-l felicite pe 
tânărul competitor. Banalitatea acestei scene se curmă brusc atunci când 
aparatul de filmat coboară lent sub masă, ocazie cu care ne dăm seama că 
tânărul stă într-un scaun cu rotile, că este paralizat. Mesajul final nu face 
decât să fructifice excelenta surpriză narativă, printr-un îndemn ce nu mai 
trebuie demonstrat: să nu judecăm oamenii după aparenţe; să nu-i 
dispreţuim înainte de a-i cunoaşte cu adevărat. Defectul acestui tip de 


construcție narativă stă în schematism. Doar anecdoticul nu este suficient. 


Pentru reuşita povestirii este nevoie de o reală inventivitate epică. Îmi 
amintesc de finalul unui film american din anii '70 în care eroul (asasin 
plătit) refuză să se mai supună ordinelor primite. Ultima imagine a 
filmului îl înfăţişează privindu-l prin cătarea puştii pe omul care se 
folosea de el şi îl obliga, printr-un subtil şantaj, să ucidă la comandă. 
Filmul însă nu se termină aici. Înainte de a pune cu adevărat punct 
filmului, regizorul ne mai oferă un mic supliment, care modifică 
spectaculos semnificaţia finalului şi, implicit, a naraţiunii: eroul nostru, cu 
ochii fixaţi pe cătarea puştii, este privit prin cătarea altei puşti. Brusc, 
victima devine agresor şi agresorul victimă, într-o succesiune parcă fără 
sfârşit. 

Cum lesne se poate observa, naraţiunea realizată prin schimbarea 
brutală a perspectivei mizează pe o surpriză autentică, neanunţată cu 
nimic anterior. Nu întâmplător se spune că aceste naraţiunii se gândesc 
invers, de la final spre început. Cunoscând finalul, vom elimina din prima 
secvenţă absolut orice deconspirare a acestuia. Să luăm un exemplu. Îţi 
aştepţi iubita care întârzie. Te plimbi alene pe trotuar, cu un buchet de 
frezii galbene în mână. Te simţi uşor penibil şi deja îţi pregăteşti cuvintele 
de dojană pe care ai să i le spui când va veni. Iubita continuă să întârzie. 
Te plimbi nervos în dreptul bisericii în faţa căreia v-aţi dat întâlnire şi 
treci de la furie la îngrijoare (oare 1 s-a întâmplat ceva?), de la nelinişte la 
o anumită mirare (e pentru prima oară când întârzie). În timp ce îţi 
ascunzi jenat buchetul de frezii galbene la spate şi priveşti lumea care 
intră şi iese arar din biserică, două bătrâne se opresc undeva, în spatele 
tău, şi încep să vorbească: „Îl vezi pe băiatul cu buchetul de flori în 
mână?”, întreabă una dintre bătrâne arătând spre tine. „Sărmanul, l-a 
părăsit iubita în noaptea nunţii şi de atunci vine în fiecare sâmbătă seara şi 

o aşteaptă”. Scurtă şi percutantă (generatoare de umor, surpriză sau de alte 


mici bucurii intelectuale), această povestire se pretează mai mult 


limbajului publicitar filmic sau reclamelor foarte scurte, harmsiene. 


Descriptivul şi portretistica îşi pierd mult din importanţă, la rigoare 


putând fi eliminate. „Vrei despăgubiri?”, „Vrei cumva să vizitezi 


Siberia?”. In acest caz, contrastul între cele două secvenţe discursive fac 


un joc între cauză şi efect. Alte procedee: 


a) 


b) 


d) 


surpriza pleonastică („Chiar aşa? Chiar aşa! VW Passat”; „După ce 
vopsim maşina, noi vopsim vopseaua! Volkswagen”); 

diverse întorsături oximoronice sau jocuri de cuvinte („Deschidem 
târziu, închidem devreme şi avem o pauză enervant de lungă”; „Ca să 
te omoare, un autobuz nu trebuie neapărat să dea peste tine”); 

diferite raționamente sau entimeme („Dacă sistemul de impozitare îl 
stoarce de bani pe Peter pentru a-l plăti pe Paul, asigură-te că ești 
Paul”); 

ironic absurd („Există o singură festivitate anuală de premiere ce are 
loc o dată la 18 luni. Deşi pare ciudat, această sărbătoare nu e 
irlandeză”; „Cum spui «Nu trage!» în 350 de limbi?”). Bine gestionat 
şi bine orientat spre întreținerea curiozităţii, discursul narativ poate la 
un moment dat (şi în cazuri strict limitate) să renunţe la deznodământ 
şi la surpriză: „Să spunem că piciorul e compania ta, coaja de banană 
este o schimbare a ratelor dobânzii, iar pardoseala este extrem de 
dură. Continental Bank”); 


e) paradox („Muzeul Raffles a fost clădit pentru a asigura progresul a mii 


de minţi. Din nefericire, omul care l-a construit şi le-a pierdut pe ale 


sale”); 


f) eliptic spre absurd („Ce legătură are fierul cu senzaţia de oboseală? 


Inspiră adânc şi ia aminte!”); 


g) analogie („Dacă în locul acestui ziar ar fi fost pielea ta, razele soarelui 


ar fi pătruns până la pagina de ştiri sportive”). 


Este important să precizăm că, aşa cum observa şi Peninou (1972, p. 
195), în reclame, schimbarea perspectivei discursive se face mereu spre 


el, spre altcineva — de regulă, privitorul. 


Observăm un apel mai mult sau mai puţin direct, o prezentare mai mult sau mai puţin susţinută, 
un comerţ care se iniţiază între personajul din imagine şi lectorul căruia i se adresează. 
Înțelegerea imaginii nu se instituie decât în măsura în care restabilim dialogul trucat ce 
intervine între „eul? imaginii şi „tu-ul” tău exterior. Dimpotrivă, în povestirea obişnuită, 
enunţiatorul (povestaşul) se plasează în afara imaginii, şi atunci imaginea nu mai este 
interpelantă, nu mai are valoare de chemare... Trecem astfel de la un regim voluntarist al 


povestirii la un regim psihologic al reclamei publicitare. 


Modificarea percepţiei psihologice. Urmând logica deja amintită a 
contrastului, acest tip de construcţie narativă se pretează la textele mai 
descriptive, cu acțiune mai puţin spectaculoasă. Eşti trist, recent părăsit de 
prietenă. Ai pierdut tot ce aveai mai scump pe lume. Te simţi frustrat şi 
nedreptăţit. Mergând pe stradă, totul ţi se pare urât, mizer, respingător. Nu 
vezi decât gunoaie, oameni încruntaţi şi goliți de sentimente, oameni 
îmbrăcați în haine ieftine şi ponosite, pensionari resemnaţi şi tineri 
mizerabili, agresivi şi inculți. Te aşezi meditativ, posac pe o bancă, 
strecurând printre gene câteva lacrimi, în indiferența oamenilor care trec 
pe lângă tine, când, deodată, cineva se opreşte în dreptul tău şi te întreabă 
ce ai pățit, dacă te poate ajuta cu ceva. Mirat, ridici privirea, vrei să 
ripostezi, să ceri să fii lăsat în pace, dar renunţi brusc, descoperind o fată 
delicată şi extrem de frumoasă, cu ochi albaştri şi un păr superb, ce 
coboară buclat până spre umeri. Sigur că începi să roşeşti, bâlbâi câteva 


explicaţii banale, te fâstâceşti, uiţi că ai vrea să o întrebi cum o cheamă şi 


unde anume o mai poţi vedea, iar ea pleacă surâzând misterios, în timp ce 
tu îți simţi inima bătând cu putere, te-ai îndrăgostit la prima vedere, dar ți- 
e teamă să recunoşti. Cu gândurile vraişte, te trezeşti plimbându-te prin 
parc, priveşti în jur şi descoperi că a sosit primăvara, un cireş uriaş îşi 
etalează povara imaculată a florilor de mai, oamenii sunt surâzători, 
veseli, îmbrăcaţi în culori vii şi proaspete. Te îndrepţi spre casă zâmbind 
fericit şi în drum cumperi un buchet de flori, spre surpriza mamei, care le 
primeşte emoţionată, speriată, neînţelegând ce se întâmplă şi ştiind că ziua 
ei de naştere a trecut de mult. Cam acelaşi scenariu îl regăsim în unele 
spoturi publicitare (să ne amintim reclama la Cosmote, cu tânărul care nu 
reuşeşte să introducă mingea de baschet în inelul de pe panou, iar la 
sfârşit, vrând să renunţe, aruncă minge la întâmplare şi înscrie un coş de 
zile mari). În publicitate, modificarea percepţiei psihologice se face cu un 
mare consum de mijloace şi procedee discursive. Mai rar o găsim 
restrânsă într-o reclamă scurtă, asemenea reclamei puse la intrarea în 
florărie: „Florile acum... Săruturile şi îmbrățişările la noapte”. Scrise de 
regulă la prezent, la persoana întâi, deci confesiv, aceste reclame au 
marele defect de a părea prea sofisticate şi elitiste. În realitate, ele nu fac 
decât să flateze (să emoţioneze chiar) privitorul, aşa cum a făcut revista 


Time: 


Când vezi un om care trebuie ucis, iar acel om se uită la tine plângând, te simţi complet 
descoperit. N-am considerat niciodată că munca mea ar fi o artă. Am văzut prea mulţi oameni 
murind... li întreb pe cei morţi de ce mă sâcâie încontinuu, iar ei îmi spun că nu mi-am făcut 


treaba aşa cum ar fi trebuit. Time (apud Newman, 2006, p. 231). 


Circularitatea. O variantă a povestirii de tip antagonic poate fi şi 
narațiunea circulară. In acest caz, oglindirea antagonică este şi mai 


evidentă: ceea ce acuzi (judeci) la alții pățeşti chiar tu. Abia schiţată sau, 


dimpotrivă, folosită în mod apăsat, circularitatea are dezavantajul unei 
vizibile artificializări narative. Senzaţia de făcut, de coincidenţă forţată nu 
poate fi evitată decât printr-o regie extrem de abilă — lucru care, desigur, 
nu stă la îndemâna oricui: „Oamenii care maltratează animalele sunt 
prinşi mai devreme sau mai târziu... Dar nu neapărat pentru că 
maltratează animalele!”. Sau: „Foarte mulți oameni nu sunt bine informaţi 
în legătură cu ultimele evoluţii de pe piața operaţiunilor financiare 
destinate sectorului business... Din nefericire, mulți dintre ei lucrează 
chiar în domeniul financiar. Continental Bank”. Circularitatea se pretează 
şi la anumite jocuri de cuvinte. Condiţia este ca acest joc să aibă o 
anumită doză de umor. În caz contrar, textul cade în gratuitate. „Maşinile 
vechi ajung la cimitirul de maşini... Maşinile vechi marca Porsche ajung 


la muzeu.” 


Insolitul. Cele mai dificile povestiri (o spun din experienţă) sunt cele 
extrase dintr-o lume banală (sunt un om banal, pe o stradă banală, într-un 
oraş banal). Unele povestiri, simțind primejdia şi dificultatea contextului, 
mizează de la început pe insolit, excepţional, extraordinar. Acest insolit 


poate să fie: 


1. faptic: 


Unele broaşte au o piele noduroasă, care emană o substanţă halucinogenă. Fanaticii religioşi se 
folosesc de acest drog, răzuind substanţa de pe spatele animalului sau chiar lingând broasca, în 
cazurile mai urgente. Întrebarea pe care ne-am pus-o mereu este ce fel de persoană ar putea 
crede că este un lucru nemaipomenit să lingă o broască înainte de a fi descoperit proprietăţile 


transpiraţiei sale. Dove. Tot ce trebuie să ştii despre îngrijirea pielii. 


2. metaforic sau prin analogie: 


Există un loc unde timpul nu doar se opreşte, dar curge în sens invers; unde grijile îşi iau 


vacanţă îndelungată; unde numai peştii au de-a face cu blocajele în trafic, de-al lungul recifului 


de corali, atunci când fac naveta de dimineaţă; unde un somn scurt, pe la două după-amiaza, nu 
este o încălcare a normelor etice; unde apusurile ţin cîte o jumătate de noapte; unde fantezia şi 
realitatea lucrează împreună, într-o armonie perfectă, iar vara e singurul anotimp... Acesta este 


un loc pe care nu-l vei găsi pe hartă. Este un loc în mintea ta. Norwegian Cruise Line. 


Libertăţi narative.  Insolitarea (poetica rusă vorbeşte despre 
„stranietate”) e un principiu deopotrivă literar şi publicitar. Apropierea 
dintre aceste două discursuri aparent opuse şi de neconciliat este mai mare 
decât ne imaginăm. Este multă invenție estetică literară în publicitatea 
modernă. Multă libertate. O libertate nici măcar bănuită de copywriterul 
mediocru, dar folosită din plin de creativul talentat. Să luăm o reclamă 
atipică, experimentală chiar, şi scrisă parcă special după principiile de 
destructurare textuală postmodernă. Să luăm deci o reclamă a lui Ogilvy 
& Mather, concepută cu ocazia deschiderii unei librării, pe o idee extrem 
de rafinată chiar şi pentru părintele publicității „demonstrative”, şi anume 
că, dacă toate cărțile bune din lume s-ar putea întâlni într-un singur loc, 
ele ar putea să se întâlnească şi într-o poveste captivantă, care să le ofere 
cititorilor şansa de a câştiga în cadrul unui concurs ad-hoc diferite premii 


pentru identificarea corectă a unor autori (vezi Aitchison, 2006, p. 166): 


Plutind pe norii gloriei, căpitanul Corelli a intrat în cameră cu o licărire în ochi. „Galia este 
împărţită în trei”, a anunţat el. [...] Hârciogul căzu în ceainic. Soldatul îi aruncă o privire 
tăioasă insolentului rozător, o privire cu care ar fi putut sparge nuci... „Enigma firelor de nisip 
este scrisă pe zidurile pasajelor subterane. Toată această reclamă este o enigmă, făcută să arate 
ca o pagină de carte. Pe această pagină se găsesc 20 de indicii, trimiteri la figuri celebre din 
literatură — titluri, citate sau pasaje celebre. Marțea viitoare, la prima oră a dimineții, când 
librăria Borders îşi deschide porțile, primele zece persoane care vin cu o listă corectă (chiar şi 
incompletă) a numelor acestor scriitori vor putea să-şi aleagă gratuit tot atâtea cărți câte 
răspusuri corecte au găsit. Cu alte cuvinte, găseşte trei răspunsuri corecte şi alege trei cărți 


gratuite... Până la cel mult 20”... 


Mit şi poveste. Buzz marketerii, publicitari şi relaționiştii trebuie să le 
ofere oamenilor de presă evenimente şi mai ales poveşti. Fără a mai 
zăbovi în complicate probleme naratologice, să inventariem câteva dintre 
cele mai curente teme (mitologice sau nu) vehiculate de discursul 
publicitar (vezi Hughes, 2008, pp. 109-111): 


a) Povestea lui David şi Goliat. Trebuie să ne amintim povestea din 
Biblie ca să înţelegem că, în linii mari, omul simplu ia apărarea celui 
mai mic, mai expus, mai vulnerabil. Asta se întâmplă în basmele 
noastre (Prâslea cel Voinic şi merele de aur, Cenuşăreasa, Albă ca 
Zăpada şi cei şapte pitici). Asta se întâmplă uneori în politică sau în 
unele competiţii sportive, când publicul este încântat să vadă o echipă 
anonimă învingând o echipă faimoasă. În publicitate, povestea lui 
David şi Goliat reapare când şi când, sugerând ca un ecou că nu 
mărimea şi forţa exterioară contează. În afara celebrelor reclame 
făcute de Bill Bernbach pentru „broscuţa” VW, o reclamă ravisant de 
inteligentă ni s-a părut cea făcută de Apple atunci când şi-a permis să 
se ia la trântă cu colosul IBM. Povestea lui David şi Goliat se bucură 
în continuare de succes din partea presei, acoperind o eternă frustrare 
umană (în viaţă, mereu suntem puşi să ne batem cu un Goliat). 
Perenitatea poveştii se mai bucură de o şansă formidabilă: vrând- 
nevrând, ea rezumă traseul oricărei firme de succes (debutează ca un 
pitic ce trebuie să se lupte apoi cu uriaşi). Una dintre aceste firme ar fi 
Kiwi Airlines. Traseul ei reeditează până la identificare mitul biblic al 
lui David şi Goliat. Pe la începutul anilor '90, când sectorul 
transportului aerian era în plină criză, un grup de piloţi dispombilizaţi 
şi-au propus să-şi înfiinţeze propria linie aeriană. Dispuneau de 
personal, de un capital minim de pornire, dar nu aveau un nume 


(amănunt foarte important). Analizând diferite variante (New 


American sau Phoenix), piloţii au ales numele de Kiwi, nu doar 
datorită sonorităţii exotice, dar şi faptului că aceasta era porecla 
piloților rămaşi la sol, după numele păsării australiene care avea aripi, 
dar nu putea să zboare. Autoironică, această denumire le-a adus 
succes, pentru că, fără să-şi fi propus neapărat, noua firmă a oferit 
publicitarilor şansa unor poveşti incitante — toate axate în jurul ideii 
că, în materie de zbor, mărimea (kiwi e o pasăre mică) nu contează. În 
plus, s-a întâmplat ca directorul unei mari firme de aviaţie, 
Continental Airlines, să vorbească în termeni dispreţuitori despre mica 
companie Kiwi. Jurnalişti au mirosit imediat subiectul (Goliat se 
pune cu David) şi, brusc, Kiwi a devenit preferata presei, mai ales că 
firma Continental Airlines şi-a dezvăluit intenţia de a distruge mărunta 
concurentă (încerca să-i fure clienţii cu bilete la sfert de preţ, lansa 
zvonuri privind securitatea zborului cu avioanele Kiwi ş.a.m.d.). Mica 
firmă de aviaţie nu avea de ales — să dea faliment sau să se lupte prin 
declaraţii şi conferințe de presă, toate centrate pe mitul David şi 
Goliat. Mai mult decât atât, Kiwi şi-a permis să atace politica de 
neutralitate a Guvernului SUA — ceea ce pentru presă a fost semnalul 
de începere a luptei. Acum, presa americană avea un motiv serios să 
atace Guvernul SUA şi păguboasa politică neoliberală a „statului 
minimal”. lată ce mult contează un nume. Presa poate fi câştigată de 
partea ta, însă cu o condiţie: să-i cunoşti punctele slabe şi să-i oferi 
ceea ce vrea (poveşti, mai ales). Ceea ce pare la o primă lectură spirit 
războinic în PR trebuie să fie calcul, luciditate, mişcare inteligentă. 
Nu are rost să te baţi cu un Goliat dacă nu găseşti şi nu te foloseşti de 
punctul său vulnerabil: antipatia nedeclarată a presei, pizma şi 
resentimentele unor slujbaşi ai condeiului sătui de aroganţa celor cu 


bani mulți. Cum poate învinge un David al zilelor noastre? Simplu: cu 


ajutorul presei şi având un PR coerent, creativ şi statornic. Este ceea 
ce a făcut un mic producător de îngheţată (Ben & Jerry's) în lupta cu 
gigantul Pillsbury: 1) a emis un comunicat de presă prin care denunța 
practicile de concurenţă neloială; 2) a strecurat detalii picante şi 
comparații spumoase numai bune pentru presă (de exemplu, se arăta 
că suma vânzărilor realizate de Ben & Jerry's echivala ca valoare cu 
indemnizaţia de conducere a preşedintelui executiv de la Pillsbury; 3) 
a lansat un slogan: „De ce îi este frică omuleţului de turtă dulce?” 
(aluzie la reclamele firmei gigant); 4) a pichetat în semn de protest 
sediul central al firmei Pillsbury; 5) timp de o săptămână, a împărțit 
fluturaşi trecătorilor, în care firma mică se plângea de oprimare din 
partea firmei mamut; 6) a împărțit autocolante cu însemnele firmei 
Ben & Jerry's şoferilor, pentru ca aceştia să-l lipească pe bara din 
spate; 7) a închiriat spaţiu de reclamă pe panourile de la marginea 
Şoselei 128, promovând strigătul de luptă al firmei: „De ce îi este 
frică omuleţului de turtă dulce?”; 8) a închiriat avioane de agrement 
care să agite bannere cu aceeaşi întrebare. Nu a trecut o săptămână şi 
Associated Press a preluat subiectul. Din această chpă, micul David 
era salvat şi victoria asigurată. Numele firmei oropsite era pe prima 
pagină a principalelor cotidiane: The New York Times, The Boston 
Globe, Wall Street Journal. Presa americană adoră poveşti de tipul 
celei cu David şi Goliat. Este de fapt povestea poporului american, a 
unor emigranţi săraci care vor ajunge bogaţii lumii. 

b) Alte mituri şi imagini culturale. Unele mituri sunt mai productive şi cu 
o mai mare forță persuasivă decât altele (vezi Larson, 2003, pp. 245- 
252). E vorba despre „înţelepciunea omului din popor”, un fel de Moş 
lon Roată (imagine şi poveste deseori folosite sau invocate în 


publicitatea electorală sau chiar în unele reclame alimentare: biscuiţi 


Quaker Oats sau uleiul de la Bunica). Alte mituri (cel mesianic, cel al 
eternei reîntoarceri etc.) sunt mai greu de invocat în discursul 
publicitar, cel puţin din cauza sensibilităţilor religioase şi a unor 
tradiţii locale mai conservatoare. 

c) Poveştile neobişnuite. În lipsa unui Goliat care să ne zdrobească, avem 
opţiunea unei poveşti deosebite. În desaga unui angajat cu experienţă 
al departamentului de PR găseşti negreşit o rezervă necesară de 
subiecte gata pregătite, de evenimente ieşite din comun. Unele dintre 
ele fie au devenit istorie, fie s-au banalizat; de pildă, încercările de 
intrare în Cartea Recordurilor (cel mai mare cârnat din lume, cea mai 
mare clătită cu gem din Sud-Estul Europei ş.a.m.d.). Lipsite de idei, 
primăriile preiau din zbor ideea şi, astfel, ţara se umple de concursuri 
care mai de care mai trăsnite: Festivalul Usturoiului, al Sarmale etc. 
Adevăratele idei creatoare trebuie căutate în altă parte, nu la vecini. 
Condiţia e ca aceste idei să strălucească prin ineditul abordării. De 
pildă, să sponsorizăm un centru astronomic, cerând în schimb ca noua 
stea descoperită de astronomi să poarte numele firmei noastre. O 
asemenea găselniţă va fi cu siguranţă subiect de presă. 

d) Întâmplările şi gesturile controversate. Presa e moartă după conflict şi 
controversă (atunci când realitatea zilei nu oferă aşa ceva, ziariştii au 
grijă să însceneze ceva, să preia o afirmaţie a unui om politic şi, 
schimbându-i contextul, să o atribuie partidului din care face parte 
ş.a.m.d.). Jucătorul de tenis John McEnroe, deşi începuse să câştige 
nişte turneuri importante, continua să rămână un ilustru necunoscut. 
Lucrurile nu au mai stat aşa după ce, la o minge discutabilă, jucătorul 
a aruncat în semn de protest racheta de tenis dincolo de tribună. Unii 
spectatori s-au revoltat, alții s-au amuzat. Cu toţii însă au remarcat 


gestul. McEnroe înceta să mai fie un necunoscut. La fel şi Ilie 


e) 


Năstase. A fost suficient ca, în timpul unei partide de tenis, să încerce 
să se apere de picurii de ploaie ce începuseră să cadă punându-și 
racheta pe cap. Toată lumea a izbucnit în râs şi Ilie şi-a dat seama că 
asta doreşte publicul: victorie sportivă, dar şi spectacol (amuzament). 
De atunci, aproape în fiecare turneu, Ilie pregătea o surpriză, un gag, o 
poantă. Timpul a trecut şi oamenii îl ţin minte şi acum pe Ile Năstase 
sau pe John McEnroe. Pete Sampras sau Yannick Noah, deşi jucători 
excepționali, au fost uitaţi. Presa adoră micile bizarerii şi are grijă să 
le transforme în faimă prin formulări memorabile şi adjective 
eclatante. Stârnind puţină controversă, presa îşi va face imediat 
datoria. Înainte de toate, trebuie să inventăm un personaj (asta e 
cheia). McEnroe şi-a ales rolul de „băiat rău”, iar Ilie Năstase pe cel 
de „şmecheraş”. Însă nu oricine aruncă în tribună cu racheta ajunge 
celebru. 

Poveştile despre celebrităţi. Într-o lume tot mai mediatizată, cultul 
celebrităților este la mare preţ. Aşa se explică existenţa şi succesul 
unor emisiuni şi reviste de paparazzi sau de lifestyle. Persoanele 
celebre obțin imediat atenţia presei. Sau invers: persoanele ce apar în 
presă obţin celebritatea (nu întâmplător, unele persoane obscure din 
lumea muzicii oferă tabloidelor detalii scandaloase — chiar şi inventate 
— din viaţa lor intimă). Trecem peste strategiile (banalizate deja) ale 
firmei Nike de a folosi în reclamele sale personalități sportive. O 
celebritate bine aleasă poate acoperi jumătate dintre calitățile 
produsului. Să ne amintim de celebrul interviu regizat în care Marilyn 
Monroe era întrebată cu ce se îmbracă noaptea când se culcă. Să ne 
amintim de incidentul căruia i-a fost victimă Michael Jackson, când în 
timpul filmării la o reclamă Pepsi i-a luat foc părul, Coca-Cola 


fructificând imediat nedoritul accident. Logica acestor reclame e 


simplă: oamenii au un comportament mimetic, vor să imite vedetele, 
au încredere într-un produs girat de o personalitate etc. Din păcate, 
pentru producător, vedetele costă scump — prea scump câteodată. 
Şansa unei firme mai mici stă în inteligenţă, în abilitate, în crearea 
unor scenarii simple şi eficiente. Este cazul firmei Evian, care s-a 
lansat pe piaţa apelor minerale oferind gratis baxuni de apă pentru 
evenimentele mondene importante — prezentările marilor case de 
modă, conferințele de presă din timpul Festivalului de Film de la 
Cannes. Este cazul firmei Wolford, care a convins-o pe Cameron Diaz 
să poarte ciorapii-plasă ai firmei la o ceremonie de decernare a 
premiilor Oscar. Sigur că fotografiile apărute în presă au dus la o 
creştere exponențială a vânzărilor de ciorapi-plasă. În buzz marketing 
funcționează o regulă: „Combinaţi ştirea despre o persoană celebră cu 
oricare dintre subiectele despre care presa scrie cel mai des (ceva 
neobişnuit, controversat, scandalos). Atunci când începeţi să 
combinaţi două sau trei dintre cele mai frecvente ştiri, veţi atrage 
realmente interesul presei”. Aceeaşi regulă se aplică în cazul site- 
urilor şi blogurilor de succes, unde orice bârfă este generatoare de 
succes. N-ar strica să luăm ca temă de meditaţie numirile lui Andrei 
Gheorghe şi Dan Bittman ca directori de imagine ai fostului ministru 
de Finanţe Sebastian Vlădescu. A gândit corect ministrul? Ce 
argumente a luat în calcul? Unde a greşit? Cât de gravă poate fi o 
asemenea eventuală greşeală? În principiu, presa este atrasă de 
„trăsnă/”. De pildă, să faci reclamă la un set de cuțite folosind 
imaginea celebrului doctor Ciomu sau să faci reclamă la un ceai 
tonifiant folosind imaginea lui Petre Roman cu recentul său copil în 
braţe. Puțin umor nu strică niciodată. Trebuie însă să ştii unde să te 


opreşti. Cititorii nu acceptă grosolănuile. Umorul ironic, parodiat, aflat 


în dublaj cu folosirea imaginii celebre poate produce efecte publicitare 
excelente, cum ar fi reclama la maşinile Dacia pe baza unei scene 
contrafăcute dintre Hitler şi subordonații lui, Fiihrerul ieşindu-şi din 
minți pentru că aflase că, mai nou, germanii cumpără Dacii, şi nu 
maşini autohtone. O altă idee de interes publicitar este să speculăm o 
ştire de presă, o scenă în care un personaj celebru (politic sau artistic) 
este surprins într-o atitudine mai puţin obişnuită. Să luăm, de pildă, 
vizita preşedintelui Băsescu la un supermarket. Putem folosi această 
imagine publică (nu e protejată de copyright) în folos publicitar: o 
reducere pe baza unui card de fidelizare şi în plus şansa de a te întâlni 
personal cu preşedintele ţării. Alt exemplu: avem imaginea lui G.W. 
Bush înecându-se în timp ce mânca un covrigel; putem folosi 
imaginea într-o reclamă la napolitane (cu ele nu te îneci niciodată). 
Sau, speculând incidentul prin care a trecut premierul Berlusconi (a 
fost lovit în faţă de o statuetă aruncată de un protestatar), putem obţine 
o bună reclamă pentru vernisajul unei expoziţii de artă modernă sau 
nonconformistă. (Atenţie, în astfel de cazuri, riscul de a fi chemat în 
judecată este mare şi trebuie estimat corect.) 


* 


În fața creativității suntem cu toții egali. Unii sunt mai spontani, alții 
mai elaborați, dar nimeni nu poate spune că nu are măcar o idee. Poate 
părea ciudat, dar pentru a fi inventiv nu ai nevoie de un talent ieşit din 
comun. Ai nevoie, cum spune Hughes, de curaj. Ai nevoie de cineva care 
să-ți insufle optimism şi să-ţi repete mereu: „Poţi... Încearcă... Vei reuşi”. 

În viziunea buzz marketingului (a marketingului bazat pe rumoare, a 
publicităţii orale), creativitatea este obligatorie. Cum ai putea reuşi în 
domeniul nemilos al publicităţii fără să fii inventiv şi spontan, capabil să 


improvizezi cu inteligenţă, să nu te laşi copleşit de scheme şi strategii 


preexistente, ci să gândeşti cu mintea ta, învățând de la toţi şi mai ales din 
eşecurile proprii? 

Marketingul bazat pe rumoare nu reprezintă o mare filosofie. E simplu 
şi revoluționar ca poziționarea produsului (plasarea produsului în 
contextul real şi nemilos al concurenţei). De altfel, rumoarea completează 
minunat viziunea lui Trout şi Ries (poziţionarea), având suficiente puncte 
comune încât să nu le abordăm total separat. Ar fi însă o greşeală să 
suprapunem până la contopire cele două domenii. În puncte mai greu de 
observat, ele se diferenţiază, urmează căi şi procedee diferite. De pildă, 
dacă poziţionarea se luptă pentru „un loc în mintea cumpărătorului” (cum 


spun Trout şi Ries), rumoarea vrea să-ţi capteze în primul rând atenţia, 


mizând pe scandal şi zgomot, pe zvon şi bârfăl. 


Poveştile spuse din gură în gură şi antireclama (vezi Hughes, 2008). 
O lume bombardată cu informaţi şi îndemnuri publicitare devine 
fatalmente plictisită şi lipsită de reacție. Ca să-i câştigi atenţia trebuie să 
fii altfel, să acționezi invers. Este ca atunci când, într-o clasă gălăgioasă, 
profesorul face linişte nestrigând mai tare ca elevii, ci, dimpotrivă, 
vorbind în şoaptă. În publicitate sunt situaţii (nu prea multe şi destul de 
punctuale) când autoironia dusă până la autodenigrare poate avea un 
succes enorm. Să ne amintim de bine-cunoscutul personaj principal din 
piesa Titanic Vals, pe care cetăţenii urbei îl aleg deputat pentru simplul 
fapt că a cerut să nu fie votat, recunoscând că nu merită, că nu vrea să le 
vândă iluzii. În publicitate, regulile de aur sunt mesajul optimist şi 
sinceritatea. Devenită sinonim al credibilităţii, sinceritatea (mimată sau 
nu) impune respect şi diferențiază de restul mesajelor publicitare, 
mincinoase măcar prin omisiune. Marele dezavantaj al acestei abordări 


„Ssinucigaşe” stă în dificultatea de a relua tipul de mesaj negativ (se 


banalizează repede, îşi pierde noutatea imediat sau poate fi luat în serios). 
Altfel, practicată de adversari, antireclama (cu precădere cea orală, din 
buzz marketing) poate să devină o armă de atac absolut mortală. Un 
bătrân publicitar povestea ce şoc a avut când, în timp ce aştepta la un stop, 
a văzut cum o femeie de altfel serioasă şi bine îmbrăcată a afişat pe 
geamul din spate al maşinii următorul anunţ: „Nu cumpăraţi NICIODATĂ 
un VW. Sunt nişte rable!”. În ciuda experienţei lui, abia atunci şi-a dat 
seama cât de importantă este publicitatea anonimă, orală, din om în om. 
Odată pornită antireclama, aproape nimic nu o mai poate contracara. 
Publicitatea orală (mărturii, declarații, confesiuni, sfaturi etc.) 
urmează drumul invariabil al zvonurilor. Soluţiile de combatere în acest 
caz nu sunt nici multe şi nici sigure ca efect. Un lucru e limpede însă: în 
publicitatea negativă, lipsa de reacție din partea celui vizat devine 
ucigătoare pentru produs, pentru marcă, pentru afacere. Nu trebuie să ne 
mirăm de viteza de reacție a unor firme auto, care se grăbesc să retragă de 
pe piaţă loturi întregi de maşini dacă se constată sau se zvoneşte că unele 
exemplare ar avea defecte la motor sau la sistemul de siguranţă. În ciuda 
sumelor consistente de bani pe care producătorul auto le cheltuieşte, se 
obţine ceva incomparabil mai important: prestigiu, încredere, fidelizare a 


cumpărătorilor şi, nu în ultimul rând, imunizare împotriva oricăror acţiuni 


răuvoitoare ale concurenţei2. 

Într-un fel sau altul, pozitivă sau negativă, publicitatea orală câştigă 
tot mai mult teren. Într-o lume suprapopulată de oferte, simpla promovare 
a produsului nu mai poate fi eficientă. În mod paradoxal, în astfel de 
situații intervine publicitatea PR (organizare de evenimente, lansări cu 
regii colosale, aşa cum a fost inaugurat cel mai înalt hotel din Dubai), dar 
mai ales bârfa, zvonul, vorba spusă la ureche. Cam asta s-a întâmplat cu 


filmul Avatar. Oricâtă reclamă 1 s-ar fi făcut, oricât ar fi urlat ziarele că 


acest film este cea mai scumpă peliculă din istoria cinematografiei, 
nimeni nu şi-ar fi dat peste cap programul pentru a găsi un loc liber la 
film dacă prietenul sau colegul de serviciu nu i-ar fi vorbit cu entuziasm 
despre producția cu pricina. Nu trebuie să ne întrebăm cum e posibil ca un 
procedeu atât de primitiv (bârfa, rumoarea, telefonul fără fir) să 
înflorească într-o perioadă de maximă tehnicitate cum este lumea de azi. 
Explicaţia este uluitor de simplă: bârfa s-a modernizat, a devenit bârfă 
electronică sau internaută. Astăzi, blogosfera e prin ea însăşi „o maşinărie 
de bârfe cu motor turbo”! lată de ce publicitatea orală negativă a început 
să devină spaima tuturor managerilor cu mintea întreagă. E suficient, de 
pildă, ca doi oameni de afaceri respectabili să îşi găsească, la ora 2.00 
noaptea, camerele de hotel ocupate, deşi aveau ceea ce se numeşte în 
jargonul hotelier „sosire întârziată garantată”. Nemulțumirea celor doi nu 
s-a materializat printr-un proces de pomină, cu acuze şi imense daune 
morale cerute în instanţă. Răzbunarea lor a fost şi mai cumplită: au 
umplut site-urile cu texte intitulate „Cel mai prost hotel”. Apoi au postat 
materiale şi grafice din care rezulta câţi bani a cheltuit firma lor la hotelul 
cu pricina fără a primi în schimb nici măcar o vorbă de mulţumire. În 
încheiere, cei doi au postat cu mult umor un fel de jurământ din care 
rezulta că mai mare era probabilitatea ca ei să moară în urma unei căzături 
în baie (o şansă din 10 455) decât să mai stea vreodată într-un hotel 
Doubletree. Mai mult chiar, de parcă toate acestea nu erau de ajuns, cei 
doi nemulţumiţi au postat rugămintea ca aceia care le citesc textul să-l 
trimită mai departe unui prieten. Curând, hotelul Doubletree era în prag 
de faliment, iar iniţiativa celor doi nemulţumiţi era preluată de cele mai 


importante ziare din America. 


5.1.3. Discursul argumentativ 


Ceea ce contează în lectura unui text — publicitar sau nu — este 
credibilitatea şi puterea de a influenţa; contează felul în care acest text 
este scris (gândit), tonul degajat şi plin de empatie, bogăţia şi inteligenţa 
argumentelor folosite. Dacă susține o idee şi un mesaj, asta înseamnă că 


mesajul este de fapt o pledoarie: 


Poţi să localizezi Range Roverul din această imagine? Adio şosea! Adio trafic! Adio viteză de 
8 km la oră! Un Range Rover face ceva mai mult şi mai impresionant decât să te ajute să te 
strecori în trafic în condiţii de confort sporit: aer condiţionat, scaune comode, sunet stereo... 
Un Range Rover te duce acolo unde nu este aglomeraţie, pentru că nu există trafic. Prin 
pădure. Pe plajă. Prin deşert... La urma urmei, automobilele Range Rover sunt atât de grozave, 
încât pot funcţiona ani de zile pe trasee pe care maşinile obişnuite nu rezistă mai mult de o 
jumătate de kilometru. [...] De ce nu suni la 1-800 FINE 4WD pentru a lua legătura cu cel mai 
apropiat dealer? Desigur, la un preţ de 34 000 de dolari nu se poate spune că un Range Rover 
este ieftin. Dar după ce ai petrecut atâta vreme într-un asemenea trafic, ce ar putea fi mai 
grozav decât să o iei din loc de unul singur? Range Rover. 


Ordonarea discursului argumentativ. Este cunoscută schema antică, 
aristotelică, chiar dacă, zice Aristotel, din discurs doar două părți sunt cu 
adevărat importante: teza şi argumentele. Retorica clasică se bazează pe 
trei genuri oratorice de discurs: deliberativ (a sfătui, a convinge), judiciar 
(a acuza, a apăra) şi demonstrativ (a susţine). 

În calitate de publicitari, ne interesează mai ales ultimul tip, un discurs 
centrat cu precădere pe raportul argument/demonstraţie. De aici rezultă 
alte două exigenţe majore: 1) prezența unui destinatar, fie el şi imaginar, 
ŞI 2) un scop precis. 

J.-M. Adam (2005, p. l147)ca şi alți analişti ai discursului 
argumentativ, insistă pe ideea că orice enunţ publicitar, oricât de scurt şi 


de nevinovat ar părea, repetă reţeta strategică a retoricii clasice, insistând 


cu deosebire pe momentele mai importante ale discursului: inventio 


(invenţia), dispositio (planul, dispunerea), elocutio (elocinţa sau 


transpunerea în cuvinte) ş.a.m.d.ă 

Contează mai puțin faptul că invenția (inventio) este deseori ghidată 
de obiectul însuşi, cu părțile şi proprietățile lui specifice, sau că 
dispunerea argumentelor (dispositio) este în esență dominată de regula 
gradualității. Important e să acceptăm că un dispozitiv retoric publicitar se 
caracterizează prin alegerea argumentelor (inventio), dispunerea lor 
(dispositio) şi definirea unui ton (elocutio). Orice reclamă îşi arată 
coerenţa retoric-discursivă prin precizia cu care răspunde la câteva 
întrebări (de altfel, comune şi jurnalismului): cine, cui şi cum se 
adresează. La toate acestea trebuie să adăugăm atragerea atenţiei sau 
incitarea la lectură. E ca în dragoste. Pentru ca fiinţa iubită să răspundă 
sentimentelor noastre, trebuie mai întâi ca ea să ne remarce, să afle că 
existăm. Nu există niciodată efect fără cauză ori sfârşit fără început. Iată 
de ce astăzi reclamele caută să fie tot mai incitante. Pe stradă sau la TV 
acestea ne sar în ochi. Cerşesc şi chiar obţin atenție din partea noastră. 
lată un exemplu de dezvoltare argumentativă, plină de raționamente şi 


sofisme: 


O ceaşcă de ceai cu două bucăţi de zahăr nu a făcut niciodată un Boeing să aterizeze... 

Un ofiţer de aviaţie răspunde de circa 150 de curse aviatice pe zi. Gândiţi-vă la miile de vieţi 
omeneşti pe care le reprezintă aceste 150 de avioane pe care el trebuie să le ajute să aterizeze 
sau să decoleze... Omul acesta nu are dreptul de a greşi. El trebuie să aibă mintea clară şi 
reflexele precise. Atunci când bea o ceaşcă de ceai în timpul serviciului, el are motive bine 
întemeiate. Simte că ceaiul îl ajută să-şi păstreze atenţia trează. Este conştient de reîncărcarea 
cu energie pe care i-o procură băutura asta caldă şi aromată. 

Evident, a bea o ceaşcă de ceai cu două bucăţi de zahăr nu este suficient pentru a face un 
Boeing să aterizeze. Dar atunci când dirijezi avioane toată ziua, aceasta nu este totuşi inutilă... 
Zahărul înseamnă energie. 


Principalele mijloace argumentative. Fără a insista asupra 


multitudinilor de procedee argumentative, ne vom opri asupra celor mai 


uzitate în discursul publicitar (vezi Popescu, 2005a): 


a) 


b) 


Silogismul. Încă de la Aristotel, silogismul este considerat „un 
raționament în care, după stabilirea a două premise (una majora şi una 
minoră), rezultă în mod necesar o nouă propoziție, o concluzie”. O 
simplă afirmație (,,Periajul, aţa dentară şi vizita regulată la dentist îți 
mențin gingiile sănătoase”) nu reprezintă un argument şi cu atât mai 
puţin un silogism. În acest caz, avem de-a face cu o aserțiune (0 
afirmație ce nu mai necesită nici un sprijin argumentativ). Silogismul 
implică premise logice: „Periajul, aţa dentară şi vizita regulată la 
dentist îți mențin gingiile sănătoase”⁄,Dinții sănătoşi au nevoie de 
gingii sănătoase”. Apoi urmează concluzia: „Deci fără penaj, aţă 
dentară şi vizită regulată la dentist nu vei avea dinţi sănătoşi”€. 
Entimema. Se defineşte ca un silogism prescurtat, din care lipseşte o 
premisă (de regulă, cea minoră). Reluând exemplul de mai sus, 
entimema ar fi: „Periajul şi vizita regulată la dentist îți menţin gingiile 
sănătoase”/,„Pentru a avea dinţi sănătoşi”. Publicitatea abundă în 
entimeme. Formată din două propoziţii (nu trei), ea implică de regulă 
ca element de legătură (direct sau indirect) conectori conclusivi (deci, 
prin urmare etc.): „ADECCO se angajează. Prin urmare, acum ştiţi 
pentru ce, angajând ADECCO, oamenii îşi găsesc serviciu”. În 
publicitate, entimema necesită un efort interpretativ din partea 
cititorului, ceea ce conferă reclamei o anume distincţie poetică. lată un 
text deja celebru: „Femeia e o insulă. Fiji e parfumul ei”. Observăm 
subtilitatea prescurtării şi deopotrivă prezenţa elipsei, a subînţelesului. 
Elipsa sau cupura e un procedeu poetic consacrat pe care publicitarul 


nu ezită să îl folosească ori de câte ori are ocazia. Contează mai puţin 


că entimema poate fi îndoielnică din punct de vedere logic sau lipsită 
de vigoare semantică. Important e că are ritm şi impact. Contrariază 
uşor şi incită la lectură. Exemplu: „Cea mai bună metodă de a anticipa 
viitorul este să-l creezi. Prezentul e trecutul viitorului”. S-ar zice că 
avem de-a face cu o entimemă. În realitate, la o lectură mai atentă, 
putem observa un dezacord logic între premise şi concluzie. Este 
primul pas spre sofism. Deseori utilizat în publicitate, sofismul este un 
silogism greşit, în care concluzia nu respectă premisele. Să nu ne 
grăbim; aşa greşit cum pare, sofismul (abaterea de la logica formală) 
este deseori greu de sesizat şi mulţi publicitari îl folosesc dezinvolt, 
fără să aibă vreo clipă conştiinţa vinovăţiei: „Dacă eşti prea obosit ca 
să citeşti acest mesaj... eşti exact genul de persoană care ar trebui să o 
facă”. La rândul său, anacolutul e de departe regele vorbirii 
„îndrăzneţe”, copiată vag după dezinvoltura vorbirii litotice americane 
(„Am avut şi zile mai bune decât aceasta”): „Am votat împotriva unor 
oglinzi fermecate... La fel de rezistente ca stăpânii lor. Uau, ce 
senzaţie!”. Dacă aceste abateri, calculate atent sau nu, sunt purtătoare 
de umor sau autoironie, nimic nu le împiedică să se lăfăie pe mijlocul 
reclamei, jignindu-ne discret inteligenţa: „Folosesc crema de zi Oil of 
Olay. Totuşi, declar că am peste 18 ani. Pe cuvânt”; „Uleiul de ricin. 
Nu e doar un simplu laxativ. Chiar îi face pe şoferi să bage viteză!”; 
„Toyota Land Cruiser. Maşina de teren a anului. Şi cu asta am spus 
totul”. Simple sau arborescente, progresive sau regresive, pornite pe 
un drum inductiv sau deductiv (vezi Popescu, 2005a; Larson, 2003), 
sofismele de tot felul domină dezinvolt discursul publicitar, 
confirmând ceea ce remarca Newman (2006), şi anume că, în cele mai 
multe cazuri, comportamentul nostru de cumpărători nu are legătură 


cu logica: degeaba îi explici clientului potenţial în ce consta acțiunea 


antimicrobiană a săpunului A. Acest client va alege săpunul B, pe care 
a văzut că-l foloseşte domnişoara ex-prefect al capitalei, Mioara 


Mantale, într-o controversată reclamă TV. 


Bărbaţilor le plac femeile care au mâinile moi. Ştiţi asta. Dar ştiţi de asemenea că 
dumneavoastră spălaţi vasele. Cu atât mai mult nu renunţaţi să folosiţi Pur. Cu Pur, mâinile 
dumneavoastră vor fi mai catifelate şi mai frumoase. Mâinile vă vor mulțumi. La fel şi soțul 


dumneavoastră. 


Observăm în această reclamă că mimarea consecuţiei logice 
(silogistice) este admirabilă. Falsitatea premiselor sau modul 
tendenţios de plasare a enunţurilor nu mai contează. Importantă este 
informaţia (există Pur), mica spaimă creată (spălând vasele, mâinile 
au de suferit) şi în final flatarea, dublată de mesajul pozitiv (soţul vă 
va mulţumi). Prin urmare, în publicitate nu avem de-a face cu un 
simplu procedeu argumentativ, ci cu unul mixt, ce implică o 
multitudine de strategii retorice şi stilistice. 
Argumentele. Trebuie să distingem între a argumenta şi a proba, a 
dovedi. Dacă în primul caz putem acredita o concluzie fără a o 
impune, în al doilea caz concluzia este însoțită de raționament, de 
probă. Dintre formele de a dovedi, Larson (2003, pp. 344-345) 
aminteşte: dovada statistică, naraţiunile şi anecdotele, mărturia, 
comparaţia şi contrastul, analogia. lerarhizarea argumentelor diferă 
de la un autor la altul, în funcție de criteriile de selecție alese. De 
pildă, K. Şi D. Rybacki (2004, pp. 218-250) identifică o întreagă 
tipologie, pornind de la aspectul funcțional al argumentelor: 
* Argumentul axat pe cauză. Totul are o cauză. Într-un argument 
cauzal, temeiurile, justificarea şi sprijinul trebuie să valideze 


concluzia în temeiul legăturii temporale dintre ele („Uraganul Mitch 


a făcut ca mai multe ţări să arate la fel. Numai Groenlanda e 
diferită”). 
Argumentul axat pe aparenţe. Argumentele stabilesc o legătură între 
fenomene şi condițiile existente. De pildă, când veveriţele adună 
mai multe alune ca de obicei, acesta e semn de iarnă lungă („Dacă 
poți vedea torpila, este prea târziu... Prieten sau dușman? Gata, 
timpul a expirat”). 
Argumentul axat pe generalizări. O generalizare susţine că ceea ce e 
adevărat într-o situație este adevărat în toate situaţiile („La capătul 
curcubeului, Sarawak. Vremuri idilice în Sarawak... Sarawak. 
Paradisul ascuns din Borneo”). 
Argumentul axat pe precedent („Tatăl tău îţi vorbea urât?... Insultele 
pe care le strigi copiilor tăi rămân în familie mai multe generaţii”). 

Argumentul axat pe analogie. Analogia e un procedeu asemenea 
comparaţiei. Deşi are valori expresive puternice, putem greşi 
comparând orice şi oricum („Ca să înţelegi cum se face că noul 
Camry oferă mai multe decât pare, ţine această pagină în dreptul 
luminii... Noua Toyota Camry. Să vezi înseamnă să crezi”). 
Argumentul axat pe opinia experţilor. Şi aici putem greşi. Experții 
nu sunt infailibili. 

Argumentul axat pe dileme. Dilemele sunt generatoare de căutări 
argumentative. Să nu greşim însă, forțând argumentele pe logica de 
tipul ori/ori („Dacă otrăveşti marea... te otrăveşti pe tine”). O 
variantă a acestui tip de argument îl reprezintă raționamentul ad 
baculum (al bâtei”), unde ai de ales între două rele („banu sau 
viaţa”) şi raționamentul circular („Cu cât le purtaţi mai mult, cu atât 
vă plac mai mult. Cu cât vă plac mai mult, cu atât mai mult le 


căutaţi în magazinele noastre”). 


Dincolo de orice ierarhizare, important este să înţelegem realitatea şi 


specificul argumentării: 


Corectitudinea unui raţionament se fondează pe formă, nu pe conţinut. Dimpotrivă, argumentul 
ține de conţinutul său logico-semantic. Argumentul poate fi puternic sau slab, în timp ce 
inferența [operațiune logică de derivare a unui enunţ din altul, prin care se admite o judecată, 
în virtutea unei legături a acesteia cu alte judecăţi considerate ca fiind adevărate — n.n.] este 
corectă sau incorectă [...] Producţia unui argument este regizată de discurs. De aceea 
descoperirea argumentelor se face prin procedee semiotico-interpretative şi pragmatico- 
acţionale (Tuţescu, 1998, p. 145). 


Câteva argumente care au la bază sofismul. Cum bine se ştie, 
sofismul este un raționament greşit, ce are la bază o premisă eronată 
(„Muştarul e tare. De aceea e bun Moutarde de Dijon”). Interesant e faptul 
că, în discursul politic sau publicitar, multe dintre argumentele folosite se 
dovedesc a fi sofisme, abil drapate în aparenţe de raţionament corect. În 
opinia Marianei Tuţescu (1998, p. 199), criteriile de clasificare a 
argumentelor sunt eterogene şi alunecoase. În orice caz, mai toate tipurile 
de argumente folosite în reclame reprezintă, dacă nu sofisme în adevăratul 
sens al cuvântului, măcar violări ale discursului critic. Să amintim câteva 
dintre cele mai cunoscute şi mai uzitate sofisme (vezi Larson, 2003, p. 
225): 


e Sofismul post-hoc. Se traduce prin: „după aceea, deci din cauza 
aceasta”. Mai concret, având două evenimente, îl prezinți pe primul ca 
şi cum ar fi cauza celui de-al doilea (de exemplu, „E dimineaţă, pentru 
că a cântat cocoşul”). E un sofism destul de folosit în reclame 
(„Ciocolata elvețiană. Ajungi în munți mâncând ciocolată”). 

e Argumentul „omului de paie”. Agentul persuasiv construieşte un caz 


slab şi apoi îl prezintă ca fiind al adversarilor. În final, agentul scoate 


la iveală probe şi raționamente şi câştigă uşor cazul fictiv. Acest 
argument este folosit mai ales în reclamele „comparative” din SUA, 
interzise însă în Europa. 

e  Sofismul mediului nedistribuit. Te asemeni cu cine te aduni („Noi îi 
ajutăm pe cei care vor să ne ajute”; „Veţi şti la fel de mult ca noi. Doc 


Expert” sau „Viaţa pe Marte. Publicitatea pe Internet. Cultura bio... 


Nu există o lume mai minunată decât aceasta! Europe”. 


5.1.4. Mixturi discursive (forme atipice) 


Le mai putem numi forme intertexuale, împrumutate din diverse domenii 
discursive. Extrem de inventivă, publicitatea nu ezită să folosească orice 
mijloc pentru a-şi atinge scopul. Să enumerăm, cu titlu de inventar, câteva 


mixturi discursive publicitare: 


— reclama parodică (de genul horoscopului): „Astrele se arată favorabile 
dumneavoastră în acest an. Motorul de 1 171 cmc şi cei 80 de CP ai 
automobilului Renault Clio vă vor duce exact unde vreţi. Influențele 
nefaste vor fi blocate de geamurile securizate, iar echipamentul Be- 
Bop va veghea la bunăstarea şi confortul dumneavoastră; nu veți 
pierde niciodată simţul timpului graţie ceasului cu quartz” etc.; 

— reclama-ghicitoare: „Maşina anului 2001. Pune în valoare forța... Nu-i 
cunoaşteţi marca? Renault Clio” sau „Ce anume se remarcă prin 
aspectul dinamic ce adăposteşte un şasiu cu o concepţie unică şi o 
motorizare ultramodernă, de 1 171 cmc şi 80 CP?... Aţi ghicit? 
Bineînţeles, este Renault Clio”; 

—  reclama-jurnal intim: „Ora 10.00. lată-i că se întorc. Mă întreb cum 
poţi să ieşi din casă pe o vreme ca asta. Invitaţii mă calcă în picioare 


fără nici o jenă... Ora 13.00. A venit clipa să fiu pus la treabă, să fiu 


amestecat cu minerale şi îngrăşăminte chimice. Nu-mi fac probleme, 
ştiu că pot să rezist la produsele chimice... Ora 20.00. Cred că e 
vremea să mă culc. Ce zi am avut! Ah, nu m-am prezentat. Numele 
meu este Pergo. Sunt cel mai bun pământ de flori din Suedia şi suport 
orice. În sfârşit, aproape orice...”; 

—  reclama-dialog. Caracterul de monolog al discursului publicitar nu 
lasă loc nici unui dubiu. Şi totuşi, prezentându-se ca un hibrid 
enunțţiativ, reclama îmbină o realitate monologală şi o aparenţă de 
dialog, solicitând fictiv publicului să contribuie la dinamica 
schimburilor de replici. Dialogul ca atare (folosit ca suport) îl întâlnim 
în cele mai convenţionale reclame TV: pentru detergenţi, produse 
casnice ş.a.m.d. În această categorie am putea include acele „regizări 
ale inițierii de schimb” despre care vorbeşte Adam (2005, p. 66): 
actele de salut („Bună ziua”), actele directoare („E timpul să vă 
decideţi”), actele interogative („Ce aţi face dacă s-ar dovedi că un 
produs lactat are influenţă asupra frumuseţii pielii dumneavoastră?”); 

— reclama de tipul dicteului automat. Se pretează doar la un anumit tip 
de produse (de regulă, culturale) şi vizează un cititor mai rafinat şi 


subtil. În caz contrar, publicitarul ar putea avea probleme grave: 


Nu mă urâţi pentru că sunt frumos. Nu sunt medic, dar joc acest rol la TV. A zis cineva că ne- 
am înţeles? Îmi face de două ori plăcere să te aştept pe tine, tra-la-la. Mi-a plăcut aşa de mult, 
încât am cumpărat compania. Colt 45 merge oricând. Lui îi place cum gândesc şi bea Johnnie 
Walker. Dacă oricare dintre aceste exemple vă aminteşte de portofelul dumneavoastră, vă 


rugăm să intraţi în Pontiac şi să plecaţi. Registrul de creaţie. Advertising pentru tinere talente. 


Orice reclamă combină modelul informativ cu tiparul persuasiunii (a 
descrie, a recomanda, a impune). Nu trebuie să ne mire că unii 
99. 


teoreticieni acuză publicitatea că „„vampirizează” nenumărate alte 


procedee şi forme discursive. Acest lucru deranjează rareori, cât timp 


publicitatea îşi păstrează o caracteristică esențială: prescurtarea, hiatusul, 
cupura, litota, aglutinarea, paradoxul sau entimema (,„„Lucrurile mici pot 
produce cea mai mare plăcere”, „Cu cât te ridici mai sus, cu atât lumea e 
mai mică”, „Mai puţin produs pentru mai mult efect”, „Micra preţ, maxi 


lovitură”, „Mai puţine calorii, mai mult gust”). 


5.1.5. Discursul convingerii sau persuasiunea 


Trăim într-o lume extrem de zgomotoasă şi de agitată, în care se întretaie 
deseori haotic voci şi imagini, sunete disparate şi frânturi de frază. În 
numele dreptului sacru la informare, suntem asediați de păreri, îndemnuri, 
proteste şi comentarii. Zarva acestei jungle textuale este mult mai puţin 
inocentă decât pare, câtă vreme ea urmăreşte un scop, declarat ca atare 
sau nu: să comunice un mesaj şi să obțină un efect anume. 

Ca orice tip de discurs, publicitatea are la bază diferite forme de 
raționament şi argumentare, menite să sporească adeziunea auditorului la 
mesajul emis. Privită din această perspectivă, argumentarea îşi dezvăluie 
o latură mai puţin luminoasă: dorinţa de a influenţa receptorul, de a-l 
manipula. 

A convinge pe cineva înseamnă a-i schimba opinia, dorinţele, punctul 
de vedere. În lumea în care trăim nu avem altă opţiune. Protestul nostru 
împotriva publicităţii este ireal şi neserios. Nu-i putem refuza existenţa. 
Trebuie doar să ne acomodăm corect cu ea şi să ne salvăm, păstrându-ne 


cât de cât spiritul critic. 


Argumentarea face parte din viaţa noastră cotidiană. Nu există nici o pagină de ziar care să nu 
exprime argumentele unui editorialist, ale unui om politic. Nu există zi care să nu prezinte 
anunţuri publicitare, menite să justifice, să îndemne la cumpărarea sau consumul unui obiect 
sau al unui produs cultural. [...] Fiecare dintre noi, în diverse momente şi diverse circumstanţe, 


este obligat să argumenteze, să pledeze pentru o cauză, să-şi justifice conduita, să condamne 


sau să-şi scuze prietenii, să cântărească argumentele pro sau contra în vederea unei alegeri sau 


a unei decizii. (Oléron, 1983, p. 4) 


Orice manipulare încetează atunci când suntem avertizaţi şi acţionăm 
în cunoştinţă de cauză. E bine să cunoaştem şi să observăm cu atenție. 
Aşa cum se întâmplă şi în viaţă, un om avertizat face cât doi. 

Tehnici de influențare în discursul publicitar. Vecină cu propaganda 
politică şi cu toate procedeele sale mai puţin oneste (mistificare, 
manipulare, diversiune etc.), în actele sale de influențare publicitatea 
porneşte de la câteva lucruri elementar de simple. Asemeni jurnalistului 
de investigaţie sau agentului de poliție, publicitarul ştie să judece oamenii 
— după ceas, după haine, după vorbă. Ştie cu cine are de-a face dintr-o 
privire. Ştie cui se adresează şi cum să procedeze mai bine pentru a-şi 
atinge scopurile. Prin urmare, orice act de comerţ începe cu o analiză 
atentă a cumpărătorului. Nu întâmplător, vânzătorii orientali de bijuterii 
urmăresc foarte atenți ochii cumpărătorului atunci când le arată marfa, 
stabilind preţul în funcție de dilatarea pupilei (semn de interes maxim). 

În lumea publicitarilor circulă povestea unui optician bătrân care îşi 
instruia ucenicul astfel: „Când clientul te întreabă ce preţ au ochelarii, tu 
spune 30 de dolari. Priveşte-i atent faţa. Dacă nici un muşchi nu tresare pe 
obrazul său, adaugă repede: «Doar montajul... Lentilele costă tot 30 de 
dolari». Dacă nici de data asta nu are nici o tresărire sau alt semn de 
uimire pe faţă, continuă: «30 de dolari... fiecare lentilă, desigur»” (vezi 
Guéguen, 2006). 

Actul stimulării vânzării presupune diferite trucuri oportuniste, dar şi 
folosirea unor tactici fundamentale de persuasiune solide şi deja verificate 
(vezi Funckhouser, 1989, pp. 67-82): 


a) Tactica promisiunii. Orice publicitar îşi doreşte ca oamenii să 
acţioneze aşa cum vor ei. Tactica e simplă. E ceea ce face orice 
politician în campania electorală sau la mitinguri („Liberte! Egalite! 
Fraternite!”, „O găină la fiecare masă. O maşină în fiecare garaj” — 
celebrul slogan cu care republicanul Herbert Hoover l-a învins pe Al 
Smith la alegerile prezidențiale din 1928. Nu mai contează că, imediat 
după alegeri, marea criză economică din anul următor a umplut de 
ridicol această promisiune. În general, oamenii uită imediat şi 
politicienii profită de asta. Pentru publicitar, lucrurile sunt, din acest 
punct de vedere, ceva mai complicate. Publicitarul ştie că un client 
dezamăgit reprezintă echivalentul a zece clienţi (membri de familie şi 
ceva prieteni) pierduţi pentru totdeauna. El mai ştie că, înainte de a 
promite, trebuie să se gândească de două ori. Pentru el, promisiunea 
nu este niciodată un subterfugiu oratoric, ci un element discursiv, 
inclus într-o gândire tactică bine ţintită: să limitezi anticipările 
negative, de pildă. Prin urmare, nu ajunge să promiţi cuiva o cafea de 
bună calitate. Te pui în locul clientului, analizezi produsul din 
perspectiva lui, observi un defect şi anticipezi o temere majoră 
(„Credeţi că nu veţi putea dormi la noapte?”) şi abia apoi promiţi: 
„Acest lucru nu se va întâmpla datorită noii noastre mărci de cafea 
fără cofeină”. Logica publicităţii e una pozitivă: „Copiii cuminţi vor 
primi un cadou”. Pe plan negativ (discursul disuasiv), procedeele 
aparțin în principal pedepsei: coerciția şi intimidarea. Un demers 
complicat şi plin de primejdii. Deşi în argumentare nu-ul atrage şi 
sporeşte interesul lecturii, în publicitate, nu-ul descurajează, obligă la 
ezitări şi suspiciuni păguboase. 

b) Tactica anticipării. Lucrurile nu sunt importante prin ele însele, ci prin 


semnificaţia lor. O maşină Ferrari sau o bijuterie Cartier reprezintă 


„Imaginea unei mărci” şi pentru aceasta plătim un preţ dublu sau 
triplu. Cumpărătorul cunoaşte natura duală a lucrurilor (recompensa 
imaginii şi pedeapsa preţului), iar publicitarul nu poate ignora acest 
aspect. El trebuie să anticipeze şi să mute atenția clientului în altă 
direcție (sănătate, siguranţă, fiabilitate etc.). Dacă nu poate, atunci 
trebuie să minimalizeze costul (orice om, oricât de bogat ar fi, este 
sensibil la anumite reduceri financiare). Obiectul constă mult? Nimic 
mai simplu: „Această superbă maşină vă costă doar 200 de euro pe 
lună”. Nu pomeniţi nicăieri faptul că aceşti bani vor fi plătiţi în rate, 
timp de 5 ani, împreună cu nişte dobânzi consistente şi oneroase. 
Nimeni nu vă va acuza că aţi minţit sau aţi spus adevărul pe jumătate. 
E cât se poate de logic să te fi gândit că o maşină frumoasă nu poate fi 
cumpărată cu doar 200 de euro. 

Arta şi priceperea publicitarului constau în a mări cu orice mijloace 
atractivitatea lucrurilor. Şi mai e ceva: publicitarul ştie că cine a 
cumpărat mental un obiect (s-a decis în sinea lui să cumpere) nu mai 
poate fi întors din drum. De aceea, în primii ani de capitalism 
românesc, preţurile maşinilor erau afişate fără TVA, iar acum, mai 
nou, mass-media românească e asediată de cele mai incredibile oferte: 
„Renault Symbol — de la 5 000 de euro”, „Logan — de la 4 000 de 
euro”. Nimeni nu mai observă anunţul scris cu litere mici: „ȘI trei 
prime de casare”, ceea ce mai înseamnă 2 800 de euro, plus taxa de 
primă înmatriculare, nici aceasta trecută în preţ. 

Tactica asocierii. Poţi crea calităţi noi asociind valori diferite. Ce 
legătură poate avea cumpărarea unei maşini Dacia cu România? 
Patriotismul. Arătând un pahar cu Bourbon, poţi flata cumpărătorul cu 
un îndemn aparent nepotrivit: „Meriţi un moment de linişte”. Deseori, 


tactica asocierii implică unele forme de sofism, cum ar fi cel al 


d) 


autorităţii („Cum am spus, justiţia e bună prin excelenţă şi, prin 
urmare, trebuie să o respectăm”) sau „al bâtei” (ad baculum): 
„Gândeşte-te la copiii care mor de foame în Etiopia. Vei fi şi mai 
fericit să consumi această varză de Bruxelles pe care o recomandă 
medicii nutriţionişti”. 

Introducerea unor noi recompense, pedepse sau valori. Un anunţ 
publicat de un om oarecare a făcut carieră în SUA. „Rog pe cel care 
mi-a furat maşina din parcarea din faţa primăriei să-mi înapoieze 
dragul meu şarpe, Cleopatra, aflat pe bancheta din spate”. Avem în 
acest caz cel mai bun exemplu de disuadare. Foarte rar convingerea 
eficientă se face direct. Tot timpul trebuie să te gândeşti la soluţii 
intermediare. Într-o dispută cu cineva, nu mărturia ta va fi decisivă, ci 
mărturia unui al treilea. Ca în bătăliile războinice, tehnica de 
influențare (vezi Mucchielli, 2002) cere ca atacul să fie purtat pe 
flancuri, prin învăluire, şi nu frontal. Vânzătorii cunosc bine această 
tactică. Ei nu insistă pe calitatea obiectului. Eventual, îi conferă o 
calitate în plus (transport gratuit, un plin de benzină inclus în preţ), 
adaugă sau fac mici concesii. 

Modificarea naturii recompenselor. a pedepselor sau a valorilor. În 
vânzarea de maşini, avem un exemplu clasic. Clientul, însoţit de soție, 
vrea o maşină de viteză. Vânzătorul îi descurajează dorinţa (pe 
autostradă, viteza maximă este de 140 km la oră) şi apoi îi propune o 
maşină mai lentă, dar cu un plus de confort şi siguranţă, mizând pe 
intervenţia favorabilă a doamnei. E o maşină de familie mult mai 
sigură decât altele. Dorindu-şi inițial viteză, cumpărătorul a fost 
influenţat să aleagă în final confort şi siguranţă. Acelaşi vânzător îl 
pune pe cumpărător să semneze „hârtule”, şi nu actele maşinii. 


Uneori, e suficientă numai schimbarea unui cuvânt şi realitatea 


(percepția ei) se modifică. Acelaşi lucru se întâmplă în cazul unui preţ 
foarte mare. Prin schimbarea cuvântului, preţul devine acceptabil: „Nu 
cumpăraţi acest obiect, ci faceţi o investiție”. Manipulatorii politici 
folosesc din plin această tactică şi modifică mereu titulatura: 
Ministerul Apărării (nu al Războiului), Ministerul Solidarităţii Sociale 


(nu al Muncii) ş.a.m.d. 


f) Tactica insinuării. Foloseşte punctele slabe ale cumpărătorului. Foarte 


g) 


h) 


eficientă în conflicte, această tactică te ajută să emiți o afirmație 
insinuantă, fără angajament direct: „Nu o să pomenesc nimic despre 
orientarea dumneavoastră sexuală”. În publicitatea comparativă 
(permisă de legislația americană), poți ataca produsele concurentului 
prin insinuare, cum au făcut şi mai fac Pepsi şi Coca-Cola. Să ne 
amintim clipurile lor celebre. Cel puțin pe unul merită să-l amintim. 
Într-un decor autentic de iarnă, avem în față două vitrine frigorifice 
(una cu însemnele Pepsi, alta cu însemnele Coca-Cola). A nins bogat 
peste noapte, dar în fața vitrinei Pepsi e deja pârtie adâncă şi vizibilă; 
vitrina Coca-Cola rămâne în continuare tristă şi îngropată în zăpadă. 
Tactica presiunii: forțează decizia cumpărătorului. Îndemnul nu e 
suficient tot timpul. El trebuie însoţit de ceva. De o limitare în timp, 
de exemplu. Oferi o reducere, dar numai până la sfârşitul săptămânii. 
A crea sentimentul urgenţei face parte din strategia oricărui vânzător. 
Acum ori niciodată. Nu laşi cumpărătorul să ezite. În caz contrar, el se 
va răzgândi („Ofertă valabilă doar pentru cei care sună primii”). 
Tactica Simplificării. Restrânge opţiunile clientului. Nu-l încărca 
excesiv cu date, informaţii sau detalii tehnice. La polul opus regăsim 
tactica băncilor sau a societăţilor de asigurare ce îţi oferă un contract 
extrem de stufos. Stresat de mulțimea paragrafelor, semnezi fără să 


mai citeşti. Semnezi ca primarul şi greşeşti. 


i) Stimularea certitudinii. A fi sigur pe tine stimulează încrederea şi 
simplifică decizia de cumpărare. „Cel mai bun”, „cea mai eficientă” 
reprezintă vectorul oricărui discurs publicitar clasic. În faţa deciziei, 
oamenii se redescoperă copii. Vor o însoţire afectivă. Vor o încurajare 
ŞI, dacă se poate, vor ca altcineva să hotărască în locul lor. Deloc 
întâmplător, clienții adoră să le spui: „În locul dumneavoastră, nu aş 
ezita să cumpăr acest model”. Deloc întâmplător, multe reclame 
flutură îndemnuri cât se poate de flatante pentru cumpărător: „Meriţi 
ce-i mai bun”, „Revista copiilor inteligenţi”, „Pentru oameni 
puternici. Hiace transferă puterea de a ridica 1,2 tone la degetul tău 
MIC... Împrumută cheile de la dealerul tău şi fă o tură”, „Cu NRMA, 


dacă motocicleta ta e furată, tu nu vei fi” etc. 


Dincolo de orice teorie, practica ne arată că nici un cumpărător nu 
seamănă cu altul. Acţiunea publicitară trebuie nuanţată în funcție de 
publicul-ţintă, de caracteristicile obiectului şi ale pieţei, de concurenţă sau 
de circumstanţele economice. Pentru a aplica una dintre tacticile de mai 
sus, trebuie să ştim mai întâi dacă acţiunea noastră e necesară sau nu. 
Apoi trebuie să alegem cu inteligenţă între inerție şi schimbare. Să ne 
adaptăm mereu. Să limităm incertitudinile, modificând abil valorile de 
context. Dacă cineva ezită în faţa unei maşini scumpe, îl ajuţi flatându-l: 
„Meriţi o dată în viaţă să fii cu adevărat răsfăţat”, „Trăieşte puţin mai 
intens, ce Dumnezeu!”. Mereu trebuie să-l flatezi pe omul din faţa ta. Să-l 
flatezi credibil şi inteligent. Înfruntările şi atitudinile negativiste nu duc 


(persuasiv vorbind) la nimic bun. 


Arta de a influenţa. Premisele influențăriiS. Studiile de până acum 


arată că orice text publicitar trebuie să parcurgă mai mult sau mai puţin 


explicit câteva etape obligatorii pentru ca actul influenţării să fie real şi 


eficient: captarea atenţiei, stârnirea interesului, Stimularea dorinţei, 


crearea convingerii, trecerea la acţiune. Prescurtat, acest traseu al 


persuasiunii se numeşte AIDA — atenție, interes, dorinţă, acţiune (vezi 
Larson, 2003, pp. 455-458). 


a) 


b) 


Captarea atenţiei. Deseori, stârnirea atenţiei (a curiozităţii) necesită 
regii destul de complicate, cu mult condiment de adaosuri erotice sau 
imagini menite să emoţioneze (copilaşi, animăluţe, peisaje feerice 
etc.). Cea mai uşoară modalitate de a atrage atenţia este aşezarea 
numelui produsului exact lângă imaginea acestuia (şi mai eficient este 
să adăugăm o prezentare a avantajelor). Altă modalitate vizează 
formularea unor întrebări (incitative, directe sau uşor brutale) sau 
construcția frastică ce începe cu adverbul când: „Când voi faceţi un 
gest, alții pot face un pas. Asociaţia Persoanelor cu Dizabilităţi”. Alte 
procedee: numirea producătorului („Numai Danone face Danone”), 
numirea utilizatorului („Părinţi, daţi copiilor voştri ce-i mai bun”) sau, 
şi mai bine, flatarea („Pentru copii inteligenţi”). Captarea atenţiei se 
mai face prin mici trucuri, cum ar fi jocul de literă în pagină (un uriaş 
semn de întrebare) sau vizibilitatea unor cuvinte cu efect presupus 
irezistibil pentru cumpărător: „formulă nouă”, „gratis 20%”, 
„promoţie limitată”, „pentru prima oară în România”, „numai cu 
buletinul” etc. Oricum, captarea atenţiei necesită o discuţie aparte şi 
mult mai serioasă, la adăpost de clişee, opinii prinse din zbor şi alte 
percepții superficiale. 

Crearea interesului şi a dorinţei. Stârnirea interesului este total 
insuficientă dacă nu e însoțită şi de dorinţă, de acţiune, de 
coparticipare. lată de ce este bine să ne fructificăm pe cât posibil 


actele incitative. De pildă, să invităm la implicare, cum este cazul 


întrebărilor la care privitorul este forțat cu delicateţe să răspundă cu 
adevărat sau fals. Lungimea textului nu mai contează, ci stârnirea şi 
menţinerea tensiunii cvasiepice, prin crearea de opţiuni, neliniști, 
dileme strecurate insidios în mintea consumatorului: „Ştiţi de unde să 
procuraţi piese pentru maşina dumneavoastră?”. Răspunsul trebuie să 
întrețină neapărat suspansul şi în final să-l satisfacă: „Magazinele auto 
sunt pline de tot felul de imitații. Portierele par identice. Capotele 
asemănătoare. Imitaţii de bare de protecție, grile, aripi şi altele. Aceste 
copii ieftine pot fi rareori comparate cu piesele de schimb originale de 
la General Motors... Cereţi numai piese originale GM”. 

Satisfacerea unor nevoi. Agenţii persuasivi eficienţi trebuie să 
identifice clar şi de la bun început necesităţile audienței. În caz 
contrar, persuasiunea poate deveni bumerang. Să ne amintim de gafa 
creativilor care l-au pus pe John Wayne să facă reclame la Alka- 
Seltzer, acuzând violente crampe digestive, fără ca publicitari să 
anticipeze catastrofa, faptul că publicul larg îl identifica pe Wayne cu 
eroul justiţiar şi învingător, nu cu un sărman călăreț doborât de diaree. 
Nu întâmplător, teoreticienii americani (Vance Packard, de pildă) 
recomandau la un moment dat utilizarea în publicitate a cercetărilor 
psihanalitice, pentru a afla un lucru vital în elaborarea mesajului 
publicitar: spaime şi temeri, motivații lăuntrice ale acceptării sau 
respingerii unui obiect. Un lucru e limpede, având valoare de axiomă: 
cel puţin în actul cumpărării, oamenii nu acționează logic sau rațional. 
Altele sunt motivele (emoţii, afecte, imitație, imagine despre sine 
etc.). Mai mult chiar, studiile au arătat că, de multe ori, aprecierea şi 
opţiunea de cumpărare ţin de ceva imperceptibil, de o toană de 
moment, de psihologia culorilor, de exemplu, aşa cum s-a întâmplat în 


cadrul unui experiment în care subiecților li s-a dat exact acelaşi 


detergent, ambalat în trei cutii diferite, având trei culori diferite. După 


utilizare, subiecţii au constatat că detergentul din cutia galbenă e prea 


aspru, acela din cutia albastră nu curăţă bine, iar cutia bicoloră avea 


detergentul cel mai bun. Publicitarii recunosc fără nici o ezitare: ei nu 


luptă pentru a mări vânzările sau pentru a face ca obiectul să pară mai 


mare şi mai frumos. Ei luptă, cum zic Trout şi Ries, „pentru a ocupa 


un loc în minte consumatorului”. După o muncă asiduă, Packard 
(1964, apud Larson, 2003, pp. 170-182) a identificat opt „necesităţi 


stringente” utilizate frecvent în vânzarea produselor: 


Necesitatea securităţii emoționale. Trăim în insecuritate şi avem 
felurite spaime, amplificate (inventate chiar) de mass-media. Trăim 
între rigorile crizei economice şi ameninţarea Apocalipsei din 
calendarul mayaş. În această lume nesigură şi total imprevizibilă, 
rămâi surprins să afli că produsele cele mai bine vândute sunt cele 
de lux. Faptul nu trebuie să ne mire. Orice nelinişte şi orice exces se 
domolesc printr-un alt exces, fie el alimentar, gestual sau verbal. În 
perioade de criză, oamenii caută simboluri-substitut ale securităţii. 
Tot mai multe produse declară pe faţă că apără ceva: deodorantele 
ne promit „securitate socială” şi reuşită în afaceri; berea ne oferă 
securitate „afectivă”, prietenie şi voie bună după serviciu; băncile şi 
firmele de asigurări se întrec în a ne convinge că numai serviciile lor 
ne pun la adăpost de necazuri şi evenimente imprevizibile. Chiar 
dacă promisiunile sunt vădit mincinoase, ne place să le ascultăm. Ne 
place să auzim ceea ce vrem să auzim. Ba chiar plătim pentru asta. 
Să ne amintim cât am plătit pentru că am ascultat îndemnul FNI: 
„Dormi în pace, FNI lucrează pentru tine”. 

Necesitatea de a-ți afirma valoarea. Consumismul şi nebunia 


competiţiei continue duc, dacă nu la alienare, măcar la grave ezitări 


şi disfuncţii afective. Se întâmplă ca, la un moment dat, să nu mai 
ştii cine eşti. Aici trebuie să intervină mica recompensă a 
achiziţionării unui produs (nu întâmplător, shoppingul exagerat 
trădează anumite tulburări psihoafective). Aici îşi face simțită 
prezenţa publicitarul abil şi cu experienţă: „E momentul. Acceleraţi 
cu noi. Autoplus. Numărul 1 pur şi simplu” etc. Necesitatea 
confirmării valorii este evidenţiată şi într-un interesant studiu 
dedicat factorilor ce oferă oamenilor satisfacție profesională. 
Rezultatele studiului ar trebui să ne pună pe gânduri. Dacă directorii 
plasau ca motiv al satisfacţiei profesionale salariul şi primele 
aferente, muncitorii de rând indicau pe prima poziţie aprecierea 
muncii („şeful să stea de vorbă cu mine”, „colegii să mă aprecieze” 
etc.). Fără să greşim, putem vorbi în acest caz despre nevoia de 
autoapreciere, care ţine în mod cert de securitatea noastră 
emoțională. 

Necesitatea satisfacerii egoului. În studiile lui, Packard observă că 
oamenii vor să aibă confirmări în ceea ce fac (musafirii să le laude 
casa, mâncarea, copilul, cățelul, biblioteca sau colecția de tablouri). 
Mai mult decât atât, oamenii vor să fie flataţi. Nu întâmplător, unele 
reclame prezintă maşina sub forma unei scheme extrem de 
complicate a motorului (te îndeamnă să te simţi un mare specialist în 
mecanica auto). La fel, unele reclame te complimentează („„Meriţi 
ce-i mai bun”, „Iu faci regulile. Pepsi-Cola”), iar alte reclame (la 
maşini grele, de exemplu) surprind utilajul, dar şi omul sau grupul 
de persoane pe care îl deserveşte. Totul e făcut pentru oameni, 
pentru tine. Cumpărătorul trebuie flatat. Trebuie să i se arate că el 


contează. Cumpărători cei mai sensibili la acest tip de reclamă sunt 


categoriile veşnic marginalizate social: profesorii, poliţiştii, 
asistenții sociali etc. 

Necesitatea de a fi iubit. O agenţie de formare a viitoarelor top- 
modele s-a impus printr-un slogan: „Agenţia care vă vine ca o 
mănuşă. CIA Ketchum”. Nu se oferă adrese sau nume de firme, ci 
confort. Nu se vând pamperşi, ci grijă şi afecţiune pentru copil. Se 
întâmplă să ne exprimăm de multe ori iubirea prin obiecte. Un 
publicitar serios trebuie să ţină cont de asta, aşa cum trebuie să 
conştientizeze că aproape orice produs este învestit cu un apreciabil 
potenţial de trăire afectivă. Să ne amintim de celebra reclamă pusă 
la intrarea în florărie: „Florile acum... Săruturile şi îmbrățişările, la 
noapte”. În acest caz, înregistrăm o variantă majoră a acestei 
necesităţi: nevoia de a avea obiecte ale dragostei, când, din diferite 
motive (să zicem, micşorarea familiei prin plecarea copiilor la 
casele lor, numit şi sindromul „cuibului gol”), rămâne un exces de 
afecţiune pe care nu-l poţi drena decât prin simulacre: animale de 
companie, hobby-uri, obiecte de colecție etc. Publicitarul trebuie să 
ştie deci că, de pildă, hrana pentru animale are mai multă legătură cu 
stăpânul animalului decât cu animalul în sine. 

Necesitatea senzaţiei de putere. Orice obiect poate fi substitutul 
simbolic al unui sentiment sau al unei atitudini: florile pentru 
dragoste, pistolul pentru dominare etc. Uneori, senzația de putere 
poate fi satisfăcută printr-o afirmaţie generală („Economia sunteţi 
voi”) sau prin apelul la viitor. Nimic însă nu egalează bunurile 
simbolice care au legătură cu puterea: maşina de curse, maşinile de 
teren, obiectele de lux sau de firmă, anumite destinaţii de vacanţă şi 


chiar unele meniuri gastronomice. 


Necesitatea statorniciei. Dorinţa de a rămâne fidel unei firme sau 
unei game de produse este reacţia noastră de simplificare a avalanşei 
de propuneri şi oferte. Producătorii ştiu acest lucru şi propun 
produse ce insinuează continuitate („ca la mama acasă”) sau evită să 
inventeze noi produse, preferând „extinderea gamei de sortimente”. 
O mare problemă o reprezintă decizia rebrandingului. Ea trebuie 
bine calculată şi făcută cu multă atenţie. E posibil să dezamăgeşti şi 
puţinii clienţi fideli pe care îi mai al. 

Nevoia de tinerețe sau de sănătate veşnică. Unele produse par a fi 
ideale pentru a satisface această dorinţă ascunsă: produse naturiste, 
de cosmetică, produse asociate unor religii exotice (lutul tibetan, 
ginsengul şintoist chinez, vinul atonit etc.). „Dormicum. Munceşte 
când toată lumea doarme”, „Cu LAB vă sculptați corpul din 
interior”, „Anti-age. La orice vârstă corpul dumneavoastră vrea o 
piele mai tânără”. 

Nevoia de asociere, de apartenenţă. Mulțimea nu e tot timpul ostilă 
şi amenințătoare, aşa cum se crede, ci te protejează uneori. Îţi dă un 
plus de identitate, fie ea şi vagă, anonimă. Nu e obligatoriu să fu 
militant pentru a simți nevoia de asociere. Sunt situaţii când te 
ataşezi unui grup fără nici un efort, fără să aduci nici o altă 
contribuție, cum este cazul Asociaţiei Pensionarilor Americani, al 
cărui membru devii doar semnând o cerere şi plătind în avans o 
cotizație anuală. Unele reclame speculează această nevoie socială a 
omului şi amintesc faptul că, achiziţionând produsul expus, ai şansa 
de a face parte dintr-un grup select, asemănător ţie: „Este fiecare 
moment pe care îl petreci cu prietenii. Orange”, „Femina. Revista 
care seamănă cu dumneavoastră”, „Adevăratele reuşite sunt cele 


împărtășite cu dumneavoastră. Vinci”. 


Discursul umoristic şi alte forme de umor. Ne place sau nu, umorul a 
devenit astăzi o problemă publicitară extrem de serioasă. Nu întâmplător, 
limba asociază efectul umorului (râsul) cu alte realități nu tocmai vesele: 
„nu râde a bine”, „dă din râs în plâns”, „râde de se prăpădeşte”, „a muri 
de râs”, „râde mânzeşte”, „se tăvăleşte de râs”, „râzi, tu, râzi, Harap-Alb”, 
„cine râde la urmă...” etc. 

S-au scris nenumărate cărți şi studii, s-au făcut analize docte pe seama 
enunţurilor umoristice, şi totuşi anatomia umorului ne rămâne în bună 
parte necunoscută. Fără nici o ironie, trebuie să acceptăm că, de un secol 
şi ceva, am rămas tot la definiţia bergsoniană: Du mécanique plaqué sur 
du vivant (,, Ceva mecanic aplicat peste ceva viu”). În definitiv, ce anume 
ne provoacă râsul şi mai ales de ce râdem? Kant vorbeşte despre „căderea 
în nimic”. Freud crede că prin râs ne întoarcem la perioada jucăuşă a 
copilăriei. Bergson construieşte o întreagă teorie pornind de la rigiditate, 
de la tot ce imită viul în chip imperfect, mecanic, în timp ce neoretoricii 
(Perelman, Olbrechts-Tyteca) găsesc sursa râsului în abaterea de la logica 
argumentăriiă. 

Dincolo de reproşurile pe care le putem aduce acestor teorii, ceea ce 
deranjează parcurgând textele unor comicologi, de altfel celebri, este 
imprecizia terminologică. Umor, comic, ludic, ironic, grotesc, ridicol, 
carnavalesc etc. — toate par că se amestecă într-o manieră veselă şi 


profund inconsecventă. 


Strategii de creare a umorului. Se spune că nu iubim decât ceea ce 
înţelegem şi, nu întâmplător, râdem sau ne bucurăm cu mintea, nu cu 
sufletul. Oricât de subtil şi de difuz ar fi, umorul este, până într-un anumit 


punct, un construct logic. El poate fi analizabil. Asta înseamnă că poate fi 


„învăţat”, „predat” şi înţeles, chiar dacă, de multe ori, umorul se arată 


invariabil jucăuş, imprevizibil, capricios. 


Pentru a înțelege şi a stăpâni mecanismele de bază ale umorului, 


trebuie să ţinem cont de trei elemente majore ale constituirii acestuia: 


a) 


b) 


Surpriza (poanta). De sorginte narativă, surpriza se construieşte 
obligatoriu din două secvenţe, prima orientându-l pe cititor (ca sens, 
ca aşteptare) spre opusul a ceea ce urmează. Tot narativă este opoziţia 
dintre tensiune şi destindere. Este principiul oricărui banc, ce conţine 
un prim element declanşator al atenţiei (o întrebare, de pildă: „Ştii de 
ce poartă oltenii geantă diplomat?”) şi partea a doua (răspunsul), care 
trebuie să contrarieze, să contrazică (nu să dezamăgească) aşteptarea 


m? 


noastră („Degeaba!”). În publicitate, surpriza este aproape obligatorie 
şi o găsim fie ca simplu paradox („Sunt două lucruri pe lume capabile 
să facă fericit un bărbat. lată-l pe cel de-al doilea: Volvo”), fie narativ 
(„În fiecare zi apare un caz de lepră. E departe de voi. Şi totuşi lumea 
e mică”) sau uşor absurd („Cele cinci noi contracte ale dumneavoastră 
sunt aici. Le vedeţi?”). Uneori, mai rar, construcția surprizei se poate 
face dintr-o singură secvență, cu condiția să fie memorabilă şi 
surprinzătoare în sine („Simplitatea rămâne cel mai sofisticat lucru. 
Cosmote”). 

Ambiguitatea — dubla traducere sau trecerea de la un sens la altul. 
Orice figură de stil are la bază o anumită ambiguitate. Dacă e folosită 
corect, dacă e ţinută sub control, ambiguitatea e vastă, oferind o 
pluralitate de sensuri, surpriză, jocuri metaforice şi expresivitate. 
Comicul va folosi din plin aceste virtuţi, orientându-se cu precădere 
spre aluzie, joc de cuvinte, exprimări litotice. Defays (2000) vorbeşte 


despre câteva procedee prin care putem crea ambiguitate: 


— prin adăugare (hiperbola, burlescul, exagerarea, generalizarea): 
„Lumea întreagă e invitată. Orly Paris”, „Meseria noastră e 
industria”; 

— prin suprimare (litota, elipsa, transferul metaforic): „Nici o dorinţă 
de a spune ceva în plus. Remarcaţi diferenţa”, „Cu tot ce mai avem 
de făcut pe pământ, nu e momentul să fim cu capul în nori”; 

— prin substituire (ironia, eufemismul, perifraza): „Râsul nu e subiect 
de glumă. E un drept”, „Inima aceea bate pentru mine. Eu mă bat 
pentru ea”; 

— prin permutare (inversiunea, elipsa, absurdul, paradoxul): „De la 
Balzac încoace, notarii s-au schimbat. Este timpul să ne amintim 
acest lucru. Asociaţia Notarilor Francezi”, „Căutaţi. Noi găsim”. 

La rândul său, Larson (2003, p. 143) constată uşor surprins că 

abiguitatea (felul de a te exprima neclar, vag sau general) poate fi o 

virtute în discursul publicitar, considerând că orice ambiguitate se 

creează prin juxtapunerea sau combinarea cuvintelor în mod 
neaşteptat — un mod capabil să impună o perspectivă nouă asupra 
lucrurilor aflate în discuţie. Este ceea ce se întâmplă cu aluzia, cu 
ironia, cu unele clişee retorice („născut a doua oară”), cu noţiunile sau 
cuvintele inventate:  democratură (democrație plus dictatură), 
feminaziste (feminism plus nazism), Ubucureşti, Domnul Guvernoiu 
etc., cuvinte pe care presa de opinie le adoră, dar nici publicitatea nu 
le ignoră câtuşi de puţin. Îmi amintesc de o frumoasă şi inspirată 
combinaţie substantivală dintr-o reclamă bucureşteană: 

„Rockoctombrie e luna muzicii irezistibile”. 

Sensul dublu. Deşi unii lingvişti contestă existenţa dublului sens sau a 

polisemici, trebuie să observăm că aproape orice cuvânt are încorporat 


în fibra sa semantică două sensuri (unul concret şi altul figurat), ceea 


ce permite copywriterului să decidă dacă procedeul va fi ironie 
caustică, joc de cuvinte, iluzie optică, joc de umbre sau un simplu 
mijloc de atragere a atenţiei. Prin jocul dublului sens putem institui 
sau destructura realități discursive incitante şi pline de inteligenţă, 
capabile să întrețină curiozitatea cumpărătorului şi să-l orienteze spre 
o caracteristică majoră a produsului: „Apa e vitală... Apă, fără baie de 
mulțime”. (Acelaşi joc al dublului sens îl regăsim şi într-o variantă 
ceva mai elaborată şi mai subtilă a ceea ce se numeşte „calamburul 
vizual” — procedeu grafic laborios de folosire a cuvintelor în 
combinaţie cu desene sau imagini. Ne amintim în acest sens de 
rucsacul cu bretele galbene ce întruchipează litera M, specifică 
restaurantelor McDonald's.) 


Inventiv şi proteic, umorul se manifestă în numeroase zone discursive 


greu definibile, cum ar fi rizibilul, burlescul, grotescul, grobianismul. 


Ceea ce uneşte toate aceste forme de umor şi le conferă atributul veselei 


şi al râsului nestăvilit este construcția întemeiată pe contrast sau, cum 


spune Escarpit (1976), pe decalaj: 


1. Decalajul între tonul rostirii şi sensul cuvintelor include: 


Contrastul între aerul imperturbabil al naratorului şi caracterul comic 
al povestirii („Povestiri negre pentru copii albi”, „Domnul Eddi Tan 
din Tuncurry poate să alimenteze cu energie câteva aparate 
electrocasnice. El pretinde că energia sa vine de la băutura preferată: 
Tipple Prudey's”). 

Contrastul între aerul de profesionist şi conţinutul suav sau atroce al 
enunţului. Acesta este umorul negru sau, mai rar întâlnită, ironia 
sarcastică. Făcând o descriere a iubitei din punct de vedere chimic 


(75% apă, 12% calciu şi magneziu, 3% cheratină şi foarte puţin 


fosfor), ajungem fatalmente la concluzia că ne-am îndrăgostit de o 
căldare cu apă. „27,4 secunde au fost suficiente pentru ca Will 
MacKinnon să se îndrăgostească de Taylor a sa. Şi asta incluzând 
cele 4 secunde în care 1-a spus vânzătorului: «Nu, mulţumesc. Mă 
uitam doar».” 

2. Decalajul între sensul cuvintelor şi contextul narativ. Nepotrivirile 
între vorbă şi faptă reprezintă o sursă inepuizabilă de umor. Să ne 
gândim la eleganța cu care Chaplin, izolat într-o cabană în vârf de 
munte, îşi mânca şireturile de la bocanci folosind cu eleganţă furculiţa 
şi cuțitul. Să ne gândim de asemenea la nesfârşita serie de bancuri 
despre cambali. Să ne gândim la unele autoreclame ale agenţiilor de 
publicitate („Sloganurile noastre strigă. Campaniile noastre lovesc... 
Pe bună dreptate!”) sau la celebrul triptic publicitar, Myriam (Demain, 
j'enlève le haut), o tânără simpatică şi plină de veselie, care promitea 
în fiecare săptămână că o să renunţe la una dintre piesele costumului 
de baie, ca la final să constate triumfalist: „Noi ne ţinem totdeauna de 


cuvânt”. 


Este greu de spus dacă, în discurs, imprevizibilul (surpriza) se 
datorează unui anumit procedeu sau unei anumite construcţii textuale. În 
orice caz, putem spune că esenţa comicului stă în disfuncție, în abaterea 
de la logica obişnuită, de la rigorile discursului critic. Unii comicologi 
vorbesc despre „raporturi necuviincioase” stabilite între anumite elemente 
semantice sau argumentative, despre abaterea de la principiile logice ale 
noncontradicției, ale asocierii cauzale. Alţii (Defays, 2000) observă că 
umorul reclamă invariabil o dublă traducere. Prima (obişnuită şi 
înşelătoare) trimite la a doua (simbolică şi explicativă). Grupul Miu 


(1970, p. 149) evită să ofere o explicație umorului, în schimb identifică 


(după modelul aristotelic) o schemă cardinală a procedeelor comice 


primare. 
ADAOS SUPRIMARE 
HIPERBOLĂ LITOTĂ 
Burlesc Umor 
(repetiție, redundanţă, (elipsă, condensare, substituire, 
exagerare) transpoziție metaforică) 
SUBSTITUIRE PERMUTARE 
IRONIE INVERSIUNE 
Ironie Absurd 


(eufemism, antifrază, A sui | 
(chiasmă, paradox, paralogism) 
pseudosimulare) 


Simplă şi cuprinzătoare, această schemă copiază de fapt morfosintaxa 
tuturor figurilor stilistice, create prin adaos (alăturare), suprimare, 
substituire sau permutare. Sigur că orice lectură reducționistă conţine 
numeroase elemente discutabile (de pildă, absurdul nu se creează doar 
prin inversiune, aşa cum paradoxul nu poate fi impus doar ca o variantă 
mai soft a absurdului, după cum sugerează tabloul de mai sus). Chiar şi 
aşa, schema de mai sus arată că cele mai productive forme de umor se 


realizează astfel: 


e Prin jocul figurat-concret al cuvântului. Extrem de productiv, acest 
procedeu de construcție narativ-umoristică mizează pe schimbarea din 
mers a sensurilor conţinute de cuvânt (în prima secvenţă folosim un 
sens, iar în a doua secvenţă alt sens: „Ai probleme cu vederea? Noi vă 


deschidem ochii. Optinova”. Alteori, prima secvenţă poate fi urmată 


de o neaşteptată schimbare discursivă (eventual, cădere în absurd): 
„Foarte piele. Foarte femeie. Foarte Bally”, „Sloganul nostru strigă. 
Campaniile noastre lovesc. Pe bună dreptate, vecinii noşti se plâng de 
zgomot”. Calamburul, mai puţin recomandat în publicitate, este un joc 
de cuvinte superior. Condiţia reuşitei este ca jocul să nu fie forţat şi 
mai ales să beneficieze de lectura conspirativă a cititorului. „Cănirea 
de Orbetti” nu va însemna nimic pentru un lector care nu ştie că există 
un scriitor, Elias Canetti, care a scris un roman celebru, Orbirea. 

Prin decalc. Înţelegem prin decalc preluarea unei structuri fixe 
(proverb, loc comun, slogan, imagine culturală consacrată, simbol 
național etc.) împreună cu modificarea vizibilă (prin adaos ori prin 
lipsă) a unui anumit element semantic sau gramatical. Să ne amintim 
seria de reclame pentru blugii Lee în care o sculptură, David al lui 
Michelangelo, era îmbrăcată cu celebrii pantaloni de cowboy. Să ne 
amintim pantoful atins de mâna lui Dumnezeu (trimitere la pictura 
aceluiaşi Michelangelo), fără a mai vorbi de seriile interminabile în 
care nişte personaje de desen animat erau folosite mai ales în 
reclamele produselor destinate copiilor. Condiţia acestor calchieri mai 
mult sau mai puţin calculate inteligent este ca textul sau imaginea în 
discuţie să facă posibilă (asemenea parodiei) recunoaşterea modelului 
de la care s-a plecat. În caz contrar, reclama noastră va rămâne pentru 
privitor tristă ca o cutie de conservă aşezată generos, dar ermetic 
închisă, în faţa unei pisici leşinate de foame. Decalcul e o formă 
aparte a parodiei: „Cereţi-ne şi luna de pe cer. Aveţi tot dreptul. 
Centrul Astronomic Sydney”, „Acum ori niciodată. Expo 92”, „În 
căutarea tenului pierdut. Nivea”. 

Prin dezvoltarea sau reducerea exagerată a primei secvenţe. Procedeu 


relativ banal în publicitate, se poate realiza prin epitet, metaforă, 


personificare: „După plecarea oaspeților, a fost descoperit un os 
gigantic dintr-un cotlet”. Dezvoltarea narativă până la absurd sau 
reducerea drastică a unui enunţ inițial intră în categoria 
advertisingului inteligent şi a mesajelor publicitare mult peste medie, 


care nu se potrivesc oricărui tip de produs: „Dacă aţi şti... Discovery”. 


Alte procedee curente de construire a umorului: 


Paradoxul. Procedeu stilistic argumentativ rafinat şi inteligent, 
paradoxul implică o anumită mobilitate a minţii, desemnând un mesaj 
adevărat şi mincinos în acelaşi timp: „Într-o eră a ziarelor de scandal, 
noi credem că adevărul e suficient de senzaţional”. 

Reducerea la absurd. Această „cădere în nimic” este mai puţin folosită 
în publicitate. Creativii fug de acest procedeu, crezând în mod eronat 
că absurdul înseamnă nonsens. Neoretoricii au demonstrat că sensul se 
instaurează chiar şi acolo unde abaterea de la logică este flagrantă 
(cuțitul fără lamă şi fără mâner al lui Lichtenberg). Contextul în care 
apare enunţul anulează orice vid semantic. Citit în cheie ludică, orice 
nonsens se încarcă cu o anumită semnificaţie, cum sunt poemele în 
limba spargă ale lui Christian Morgenstern: „ÎL înşfacă şi-l buşează de 
pământ. i-l trântă şi-l îndeşte pân” la brâu. ÎI procteşte şi-l stupează 
şi-i moastecă froalele”. În unele situaţii, excesul de simplificare 
specific discursului publicitar poate avea ca efect reducerea la absurd, 
dar acest lucru nu înseamnă în nici un caz dispariţia totală a sensului: 
„Nu citesc niciodată The Economist (participant la cursuri de 
management, 42 de ani)”, „Două triburi africane în război. Două 
milioane de refugiați. Două minute în cadrul ştirilor de noapte? 
Înțelegerea vine cu timpul”. De altfel, nu de puţine ori, absurdul se 


poate institui prin folosirea abilă a gândirii pleonastice („Sunt obosit şi 


am probleme cu memoria. Despre ce vorbeam?”), prin mimarea 
preciziei („Rapid de la A la B. Încet de la F la E”) şi mai ales prin 
dinamismul elipsei, al cupurilor de tot felul („Poţi s-o duci oriunde. 


1? 


Pentru a afla cum, unde... Uau, ce senzație!”, „Toyota. Maşina de 
teren a anului. Cu asta am spus totul”). Marele avantaj al absurdului 
rămâne puterea instantanee de a uimi. 

Prin pleonasm sau repetiție. Dacă repetiţia e mama publicității, tatăl ar 
trebui căutat undeva în zona elitistă a umorului de calitate: ironie, 
aluzie, spirit de glumă. Din păcate, pleonasmul e folosit fără prea 
multă imaginaţie, în repetiții grosiere („Numai Danone face Danone”) 
sau în reluări ceva mai inteligente („Banca Populară e un secret. Şi 


trebuie să rămână secret”, „Un bărbat în Renault Laguna e un bărbat 


la volan”). 


5.2. Crearea textului publicitar 


Oamenii au tendinţa de a parcurge reclamele în felul următor: mai întâi 
ilustrația, apoi titlul, primul rând al textului, apoi sigla. Dacă le-am stârnit 
interesul, oamenii se vor întoarce să citească şi restul textului. Prin 
urmare, prima frază şi, implicit, titlul reclamei devin cheia reuşitei. Aşa 
cum remarca Jacques Séguéla (1994), reclama face parte din produs, 
adăugându-i laturii fizice o latură psihoculturală: „Deja nu mai alegem un 
detergent pentru că face rufele mai albe decât alţi detergenți. Alegerea se 
face după sufletul detergentului. Produsele nu mai sunt cumpărate pentru 


valoarea lor de întrebuințare, ci pentru valoarea imaginară ce le este 


»10 


adăugată’ —. 


5.2.1. Importanţa unui text bun 


În stilul lor sintetic şi direct, Russel şi Lane (2002), preluând formula de 
la Trout şi Ries, atrag atenţia asupra faptului că bătălia publicitarului nu e 
purtată pentru a obţine un spaţiu adecvat şi suport mediatic, ci pentru a 
câştiga un loc în creierul consumatorului. Graba, indiferența, 
superficialitatea, tocirea simţurilor — toate acestea devin obstacole majore 
pentru un publicitar. Ceva s-a schimbat în psihicul receptorului. „S-a dus 
vremea mesajelor adresate părții stângi a creierului (cauză-efect).” S-a dus 
vremea simplei incitări. Acum e vremea activării părții drepte a creierului 
— cea a creaţiei, a opiniei şi a umorului. Mai mult chiar, acum e vremea 
activării cu orice chip a emoţionalului. „Celebri vor fi oamenii creativi, 
care pot pătrunde în inimi, pentru a face oamenii să plângă şi să râdă sau 
să şoptească: «Da, chiar aşa mă simt.” 

În ciuda oricărui scepticism, rolul publicităţii creşte pe zi ce trece. 
Condiţia eficienței e simplă, dar nu tocmai uşor de îndeplinit: titlul, 
imaginile şi sloganul trebuie să comunice imediat ideea. Publicitatea 
atrage şi influențează oamenii într-un singur fel: vorbind despre 


problemele, dorinţele şi simțămintele lor. Atracția psihologică este tot mai 


mare în publicitate”. 

Studii recente arată că în proporţie mare (peste 70%) publicitari 
apelează la diferite procedee de umor. E vorba mai ales despre ironie şi 
parodie. Pentru a atrage atenția, pentru a crea surpriză sau a amuza pur şi 
simplu, reclama poate trimite parodic-aluziv la un referent cunoscut de cât 
mai multă lume. Jefkins (2000, p. 131) preţuieşte şi el binefacerile 
umorului, dar nu se mulţumeşte cu atât şi merge mai departe, încercând să 


ofere copywriterului debutant o sinteză a principalelor abordări 


publicitare şi, implicit, o imagine mai cuprinzătoare a libertăţilor de care 


se bucură orice creativ în elaborarea textului (implicit, a atacului): 


—  declarativul („Cea mai rezistentă anvelopă din lume”). Mult mai 
interesant şi mai creativ este să spargi claritatea mohorâtă a unei 
afirmaţii declarative, aşa cum face Carlsberg: „Probabil cea mai bună 
bere din lume”. Această nuanţă dubitativă face toți banii. E uşor 
autoironică, orgolioasă cu măsură, precaută, onestă şi credibilă. Se 
autoafirmă apăsat şi se distinge elegant de concurenţă. E o mare lecţie 
de simplitate şi eficienţă. Un singur cuvânt: probabil; 

— interogativul: „Vrei o dobândă mai mare?”, „le-ai hotărât?”. 
Întrebările merg drept la inima noastră. Ne scot din amorţeală. Ne iau 
în seamă. Ne tutuiesc şi ne dau curaj. Ne tensionează şi ne flatează 
intelectual, obligându-ne cumva să fim culți, oameni cu pretenţii 
(„Zeu au ales Grecia pentru lumina sa? Ori lumina sa este divină 
pentru că zeii au trăit aici?”). Pentru o reclamă turistică, cu greu se 
putea găsi un text mai bun. Dacă dilema atrage, evocarea culturii 
greceşti convinge. O simplă dubitație corelativă (ori, ori) înlocuieşte 
un întreg, expozeu de prezentare istorică. Nu e puţin lucru; 

— imperativul: „Cumpără cărţi de la Brown’s”. Îndemnul e bun, dar nu 
suficient. Mai avem nevoie de motivaţie, de implicare minimă şi de un 
eclat al surprizei aşa cum îl întâlnim într-o celebră reclamă ce vizează 
intoleranţa etnică: „Când întâlneşti un emigrant, zâmbeşte-i, în loc să-i 
întorci spatele. Poate pentru tine nu reprezintă mare lucru. Pentru un 
emigrant înseamnă totul”; 

—  provocatorul. Nu putem vorbi despre un titlu propriu-zis provocator 
dacă ne gândim că în publicitate totul trebuie să fie incitant şi 
dinamic. Poţi fi provocator în multe feluri: forțând regulile 


gramaticale, încălcând logica formală sau cutumele moral-religioase, 


aşa cum a făcut o reclamă care expunea o suită de funduri de diferite 
forme sau alta care înfăţişa un preot catolic sărutând pasional o 
călugăriță apetisantă. Sigur că amândouă reclamele au stârnit pe bună 
dreptate revolta şi protestul colectivităţii, obligând firma implicată să 
plătească o amendă usturătoare. Orice propunere şocantă trebuie să-şi 
asume din capul locului nişte riscuri. În caz contrar (vezi campania 
Benetton care a folosit tema bolnavilor de SIDA), eşecul şi toate 
constrângerile financiare pot depăşi cu mult avantajele evidențierii 
inițiale. Dacă ar fi totuşi să dăm un exemplu de titlu provocator care 
ne-a plăcut, ar trebui să ne oprim la reclama pentru un laxativ ce 
înfăţişa o succesiune de toalete alăturate şi, alături, o întrebare pe cât 
de simplă, pe atât de lămuritoare: „Probleme cu scaunul?”. Uneori, 
provocarea se orientează spre titlurile şocante, pe care copywriterii se 
străduiesc din răsputeri să le caute, însă rareori izbutesc să le şi 
găsească. Atunci când reuşesc (chiar cu preţul unei oribile 
dezarticulări logice), efectul poate fi devastator: „Nu contează dacă 
eşti de credinţă creştină, musulmană sau iudaică. Nu contează dacă 
eşti agnostic şi nu ştii ce să crezi. Eu sunt adeptul scientologiei, care e 
tot o religie. Oare ce religie are dreptate? Ceea ce contează cu 
adevărat este că acum poţi avea telefoane mobile cu cameră foto la un 
preţ mai mic de 20 de dolari”; 

mărturia. Deseori folosit în publicitatea demonstrativă americană, 
titlul-mărturie are o valoare argumentativă sporită. El implică 
imaginea unui star, a unui personaj celebru care îndeamnă la 
cumpărare, girând prin simpla sa prezenţă reuşita opțiunii. Din păcate, 
nu oricine poate şi are dreptul să spună: „Și eu conduc un Citroen 
C5”. Excepţiile nu fac decât să confirme regula: o tânără ca oricare 


alta (Myriam) ce îşi respectă tot timpul promisiunile, o gospodină cu 


cea mai tipică figură de femeie casnică şi devotată familiei garantând 
prin experiența sa presupusă calitatea unui anumit tip de detergenți 
sau a unei anumite maşini de spălat. Important este să nu mizăm 
exclusiv pe notorietatea sau impactul emoţional al personajului, ci, aşa 
cum face în campaniile sale firma Nike, să adăugăm un plus de 
valoare, de umor, de poezie, de dramatism — de inteligenţă, dacă se 
poate. Este ceea ce Séguéla a reuşit într-o reclamă la aparatele de ras 
Bic, în care rebelul artist Serge Gainsbourg apare în stilul său 
inconfundabil — hirsut, neras şi cu un ciot de țigară exilat dispreţuitor 
în colţul gurii. Privirea lui maliţioasă se prelungeşte într-o scurtă şi 
cinică mărturie: „Sunt un produs de consum. Toată viaţa m-am 
vândut. Mi-am vândut sufletul diavolului. Mi-am vândut inspirația 
cântecelor mele. Mi-am vândut plămânii ţigărilor şi creierul sticlelor 
nenumărate de alcool... Mi-am vândut chiar şi barba”, spune 
Gainsbourg în timp ce începe să-şi săpunească obrajii, „dar nu am 
vândut-o oricui, ci lui Bic... Lăsaţi-vă pe mâna lui Bic. E cea mai 
bună afacere”; 

— asocierea de idei şi cuvinte: „Chiar şi lui Roger Bacon îi plăceau 
ouăle... Mai ales prăjite, cu bacon”. Exemplele pot fi nenumărate. 
Orice reclamă adevărată asociază idei, imagini şi cuvinte: un om care 
se contopeşte cu fotoliul (braţe, picioare, spate ş.a.m.d.), privind ca 
hipnotizat ecranul televizorului. Asociază chiar şi nimicul, tăcerea, 
absenţa fizică a termenului asociat; 

— ştirea: „A apărut noua maşină Logan”. Utilă pentru cei interesaţi, ştirea 
nici nu lămureşte prea mult şi nici nu incită. Nu poziţionează produsul 
ŞI nici nu ne creează o stare propice cumpărării. De altfel, ştirea e 
necesară mai ales în momentul lansării unui nou produs sau serviciu. 


Folosită cu inteligenţă, după un atent calcul de piaţă, ea poate bascula 


spectaculos vânzările. Cu o condiţie: să se adreseze unor cumpărători 
avizaţi şi să ofere destul timp de aşteptare. De pildă, Apple aproape că 
şi-a distrus concurenţa, anunțând cu şase luni înainte apariţia unui nou 
model revoluţionar. Efectul a fost instantaneu: Apple şi-a sporit 
prestigiul de marcă (o companie mereu în fruntea inovaţiilor 
tehnologice), iar vânzările la produsele similare ale celorlalte firme au 
scăzut dramatic, tinerii internauţi aşteptând cu sufletul la gură modelul 
promis. În alte situaţii, ştirea nici nu aparţine publicitarului, ci 
autorului său de drept: presa. E cazul marilor descoperiri tehnologice 
sau ale medicamentelor revoluţionare. De altfel, la asemenea produse 
nu copywriterul, ci PR-ul trebuie să intre în acţiune. Viagra nu are 
nevoie de nici o reclamă. Ziarele sunt cele interesate să difuzeze gratis 
ştirea; 

emoționalul. Asemenea jurnaliştilor, publicitari folosesc intens orice 
suport emoţional, până la saţietate şi indecent. Nu întâmplător, unele 
țări europene au adoptat legi care interzic folosirea nejustificată a 
imaginilor cu copii, cu scene oribile, sângeroase ş.a.m.d. Adaptându- 
se, publicitarii îşi schimbă repertoriul, dar fără a renunţa la vechile 
năravuri. Ei renunţă la chipuri angelice de copii, înlocuindu-le cu 
animăluţe şi căţei simpatici, cu păsărele şi peştişori, cu duioşii 
irezistibile şi cu efect imediat: o negresă cu pieptul dezgolit care 
alăptează un copil alb, o palmă albă protejând o mânuţă de negru, un 
papagal intens colorat pe gâtul savant liniat al unei zebre (reclame 
consacrate de Benetton). Ca şi în cazul provocării, emoţionalul (el 
însuşi provocator) nu se poate opri asupra sa, ci trebuie să adiţioneze o 
multitudine de irizări de umor, ironie, inteligenţă. O imagine a marelui 
cântăreţ nevăzător Ray Charles impresionează nu numai prin 


însemnele handicapului (ochelarii negri şi expresia surâzător-imobilă 


a feței), dar şi prin ceea ce spune: „Există lucruri şi mai rele în viaţa 

mea decât orbirea... De pildă, să cred că aş fi putut fi negru”; 
anecdota sau întâmplarea deosebită. Firma de pompe funebre 

Chippers a publicat un advertorial care, departe de a fi macabru sau 


grotesc, începe aşa: 


Atunci când rostiţi ultimele cuvinte, vă rugăm să vorbiţi clar şi răspicat. În 1955, în ultimele 
clipe de viaţă ale lui Albert Einstein, câţiva prieteni s-au strâns la căpătâiul lui. Cel mai 
strălucit om de ştiinţă al secolului şi-a rostit ultimele cuvinte, după care s-a stins liniştit. Ce 
prețioasă cugetare ne-a lăsat cu limbă de moarte marele om? O nouă teorie? Soluţia vreunei 
enigme complicate despre spaţiu şi timp? Nu vom şti niciodată, pentru că nici unul dintre 
prietenii săi nu înţelegea limba germană. [...] La rândul său, Oscar Wilde a plecat pe lumea 
cealaltă privind furios pereţii şi spunând: „Ori dispare tapetul acesta oribil, ori eu”... Noi, cei 
de la Chippers, suntem rareori părtaşi la ultimele cuvinte ale unei persoane. Datoria noastră 
este să-i respectăm ultimele dorinţe. Oricât de simplă sau de neobişnuită ar fi solicitarea, 


dorinţa clientului este poruncă pentru noi. 


formulările memorabile. Nimic nu ne flatează mai mult inteligenţa 
decât paradoxul. Ne stimulează, ne pune pe gânduri şi obligatoriu ne 
smulge un surâs. Orice paradox e o joacă de-a zisul nezis, cu o 
trimitere subtilă la marile adevăruri ale vieţii. „Când degetul arată 
luna, prostul priveşte degetul.” Sau: „Urăsc publicitatea, aşa cum 
urăsc alunele. Asta nu mă împiedică să le mănânc”. De regulă, rostirea 
memorabilă este însoțită de paradox. Aproape în orice situație, 
paradoxul este imbatabil. „Volkswagen Passat. În sfârşit o maşină 
populară pentru oameni bogaţi!” 

discursul identificării. Se apropie mult de ştire, oprindu-se doar la 
primul nivel de comunicare publicitară: semnalarea şi întărirea. 
Contează mai puţin procedeele prin care se obține această identificare: 
pleonasm („Paste şi iar paste... Da, dar să fie Panzani”), cupură 


(„Berea fără alcool... Conduce în siguranță”), tautologie („„Mytra e 


Mytra, orice ar fi”). Importantă este orientarea acestei 1dentificări: 
spre marcă, spre o anumită calitate a produsului, spre stimularea 
difuzorilor. Luată în sine şi neînnobilată de alte elemente, identificarea 
nu are multe zile de trăit. În atari condiţii, ea se consumă şi dispare 
odată cu afirmația; 

— stârnirea curiozităţii. Aceasta se poate face în nenumărate şi negândite 
feluri. Cel mai simplu şi grosolan procedeu este folosirea cuvântului- 
stimul, a adjectivului incendiar: incredibil”,  „excepţional”, 
„fantastic”, „super”, „unic”, „irezistibil”. În alte cazuri, e suficientă 
(chiar de preferat) o interjecție bine valorificată grafic, un oftat, o 
sugestie sonoră puternică (,„,Upssss!...”, „Vreţi vruuummmm- 
vruuummmm sau clonc-cloc?”). Alegerea ține de calitatea produsului 
şi mai ales de publicul căruia ne adresăm: bătrâni şi conservatori sau 
tineri, rebeli, haioşi. Atenţie, nu orice exclamaţie este suficientă în 
sine (contează şi imaginea, contextul grafic sau textual), aşa cum nu 
orice cuvânt asigură reacţia de cumpărare dorită. De pildă, cuvântul 
gratuit. Chiar dacă se presupune că efectul său asupra consumatorului 
este irezistibil şi devastator, se întâmplă uneori ca acesta să acţioneze 
invers, să ridice îndoieli şi rezerve păgubitoare. Un excentric milionar 
american şi-a propus să vândă în stradă dolari la preţ redus (50% 
gratis). În ciuda eforturilor publicitare, nimeni nu a fost dispus să-i 
accepte generoasa ofertă. În Japonia, cititorii au refuzat să răsfoiască 
primul ziar gratuit apărut la Tokio, considerând că un lucru fără preţ e 
un gunoi şi o pierdere de vreme. Pentru a limita efectul pervers al 
gratuităţii, trebuie să credibilizăm oferta: doar 20% gratis; iei trei 
produse şi plăteşti doar două. O ofertă supergeneroasă de genul celei 
folosite în telefonia mobilă (închei un abonament şi vorbeşti nelimitat) 


are darul de a te crispa. Nu crezi în onestitatea ofertei cuiva până ce 


nu te convingi că şi vânzătorul are ceva de câştigat. Puţină psihologie 
nu strică niciodată. Păcălit o dată, cumpărătorul nu mai vrea să 
reediteze experienţa. La următoarea ofertă, se gândeşte, ezită, ia în 
calcul şi alte detalii. Aflat la Paris, evitam să intru în magazinele pe 
vitrina cărora scria Liguidation totale, ştiind din experienţă că totul 
este un truc ieftin, promisiunea mincinoasă a unor reduceri consistente 
de preţ. Am intrat totuşi într-un asemenea magazin şi am cumpărat 
mai multe obiecte fără să ezit. Figurile posomorâte şi îngrijorate ale 
vânzătoarelor m-au convins că, de astă dată, anunţul era cât se poate 
de corect. Magazinul era cu adevărat în faliment şi îşi lichida stocul. 
folosirea actualităţii. Apropierea produsului de un eveniment imediat 
(Crăciun, Paşte, Ziua Îndrăgostiţilor) convinge şi  flatează 
cumpărătorul. Chiar şi atunci când achiziţionează produse alimentare 
curente (cafea, apă minerală, şerveţele de masă), consumatorul vrea ca 
şi prin intermediul ambalajului să-şi sporească sentimentul actualităţii. 
În plus, cuvintele ofertă, dar sau Crăciun întreţin iluzia lucrului 
deosebit, a promoţiei, a plusului de calitate; 
sloganul ca o concluzie. O reclamă incapabilă să se ordoneze într-un 
slogan suficient de puternic, simplu şi memorabil reprezintă o 
contradicție în termeni; 
jocul de cuvinte: „Înainte de a sta la masă, gustaţi diferenţa”, „Pus la 4 
ori 4 ace (Renault)”; 
pleonasmul inteligent: „1664. Patru cifre şi o singură bere”, „Credit 
Cooperatist. Numele spune tot”; 
aliterația: „Vopseşti uşor. Vopseşti cu Spor”; 
ingeniosul: „Z-z-z-z-Buzz-z-z-z-Bar”; 
parodicul: „Atenţie, acesta nu e un medicament. Folosirea lui nu 


produce nici un efect secundar” (pentru sutienul 8 Huit); 


— citatul. La fel ca în jurnalism, acesta este greoi şi riscant. „Regatul meu 
pentru un cal” trimite la o celebră replică din teatrul lui Shakespeare, 
dar ce facem dacă cititorul nostru este incult? Fără context (imagistic, 
cultural), citatul descurajează plăcerea lecturii. Nu numai că e greu de 
gestionat, dar uneori poate crea o nedorită impresie de snobism, de 
afectare; 

— folosirea nonsensului. Abaterile de la logica formală intrigă şi obligă 
privitorul să-şi pună mintea la contribuţie: „GPL. La acest preţ suntem 
toți eco”. Conlucrarea receptorului este decisivă. Acest efort trebuie 
într-un fel sau altul recompensat, cel puţin prin stârnirea unui zâmbet. 
„Dezbrăcaţi-vă. Daţi-vă jos hainele. Tot va mai rămâne ceva care să 
vă acopere”. Sofismul, absurdul, paradoxul sau simpla litotă 
reprezintă o joacă mai mult sau mai puţin rafinată cu inteligenţa 
interlocutorului:  „Contează prea puțin. Bussines Express”, 
„Concurenții voştri nu vă dezvăluie planurile lor de viitor”, „Ca 
planeta să evolueze, Volvo mai face un pas. Firesc”. Riscul acestui 
procedeu îl reprezintă gratuitatea sau încifrarea exagerată. În spatele 


oricărei abateri de la sensul curent trebuie să fie alt sens. 


5.2.2. Utilizarea elementelor incitative 


Nici absurdul şi nici alt procedeu discursiv publicitar nu e atractiv în sine. 
Efectul de comunicare este strâns legat de adaptarea textului la 
particularitățile receptorului. Dincolo de tradiții şi de anumite diferențe 
socioculturale, natura umană e constantă. Oamenii sunt născuți cu 
instincte (teamă, foame, sex, furie) şi sunt dependenți de simțuri. 
Instinctele şi simțurile pot fi fundamentele elementelor de atracție. Se ştie, 


de pildă, că mamele sunt adevărate „sugative de informaţii”, dorind să 


citească tot ce este legat de bebeluşi, de îngrijirea lor. Reclama va specula 
din plin interesul şi motivaţia tinerilor părinţi, aşa cum dovedeşte titlul 
unei reclame pentru pamperşi: „De ce sunt bebeluşii atât de greu de 
îmbrăcat? Băgaţi-vă degetele de la picioare în gură şi încercaţi să vă 
puneţi pantalonii”. Pline de umor, ilustraţia (un copil cu picioruşul dus la 
gură) şi textul te scot din starea de indiferenţă: „Degete gustoase. Iată 
motivul pentru care facem o îmbrăcăminte uşor de pus şi de scos. Totul e 
să-l îmbrăcați cât mai uşor pe puiuţul dumneavoastră” (Russel, Lane, 
2002 p. 584). 

Dintre toate elementele constitutive ale textului, cel mai important în 
publicitate se arată a fi atacul, cuvântul sau propoziția de început 
(„Nicăieri nu veţi găsi o ofertă mai bună ca oferta noastră”, „E timpul să 
vă hotărâți”, „Fisuri anale? Hemoroizi?... Nimic mai simplu”). 

În publicitate, orice tip de început e bun, cu condiţia să atragă în mod 


inteligent atenţia. Să amintim câteva tipuri de atac: 


— apelul. „Atenţie, purtătoare de blănuri!”, „Cetăţeni, nu vă speriaţi! 
Perioada de preţuri reduse continuă”; 

— elementele de jargon: „Trei lovituri în plus. Un punct marcat. Patru 
lovituri în minus şi un piton destul de nesuferit la ultima gaură... 
Singapore. Golf cât vrei”; 

— paradoxul cinic sau umorul negru: „Acest ogar este o victimă a 
recesiunii. Pe vremuri era un labrador”; 

—  întrebarea-şoc: „Cum este să fu violat la vârsta de trei an1?”; 

— informația pitorească sau exotică: „În unele triburi africane, fumul 
rezultat în urma arderii pielii de girafă este folosit pentru tratarea 
hemoragiilor nazale”; 


— pleonasmul: „Nu există două perechi la fel”; 


— elementele narative de mişcare: „Nicole se îndreaptă spre casă. Poate 
că mama face friptură de miel... Savoare australiană”; 

— jocurile de cuvinte: „Ştiu că Bourbonul devine mai bun odată cu 
vârsta... Cu cât îmbătrânesc mai tare, cu atât îmi place mai mult”; 

— informaţia istorică: „Pentru preşedintele Roosevelt, o zi de lucru 
implica trimiterea a 750 000 de oameni într-un câmp minat... Te-ai 
întrebat vreodată cum dormea el noaptea?”; 

— “exelamaţia: „Doamne, nu te-ai schimbat... Ai aceiaşi ochi!” sau 
„Doamne, cât m-am schimbat în ultimul an... Nici nu m-ai observat 


când am trecut pe lângă tine şi te-am salutat”. 


Nu e deloc uşor să atragi atenţia cuiva. Trecem peste unele apucături 
mizere şi grosolane: izbucniri isterice, rufe spălate în public, înscenare, 
articole scandaloase preluate din presa tabloidă etc. Trecem de asemenea 
peste cele şase procedee publicitare, aparent demne de respect, 
inventariate de Hughes (2008): neobişnuit, scandalos, hilar, remarcabil, 
secret, tabu (sex, minciuni, umor deocheat). Ceea ce ne interesează, 
dincolo de direcțiile strategice majore ale demersului publicitar (stârnirea 
rumorii şi captarea atenţiei), este ideea şi primatul creativităţii. În lumea 
dură şi nemiloasă a unei planete atinse de paloarea morbidă a crizei, nu 
poate reuşi decât cel mai inventiv dintre pământeni. Fără creativitate şi 
fără idei, omenirea ar fi condamnată să piară de repetiție şi plictis. Să 
piară zdrobită sub povara propriului discurs, reluat mereu, fără jenă. 
Teoreticienii vorbesc deja despre blestemul şi „povara logourilor” (vezi 
Klein, 2006), despre faptul că parodierea culturală a reclamelor tinde să 
devină un fenomen ce ameninţă supremaţia mărcilor demult consacrate. 


Yahoo are de ceva timp un site oficial de parodiere culturală pe internet. 


Logourile (ironizate sau nu) au ajuns în centrul atenţiei — în îmbrăcăminte, 
tatuaje, pearcing. 

E vorba despre imitație sau o revoltă împotriva marketingului agresiv 
şi omniprezent? Inteligente, unele agenţii publicitare au preluat ideea din 
mers şi au scos pe loc o reclamă pentru Nike cu sloganul: „Eu nu sunt un 


public-ţintă. Eu sunt doar un sportiv”. 


5.3. Pentru o nouă viziune creativă 


Ideile mari sunt atât de rare, încât, trezindu-te în faţa lor, nici nu ştii cum 
să reacţionezi. „Dacă eşti în apropierea unei idei mari, dă-te la o parte din 
drumul ei. Aşteaptă şi stai nemișcat.” De câte ori recitesc aceste vorbe, 
simt nevoia să zâmbesc. De unde ştii că ai dat peste o idee mare? Ce ai 
putea face ca să o alungi, să o strici? Adevărul este că, dacă te afli în 
apropierea unei idei mari, nu mai ai nevoie de nimic. Eşti genial şi, brusc, 
nu mai faci parte din rândul muritorilor. Genialul are o singură idee şi 
poate trăi o viaţă întreagă din ea. Creatorul de rând e obligat să 
născocească mereu câte ceva, idei multe şi mărunte. 

În domeniul creaţiei, nu avem nici un manual de utilizare. Fiecare îşi 
caută inspiraţia şi creează în felul lui. Există chiar o carte extrem de 
serioasă şi plină de haz despre obiceiurile, ticurile şi superstițiile marilor 
scriitori la masa de scris. O adunătură de ciudăţenii care mai de care. Din 
fericire, în publicitate, lucrurile se arată ceva mai simple. Cu sau fără 
tabieturi speciale, trebuie să onorezi rapid şi eficient o comandă. 

Ca să nu fii un simplu funcționar sau magazioner al reclamei, trebuie 
să te bucuri de ceea ce faci, să simţi vibrația inspirației şi mângâierea 


catifelată a gândului optimist (sunt pe aproape, nu se poate să nu reuşesc). 


Mai trebuie, zice Pricken (2008), să posezi o anumită ştiinţă de a ucide 
„ucigaşii de idei” şi mai ales să gândeşti într-o manieră creativă — de 
pildă, să cauţi părțile pozitive din ideile colegului de echipă sau să 
gândeşti tot timpul pozitiv (hai că se poate, nimic nu e imposibil), fără a 
abandona esenţa spiritului polemic şi critic. 

Orice creație presupune talent, dar şi o psihologie de învingător, o 
anumită credinţă şi îndărătnicie, o sfântă şi moderată perseverenţă în ceea 
ce faci. Totul — reuşita şi eşecul — se decide în minte, se petrece în cap. 
Totul ține de credinţă, de atitudine şi de dozarea efortului. Cei care au 
complexul succesului (le este frică să rişte) sau cei care, dimpotrivă, 
depind prea mult de succes, dorindu-l într-o măsură exagerat de mare, se 
pot pregăti pentru o lungă, grea şi inevitabilă trăire în suferinţă şi eşec. 

Adevăratul talent e fragil şi uşor de descurajat. Se întreține cu multă 
muncă, răbdare şi căutări, dar niciodată nu poţi fi sigur că într-o zi va 
dispărea tăcut şi inexplicabil, aşa cum a şi venit. Nu întâmplător, sfatul 
copywriterilor bătrâni este acelaşi: nu te încrede prea mult în talent. De-a 
lungul carierei mai intervine experienţa, ştiinţa de a-ţi doza efortul, de a 
trăi din mici teme şi clişee personale sau de a te inspira discret de la alţii. 
De mediocritate nu scapi niciodată, deci nu are nici un rost să lupţi cu ea. 
Important este doar ca aceasta să fie numai a ta (să nu semene niciodată 
cu mediocritatea altora) şi din când în când să o spargi cu o idee 
îndrăzneață şi strălucitoare, spre uimirea proprie şi invidia respectuoasă a 
lupilor tineri din agenţie. 

Nichita Stănescu vorbea despre poet ca despre un soldat, gândindu-se 
la singurătatea lui în faţa provocări şi a morţii, la faptul că, pe frontul de 
luptă, amândoi încetează să mai aibă viaţă personală. La fel ca în 
dragoste, în creație, nici o zi nu seamănă cu alta, drept pentru care 


sfaturile sunt date tocmai pentru a fi încălcate. Un sfat totuşi se poate 


respecta: ca să reuşeşti în acest domeniu trebuie să te înarmezi cu multă, 
foarte multă răbdare. „Cel mai bun mod de a obţine o idee bună este să ai 
o mulţime de idei”, spune Jim Aitchison (2006). „La început, ideile par la 
fel de greu de găsit ca imperfecţiunile pe un covor oriental. Apoi, fără 
prea multe invitaţii, încep să sosească în grupuri. Când se întâmplă asta, 
nu încerca să le analizezi. Vei opri fluxul, ritmul, magia. Mai bine scrie-le 
pe toate şi treci la următoarele”. La 500 de idei modeste poate răsări una 
mai bună. La 500 de idei mai bune ai ceva şanse ca, în sfârşit, să dai peste 
ideea salvatoare. 

Cum anume se procedează ţine de tabieturile fiecăruia. Cei mai mulți 
schițează pe un bileţel ideea (ideile vin şi zboară ca un stol de grauri; nu e 
bine să le laşi de capul lor). Alţii pun cele mai bune idei pe perete, 
procedând ca acei detectivi care, puşi în faţa unui ucigaş în serie, caută o 
logică internă a faptelor, un mod distinct de operare. Cel mai bine pentru 
un copywriter este altceva: să aibă mereu la dispoziție un dosar cu 
imagini, ipostaze şi idei care i-au plăcut. Ziariştu, plasticienii şi scriitorii 
au un asemenea carneţel. În el trebuie să intre de toate: citate celebre, 
schiţe, ziceri memorabile, paradoxuri, jocuri de cuvinte, mici întâmplări, 
bancuri savuroase ş.a.m.d. Acest carnet, conceput ca un receptacul al 
memoriei afective, îţi oferă idei, formule de început sau de încheiere. Îţi 
oferă ceea ce cauţi cu disperare de mai multe zile: un punct de plecare, un 
capăt de ghem. 

Se prea poate ca, din diferite pricini care ţin de oboseală sau regim 
alimentar, inspiraţia să ne ocolească. În acest punct, putem aplica sfatul 
dat de un mare publicitar, Martin Mull, care spunea: „Ca să-ţi regăseşti 
graţia şi prospeţimea, trebuie să priveşti o foaie de hârtie albă. O priveşti 
până îţi crapă capul”. Dacă sfatul nu dă totuşi roade, putem apela fără 


probleme la un truc folosit de romancierii presaţi de editor să predea cât 


mai repede manuscrisul noului roman. Acest truc constă în a ne impune să 
fim preocupaţi mereu de ideea noastră şi noaptea să ne culcăm cu gândul 
la ea, poruncind cumva subconştientului să găsească urgent o soluție. 
Întâmplare sau nu, a doua zi, mintea ni se luminează de strălucirea 
incitantă a unei idei, a unei soluţii. Şi încă ceva: când părăsim masa de 
lucru pentru a ne culca, să nu ducem până la capăt ce avem de spus. Să 
lăsăm un capăt de ghem, o frază, o continuare oarecare. Să nu bem, cum 
se zice, toată apa din fântână. Să mai lăsăm ceva şi pentru a doua zi, iar 
rezultatele nu vor întârzia să apară. Oricât am înnobila-o cu sentinţe şi 
cugetări avântat memorabile, creația depinde, până la urmă, de puterea 
noastră de a îndura aşteptarea. 

Creaţia e adesea un banal exerciţiu de pregătire şi provocare, fără nici 
o ţintă precisă. Abia după aceea începe munca adevărată a unui 


copywriter — o muncă minunat rezumată de Sullivan (2004) într-un 


exemplu-şcoală de căutare a unei reclame la Bourbon”. 


5.4. O lume fără publicitate? 


Am spus-o şi o mai spun fără să mă ruşinez de enormitatea acestei ziceri: 
urăsc publicitatea, dar îi iubesc pe publicitari, aşa cum sunt ei — rebeli fără 
cauză, artişti eşuaţi, anonimi şi veşnic nedreptăţiţi. În tinereţe primesc un 
salariu nemeritat de mic, iar la bătrâneţe, nemeritat de mare. Mă topesc de 
dragul unei reclame aiurea cum este cea de la Renault: „Megane — 0% 
grăsimi!”. Îmi place trăsnaia de la Volvo: „Când o parte din voi vrea să 
rămână şi cealaltă parte vrea să plece, cine ţine volanul?”. Aşa cum îmi 
place lucirea de bisturiu a unei cugetări de dealer hârsit prin definiție: 


„Passat. În sfârşit, o maşină populară accesibilă şi celor bogaţi!”. 


Poate că, într-o zi, cineva o să aibă inspiraţia să scrie o carte în care să 
adune cele mai minunate, uimitoare şi inteligente reclame sau advertoriale 
care au fost scrise de-a lungul timpului. Vom avea cu siguranţă cea mai 
captivantă carte care s-a scris vreodată. O carte fără subiect şi fără autor. 
O carte făcută din cioburi şi ţăndări nedatate şi nesemnate de nimeni. O 
carte pe care să o deguşti alene, câte o pagină, două pe zi, aşa cum se 
cuvine cu licorile bătrâne, puternice, tari şi parfumate. Brusc, vom vedea 
minunea: în faţa creaţiei şi a ideii provocatoare, scriitorul, jurnalistul şi 
publicitarul devin egali. O spun celebrii creatori de la Séguéla încoace. O 
spune un prozator mare cât veacul trecut, americanul Kurt Vonnegut, într- 
un prea puţin cunoscut text, cerut de revista International Paper (apud 
Sullivan, 2004, pp. 224-225): 


Jurnaliştii şi autorii de texte tehnice sunt instruiți să nu dezvăluie aproape nimic din ei înşişi în 
ceea ce scriu. Asta îi face să pară nişte ciudaţi în lumea copywriterilor, deoarece aproape toţi 
ceilalți nefericiţi mânjiţi de cerneală din acea lume dezvăluim foarte multe despre noi înşine în 
faţa cititorilor. Noi numim aceste dezvăluiri, accidentale sau intenţionate, figuri de stil. Aceste 
dezvăluiri ne spun nouă, ca cititori, ce fel de om este cel cu care ne petrecem timpul: un 
ignorant sau un tip informat, un idiot sau un deştept, un viclean sau un sincer, un tip fără umor 
sau unul amuzant. Calitatea scrisului contează. E un semn de respect faţă de cititori. Dacă îţi 
mâzgăleşti gândurile oricum, cititorii tăi vor considera că nu-ţi pasă de ei. Te vor eticheta ca 


fiind egomaniac sau un tâmpit — sau, mai rău, nu te vor mai citi deloc... 


Să ne gândim mai mult la cuvintele lui Vonnegut. Aşa anonimă şi 
plină de defecte cum este, publicitatea are o mare calitate: există şi e 
mereu inventivă. Putem spune orice despre ea: că e agasantă, stereotipă, 
mincinoasă, stupidă şi deseori lipsită de măsură. Putem protesta vehement 
atunci când filmul pe care îl urmărim la televizor cu sufletul la gură se 
întrerupe brusc, pentru a face loc unui detergent care, invariabil, scoate 99 
de pete, făcând să arate rufele mai albe decât albul cel mai pur. Să nu ne 


grăbim însă dând frâu liber măruntelor noastre exasperări diurne. 


Dimpotrivă, să ne imaginăm cum ar arăta viaţa noastră dacă peste noapte 
cineva ar interzice cu desăvârşire publicitatea. Ne-am trezi într-o lume 
apocaliptică, cu străzi cernite şi triste, cu oameni rătăcind derutaţi prin 
marile magazine — oameni apatici şi însinguraţi, deposedaţi de gânduri şi 
dorinţe tainice, de pofte şi visări inocente. 

Fără publicitate, lumea noastră s-ar prăbuşi iremediabil în haos şi 
indistinct. Fără ea, fabricile ar intra rând pe rând în faliment, ziarele şi-ar 
înceta apariţia, iar întreaga industrie de divertisment s-ar restrânge la 
câteva manifestări stângace, de amatori. Lanţul trofic al minunatei noastre 
societăți consumiste şi prospere s-ar rupe dramatic. Liantul financiar al 
celor mai diverse domenii economice îl reprezintă publicitatea: în sport, 
muzică, acţiuni edilitare, sănătate, politică sau mass-media. Miza e uriaşă: 


reţete de miliarde şi miliarde de dolari. 


Addenda 


Exerciţii de mobilitate creativă 


Stimularea simţurilor 


1. Adăugaţi fiecărui cuvânt, fără să vă gândiţi, sentimentul pe care vi-l 


sugerează: graur, viezure, urs, vulpe, leu, colibri, oaie, vițel, casă. 


2. Ce nume de floare vă inspiră cuvintele: carte, cuțit, uşă, cratiţă, şal, 


cană, prosop? 


3. Ce gust vă sugerează următoarele cuvinte: a/bastru, verde, mov, 


toamnă, bumbac, mătase, livadă, grădină, iarnă? 


4. Alăturaţi fiecărui cuvânt unul cu sens contrar: iarnă, livadă, toamnă, 


bumbac, cauciuc, rugină, lacrimă, oftat. 


5. Asociaţi fiecărui termen primul cuvânt care vă vine în minte: cartof, 
varză, copil, porumbel, cafea, cearşaf, sarmale, autobuz, şcoală, 


părinţi, bunici, lumină, tort. 


6. Improvizaţi o idee publicitară pornind de la unul dintre următoarele 
obiecte: un sul de hârtie igienică, un cearşaf mototolit, o rablă 


abandonată în parcare, un tablou de Rafael, circumvoluţiule unui 


creier, o formulă din fizică (E = mc?), un tub de medicamente, un măr 


muşcat, o pereche de ochelari, o pereche de tenişi uzaţi, un bob de 


porumb încolțit, o gaură de cheie, două şosete de culori diferite puse 


la uscat pe o sfoară. 


7. Reformulaţi în manieră diferită următoarele mesaje persuasive: 


Alegeţi o imagine (o insulă pustie) şi un slogan (de pildă, sloganul 
oferit de Ch. Larson: „Mai există locuri în lume în care lichiorul 
Grand Marnier nu se serveşte după cină”). Schimbaţi sloganul în 
funcţie de caracteristicile locului, de publicul-ţintă, de acele detalii 
inexistente în cadru, dar uşor de presupus. 


Schimbaţi mai multe imagini, având acelaşi slogan. 


Stimularea curiozităţii 


1. Alegeţi un fruct (un măr, de exemplu) şi, privindu-l îndelung, puneţi 


următoarele întrebări, iar în funcție de răspuns imaginaţi-vă o reclamă: 


Cărei legi a fizicii se supune mărul? 
Reprezintă el o istorie anume? Care? 

Dacă am introduce mărul într-un proces de producţie, cum ar arăta 
produsul final? 
Ce ar gândi utilizatorii despre produs? 
Care ar fi contextul (decorul) cel mai potrivit pentru produs? 
Care ar fi decorul cel mai nepotrivit? 

Plasaţi fructul (sau pomul) în medii diferite (sub apă, în deşert, pe 
vârful Alpilor, în cosmos etc.). Această schimbare vă sugerează o 
reclamă? Pentru ce produs? 

Putem folosi fructul în alt scop decât cel alimentar? Gândiţi-vă la 


sport, cosmetică, informatică, turism, asigurări de sănătate etc. 


Stimularea puterii de observare 


1. Alegeţi un produs sau un serviciu şi analizați-l din cât mai multe 
unghiuri posibile, stabilind o listă de puncte nevralgice: 
e Care este slăbiciunea cea mai evidentă a produsului? 
e Care este inconvenientul cel mai evident al produsului? 
e În ce context social nu poate fi folosit? 
e Carear fi slăbiciunea ascunsă a produsului? 


e Care trăsătură a produsului pare a fi ridicolă sau ruşinoasă? 


Stimularea umorului 


1. Alegeţi un obiect şi încercați să-l puneţi într-o situație ridicolă, 
penibilă. 
2. Alegeţi un proverb şi încercaţi să-l transpuneţi imagistic cu sensul 


concret. 


3. Alegeţi un obiect şi încercaţi să-l transformați într-un obiect imposibil 


(fie prin adaos, fie prin eliminare). 


4. Alegeţi două fotografii diferite şi încercaţi să le combinaţi în aşa fel 


încât cea de-a treia să aibă un minimum de sens. 


5. Încercaţi trei fotomanipulări. 


Parodiaţi 


1. Pornind de la o imagine consacrată, adăugaţi alte elemente, în aşa fel 
încât să avem o nouă imagine, dar originalul să poată fi recunoscut. 
De exemplu, utilizaţi sculptura Venus din Millo, imaginea tricolorului 
găurit din timpul Revoluţiei române din decembrie 1989 sau imaginea 


lui Saddam Hussein. 


2. Identificaţi clişee jurnalistice, argotice, stereotipii comportamentale. 


Parodiaţi-le într-un discurs publicitar. 
3. Autoironizaţi produsul. Găsiţi slăbiciunea şi amendaţi-o cu blândeţe. 


4. Folosiţi obiecte sau ființe în contexte total nepotrivite (contrare 
cutumelor). De exemplu, un melc traversând o autostradă, o știucă 
într-un acvariu, un vultur într-o colivie. La ce produse sau servicii s-ar 


preta mai mult alăturările dumneavoastră fanteziste? 


5. Adăugați unor obiecte detalii nepotrivite (care anulează calitățile 
principale ale obiectului): un avion cu paraşută, un submarin cu vâsle, 
un pahar de şampanie pe jumătate umplut cu licoarea perlată şi alături 
o mămăligă aburindă, un şofer de maşină decapotabilă cu un bici în 
mână etc. Găsiţi o utilizare publicitară acestor apropieri contrastant- 


umoristice. 


6. Schimbaţi în mod surprinzător utilitatea unor gesturi. De exemplu, un 
tânăr care livrează pizza la domiciliu vrea de fapt să-şi ceară în 


căsătorie iubita. 


7. Folosiţi sensul propriu al expresiilor: 
— „şi-a băgat nasul unde nu trebuie”; 


— „e cu un ochi la slănină şi cu altul la făină”; 


— „se duce venind”; 

— „şi-a luat picioarele la spinare”; 
— „arde de nerăbdare”; 

— „e€ topit după ca”; 

— „are arici la buzunare”; 


— „e foc de frumoasă”. 


Exerciţii stilistice 


Simplitatea 


1. Alegeţi o reclamă oarecare şi încercaţi să eliminaţi orice element care 


vi se pare în plus, în aşa fel încât mesajul să nu aibă de suferit. 


2. Căutaţi cuvântul-cheie pentru reclama aleasă şi ilustraţi-l cu o singură 


imagine. 


3. Cum ați putea sintetiza avantajul produsului într-o singură imagine, 


fără a folosi nici un cuvânt? 


4. Incercaţi să apropiaţi produsul de un semn oarecare (rutier, matematic, 


muzical etc.), astfel încât textul reclamei să nu mai fie necesar. 
5. Alegeţi un slogan şi, în loc de ilustrație, folosiți un semn ortografic. 
6. Imaginaţi-vă o reclamă fără nici un cuvânt. 


7. Imaginaţi-vă o reclamă fără nici o imagine. 


Repetiţia 


l. 


N 


Cum scoatem în evidență avantajul unui produs prin repetiție? Găsiți 


un exemplu concret. 


. Alegeţi obiectul şi multiplicați-l pe toată pagina. Spargeți enumerarea 


(de preferat la sfârşit) cu un alt element care să dea o anumită 


semnificație mesajului publicitar. 


Procedați la fel cu semne sau simboluri. Multiplicaţi, de exemplu, 
semnele de întrebare. Cu ce anume spargeți monotonia? Ce 


semnificație urmăriţi prin această întrerupere? 


Centraţi pe mijlocul paginii cuvântul etc., pe care îl repetaţi de mai 
multe ori. La ce produs sau serviciu s-ar potrivi mai bine? Găsiţi un 


text care să susțină (să justifice) repetiţia. 


Folosiţi repetiţia pentru reclama la un somnifer, la o ofertă turistică, la 


o problemă de ecologie. 


Exagerarea 


. Exageraţi avantajul unui produs. Detaliaţi exemplul. 


Măriţi un detaliu (nervura unei frunze, porii pielii, textura unui 


material etc.). Găsiţi o utilizare publicitară acestei imagini. 


Alegeţi o reclamă. Cum exageraţi pentru a întări mesajul? Adăugând 
unul sau mai multe elemente? Reducând? Micşorând? Deformând? 


Îngroşând? 


Cum subliniaţi (exageraţi) verbal mesajul? Repetând acelaşi cuvânt? 


Adăugând adjective? Operând cu elemente grafice (alt caracter de 


literă, alte semne ortografice etc.)? Daţi trei exemple diferite. 


Comparaţiile şi contrastele 


l. 


J 


Cu ce comparați un produs pentru a-i pune în valoare cât mai bine 


avantajul oferit? 
Cu ce comparați un produs pentru a obține un efect umoristic? 


Pentru a obține un contrast cât mai puternic, ce puneţi alături de un 
cartof, un măr muşcat, o pereche de bocanci de munte, o bucată de 


zahăr cubic, o lămâie, o maşină decapotabilă, un sutien? 


Ce dicton sau proverb s-ar potrivi mai bine produsului şi ar deveni un 


argument-cheie al vânzării? 


Incercaţi combinaţii fotografice imposibile: hârtie cu fier, lemn cu 


piatră etc. 


Incercaţi combinaţii bionice: instalații industriale, componente 


mecanice cu elemente umane sau vegetale. 


Folosiţi tehnica secvenţelor puse faţă în faţă, a panoului format din alte 
două panouri alăturate şi eventual opozante. Iniţiaţi mai multe variante 
de opoziţie: înainte vs după, contrast amuzant, absurd etc. Alte 
opoziții: calitate vs preţ, atrăgător vs urât, unic vs fabricat în serie, 
exuberant vs discret, paradis vs infern, trecut vs viitor, vizibil vs 


invizibil, scump vs ieftin, da vs nu etc. 


Asocierile neaşteptate 


1. Să luăm o imagine-simbol (de exemplu, o coadă de scorpion). Alături 
de ce altă imagine aţi folosi acest simbol? În ce tip de reclamă ar 


merge mai bine? 


2. Ce alte imagini-simbol aţi alege pentru o reclamă care vizează lupta 


împotriva obezității? Dar împotriva violenţei domestice? 


3.  Desenaţi cu altceva, cu elemente concrete: cu fructe, cu piese 


industriale, cu lenjerie intimă, cu ciorapi etc. 


4. Cum veţi reuşi o asociere şocantă? Apropiind în mod scandalos 
produsul de lumea monahală? De lumea politică? Asociind două 
imagini contrarii? Asociind produsul cu o imagine istorică celebră 
(întâlnirea de la Yalta a şefilor de stat, Mussolini la microfon în faţa 
fasciştilor italieni, Ceauşescu în timpul procesului de la Târgovişte 
etc.)? 


5. Cu ce produs (serviciu) aţi asocia imaginea prezenţei primului om pe 


Lună? 
6. Ce asocieri credeţi că ar fi dezagreabile pentru privitor? 


7. Creați un paradox plecând de la imaginea unei maşini care se 


întâlneşte cu un convoi mortuar. 


8. Puneţi două obiecte unul lângă altul şi combinaţi-le caracteristicile, 
avantajele şi funcţiile fără a vă gândi la credibilitate. Asociaţi cât mai 
neaşteptat, mai trăsnit, o cămaşă cu un laptop, un cactus cu un telefon 


mobil etc. 


Schimbarea perspectivei 


1. Concepeţi mai multe reclame ale unui produs (Dacia Duster, să zicem) 
din perspective diferite: a consumatorului, a vecinului, a mecanicului 


auto, a unei femei, a unui copil. 


2. Plasaţi maşina Duster în viitor, descoperită fiind într-un sit arheologic 
pe teritoriul ţării noastre. Concepeţi un text care să fructifice 


imaginea. 


3. Priviţi maşina Duster din perspectiva unui extraterestru. Concepeţi un 


text, un dialog între doi marțieni. 


4. Schimbaţi polaritatea semnificației. Transformaţi avantajul produsului 


într-un dezavantaj şi invers. 


5. Puneţi în relaţie două personaje (părinte/copil, zebră/leu) şi inversaţi 
rolurile. 


6. Ilustraţi o succesiune de fapte şi schimbaţi cauza cu efectul. 


7. Alegeţi o imagine şi răsturnaţi-o cu susul în jos. Concepeţi un text care 


să justifice imaginea. 


Stimularea jocului 


1. Transformaţi suportul publicitar în joc. Daţi câteva exemple. 
2. Găsiţi-i suportului publicitar altă utilitate. Daţi un exemplu. 


3. Găsiţi o posibilitate de interacţiune prin intermediul suportului. 


4. Iniţiaţi un joc de roluri. Priviţi lumea ca pe un nor, o clanţă, o bancă în 


parc, o cutie de scrisori etc. 


5. Alegeţi imaginea unui produs şi inițiați un joc al presupunerilor: 
e Ce-ar fi dacă obiectul ar sfida legile gravitației? 
e Ce-ar fi dacă obiectul ar intra în discuţie cu animalele? 
e Ce-ar fi dacă obiectul s-ar îndrăgosti de alt obiect? 


e Ce-ar fi dacă obiectul ar avea urmaşi cu o soţie infidelă? 


Povestiri şi întâmplări 


1. Alegeţi un produs oarecare (un pat, o sobă, un rucsac, un stilou) şi 
imaginaţi-vă o poveste care să-l implice dramatic, amuzant, 
sentimental şi erotic. 


2. Alegeţi un produs (un automobil, să zicem) şi alăturaţi-l unei ştiri 


dramatice cu final fericit („Din fericire, nimeni nu a fost rănit”). 


3. Alegeţi o fotografie veche, din timpul Primului Război Mondial. 
Imaginaţi-vă o poveste legată de această fotografie sau de persoana 
care o priveşte. 


4. Alegeţi o întâmplare zilnică (o ştire, eventual). Transformaţi-o în 


dramă, comedie, farsă, acţiune, poveste siropoasă etc. 


5. Imaginaţi-vă un dialog între: 
— o linguriţă şi un polonic; 
— un pneu şi un far de maşină; 
— o pâine şi un cuțit; 


— o sticlă de şampon şi un foarfece; 


— o mână delicată de domnişoară şi un inel cu diamant; 


— un ciorap de damă şi o pereche de bocanci de munte. 


6. Imaginaţi-vă o poveste scurtă care să susțină o morală (munca duce la 
succes, respectul celor din jur începe cu respectul de sine, adevărul 
iese mereu la suprafaţă etc.). Încercaţi să transpuneţi povestea într-o 
singură imagine, pe care apoi să o folosiţi într-o reclamă la produsul 


sau serviciul pe care l-aţi ales. 


Schimbarea utilității 


1. Alegeţi câteva obiecte casnice şi găsiţi-le o altă întrebuințare. De pildă, 
un umeraş va sprijini torsul unui bărbat musculos (fără cap, se 
înţelege) sau o pereche de tenişi sunt aşezaţi ca bateriile într-un aparat 
electric. 


2. Imaginaţi-vă un loc consacrat (bibliotecă, sală de aşteptare, sală de 


operaţii, sală de concert etc.) şi folosiţi-l în alt scop. 


3. Imaginaţi-vă un mic muzeu de obiecte imposibile (de pildă, ciocanul 


cu două cozi). 


4. Imaginaţi-vă câteva maşini care trec strada pe zebră. Găsiţi un text 


amuzant, care să sublinieze oferta de vânzare. 


Folosirea sensului propriu 


1. Alegeţi câteva sloganuri consacrate şi încercaţi să le transpuneţi literal 


în imagini. De exemplu, „Numărul unu în combaterea mătreţei” sau 


„Prietenii ştiu de ce”. 


2. Ce expresii argotice pot fi traduse literal? Exemplificaţi. 


3. 


Ce expresii ale limbii curente pot fi transpuse literal în imagini. De 


exemplu, „fac un duş” sau „mi-a sărit inima din loc”. 


Jocul de litere sau de cuvinte 


l. 


N” 


> 


Cum grafiați cuvântul Stai! în aşa fel încât să atragă cât mai mult 
atenția? 
Alegeţi câteva reclame şi întăriți-le mesajul doar prin modificări 


tipografice, de literă. 


Integraţi anumite cuvinte într-o imagine în aşa fel încât să atragă 


atenţia sau să orienteze privirea spre ceva anume. 


Alegeţi o imagine (strada animată a unui oraş, să zicem) şi adăugaţi o 
săgeată şi nişte cuvinte, aşa cum fac unii oameni care trimit prietenilor 
vederi mâzgălite, cu precizarea: „Aici ne-am plimbat”, „In acest hotel 


am locuit” etc. 


Căutaţi jocuri de cuvinte legate de Bucureşti, după modelul 
„Bookfest”. 


. Inventaţi un slogan în limba „spargă” a lui Christian Morgenstern. 


7. Alegeţi un nume de produs şi încercaţi să construiți mai multe rime. 


8. Găsiţi un echivalent fonetic (onomatopeic) pentru calitățile unui 


produs (de exemplu, pentru maşină, „vrrrrum-vrrrrum””). 


9. Inlocuiţi într-un slogan cunoscut un anumit cuvânt cu un joc de litere 


sau cu o interjecţie. 


10. Modificaţi începutul unui text publicitar, pentru a fi exagerat, liric, 


interogativ, şocant, confesiv, naiv (infantil), dur, metaforic etc. 


11. Inversaţi expresii fixe compuse sau onomatopeice (exemplu: „că mâr, 


că câr”). Căutaţi o utilizare publicitară a acestor inversiuni. 


12. Găsiți un supranume produsului (avansați mai multe variante: de 


întărire, de contrast, de alint etc.). 


13.  Inventaţi un cuvânt care să rezume sugestiv argumentul-cheie al 


pd) 


vânzării. De pildă, „siguranță”. Construiţi apoi un context care să 


contrazică amuzant acest lucru. 


Absurd, bizar, ciudat 


1. Alegeţi o reclamă celebră şi, prin adaos (omisiune), transformați 


mesajul în unul absurd. 


2. Alegeţi un obiect şi plasaţi-l în cel mai absurd context, apoi în cel mai 


amuzant context. 


3. Plasaţi un obiect într-o situaţie fantastică. 


Introduceţi într-un instantaneu foto citadin un element care să creeze 


stranietate. 


Incercaţi să scrieți sau să desenaţi cu oameni, animale sau elemente 


vegetale. 


Folosiţi detaliile, lucrurile pe care alţii le-ar arunca: dopuri, cioburi, 
aşchii, scobitori, nasturi, bolduri, ciorne, cocoloaşe de hârtie etc. 


Construiţi cu ele alte obiecte sau simboluri. 


7. Inventaţi situații imposibile. 


8. Inventaţi simboluri şi semne de circulaţie care nu există. 


9. 


10. 


Introduceţi elemente horror, dar cu grijă (un dram de umor sau 


autoironie este absolut necesar). 


Gândiţi-vă intens şi îndelung la un scaun. Puneţi-l într-o situaţie 
comică. Personificaţi-l. Jucaţi-vă cu imaginaţia (de exemplu, acest 
scaun năzdrăvan apare într-un oraş prăfuit de provincie, în care nu se 
întâmplă nimic). Puneţi scaunul în cele mai bizare şi imposibile 


situaţii. 


Contactul cu animația străzii 


1. Creați „felii de viaţă”, situaţii cotidiene, instantanee citadine. 


2. 


Alegeţi fotografii citadine, un grup sau un portret şi imaginaţi-vă o 


poveste, fie ea dramatică, sentimentală, stranie sau veselă. 


Creați un slogan în limbajul străzii (argotic, familiar sau licean) pentru 


un nou tip de laptop. 


4. Priviţi un produs din perspectiva consumatorului şi expuneţi părerea 
sau mirarea cu vorbele lui. Jucaţi apoi rolul unui avocat, pensionar, 
căpşunar, copil, şomer, cioban. 

5. Treceţi acelaşi produs prin mai multe şi mai diferite situaţii sociale sau 


de viaţă. Alegeţi cea mai interesantă şi mai îndrăzneață variantă. 


6. Testaţi imaginar spaţiul stradal. Ce locuri ar trebui să ocupăm vizual cu 
reclame? Cum putem anima mai bine reclama stradală declanşând 


surprize, umor, autoironie? 


7. Consideraţi strada o scenă de teatru. Imaginaţi-vă o poveste: de 


dragoste sau de gelozie. 


8. Cum putem obţine o mai mare interacțiune cu trecătorii? Putem 
prezenta reclama sub forma unui joc (de exemplu, un spaţiu anume 


oferit pentru păreri şi mesaje). Care ar fi acest joc? 


Gândirea inversă 


1. Eliminaţi produsul. Concepeţi o reclamă la Dacia Duster fără imaginea 
maşinii. 
2. Concepeţi o reclamă despre violența domestică din care să lipsească 


figura femeii sau a copilului. Faceți acelaşi lucru într-o reclamă 


împotriva consumului de alcool la volan. 


3. Concepeţi o reclamă la apa minerală într-un decor ostil (un deşert, de 


exemplu). 


4. În loc să porniţi în elaborarea reclamei de la produs şi de la analiza 
trăsăturilor lui, încercaţi să începeţi invers: de la afişul alb. Ocupaţi 
spaţiul prin intermediul exclusiv al cuvintelor (cât mai puţine), apoi al 


semnelor şi simbolurilor, iar în final apelați la imagini. 


5. Abordaţi pozitiv un defect sau o slăbiciune vădită a unui produs. Și 


invers: abordaţi negativ (autoironic) o calitate a produsului. 


6. Schimbaţi cauza cu efectul. 


Câteva întrebări privind cadrul (suportul) publicitar 


1. Cum implicaţi mai bine suportul publicitar în mesaj? 

2. Cum creaţi un contrast mai amuzant între suport şi mesaj? 
3. Cum integrați mai bine reclama în spaţiul stradal? 

4. Cum vă deosebiți de alţii care vor să facă acelaşi lucru? 

5. Ce format neconvențional puteţi folosi în reclamă? 


6. Ce loc de expunere vă va aduce un maximum de atenție din partea 


privitorilor? 


Note 


Introducere 


L. 


Această carte se ocupă exclusiv de creativitatea textuală, lăsând cu modestie în seama 


specialiştilor celelalte forme de creativitate publicitară. Majoritatea reclamelor cu care am ilustrat 


unele capitole ale cărții au fost preluate din: Aitchison, Newman, Sullivan şi mai ales Yves Séchaud, 


cu al său util dicționar de sloganuri. 


Capitolul 1. Ideea — singurul minereu necotat la Bursă 


1. Cartea lui Séguéla (1994) conține ca negativul unui film sugestia unei alte istorii: cea a eşecurilor 


publicitare. Avem multe de învăţat din marile rateuri ale genului. Uneori, eşecul e cel mai bun 


profesor. 


Benetton sau şocarea privitorului. A fi îndrăzneţ nu echivalează cu gestualitatea sinucigaşului 
fără minte. De pildă, Benetton a renunţat la prodigioasa idee a „fraternităţii” exprimată prin 
alăturarea culorilor contrastante şi a trecut la imagini oribile: foametea din Sahel, muribunzii 
devastaţi de SIDA. Dorind să fie o conştiinţă a epocii, Benetton nu a obţinut decât o reacţie de 
apărare şi respingere din partea privitorului de rând. Regula mesajului optimist poate fi 
încălcată doar cu puţin umor, aşa cum a fost în cazul firmei japoneze de pompe funebre. 
Alka-Seltzer sau riscurile celebrităţii. Poţi miza pe carisma unui actor, dar nu o poţi face la 
întâmplare. Alka l-a convins pe John Wayne să apară într-un spot în care actorul părea chinuit 
de mari dureri gastrice, pentru ca într-un final să-şi recâştige zâmbetul misterios după o 
pastilă Alka. Eşecul a fost răsunător. Motivul e simplu: John Wayne reprezenta prototipul 
pistolarului puternic şi justiţiar. Un asemenea om nu putea fi chinuit de colici abdominali şi 
alte neputinţe fizice. Actorii sau cântăreții celebri sunt vectori importanţi de imagine, dar 
apropierea prea mare între produs şi celebritatea prezentatorului implică riscuri mari. Este 
ceea ce s-a întâmplat cu firma Pepsi, care a mizat prea mult pe imaginea lui Michael Jackson. 
În clipa în care celebrul cântăreţ a fost implicat într-un scandal de pedofilie, vânzările băuturii 
Pepsi au scăzut dramatic. 


e Pepsi-Cola sau trecerea de la un mesaj la altul. Dacă ai găsit o idee publicitară bună, nu are 
nici un rost să o schimbi. Cola a greşit catastrofal inventând New Coke. Oamenii s-au simţit 
trădaţi, de parcă li s-ar fi luat dreptul de a-şi aminti de locurile natale, de copilărie. Chestiunea 
nu era de gust, ci de imagine şi de fidelitate faţă de această imagine. Asta nu a înţeles nici 
Coca-Cola şi nici veşnica sa concurentă, Pepsi, care a schimbat un concept inspirat (Generaţia 
Pepsi) cu o banalitate: „Gustaţi ce are ritm şi altă răcoare”. Ieşirea din criză s-a realizat tot 
prin intermediul publicităţii, abia atunci când Pepsi a lansat o campanie negativă îndreptată 
asupra principalului concurent: „Tot mai mulţi băutori de Coca-Cola preferă Pepsi”, „Aveţi 
multe de trăit, iar Pepsi are multe să vă ofere”. La rândul ei, Coca-Cola a reacţionat admirabil, 
speculând un incident care a avut loc în timpul filmărilor cu Michael Jackson: „Michael 
Jackson a acceptat să filmeze pentru Pepsi, dar părul i-a luat foc. Bravo! Aţi convins un mare 
cântăreţ să filmeze pentru voi. Aţi avut ideea înaintea noastră. Hip-hip, Pepsi... P.S. Ce păcat 
că Pepsi poartă ghinion tuturor”. În publicitate, inventivitatea fără o miză serioasă poate fi un 
defect mortal. Ca orice lucru viu şi durabil, creativitatea trebuie să-şi impună propriile limite. 
Altfel, riscă să intre în implozie, să se autodistrugă. Bill Bernbach avea o vorbă: „Pentru a 
impune cât mai bine o marcă, e de preferat o campanie mediocră care să dureze 10 ani decât 
una iniţial genială care mai târziu se risipeşte şi se anihilează de la o reclamă la alta”. Talentul 
copywriterului este să găsească o idee de campanie şi apoi să o perpetueze, inventând mereu. 
Cine face altfel greşeşte fundamental. Greşeşte ca firma Coca-Cola, care nu a înţeles că 
băutura nu le mai aparținea de mult, ea identificându-se deja cu orgoliul şi stilul de viață 
american. 

e Volvo sau când publicitatea minte prin omisiune. O reclamă îndrăzneață la vremea ei înfățișa 
ultimul tip de Volvo purtând pe capotă o camionetă de două ori mai mare decât renumitul 
autoturism. Faptul că firma a fost acuzată de publicitate mincinoasă şi condamnată la o 
amendă de 300 000 de dolari nu trebuie să ne mire. Volvo uitase să precizeze că maşina din 
reclamă fusese ranforsată special şi că modelele obişnuite nu ar fi fost în stare de o 


performanţă asemănătoare. 


2. O abordare taxinomică mult simplificată ne oferă Jefkins (2000, pp. 22-31). El identifică şapte 
categorii majore de reclamă: adresată cumpărătorilor, de afaceri, comercială, financiară, pentru 
distribuitori, cu răspuns direct, de recrutare a personalului. Mult mai interesantă este viziunea 
lui Peninou (1972, pp. 149-151), care identifică de la început două registre ale discursului 
publicitar: 1) de prezentare şi 2) de calificare. Acest ultim registru (prin care se asigură o funcţie 
predicativă de atribuire) se împarte la rândul său în: publicitatea esențialistă sau a numirii 
(calificarea se asigură în cadrul publicităţii nominative a substanţei), publicitatea metaforică sau 
a asocierii (calificarea obiectului se realizează prin transfer semantic, adică pe calea asocierii, 
accentul mutându-se de la substantive la calificant);, publicitatea sinecdotică sau a selecţiei 
(calificarea obiectului se obţine prin selecție); publicitatea metonimică sau anecdotică (calificarea 


obiectului se face prin fabulare). Sigur că un semiotician de talia lui Peninou nu poate ignora 
potenţialitatea teoretică oferită de perspectiva apropierii obiectului de calificarea (fructificarea) 
lui şi găseşte chiar elemente morfologice specifice fiecărui registru publicitar: atributul (pentru 
publicitatea metaforică), substantivul (pentru publicitatea esenţializării sau a numirii), verbul 
(pentru publicitatea predicativă, a anecdotei). În plus, Péninou identifică figura argumentativă 
tutelară în publicitate, şi anume prosopopeea (discursul adresat unei persoane inexistente, ceea 
ce, în termeni discursivi, înseamnă trecerea de la eu la el: „În enunţul publicitar, acţiunea e 
mereu începută. Obiectul e introdus printr-o sintagmă deja constituită: sticla e pe jumătate plină, 
halba are un guler consistent de spumă, pe ţeava de eşapament iese un fuior de fum, în timp ce 
brânza e pusă inexorabil pe farfurie sau pe un fund de lemn. Toate acestea constituie, cu sau fără 
voie, o imensă prosopopee”. 

Ar mai trebui luate în atenţie şi alte abordări taxinomice (de pildă, cea clasică: publicitatea de 
marcă şi publicitatea de notorietate, care mizează pe conotaţiile mesajului). Important e să 
înţelegem că ceea ce diferențiază aceste tipuri de publicitate nu e substanţa ideologică, ci 


atitudinea pragmatică. O asemenea atitudine nu exclude gândirea creativă, dimpotrivă. 


3. Un caz aparte: publicitatea-gherilă. Ca să reziste concurenţei feroce, micile agenţii sunt nevoite să 
adopte o strategie de „gherilă”, axată pe o maximă mobilitate şi pe specularea oricărei erori a 
concurenţei. Condiţia reuşitei este ca scopurile propuse de gherilarzi să nu depăşească 
dimensiunea şi puterea economică a agenţiei. Mai concret, gherila e potrivită piețelor mici, 
segmentate. Identifici grupuri (subgrupuri) neglijate de marile agenţii şi acţionezi în consecinţă, 
cu lovituri scurte, intense şi precise. Aşa cum spune Levinson (1993), în publicitatea gherilă 
contează foarte mult atacul-surpriză, dinamismul şi ideea. Contează foarte mult să cunoşti la 
perfecţie geografia terenului, ştiut fiind faptul că atacul direct, în câmp deschis, îţi poate fi fatal. 

° Cercetezi potențele ascunse ale produsului (dacă observi că mulți clienți care solicită 
copiatoare provin din domeniul juridic, cauţi în reclamă să te adresezi breslei avocaţilor sau 
adaptezi programul de vânzare a produselor cu programul de muncă prelungită al clienţilor 
principali). 

+ Tei în seamă aspecte neglijate de alții. De pildă, studiezi cine ia decizia de cumpărare şi 
observi că femeia alege, iar bărbatul plăteşte. E foarte important. Observi, dimpotrivă, că 
acest obicei s-a schimbat, lucru sesizabil în spaţiul american actual, unde, mai nou, femeia a 
început să decidă în locul bărbatului achiziţionarea maşinii şi a altor produse. 

*  Găseşti cel mai bun mijloc de a te adresa cumpărătorului. Pentru aceasta, e necesar să apelezi 
la serviciile sau consultanţa unei agenţii de mass-media, care intermediază spaţiu publicitar. 
Aceste agenţii cunosc multe despre publicul-ţintă al fiecărei publicaţii sau post de televiziune. 
Merită în mod cert toţi banii. 

° Te gândeşti că orice client este mai întâi om şi apoi cumpărător. Asta înseamnă că un 
specialist în finanţe este interesat de ultimele cotaţii bursiere pe care le citeşte în ziarul 


preferat, în timp ce stă într-un scaun confortabil. De ce să ignorăm scaunul? Finanţiştii petrec 
foarte multe ore la birou. Dacă într-un ziar financiar strecurăm o reclamă pentru scaune 
ergonomice, înseamnă că aplicăm o publicitate de tip gherilă. 

. Eşti atent la orice schimbare tehnologică. Marile firme se mişcă greu. Tu observi că 
televiziunea video on demand (la cerere) ia amploare. Prin urmare, anticipezi că publicitatea 
se va nuanţa pentru fiecare abonat în parte, că publicul-ţintă se personalizează tot mai mult şi 
acţionezi în consecinţă. 

* Eşti mai curajos ca alții. Mizezi mereu pe noutate, căutând ca aceasta să fie simplă, eficientă 
şi urmărită statornic în efectele ei. De pildă, observi tendinţa de amploare a televiziunii 
interactive şi, fără se eziţi, stimulezi interactivitatea publicitară (inserezi cât mai multe oferte 
în reclame). De asemenea, constaţi că studiile arată o creştere a publicităţii online în 
perioadele de criză financiară. Acţionezi rapid şi în consecinţă. 

* Eşti lipsit de prejudecăţi şi cauţi căi mai scurte de a ajunge la ţintă. Trei magazine compatibile 
au mai mare eficiență dacă se combină într-o reclamă unică. Important este să nu-ţi pierzi 


identitatea, să nu te pierzi în sloganul comun al colegilor de breaslă. 


4. Câteva opinii celebre despre publicitate şi tipologia ei (vezi Floch, 1990, p. 189): 

e D. Ogilvy: „O publicitate trebuie să fie coerentă, adevărată, credibilă şi agreabilă. Un 
mincinos şi un mitocan nu vor vinde nimic. Le spun mereu colaboratorilor: «Familiei 
dumneavoastră nu-i dați informații mincinoase. Atunci de ce faceți acest lucru cu familia 
mea?»”. 

e Ph. Michel: „Publicitatea nu e un joc de cuvinte, ci un joc de sens. Orice reclamă prezintă şi 
modifică raportul de prezentare. Cultivă «gândirea laterală», această bizară manieră de a 
deplasa în permanență subiectul pentru a-l valoriza într-o manieră plină de prospețime, nouă, 
diferită, semnificativă, emoţionantă... Trebuie provocare pentru a inventa!”. 

e J.-M. Dru: „Fiecare campanie e bazată pe observarea unui detaliu al vieţii cotidiene. Pentru ca 
un mesaj să pară credibil, nu e suficient să spui adevărul. Trebuie să cauţi sursa credibilităţii, 
factorul care creează adeziune... Este absurd să spui: «Eu cred sau nu cred că statuile plâng 
atunci când ascultă casetele BASF». Simbolică, evocatoare şi emoţională, limba publicitară 
evoluează spre registre în care credibilitatea este inoperantă”. 

e J. Feldman: „Trebuie să te întrebi ce trăsătură a obiectului să exploatezi pentru a revela natura 
sa profundă de adevărat star... Noi nu coborâm niciodată produsul în deriziune”. 

° J. Séguéla: „Meseria de publicitar înseamnă să înnobilezi cu talent consumul. Trebuie să 
anulezi angoasa cumpărăturilor zilnice, îmbrăcând produsele cu mister şi poezie. Marlboro 
este ţigara care, de la primul fum, vă metamorfozează în cowboy. În fiecare consumator există 
un poet care moțăie. Publicitatea trebuie doar să-l trezească. În meseria noastră introduci fum 
la capătul unui tunel şi privitorul vede o locomotivă la capătul celălalt”. „Paradoxul e că 
oamenii vor şi vis, şi realitate. Publicitatea le oferă pe amândouă.” 


D. Chevalier: „Star-sistemul este o metodă, o filosofie, un fel de a trăi. Mereu creăm şi ne 
exprimăm prin analogii. In publicitate, cea mai puternică analogie este între marcă şi 
persoană”. 


P. Lemonnier: „Publicitatea trebuie să fie mai vie decât viul, mai adevărată decât adevărul”. 


Capitolul 2. Sintaxa creativității publicitare 


1, 


De la Irving A. Taylor (1959) până astăzi, teoreticienii identifică mai multe tipuri de activitate 


creativă (apud Roşca, 1972): creaţia expresivă, creaţia productivă, creaţia inventivă, creaţia 


inovativă, creaţia emergentă. Alex Osborn simplifică şi mai mult lucrurile, opunând creaţia sau 


orice formă de gândire speculativă logicii, conform dualității intelectului nostru, dominat, pe de o 


parte, de o facultate critică (analizează, compară, alege), iar pe de altă parte, de o dimensiune 


creativă (vizualizează, prevede şi generează idei). Activitatea de învăţare scoate în evidenţă 


următoarele tipuri de creativi (vezi Descamps et al., 1991, p. 53): 


tipul necreativ — are o capacitate mică de stocare a informaţiilor şi o capacitate combinatorie 
extrem de redusă; 

tipul necreativ-volitiv. Subiecţii vor să realizeze ceva, cheltuiesc energie, se frământă, dar 
rezultatele nu sunt pe măsura aşteptării şi a energiei cheltuite. Predomină latura afectiv- 
motivaţională şi atât; 
tipul cumulativ. Avem de-a face cu subiecţi care stochează cunoştinţe din domenii variate, dar 
se găsesc în imposibilitatea de a le combina. E tipul volitiv, care dispune de un mare fond 
energetic motivaţional, ce se manifestă, din păcate, preponderent în acumularea de fapte; 

tipul combinativ-volitiv. O cantitate relativ mică de informaţie se asociază cu o mare 
capacitate combinatorie, ceea ce-i permite individului să realizeze un indice de creativitate 
mediu sau chiar ridicat. Sunt subiecţi cu o fantezie bogată, capabili să creeze parcă din nimic; 
tipul combinativ-nevolitiv. Subiectul întruneşte toate calităţile de ordin combinativ, dar mai 
rămân la stadiul de proiect; 
tipul cumulativ-combinativ-volitiv. O cantitate mare de informaţie; cunoştinţe multe, profunde 
şi variate se pot asocia cu o mare capacitate combinatorie, pe un fond energetic ridicat. 
Suntem în faţa geniului creativ. Sunt cazurile cele mai fericite, dar şi cele mai rare; 

tipul combinativ-imaginativ. Funcţia combinatorie lucrează în exces, iar imaginaţia iese 
adesea din sfera posibilului, trecând în domeniul visului irealizabil. Cei care fac parte din 
acest tip sunt creativi, cu idei fanteziste, nerealiste; 

tipul combinativ-critic. Imaginaţia şi gândirea critică se găsesc în echilibru. Asemenea 


subiecţi au idei fecunde, realiste, noi şi originale; 


N 


195) 


— tipul combinativ-hipercritic. La un asemenea subiect, funcţia critică se realizează în exces, iar 
majoritatea ideilor pot fi ucise încă din faşă din cauza autocenzurii,; 
care găsesc soluţii ingenioase în cele mai variate situații; 

— tipul ideativ-imagistic. ldeaţia şi capacitatea de vizualizare a ideilor sunt în deplin echilibru. 
Au posibilitatea de a-şi vizualiza orice idee; 

— tipul imagistic. Este dominat de vizualizarea ideilor şi are mai puţin capacitatea de a elabora 
idei noi şi originale. Asemenea subiecţi au vocaţie pentru transpunerea originală a ideilor 
altora; 

— tipul ideativ-imagistic-obiectual. Acest tip reprezintă un nivel maxim în creativitate. Nota 
specifică o constituie armonia între toate structurile. Este ca în domeniul muzicii, când 
aceeaşi persoană întruneşte deopotrivă compozitorul, dirijorul şi interpretul. 

Nu ştim în ce tipologie s-ar încadra mai bine publicitarul, viaţa lui de zi cu zi fiind mult mai 

complicată şi mai plină de imprevizibil decât se crede. Un lucru e sigur: publicitarul e condamnat 

(chiar şi atunci când nu are chef sau pur şi simplu nu mai poate) să fie mereu imaginativ, plin de 

prospeţime, speculativ, inteligent şi capabil de cele mai mari surprize. Un simplu funcţionar al 

ideilor, un ticăit cu suflet de contabil, nu are ce căuta în publicitate şi cu atât mai puţin în munca 


de copywriter. 


În acelaşi advertorial, Kurt Vonnegut îşi foloseşte experienţa de „meşter în ale cuvintelor” şi le 
oferă tinerilor publicitari câteva sfaturi (apud Sullivan, 2004, pp. 224-225): 

* Găseşte un subiect care te interesează. 

* Nu pălăvrăgi fără rost. 

e Fii simplu. 

e Fiicurajos. Taie. 

e Să sune personal. 

e Spune ce ai de spus şi ce vrei să spui. 

e Ai milă de cititor. 


e Dă sfaturi ceva mai detaliate. 


Să luăm exemplul dat de Lendrevie şi Baynast (2008, pp. 229-231). INPES (Institutul Naţional 

pentru Prevenţia şi Educația Sănătăţii) a dat o comandă pentru o reclamă împotriva fumatului 

pasiv. Erau stabilite următoarele obiective: 

e Să reveleze fumătorilor consecințele fumatului pasiv, mai ales în cazul copiilor. 

e Să ofere următorul mesaj: „Priviţi ce le provoacă fumatul apropiaților dumneavoastră — mai 
ales copiilor, care nu se pot apăra”. 

Ideea creativă (de a materializa consecințele fumatului) nu a fost decât o consecință logică a unui 


obiectiv clar formulat în brief. Pentru aceasta, agenţia a realizat un clip care, în decorul anilor '70, 


un fumător cu ţigara aprinsă era prezentat în diferite scene de viaţă: la birou, pe stradă, acasă, în 
maşină, la restaurant. Acelaşi fumător spune: „Sporesc cu 25% riscul de cancer pulmonar pentru 
cei din jur”, „Sporesc cu 50% riscul de boli cardiace pentru soţia mea, care îşi priveşte liniştită 
emisiunea preferată la televizor”. Cineva din off se miră: „Este enorm!... Nu ştiam”. Decorul 
clipului se actualizează şi se aude aceeaşi voce din off. „Asta era ieri. Astăzi voi cunoaşteţi 
riscurile fumatului pasiv. Nu mai aveţi nici o scuză”. 
Să mai luăm un exemplu. După o perioadă de reconstrucţie şi întărire, firma de comunicare şi 
multimedia Vivendi cere o campanie publicitară care să respecte două obiective strategice 
majore: a) să formuleze clar şi convingător „meseria” Vivendi (oamenii obişnuiţi să ştie precis cu 
ce se ocupă firma) şi b) să exemplifice cât mai dinamic „meseria” Vivendi, scoțând în evidenţă 
latura de divertisment (televiziune, muzică, jocuri video şi chiar telefonie mobilă) pe care o 
acoperă activitatea firmei. A fost o sarcină deloc uşoară, dacă ne gândim că nu e uşor să dai o 
tentă sobră, profesionistă unui domeniu asociat cu improvizaţia şi amuzamentul, cum este 
industria divertismentului. În caz contrar, Vivendi risca să rămână firma unui conglomerat de 
activităţi disparate şi aduse laolaltă, fără prea multă logică aparentă. 
Într-o primă fază, echipei de creativi publicitari i s-a cerut să împlinească mai multe obiective 
generale de campanie: 
— să enunţe clar domeniul de activitate al firmei (divertismentul); 
— să facă în aşa fel încât meseriile din acest domeniu să fie considerate perene, solide şi de 
viitor. 
Altfel spus, campania Vivendi nu a putut porni decât în clipa când anunţătorii şi strategii agenţiei 
au formulat clar şi concis brief-ul: „Divertismentul este o meserie importantă, căci răspunde unei 
nevoi fundamentale a omului”. Dintr-odată, lucrurile s-au limpezit, sugerând deja o cale de 
urmat: dacă divertismentul e vital omului, atunci trebuie pus pe acelaşi nivel cu alte nevoi 
fundamentale, cum ar fi cele de supravieţuire, în caz de naufragiu (o apropiere parodică de 


păţania lui Robinson Crusoe, înfăţişându-l cu o scoică uriaşă la ureche, încercând să audă ceva). 


4. Criteriile de apreciere a unei creaţii. Orice idee creativă sfârşeşte prin a fi judecată de alţii. Pentru 
a judeca ideile altora, trebuie să ai experienţă, bun-gust, cultură publicitară şi nu în ultimul rând 
nişte principii clare. lată câteva principii oferite de Lendrevie şi Baynast (2008, pp. 245-248) 
pentru valorizarea unei idei publicitare: 

e Revenirea la strategie. Să revenim mereu la brief şi la datele lui preliminare. 

e Depăşirea subiectivismului simplei aprecieri: îmi place vs nu-mi place. În spatele unei 
reclame se află oameni, producție, cotații la Bursă. Estetismele şi gratuitățile calofile nu au ce 
căuta aici. 

* Punctul de vedere. Agenţia trebuie să-şi apere punctul de vedere. Acesta trebuie să fie: a) 
solid, logic şi pe cât posibil sprijinit pe studii şi cercetări de teren; b) onest (nu are nici un rost 
să ascunzi defecte şi slăbiciuni grave ale produsului). 


* Căutarea unui echilibru între experienţă şi entuziasm. Multe idei excepţionale au fost distruse 
încă din faşă de o echipă de marketing prea tânără. În faza finală a adjudecării reclamei, e 
bine să te bucuri de aprecierea celor cu experienţă. 

Toate aceste principii au criterii ferme de valorizare. Ele pot fi de strategie, de comunicare, de 

execuţie şi ne ajută să evaluăm mai realist şi mai logic mesajele publicitare. 

a) Criteriile de strategie. Unele campanii par seducătoare, dar când sunt analizate se dovedeşte că 
se bazează pe o gândire strategică eronată. Să nu ne lăsăm păcăliţi doar de un element al 
comunicării (impactul, de exemplu). Să mergem mai departe şi să vedem dacă reclama 
slujeşte sau nu scopului propus iniţial. Criteriile strategice trebuie să constituie doar un prim 
filtru. Orice şef de producţie trebuie să aibă în minte cerinţele brief-ului şi să-şi pună obsesiv 
întrebarea dacă reclama e în interiorul acestuia sau pe lângă. Pentru a alege corect criteriile 
strategice, trebuie să răspundem mai întâi la câteva întrebări: 

e Creația se adresează publicului-ţintă? 

e Răspunde obiectivelor comunicării? 

e Exprimă promisiunea şi beneficiul stabilite în copy-strategie? 

b) Criteriile de comunicare. În acest punct evaluăm forţa şi calitatea ideii creative. Este o idee 
care va atrage atenţia consumatorului? Va comunica imediat şi puternic marca produsului? 
Unii teoreticieni (Jean-Marie Dru) vorbesc despre „saltul creativ”. Acesta vizează trecerea de 
la idee la asocierea ei cu marca. Pentru a răspunde la aceste întrebări, trebuie în prealabil să 
răspundem la alte întrebări: 

* În ceea ce priveşte înţelegerea mesajului. Care ar fi viteza comunicării? Cum se parcurge 
enunţul: global sau pe bucăţi? Mesajul e clar? Ideea e suficient de simplă? 

e În ceea ce priveşte persuasiunea. Care e forța de convingere a enunțului? Ideea e 
persuasivă? Te face să-ți doreşti produsul? Te face să remarci o parte a produsului sau în 
întregime? 

* În ceea ce priveşte credibilitatea. Veracitatea şi credibilitatea sunt două lucruri diferite. Nu 
e suficient să fii real pentru a fi şi credibil, iar a fi credibil nu înseamnă a fi şi real. A fi 
credibil nu înseamnă a impune o preferinţă sau o dorinţă de achiziţionare. 

* În ceea ce priveşte potențialul de dezvoltare a ideii creative. Mesajul e posibil pe un alt 
suport media? E posibil fără nici un suport media? Îţi imaginezi cum ar arăta enunţul 
peste câţiva ani? Ar fi la fel de actual, de cuceritor? 

e În ceea ce priveşte ideea. Ideea este originală, neaşteptată, nemaivăzută? Cum 
funcţionează ea? În ce registru funcționează (emoțional, umoristic, de spectacol etc.)? 
Cum conlucrează ideea cu enunţul? Prin ce atrage atenţia publicului-ţintă? Ce acroş 
foloseşte? 

* În ceea ce priveşte legătura dintre categorie, marcă şi produs. Enunţul permite imediat 


identificarea tipului de produs despre care este vorba? Enunţul permite imediat şi fără 


echivoc identificarea mărcii produsului? Produsul e personaj principal în enunţ? Ce resort 


enunţiativ valorizează produsul? 


O sursă inepuizabilă de sugestii creative o reprezintă rezultatele numeroaselor cercetări 
sociologice din domeniu. Chiar dacă acestea nu generează direct idei, ele au meritul de a oferi 
direcţii, repere şi corelări ideatice cu totul excepţionale. Mai au meritul de a oferi publicitarului 
fără alt efort suplimentar ceea ce sociologii numesc punctele „fierbinţi” şi „reci” ale produselor. 
Înregistrăm trei tipuri de cercetare a publicităţii şi marketingului integrat (vezi Larson, 2003, pp. 
434-444): 

a) Cercetarea demografică. Se foloseşte în studierea grupurilor de consumatori sau a unor 
segmente de piaţă, pe baza unor variabile cuantificabile privind venitul anual, afilierea 
religioasă, preferințele politice, vârsta, mărimea familiei etc. Având aceste statistici drept 
fundament, publicitarii trebuie să ţină cont de profilul sociouman al anumitor prototipuri sau 
„personaje”, cum ar fi prototipul VDNC („venit dublu, nici un copil”). Constrângerile 
generate de aceste personaje-cadru nu sunt de neglijat. De pildă, trebuie să plecăm de la o 
realitate greu de controlat în alte condiţii: segmentul de populaţie al „profesioniştilor maturi” 
din SUA are o vârstă medie în creştere, cu o speranţă de viaţă de 76,8 ani şi un coeficient al 
divorţurilor de trei ori mai mare decât cel național. Studiile pot arăta mai mult decât atât. Pot 
dezvălui chiar aspecte inedite de viaţă, cum ar fi faptul că acest grup are tendinţa de a se trezi 
mai devreme şi de a se culca mai târziu — probabil după ultimul buletin de ştiri TV. De fapt, 
nimic nu scapă ochiului avizat şi sagace al cercetătorului: preferințele în privinţa concediului 
(călătoresc mult), registrul afectiv (sunt legaţi mai ales de nepoți, datorită unei maturități 
paterne târzii) etc. Pentru un publicitar (mai ales pentru cel care lucrează la o reclamă în 
domeniul turismului), aceste informaţii sunt o adevărată mină de aur. 

b) Psihografia. Cercetările din acest domeniu vizează stilul de viaţă al consumatorului (mai ales 
modul de petrecere a timpului liber, aşa-zisul /oisir). Se au în vedere activităţi reunite sintetic 
în abrevierea AIO (activităţi, interese, opinii”): munca, evenimentele sociale, vacanţele, 
hobby-urile, distracţiile diverse. Studiul psihografic se realizează pe loturi mari de indivizi, 
având ca metodă de cercetare interviul, sondajul de opinie, chestionarul etc. Aceste 
chestionare pot evolua şi spre alte domenii tematice, cum ar fi sănătatea în general şi 
medicina în particular. Astfel, un studiu de acest tip ar putea creiona tipul de consumator 
capabil să intenteze un proces de malpraxis unui medic. Alt model de studiu psihografic 
folosit mult în publicitate este modelul creat de Arnold Mitchell: VSV („valori şi stiluri de 
viaţă”). Prin identificarea unor stiluri de viaţă se ajunge la profilul unor anumite tipare de 
cumpărare şi la preexistenţa unei tipologii de consumatori — orientaţi spre exterior, orientați 
spre interior, dezorientaţi —, fiecare cu statutul social şi caracteristicile afectiv- 


temperamentale proprii. La rândul lor, tipologiile se împart în subgrupe, care segmentează 


ID 


semnificativ stilurile de viață propuse de modelul VSV: supraviețuitorii, stăruitorii, 
proprietarii, realizații, experimentalii, integrații etc. 

c) Sociografia. Este studiul locului în care trăiesc consumatorii, conform axiomei: „Cine se 
aseamănă se adună”. Pentru a pune în evidență asemănările, chestionarele caută să scoată în 
evidență anumite tipare: de comportament, de pretenții sau de limbaj. Sociografia relevă un 
anumit stil de viață şi chiar unele modele de utilizare media (cât, unde, ce anume, în ce 
moment al zilei etc.). Aceste cercetări presupun un volum uriaş de muncă şi tehnici 
sociologice destul de rafinate. 

Este bine să reamintim că, dincolo de ample şi costisitoare cercetări sociologice, putem găsi 

multe sugestii şi descifrări funcționaliste în studii deja celebre. E vorba despre eseul lui George 

Peninou (1972) privind Indian Tonic Schweppes sau despre mult discutata analiză a lui Roland 

Barthes privind pastele Panzani, despre care Boutaud (2005, p. 53) crede că nu e doar un text 

fondator al semioticii, dar şi o piatră de hotar în asumarea şi înţelegerea discursului publicitar, ca 


etern purtător al unei „persuasiuni clandestine”. 


Bill Bernbach nu a scris nici o carte, dar a lăsat urmaşilor un nou stil publicitar: mesajul dominat 
de ironie şi inteligenţă discretă. La moartea lui, Harper s Magazin scria: „Bernbach a avut asupra 
culturii americane un impact mai mare decât ar fi avut orice scriitor sau artist cu pretenţii”. lată 
câteva dintre sfaturile lui, păstrate cu sfinţenie de colaboratori (apud Lendrevie, Baynast, 2008, 
pp. 244-245): 

e Magia e în produs. Începeţi prin a vă cunoaşte înainte de orice produsul. Apoi găsiţi o legătură 
între ceea ce aţi descoperit la el şi nevoile consumatorilor. E simplu, nu-i aşa? 

e Publicitatea nu creează nici un avantaj produsului. Doar îl pune în valoare. 

e Nimeni nu e perfect şi nimeni nu vă va crede când veţi afirma despre voi o asemenea 
enormitate... Astăzi a devenit esenţial să spui adevărul în publicitate, cu precizarea că 
adevărul nu va deveni adevăr decât în momentul când oamenii vă vor crede. Şi nu vă vor 
crede dacă vor simţi că nici nu ştiţi ce spuneţi (despre ce vorbiţi). 

e Dacă publicitatea nu e remarcată de nimeni, totul devine o tristă literatură... Fiţi provocatori, 
dar fiți siguri că provocarea e conținută chiar de produsul vostru. Sunteţi într-o mare eroare 
dacă puneţi un om să stea cu picioarele pe tavan doar pentru a atrage atenţia. Dacă scopul 
acestei poziţii incomode e să dovediţi eficienţa super-glue-ului, atunci aţi procedat corect. 

e Nimeni nu îşi aminteşte de câte ori a apărut reclama voastră. Ceea ce îşi aminteşte este 
impresia pe care i-a lăsat-o. 

e Putem comunica în două feluri: fie repetând la nesfârşit acelaşi mesaj, fie făcând în aşa fel 
încât consumatorul să reţină mesajul de prima dată. 

e Pot desena un om care plânge pe o plajă, iar asta nu va fi decât imaginea unui om care plânge 


pe plajă. Pot de asemenea să desenez acest om în aşa fel încât cei care privesc desenul să 


simtă pe loc nevoia să plângă. E aceeaşi imagine. Diferenţa constă nu în talentul de desenator, 
ci în talentul de comunicare. 

e Singurul lucru comun în reclamele mele este faptul că privitorul va găsi măcar o idee în 
fiecare dintre ele... Important e să ai ceva de spus în tot ceea ce spui. 

e Cred mai mult în sugestie decât în afirmaţia tranşantă... A convinge pe cineva nu e o ştiinţă, e 
o artă. 

+ E o nebunie să crezi că e bine să nu-ţi asumi nici un risc. 

e Creați ceva, dar să aibă personalitate. Imitarea e periculoasă... Şi totuşi, în publicitate, a fi 


diferit nu e de ajuns. 


Capitolul 3. Creativitatea sau provocarea de idei noi 


1. Ca să funcţioneze corect, aceste dream team trebuie să urmeze câteva reguli de bază: 


e Reuniunea creativă implică maximum patru persoane (grupurile mari au multe dezavantaje). 

e Refacerea grupului pentru fiecare nou proiect este obligatorie. La rigoare, e bine să se facă 
schimb între membrii celorlalte echipe. 

e Folosirea debutanţilor (novicilor) nu trebuie refuzată. Naivitatea colegului de creaţie poate fi o 
şansă pentru publicitarul cu experiență. 

e  Păstrarea echilibrului între bărbaţi şi femei în cadrul grupurilor este important. Ar fi şi alte 
reguli menite să ridice în principal fantezia şi gradul de motivare ale participanţilor. Important 
e să nu uităm că munca de creaţie nu e posibilă într-o agenţie fără o cultură de echipă care, 
dincolo de amuzament şi plăcere, să fie capabilă să acţioneze dezinhibat, autorizând la rigoare 
chiar şi eroarea! În caz contrar, nimeni nu va risca să avanseze idei şi propuneri inedite 
(Pricken, 2008, pp. 20-21). 


Capitolul 4. Pragmatica ideilor publicitare 


l. 


2, 


Termenul casseurs poate induce în eroare, făcând legătura cu o revistă ce apare anual, în 43 000 
de exemplare şi aparţine unui ONG creat cu scopul de a proteja omul simplu (mulțimile) de 
acţiunea nocivă a publicităţii. Revista se declară apărătoare a drepturilor omului, democraţiei etc. 
şi propune acţiuni îndreptate împotriva reclamelor şi a firmelor care încurajează consumismul 
exacerbat (de exemplu, o zi pe săptămână în care nimeni să nu cumpere nimic din magazine). 
Asociaţia îşi propune şi unele acţiuni internaţionale de protest. 


E bine-cunoscută povestea reclamelor Benetton şi a ideii culorilor contrastante (alb cu negru, în 


principal) pe care a avut-o unul dintre conducătorii firmei în timp ce urmărea Jocurile Olimpice 


din Germania fascistă şi unde prezenţa atleţilor negri a creat nu numai rumoare, dar şi multe 
resentimente ideologice rasiale. De asemenea, sunt cunoscute gafele făcute de Benetton atunci 
când a vrut să absolutizeze principiul contrastului culorilor, fără să se intereseze de specificul 
preotului îmbrăcat în negru sărutând cast-erotic o călugăriţă în veşminte albe). Este mai puţin 
cunoscut faptul că Benetton nu ar mai fi fost acelaşi star al creativităţii publicitare fără un mare 
fotograf cum a fost Oliviero Toscani, care a marcat cel mai important deceniu din viaţa firmei: 
1980-1990. La insistența lui, firma a optat pentru campanii formate în principal din pagini de 
presă şi mai ales afişe răspândite în cele mai diferite colţuri ale oraşului, consacrând astfel un 
principiu de bază al discursului publicitar: prezența masivă, ubicuă şi cât mai vizuală (pregnantă). 
Noutatea. Ca de obicei, lucrurile absolut noi sunt nişte vechituri prezentate într-o lumină 
uimitoare şi deci neaşteptată. Cam asta a făcut Toscani, care în afişele lui a eliminat total textul 
(titlul, acroşul, body-copy-ul, sloganul), lăsând doar imaginea (Doamne, dar ce imagine!) şi, 
desigur, logoul firmei ca semnătură. Dominanta imagistic-simbolică va fi şi pentru Toscani 
contrastul culorilor, dar în variante vădit rasiale (doi copii pe oliță — unul negru, altul alb —, 
simbolizând egalitatea oamenilor în fața copilăriei). Contrastul şi culoarea, plus o mică poveste 
(acţiune) sunt tot ce-şi poate dori o firmă de produse textile, de pulovere, tricouri etc. 

Impunerea poveştii prin absenţa ei. Un lucru devine mult mai puternic atunci când este absent 
decât când e prezent (când îl cauţi sau în cazul iubitei de care te-ai despărţit). Poveştile lui 
Toscani (şi, implicit, ale lui Benetton) sunt pe cât de simple, pe atât de pregnante: o femeie de 
culoare alăptând un copil alb, tineri de culoare şi albi la o petrecere, toţi îmbrăcaţi cu tricouri şi 
produse Benetton. Grupurile sunt tema preferată a publicităţii electorale, dar şi pentru 
îmbrăcămintea prêt-à-porter. Grupul este echivalentul sărbătorii, al carnavalescului, lucru 
subliniat şi de îmbrăcăminte (cam aceeaşi), ca o ilustrare a principiului filosofic al diversităţii în 
unitate. Stridenţa contrastului coloristic întăreşte dimensiunea ludică a veseliei, circului, chiar a 
fraternității joviale. Cu această ocazie, absenţa textului impune o decodare narativ-filosofică ce 
atinge o problemă mult mai actuală decât pare la prima vedere: globalizarea, satul mondial (al lui 
McLuhan), egalizarea dincolo de egalizarea culturală, etnică şi rasială sau „transgresarea în cod 
cromatic a teritoriilor de conflict”, aşa cum apare în alăturarea foarte apropiată a doi tineri sub 
drapelele american şi sovietic (vezi Deaca, 2011). Comicul, ironia blândă, stârnirea afectelor 
paterne completează această interminabilă ecuaţie a contrastelor. 

Epicul şi politica. Impunerea contrastelor fără text de susţinere (doar imagine şi regia ei) este 
posibilă şi prin prezenţa unor suprapoveşti, suprateme, supradiscursuri politice. Nu întâmplător, 
multe dintre afişele lui Toscani mizează pe tandemuri politice consacrate şi, la rigoare, extrem de 
curajoase: pe de o parte, Israel-Germania, Anglia-Argentina, Israel — ţările arabe, iar pe de altă 
parte, tandemuri culturale: Adam şi Eva, Ioana d'Arc şi Marilyn Monroe, Tulius Cesar şi Da 


Vinci. Simbolistica imaginii nu e lăsată niciodată la întâmplare (este exclus cu desăvârşire 


instantaneul). Discursul imaginii este în permanenţă ordonat de un element de diegeză: un steag, 
un glob pământesc, un mic balaur chinezesc din hârtie, un lasou texan, o căciuliță laponă etc. 
Parodia. În realitate, toate elementele simbolice ale supradiscursului aparţin parodiei (jocului şi 
ghiduşiei specifice tinereţii sau copilăriei). Astfel, Benetton parodiază (fără a jigni) eforturi 
diplomatice (relaţiile ruso-americane), reuniri suprastatale (ONU) sau chiar o altă ţară (alta decât 
cea imaginată de Marlboro), şi anume „United Colors of Benetton”, „United World of Jeans”, 
„United Superstars of Benetton” sau „United Friends of Benetton”. 

Analogia. Este greu să practicăm distincţii stilistice dislocând metafora de metonimie sau de 
comparaţie. Peste toate aceste figuri identificăm prezenţa tutelar-integratoare a analogiei, 
procedeu predilect al discursului jurnalistic şi al popularizării ştiinţifice. Între imagine şi 
semnificaţie se interpune mereu acest salvator „e ca şi cum”, această translare şi negociere a 
sensului prin delegarea unui fapt, a unei afirmaţii asemănătoare. 

Simplitatea maximă: albul şi negrul. Simbolistica celor două culori este consacrată şi la vedere, 
clişeizată chiar. Toscani merge mai departe şi, prin inedit şi insolitare (procedeu poetic consacrat), 
reuşeşte să creeze adevărate enigme, cum au fost cele două mâini (una albă, alta neagră) legate de 
o singură pereche de cătuşe, sugerând deopotrivă iubirea şi infracționalitatea. Chiar şi în celebrul 
afiş al mamei de culoare alăptând un copil alb, protecția maternă se estompează, favorizând 
scenarii dintre cele mai diferite privind tatăl copilului şi reuşita cuplului parental. 

Oximoronul. La o analiză mai atentă, vom observa că figura stilistică tutelară nu este nici 
metafora, nici analogia, ci oximoronul. Această exprimare prin inversul a ceea ce vrei să spui 
aparţine unei gândiri litotice şi, prin urmare, unui discurs poetic. La Benetton, polaritățile sunt 
inversate (soarele negru sau grupul de mineri abia ieşiţi din abataj alături de un grup de brutari 
aflaţi în toiul muncii şi al frământării manuale a aluatului). „Oximoronul ambiguu şi transgresiv 
categorial aduce polarităţile la un numitor comun, la un canal comun de conceptualizare... cum 
ar fi ochii unei presupuse pisici — un ochi negru şi altul mult mai deschis la culoare” (Deaca, 
2011). 

Ambiguitatea. Rareori se întâmplă ca un lucru elementar (un simplu contrast, alb cu negru) să 
genereze atâtea interpretări. Benetton reuşeşte şi, prin tot ceea ce face ca discurs al imaginii, se 
poziţionează sub semnul inconfundabil poetic al ambiguităţii. Polaritatea e de fapt dualitate 
(război şi pace, iubire şi ură, maternitate şi păcat). La rândul ei, dualitatea este o ezitare voită şi 
mereu sub control ce atinge extreme de idei, culori şi senzaţii fără a se decide cu adevărat ceva 
anume. Totul pare a fi la limită: apropierea celor doi tineri de acelaşi sex poate fi castă sau 
vinovată; la fel sărutul călugăriţei. Absența detaliilor şi a tonurilor intermediare forțează lectura 


simbolică, transformând naraţiunea în parabolă, în povestire cu miez. 


3. Metafora arhetipală. Unele metafore sunt mai importante decât altele. Unele sunt circumstanţiale 
(de evocare), altele sunt mitice, matriceale. Acestea din urmă se mai numesc „metafore 
arhetipale” şi constau într-o imagine universală, un loc comun sau o valoare transculturală. Un 


asemenea exemplu ar fi opoziţia lumină vs întuneric, în care lumina este identificată, persuasiv 


vorbind, cu soarele, căldura, creşterea, optimismul, confortul, speranţa etc. (vezi Larson, 2003, p. 
151). 


Discursul politic, dar şi cel publicitar sunt impregnate de asemenea metafore arhetipale: flacăra 


libertăţii, zorii viitorului, soarele vacanței de neuitat (pentru lumină), curent de opinie, ape 


tulburi, far călăuzitor, ţărmul speranţei, izvorul vieţii, puritatea naturii etc. (pentru apă). 


Dezavantajul acestor metafore îl reprezintă uzura, aspectul vetust şi prăfos, retorismul exagerat. 


Capitolul 5. Retorica publicitară. Între discursul creativ şi creația 


discursului 


1. Dezinvolt şi fără complexe, Mark Hughes (2008) vorbeşte despre stârnirea atenţiei cu dibăcia unui 


director de tabloid şi exactitatea unui manager talentat şi pragmatic: 


Cheia captării atenţiei este contextul şi concurența. Cu cât concurenţa e mai mică, cu atât 
şansele de a o stârni sunt mai mari. Altfel spus, „Ca să atragi atenţia, ai nevoie de mai puţini 
competitori cu care să te lupţi pentru ea”. 

Stârneşte mereu controverse. Pentru asta, nu trebuie să fii scandalagiu notoriu (pentru că ai 
deveni previzibil şi, prin urmare, plicticos). Trebuie să fii direct, sincer şi necruţător. În 
America, unii realizatori de televiziune (Simon Cowell) s-au impus prin acest fel de a fi: 
remarci tăioase şi inteligente, sinceritate brutală, o brumă de umor în toate. La noi vedem deja 
efectele acestui model uşor rebel şi ireverenţios — de exemplu, Mircea Badea şi, în alt plan (al 
ideilor), C.T. Popescu. Modelul mai grosolan, mai agresiv şi lipsit de o minimă complicitate 
cu telespectatorii (de exemplu, Andrei Gheorghe) s-a dovedit a fi un eşec, dovedind faptul că 
nu e greu să obţii atenţia, dar e foarte greu să o păstrezi şi să te bucuri de ea. De aici putem 
extrage o regulă de aur pentru orice comunicator (presă, PR, publicitate): stârneşte 
controverse, dar nu uita să distrezi spectatorii. 

Orice rumoare stârnită conţine în ea o promisiune. Acelaşi lucru se întâmplă în publicitate, 
unde abuzul de calificative incendiare („senzaţional”, „unic”, „de neimaginat”) poate duce la 
dezamăgire şi abandon. Publicitatea în sine este gândită în jurul acestei „promisiuni de 
informare” conținută de titlu sau de atac. Regula de bază este următoarea: dacă promiţi, să te 


ţii de cuvânt. Să nu dezamăgeşti niciodată. Cumpărătorul se câştigă greu şi se pierde uşor. 


Cum să spui o poveste convingătoare? Când spunem povestea, nu ne gândim strict la o structură 


narativă clasică, ci la un discurs menit să întreţină (să stimuleze) curiozitatea oamenilor în trepte 


succesive, pentru a oferi la final satisfacția rezolvării. Aceste lucruri sunt valabile atât într-o 


reuşită prelegere şcolară, cât şi în actul de vânzare a unei maşini. Câteva sfaturi: 


Trezeşte emoția. Fă-l pe ascultător să tresară şi să intre în empatie cu tine. 


Lin 


e  Prefigurează interlocutorul. Fiecare are un punct slab, un punct de rezistenţă (de exemplu, 
tinerii şi moda, bătrânii şi sănătatea, părinţii şi neîncrederea în copii, intelectualii şi flatarea). 

+ O poveste persuasivă răspunde la următoarele întrebări. „Cine?”, „Ce?”, „Când?”, „Unde?”, 
„De ce?”, „Cum?”. 

e  Captează atenţia. Începe în forţă, sigur pe tine, cu o glumă sau o flatare. 

. Adu dovezi. Dă un exemplu în care interlocutorul să se regăsească („cineva ca 
dumneavoastră”). 

e Dă impresia că eşti expert. Caută să ai un răspuns la orice întrebare. 

e Spune-mi ce trebuie să fac, până când şi de ce ar trebui să fac. În termeni psihologici, asta 
înseamnă crearea unei reacţii de supunere, de infantilizare subtilă. 

° Începe în forță sau măcar direct: „Să vă pun o întrebare” sau „Dumneavoastră vi s-a întâmplat 
vreodată să...?”. 

D. Lakhani (2009, p. 77) ne oferă un exemplu luat din vânzările auto. Începem direct: „Aţi venit 

pentru o maşină roşie, nu-i aşa?”. Sau: „Ce vă interesează la o maşină?”. Dacă omul vrea o 

maşină sport, îi spui: „Ştiţi, tocmai mi-am amintit de un tip care a venit zilele trecute şi, pentru că 

participa la curse de maşini rezervate amatorilor, mi-a spus: «Vreau o maşină puternică, dar de 

culoare închisă, pentru că la curse vreau ca maşina mea să se distingă cât mai repede de maşinile 

roşii, iar ochii tuturor fetelor să fie aţintiţi spre mine». Dacă vreţi să fiți unic şi viteza e 

importantă pentru dumneavoastră, am o ofertă irezistibilă”. În cazul în care cumpărătorul nu 

accentuează pe culoare (nu vrea să se distingă prin ceva), trebuie să aveţi continuarea: „Bun, 

atunci poate ar trebui să aruncăm o privire la aceste două maşini. Au motorul cel mai puternic din 

clasa lor şi sunt cele mai rezistente la accidente”. Deja i-ai schimbat cumpărătorului perspectiva. 

Dacă e însoţit de nevastă, schimbi discursul persuasiv de la viteză (preferința bărbatului) la 


volumul mare al portbagajului (preferința soţiei) sau insişti pe consumul deosebit de avantajos. 


Studiile sociologice arată că: 

e Publicitatea orală nefavorabilă circulă mai rapid decât cea pozitivă. 

e Viteza de deplasare e foarte mare, iar efectele sunt pe măsură (ieşind din inerția indiferenți, 
cumpărătorul influențat de antipublicitate devine ostil). Statistica a stabilit chiar şi o 
proporţie: la 23 de reclamaţii, 10 000 de duşmani. 

e Conform unui studiu desfăşurat la Technical Research Programs din Washington, pentru 
fiecare reclamaţie există încă 26 de clienţi nemulţumiţi, care nu-şi bat capul să reclame, să 
ceară despăgubiri. 

e Prin urmare, 23 de reclamaţii x 432 de duşmani = 9 936 de duşmani. (Atenţie, toate aceste 
cifre datează înainte de apariţia web-ului şi a sistemelor de conectare online. Astăzi, viteza de 


circulaţie a rumorii negative s-a triplat; Hughes, 2008, p. 34.) 


3. Prin discurs, emițătorul face aluzie la o lume reală sau fictivă, construieşte o reprezentare. Nu o 


dată se întâmplă să descriem argumentând şi să argumentăm descriind. Orice discurs se 


construieşte din secvențe. Un enunţ precum: „Sunt tânăr, frumos şi cu bani mulţi, dar nu am chef 


să mă căsătoresc” ar putea fi o secvenţă argumentativă elementară, în măsura în care elementul de 


legătură (conectorul) dar include indirect un mic text explicativ, justificativ („nu ştiu de ce...”, 


„încă nu m-am îndrăgostit...”, „vreau mai întâi să-mi trăiesc viaţa” etc.). Fără a oferi argumente 


pe faţă, exprimăm indirect mai multe argumente justificative. Pe scurt, schema elementară a 


argumentării este o punere în legătură (în relaţie) a datelor cu concluzia. lată pe scurt câteva 


elemente retorice: 


Invenţia. În retorica antică, inventio nu însemna căutarea abstractă a ideilor, ci stabilirea temei 
discursului şi mai ales a argumentelor valabile pentru auditoriul care trebuia convins. O 
cerinţă anume se impune totuşi în acest punct: alegeţi pe cât posibil exprimarea concretă, 
evitând-o pe cea abstractă, generală. E de preferat deci să nu spuneţi că un lucru e frumos, ci 
să-i lăsaţi (să-i impuneţi) cititorului această concluzie. Nu neapărat denotativ, limbajul presei 
sau al publicității avansează un descriptiv dominat de metonimie (enumerarea părților 
componente şi a proprietăţilor în locul obiectului), şi mai puţin de metaforă (de exemplu, „O 
adevărată bijuterie”). Atenţie însă: în publicitate, metafora (personificarea chiar) apare la 
nivel macrotextual, acolo unde, în cele mai multe cazuri, textul şi imaginea din reclamă devin 
termenii unei alte metafore, integratoare (a paginii, a ziarului, a străzii, a epocii în care trăim 
etc.). 

Dispunerea sau punerea în ordine a argumentelor. Atenţie, din această dispunere lipsesc 
indicaţiile privind componenţa părților discursului ce urmează a fi ţinut. Lipsesc conectorii 
specifici discursului de opinie: în sfârşit, acum, în ceea ce priveşte, pe de altă parte, nu ne 
mai rămâne decât... 

Elocuţia. Acest important moment discursiv capătă în publicitate o adresare directă: „Fiţi 
modernă, practică, în ton cu moda”. 

Exordiul. Prezentarea faptelor trebuie să respecte o regulă comună şi discursului jurnalistic: să 
pregătească cititorul, în aşa fel încât să atragem atenţia şi să facem o impresie bună. Prin 
urmare, evitaţi să fiți previzibili şi antipatici. Alte două aspecte importante ale exordiului 
transpar în sfaturile date de publicitatea noastră: modestia şi calmul adresării. Rareori se 
întâmplă ca pasiunea şi vehemenţa să fie corect plasate într-o succesiune argumentativă. 
„Dacă v-aţi îndrăgostit pe loc, evitaţi să-i spuneţi iubitei că e frumoasă. Va înţelege singură 
când va vedea că-i oferiţi această bijuterie ce poartă girul calităţii din partea firmei noastre”. 

Peroraţia. Orice final e o concluzie şi, pe cât posibil, trebuie să reia mesajul principal, să-l 
sublinieze decisiv. Unii retoricieni propun finalul „feminin”, adică trecerea de la limbajul 
raţiunii la cel al pasiunii (al capriciului chiar). În măsura în care e posibil, trebuie să încheiem 


într-un mod oarecum grațios şi elegant. Nu cu o frază moale şi lipsită de vigoare, ci cu 


demnitate şi patos, pentru ca auditoriul să plece cu sufletul plin de emoție şi să ducă cu el o 
ultimă impresie favorabilă, optimistă (Adam, 2005, p. 149). 


4. Pierre Oleron (1983, pp. 36-40) identifică mai multe forme de raţionament: 


Deducţia. Aceasta poate fi materializată prin: 

a) Silogism — un raţionament care conţine trei propoziţii — una majoră, alta minoră şi o 
concluzie —, în aşa fel încât concluzia să fie dedusă din propoziţia majoră, prin intermediul 
celei minore. O caracteristică a silogismului este plecarea de la o propoziţie generală şi 
plasarea ei într-un caz particular sau mai puţin general. Este exact ceea ce face un 
procuror care cere condamnarea unui acuzat pe baza unui articol de lege, arătând că o 
asemenea faptă (crimă, delict) este sancționată cu o anumită pedeapsă: „Individul care 
comite o asemenea crimă este pedepsit cu... — Acuzatul a comis o astfel de crimă. — Prin 
urmare, acuzatul trebuie pedepsit cu...”. 

b) Raţionament disjunctiv — o premisă care implică o disjuncţie între două propoziţii. A doua 
propoziţie afirmă (sau neagă) adevărul primei propoziţii. Concluzia neagă (sau afirmă) 
adevărul celeilalte propoziţii: „Cei care l-au ucis pe Cezar sunt ori paricizi, ori apărători ai 
libertăţii. — Ei nu sunt paricizi. — Deci sunt apărători ai libertăţii”. 

c) Raționament condițional: „Dacă Dumnezeu există, trebuie să-L iubim. — Dumnezeu există. 
— Deci trebuie să-L iubim”. 

d) Raţionament deductiv — de la general la particular. 

Inducţia înseamnă a porni de la particular pentru a ajunge la universal. Apelul la exemplu este 

un demers propriu inducției. Desigur, în acest caz, contează corectitudinea premisei, aşa cum 

arată o butadă celebră: profesorul îi cere părerea studentului (viitor medic) spunându-i: „Într-o 
familie, tatăl este tebecist şi mama alcoolică. Primii doi copii sunt născuţi cu tare congenitale. 

Acum mama este însărcinată din nou. Laşi cel de-al treilea copil sau o sfătuieşti pe mamă să 

facă avort?”. Studentul nu stă pe gânduri şi răspunde că tabloul clinic este clar. Mama trebuie 

să facă avort. „Bravo”, zice profesorul. „Tocmai l-ai asasinat pe Beethoven.” Opusul inducției 
este deducția (de la general la particular). 

Raționamentul prin eliminare. Este o extensie a „raţionamentului disjunctiv” (ori/ori). 

Raționamentul prin analogie. Se foloseşte preponderent în raţionamentele juridice, dar şi 
politice, când se invocă o similitudine între regimul din altă ţară şi ceea ce ar vrea adversarul 
politic să instituie dacă ajunge la putere. 


5. Alte argumente bazate pe sofism (vezi Tuţescu, 1998): 


Argumentul ad hominem. Este centrat pe o persoană. Concret, asta înseamnă să invalidezi un 
argument, discreditând persoana care îl emite, ajungând să-i iei persoanei respective chiar 
dreptul la opinie. E foarte rar folosit în publicitatea comparativă americană sau uneori în 


publicitatea electorală. 


Argumentul ad baculum. Este argumentul forţei, „al bâtei”. În ciuda acestei precizări, nu orice 
atac dur face parte din această tipologie. Mai precis, trebuie să pui adversarul să aleagă între 
două rele. „Mamelor nu le place să reîncălzească broccoli. Ele urăsc să încerce să le facă pe 
plac celor patru mofturoşi ai familiei. Mamele preferă legumele Stokely's Singles (pachete de 
legume pentru o singură persoană)”. 

Argumentul autorităţii. Actul sau înfăptuirea se asimilează simplei afirmaţii, cum ar fi că 
preşedintele a zis X, deci X este adevărat. „Specialiştii au constatat că 70% din rezervele de 
apă ale Indiei sunt contaminate. Mai mult decât mâncarea, dragostea sau averea, ne trebuie 
apă ca să supravieţuim”. 

Argumentul a fortiori (bazat pe silogism sau pe entimemul deficitar): „Acest ziar publică 
numai minciuni. Ar trebui interzis”, „Aceasta nu este una dintre acele felicitări parfumate. Şi 
e bine aşa”. 

Argumentul respectului (ad verecundiam). Înseamnă să aperi un punct de vedere apelând la 
calităţile tale personale: „Mie îmi vorbeşti de filosofie? Eu care i-am studiat pe Kant şi Hegel 
cu creionul în mână?”. O altă ipostază a respectului o întâlnim atunci când ne punem garanţi 
ai adevărului fără a aduce probe. „Nu am fost niciodată xenofob, dar pretenţiile ungurilor mi 
se par absurde.” În publicitate, acest argument e mai puţin întâlnit, fie şi pentru că discursul 
este, de regulă, cu adresare directă. „Perfecţiunea Lexus. De la perfecţionişti la 
perfecționişti.” 

Argumentul milei (ad misericordium). Te prezinţi ca un om simplu, fără pretenţii, câştigând 
astfel simpatia auditoriului: „Am fost orfan, am muncit din greu să termin o facultate şi 
dumneata mă faci pe mine arivist?”. În publicitate lipsesc asemenea genuri de confruntări. În 
schimb, putem găsi o variantă a „milei”, şi anume mimarea modestiei: „Într-o eră a ziarelor 
de scandal, noi credem că adevărul e suficient de senzaţional”. 

Argumentul populist (ad populum). E un sofism demagogic şi o variantă a argumentului de 
respect („mereu am spus...”, „toată lumea ştie”). Acest tip de impunere a adevărului prin 
generalizare face parte din fibra discursului publicitar. „Toată lumea ştie că maşinile vechi 
ajung la cimitirul de maşini... Vechile maşini Porsche ajung la muzeu.” 

Argumentul circular (petitio principii). „Cuget, deci exist.” Termenul mai este folosit atunci 
când avansezi o argumentaţie echivalentă unei premise, când ceea ce spui este adevărat pentru 
că spui neaducând practic nici un argument: „Pantofii noştri au o viaţă mai lungă decât a 
oamenilor care îi fac. Grăbiţi-vă să cumpăraţi pantofii noştri cât mai suntem în viaţă”. 

Argumentul prin ignorare. În alte situaţii, ridiculizezi eşecul apărării adverse. Prin recul, 
înseamnă că tu ai dreptate: „Aşa răspunzi la argumentele mele? E limpede cine are dreptate”. 
Falsa analogie. Deseori întâlnită în articole de publicitate, falsa analogie se produce atunci 
când nu se respectă condiţiile semantice ale unei comparații corecte. Vorbitorul mizează pe 


faptul că, prin acest sofism, efectul expresiv este mare şi, prin urmare, contează mai puţin 


corectitudinea logică: „E ca atunci când eşti lovit după ureche cu o şosetă plină cu nisip ud. 
Doar că e ceva mai bine”. 

e Argumentul irelevant (ignoratio elenchi). Avansezi argumente fără legătură cu tema în discuţie 
(celebra zicere caragialiană: „Franţa are faliţii ei, noi de ce să nu avem faliţii noştri?”). În alte 
situaţii discursive, îţi alegi un aspect al problemei care te avantajează: „Ştiu că Bourbonul 
devine mai bun odată cu vârsta... Cu cât îmbătrânesc mai tare, cu atât îmi place mai mult”. 

+ Diverse ambiguităţi (semantice, referenţiale, sintactice etc.). Este inutil să precizăm cât de 
important este limbajul în argumentare. Limbajul validează sau nu susţinerea noastră 
argumentativă. Acest lucru înseamnă că trebuie să distingem între ambiguităţile cu rol 
semantic sau discursiv şi cele provenite din nestăpânirea limbii: „Noi nu ne căptuşim ghetele 
cu blană. Noi le căptuşim cu folos”, „Înainte de a lăsa Lexusul la mila criticilor de 


specialitate, noi l-am lăsat în grija elementelor componente”. 


6. Un exemplu celebru de influențare îl reprezintă cazul orbului de pe podul Brooklyn. Un cerşetor îi 
îndemna pe trecători cu un anunţ banal: „Ajutaţi-mă cu un ban. Sunt orb”. Cum mai nimeni nu se 
milostivea de sărmanul cerşetor, cineva s-a oprit în dreptul lui, a scris ceva pe cartonul orbului şi, 
imediat după aceea — miracol! —, fiecare trecător îi lăsa un ban în cutie. Doar câteva cuvinte au 
fost de-ajuns să schimbe situaţia şi să stimuleze generozitatea oamenilor: „E primăvară şi e soare. 
Dar eu nu văd nimic din toate acestea!”. Mucchielli (2002) porneşte de la acest exemplu şi 
dezvoltă o teorie extrem de simplă şi de funcţională a influenţării, ce poate fi rezumată printr-o 
singură afirmaţie: „Orice influențare majoră se realizează prin manipularea contextului”. 

*  Influenţarea prin manipularea emoţiilor. Să-l faci pe om să se regăsească în povestea ta (în 
enunţul tău). Să-l faci pe om să simtă o emoție puternică (compasiune, revoltă, protecţie 
maternă). La procesul de divorţ, soţia lui Elvis Presley a venit într-o rochie făcută din petece, 
în culori terne. Impresionaţi de „sărăcia” femeii, judecătorii i-au acordat mai mult de jumătate 
din averea soţului. 

e  Influenţarea prin manipularea intereselor. Ca să manipulezi interesele cuiva trebuie mai întâi 
să le cunoşti. De pildă, atunci când copilul tău nu vrea să meargă la grădiniţă, îi manipulezi 
dorinţa de a se juca. Prin urmare, copilul refuză violent până şi gândul de a părăsi camera lui, 
darămite să meargă la grădiniță. Orice act pedagogic pare sortit eşecului (să-l pedepseşti, să-l 
baţi, să-i interzici, să-i promiţi ceva ş.a.m.d.). Calea convingerii este, ca de obicei, indirectă. 
Deci e suficient ca părinţii să mimeze o joacă anume (desenul cu multe culori pe o coală de 
hârtie). Copilul va dori să participe la joc, dar părinţii îl refuză blând, dar categoric: „Te vei 
juca şi tu, dar nu aici, ci la grădiniţă”. A doua zi, copilul va fi cu siguranţă gata îmbrăcat şi 
nerăbdător să meargă la grădiniță. Pentru un sociolog ca Dale Carnegie, concluzia e 
inatacabilă: pentru a-i convinge pe oameni, trebuie să le vorbeşti despre ceea ce le place (îşi 


doresc). Pentru Mucchielli, acest caz îi sugerează un alt adevăr discursiv: copilul (omul) se 


implică în lucruri concrete, cu sens (desenul şi culorile), nu în abstracţiuni (grădiniţă, acţiuni 
distractive). 

* Manipularea contextelor fizice şi spaţiale. Se întâlneşte mai ales în cazul acţiunii misionare şi 
al convertirilor religioase. E vorba despre un cumul de acţiuni persuasive indirecte: surâs, 
blândeţea vocii, scenografia locului (vezi marile manifestări naziste şi coregrafia lor). 
Importantă pentru eficiența persuadării este crearea unor situații noi. Un bun manipulator 
(vânzător, jurnalist, orator, propagandist) va şti să creeze pentru publicul său acea situaţie care 
să dea greutate îndemnurilor transmise de el. Când spunem „ situație”, nu ne gândim neapărat 
la elemente fizice vizibile (dispunerea spaţială, actorii prezenţi, decorul ş.a.m.d.), ci mai ales 
la elementele simbolice sau invizibile: normele morale, relațiile, intenţiile, dorinţele, 
planurile de viitor, temerile ş.a.m.d. Ele au potenţialul de manipulare, nu contextul fizic. 
Manipularea are în vedere mai întâi normele, relaţiile, identitățile, spaţiile temporale. 

e Manipularea poziţiilor. Nu ne definim decât în raport cu alţii. Suntem tineri în raport cu cei 
bătrâni, copii în raport cu părinţii, studenţi în raport cu profesorii. Vorbim mereu privind 
lucrurile din locul pe care îl ocupăm. Comunicarea este cel mai important instrument al 
poziționării existenţiale. Când întâlnim o persoană pentru prima oară, căutăm să ne 
poziţionăm față de ea şi încercăm să-i transmitem felul în care vrem să fim trataţi 
(poziţionaţi). Din acest punct de vedere, se poate spune că fiecare dintre noi „joacă nişte 
roluri” (Goffman, Mucchielli, Cathelat). O variantă a manipulării poziţiilor o reprezintă 
reîncadrarea. Exemplul clasic pentru acest tip de manipulare este clienta revoltată care intră 
în magazinul de aparate casnice şi reclamă vehement că aragazul abia cumpărat s-a defectat. 
Ameninţările şi insultele curg în valuri, în timp ce vânzătoarea înţelege că nu are nici o şansă 
de a rezolva criza în mod direct (nici explicaţiile, nici amenințările, nici măcar scuzele nu o 
pot ajuta). Singura cale nu e decât /latarea şi, implicit, mutarea atenţiei adversarului. Mimând 
prețuirea şi respectul, vânzătoarea se adresează clientei furioase: „Doamnă, sunteţi o 
gospodină formidabilă!”. La uimirea femeii („De unde ştiţi? Cum v-aţi dat seama?”), 
vânzătoarea îi răspunde simplu: „Vă pricepeţi la aragazuri. O să vi-l înlocuim imediat”. 
Bineînţeles, cele două femei se despart prietene. 

e Manipularea relaţiilor. Atunci când comunicăm cu cineva, stabilim cu persoana respectivă un 
anumit tip de relaţie. Aceasta va avea obligatoriu o anumită calitate, care ar fi 
simpatia/antipatia. Persuasiunea foloseşte calitatea relaţiilor. De pildă, în vânzări, orice dealer 
caută să creeze o relaţie pozitivă (propice „situaţiei de vânzare”). O altă variantă a manipulării 
relaţiilor ar fi transferul de răspundere sau „manipularea prin autoritate”. Exemplul cel mai 
bun îl oferă o învăţătoare care, fiind obligată să plece din timpul orei, le cere elevilor să 
rămână în clasă, iar la pauză să plece nu înainte de a stinge lumina. Cum îi convingi pe elevi 
să nu uite să stingă lumina? Argumentul logic nu funcţionează. Cel sentimental la fel. Orice 
discurs despre economie, datorie sau epuizarea resurselor neregenerabile nu are nici un efect. 


Situaţia se schimbă spectaculos când învăţătoarea îi dă ca sarcină unui elev să stingă lumina. 


Concluzii (vezi Mucchielli, 2002, pp. 191-192): 


a 


Ipo 


e Orice comunicare înseamnă influenţă. 

e Între fenomenele de propagandă, vânzare, publicitate şi seducţie există o perfectă 
omogenitate. 

*  Influenţarea e un ansamblu de procedee de manipulare a obiectelor cognitive care definesc 
situația. 

e Obiectele cognitive sunt: pozițiile, normele, identitățile. 

* Influențarea e un fenomen de mediere. 


e Sugestia, acțiunea laterală şi nedirectă sunt mai persuasive decât convingerile directe, în 
forță. 


Piramida lui Maslow e o sinteză care poziţionează la bază tot ce e mai important pentru om 
(nevoile „primare”, indispensabile vieții) şi are la vârf nevoile „realizării de sine”. Meritul acestui 
model constă în faptul că ajută la o anumită ierarhizare a principalelor nevoi umane şi uşurează 
evidenţierea unor interconexiuni funcţionale. Astfel, devine clar că, „dacă satisfacem o necesitate 
puternică, alta mai slabă îşi face simțită prezenţa”, ceea ce înseamnă că nu putem satisface nici o 
altă cerinţă dacă în discuţie este o nevoie primară (când eşti mort de foame, nu-ţi arde să arăţi 
bine, să afişezi nevoia de preţuire, să te identifici simbolic cu unele obiecte). Ultima nevoie 
(realizarea de sine) nu e posibilă fără îndeplinirea tuturor celorlalte necesităţi: fiziologice 
(primare), de securitate, de apartenenţă, de preţuire şi afecţiune. Ea devine un rezultat, nu o 
cerință de sine stătătoare. Această precizare se poate dovedi extrem de importantă pentru un 
publicitar: îi uşurează munca, îl ajută să nu-şi risipească eforturile alergând după himere (vezi 
Larson, 2003, p. 181). 


D.H. Monro (1951, p. 40, apud Olbrechts-Tyteca, 1974, p. 21) identifică mai multe categorii de 
obiecte ale râsului: 

— orice ruptură în ordinea uzuală a evenimentelor; 

—  indecenţa; 

— introducerea într-o situaţie care aparţine altuia; 

— tot ce se pretinde ceea ce nu este; 

— jocul de cuvinte; 

—  non-sensul; 

— micile ghinioane; 

— lipsa de cunoştinţe; 


—  insultele voalate. 


9. Tipologii majore ale umorului (vezi Preda, 2006a): 


e Witz-ul sau cuvântul de spirit. Dicţionarele abia pomenesc cuvântul de spirit, deşi el a marcat 
romantismul şi gândirea secolului al XIX-lea. Petit Robert menţionează originea sintagmei 
mot d'esprit: din latinescul muttum, care înseamnă „a sufla cuvinte, a vorbi”. În publicitate, 
cuvântul de spirit e mai puţin prezent, el făcând parte din categoria umorului soft, blând, 
aluziv, uşor intelectual. „Asasinarea e forma cea mai gravă a cenzurii”, „Când călătoreşti cu 
Qantas spre Londra, te poţi bucura de norocul irlandez. Deoarece, fără vreun cost în plus, 
obţii un zbor gratuit către orice destinaţie, din trei posibile, în Irlanda. Lasă Qantas şi Aer 
Lingus să-ţi arate Irlanda gratuit”. 

e Ironia. Procedeu stilistic, figură de gândire şi gen de umor în sine, ironia ocupă un loc 
privilegiat în discursul şi stilistica publicitară. Etimologic vorbind, ironia provine din 
grecescul eirôneia (întrebare), sens pe care cuvântul l-a pierdut de mult. Astăzi, ironia 
înseamnă, într-o definiție aproximativă, „expresia unui spirit însetat de ordine şi dreptate, care 
stigmatizează indirect, răsturnând sensul cuvintelor (anrifrază) sau descriind o situaţie 
diametral opusă situaţiei reale (anticatastază)”. Dintre toate genurile de umor, ironia are cele 
mai bogate mijloace de expresie (disimulare, ambiguitate, metonimie, alegorie, antiteză, 
calambur etc.), fără a se limita vreodată la ele. De aici şi teribila dificultate de a o defini. 
„Ironia e prea morală pentru a fi cu adevărat artistică, după cum e prea crudă pentru a fi cu 
adevărat comică. [...] Pe scurt, ironia s-ar putea numi, în sensul propriu al cuvântului, 
alegorie sau şi, mai bine, vorbă mincinoasă, deoarece ea gândeşte un lucru şi, în stilul ei, 
spune un altul” (Jankelevitech, 1994, p. 38). Dincolo de caracterul ei duplicitar (comun mai 
multor genuri de umor), ironia vădeşte două trăsături fundamentale: /aconismul şi 
disimularea. Ironia e doar înţepătură. E aluzie, afirmaţie intermediată de altceva. E o glumă 
făcută mai degrabă cu ideile decât cu aciditatea cuvintelor. E contrariul a ceea ce spui. Nimic 
nu e pe faţă, totul e pe ascuns. Am putea oferi nenumărate exemple de ironie în discursul 
publicitar, dar nimic nu funcţionează mai bine şi mai şocant decât autoironia: „Este grozav 
faptul că homosexualii, evreii şi teroriştii au şi ei un ziar pe care să-l citească... The Village 
Voice. Nu este ziarul preferat al Americii”, „Avis ocupă doar locul al doilea în industria 
închirierilor de maşini. Aşadar de ce să ne alegi pe noi?... Pentru că noi ne străduim mai mult. 
Nu ne permitem scrumiere murdare, rezervoare pe jumătate pline, ştergătoare uzate, maşini 
nespălate sau anvelope dezumflate. Nu ne permitem să coborâm sub un anumit standard etc.” 
Ironia este esenţial duplicitară. Ar fi extrem de simplu să acceptăm una dintre definițiile de 
dicționar, cea a lui Fontanier, de exemplu: „A te exprima prin opusul a ceea ce spui”. Nu o 
facem, gândindu-ne că această definiţie riscă nişte confuzii majore cu litota, metafora, 
antifraza şi alte figuri de stil. Mai mult decât atât, ironia nu este doar o „zicere pe invers”. 
Ceea ce o defineşte cu adevărat este simularea. „Ironia este un fel de prefăcătorie, simulare, 
am spune noi, sau mai degrabă disimulare, un comportament plin de manevre şi retractări 
(şiretlicuri repetate), o intrigă perfidă şi complicată. De ce natură este această simulare? 


Culmea libertăţii constă în a face jocul adversarului, în a împărtăşi părerile inamicului şi în a 


te preface că îţi renegi prietenii, în a vrea să faci un lucru şi a putea să faci contrariul, în a 
acţiona în orice împrejurare prin contrarii. Supleţea spiritului, capacitatea de detaşare, puterea 
de a articula exprimarea prin intenţie sunt abilităţi specifice grecilor şi, implicit, ironiei” 
(Jankelevitch, 1994, p. 60). 

Orice s-ar zice despre ea, ironia se caracterizează prin spiritul tendenţios, condiţiile ei 

enunţiative impunând de regulă interacţiunea a trei personaje: autorul, victima şi destinatarul. 

Această interacțiune stă sub semnul inconfundabil al complicității. Fiind aluzivă, ironia este 

incapabilă să producă efecte fără contribuţia actorilor implicaţi în discurs, fără ca aceştia să 

nu cunoască elementul la care se face trimitere în mod aluziv. „Ironia se naşte în şi prin 
limbaj, dar spre a-l transcende, căci ea îşi atinge scopul doar atunci când litera e depăşită, 
contrazisă, răsturnată. Ea ţine de ceea ce s-a numit o retorică a devierii, de un decalaj între 

sensuri” (Lesovici, 1999, p. 72). 

Tipologie. Oricât am încerca, nu se poate vorbi cu adevărat despre o tipologie a ironiei. Ea 

există sau nu (ca procedeu în sine ori ca discurs), îmbrăcând forme dintre cele mai nebănuite: 

involuntară, aluzivă, dramatică, pedagogică, parodică, pamfletară, argumentativă, persuasivă, 
autoironică etc. În ciuda numeroaselor încercări de până acum (pragmatice, neoretorice, 
stilistice etc.), nici o taxonomie nu a reuşit să surprindă sintetic prolificitatea enormă a ironiei: 

detaşată, simulată, ambiguă, alegorică, contrastantă, necinică (vezi Janksleviteh, 1994, p. 

181). 

Aceeaşi indecizie teoretică planează şi asupra procedeelor de constituire a ironiei, deşi două 

dintre ele par definitorii: anfifraza (răsturnarea sensului obişnuit al cuvintelor) şi 

anticatastaza (a descrie o situaţie diametral opusă situaţiei reale). Aluzivă, paradoxală, 
inteligentă, mereu surprinzătoare, ironia are până la urmă o trăsătură distinctivă: sancţiunea ei 
este blândă şi constructivă. 

Procedee ironice. La baza ironiei stau câteva principii funcţionale, identificate şi comentate 

deja de comicologi (Bergson, Jankeleviteh, Escarpit, Defays etc.): 

1. Principiul contrastului. Pe scurt, acest principiu înseamnă să utilizezi un cuvânt cu sensul 
antonimului acestuia. Prin urmare, umoristul creează un contrast între litera şi spiritul 
cuvântului folosit. „Are multe lacune în ignoranta sa”, „Fă diferenţa. Fii tu însuţi”. 

2. Principiul insolitului (surprizei). În cazul paradoxului sau al ironiei, este necesar ca 
surpriza să fie deopotrivă absurdă şi verosimilă. „Poţi să alergi de unul singur, tot pe locul 
doi ajungi”, „Dacă eşti cu noi, împărțim tot. Sau aproape tot”, „Suzuki — autenticitatea de 
serie”. 

3. Principiul relativităţii: jocul de cuvinte, decalcul, calamburul. „Înainte de a mânca, gustaţi 
diferenţa.” 

4. Principiul negării principiilor. Ironia este o sinteză deschisă, conţinând în acelaşi timp 
teza şi antiteza: „Diferenţa între prost şi deştept constă în faptul că deşteptul e uneori 


prost, dar prostul nu poate fi niciodată deştept”. 


5. Principiul înlocuirii — aluzia, perifraza, metonimia: „Vrei o maşină vrum-vrum sau glu- 
glu?”. 

6. Principiul conspirativităţii. Ironia nu este brutală, ci aluzivă. Ironistul îi face cu ochiul 
cititorului, cerându-i coparticiparea. Fără un referent comun între cei doi actori ai 
comunicării, nu este posibil umorul: „Când voi faceţi un gest, alţii fac un pas. Asociaţia 
Persoanelor cu Dizabilităţi”, „Megane: 0% grăsimi”. 

Putem vorbi despre o multitudine de procedee ironice (de la aluzie la tăcere), dar şi despre 

ironie în sine. Important este să acceptăm de la bun început că „structura ironică se realizează 

în bună parte în afara textului, fiind percepută ca un procedeu-minus” (Lesovici, 1999, p. 78). 

Parodia. Originile parodiei rămân neclare. Aristotel, în a sa Poetica, foloseşte pentru prima 
oară termenul, dar cu alt sens, cel de gen literar de sine stătător. Sensul actual se pare că a fost 
impus de practica rapsozilor medievali, lucru deja conţinut de etimologia cuvântului: para 

(„alături”) şi oda („cântec”), ceea ce înseamnă „a cânta alături, pe lângă”. La baza discursului 

parodic stă imitaţia, dar nu cea fidelă (plagiatul, pastişa), ci imitaţia subtilă, creatoare. Altfel 

spus, parodicul înseamnă să repeţi o formă schimbându-i sensul. Înseamnă transformarea 
ludică, inteligentă şi desacralizantă, pe care o întâlnim în artă (mai ales în pictură), dar şi în 
discursul publicitar. Parodia presupune un talent aparte şi multă muncă (să studiezi atent 
opera celui parodiat, să faci apel la dicţionare de argou, de arhaisme etc.). Foarte important în 
parodie este ca modelul parodiat să fie recunoscut. Parodia mai poate fi înțeleasă ca adaptare 

stilistică la un subiect diferit. Ea se opune deghizării (care e satirică) sau transpoziţiei (care e 

serioasă). Există două tipuri de parodie: 

1. Dejă-vu-ul. E cea mai blândă formă a parodiei. Modelul este imitat în linii mari, dar lesne 
de recunoscut. Procedeul creează repetiţie, dar şi neprevăzut. Chiar dacă în acest caz 
imitaţia e mai vagă, ea trebuie declarată cumva. În caz contrar, procedeul pierde din 
eficienţă. Mai savant spus, acest tip de parodie „nu repune direct în cauză omogenitatea 
discursului, ci desfăşurarea pe puncte şi module. În timp ce alte discursuri par să se 
dezvolte într-o armonie totală, comicul parodic relativizează şi modifică poziţionarea” 
(Defays, 2000, p. 52). 

2. A la maniere de... Dincolo de talent şi de studiul aprofundat al modelului, important e să 
detaşăm cuvintele-cheie, expresiile comune ale textului parodiat. Henri Montant (1992, p. 
29) subliniază importanţa muncii de documentare, însoţită în mod obligatoriu de o 
scriitură minuțioasă: „Odată ce aţi fagocitat gândirea celui parodiat, impregnându-vă cu 
textele lui, intraţi în emisferele lui cerebrale. Cu ceva talent, aveţi ocazia să scrieţi un text 
şi mai bun decât cel pe care aţi încercat să-l plagiaţi”. 

Unii autori (Hutcheon, Defays) consideră parodia o formă aparte (intertextuală) a ironiei. Cele 

mai multe procedee parodice merg însă în sensul degradării modelului. E vorba despre 


inversiune (a transpune un text original în contrariul său), reducere sau amplificare. La toate 


acestea putem adăuga anacronismul (bascularea grandorii trecutului în trivialitatea 
prezentului) sau ca/lamburul (mai ales în parodiile scurte). 

Ca procedeu, parodia e simplă. Ea presupune un model şi un text construit pe principiul 
preluării elementelor-cheie din textul-model, în aşa fel încât să fie lesne observabili şi 
imitatorul, şi imitatul. De aici rezultă câteva exigenţe majore pentru parodist: talentul de 
imitator, intuiţia desăvârşită a locurilor comune, inventivitatea, preluarea creatoare, ironia fină 
şi mai ales o lectură conspirativă, asigurată de un cititor capabil să intre în acest complicat joc 
de oglinzi deformatoare. 

Simplu procedeu, gen în sine sau principiu estetic doctrinar, parodia trăieşte astăzi momentul 
ei de glorie, chiar dacă termenul ca atare este folosit cu sfială şi vinovată ascundere. 
Exemplele de discurs parodic publicitar sunt destul de rare: „La început a fost Cuvântul şi 
Cuvântul era la Dumnezeu şi Dumnezeu era Cuvântul”. Foarte multe parodii le găsim în afişe 
(parodii culturale) şi mai ales în clipuri (parodieri de epocă, de filme şi personaje celebre, de 
locuri şi evenimente). 

Paradoxul. Este o minciună şi un adevăr spuse în acelaşi timp. „Nici un chirurg din lumea asta 
nu-l poate ajuta pe acest orb să vadă din nou. Un câine însă o poate face.” Anticii s-au arătat a 
fi maeştri în mânuirea paradoxului, creând celebrele aporii (de pildă, afirmaţia lui Epimenide 
Cretanul: „Toţi cretanii sunt mincinoşi...”). Studiat de logicieni şi filosofi de talia lui Bertrand 
Russell, paradoxul continuă să uimească. Plasat între ironie şi absurd, el pare capabil să 
îmbrace multiple haine străine (de la calambur la sofism), dar fără să-şi piardă vreodată 
propria şi inconfundabila identitate. Dacă epistemologii şi constructiviştii (Paul Watzlawick) 
consideră că universul paradoxului este autonom, publicaţiile Școlii de la Palo Alto merg mai 
departe, demonstrând că paradoxul este o figură tutelară nu numai în dezintegrarea imaginii 
lumii, aşa cum se manifestă ea la schizofreni, dar şi în teoriile moderne ale fizicii. În orice 
caz, chiar paradoxul se comportă paradoxal, de vreme ce îşi capătă autonomia oscilând între 
adevăr şi fals, nefiind niciodată nici una, nici alta (Watzlawick, 1988, p. 276). În publicitate, 
paradoxul e folosit frecvent, cu numeroase complicităţi litotic-argumentative: „Douăzeci de 
adevăruri fascinante, dar complet inutile, pe care nu trebuie neapărat să le ştii despre piele... 
Şi unul pe care trebuie să-l afli. Dove este tot ce trebuie să ştii despre îngrijirea pielii”, „Într-o 
eră a ziarelor de scandal, noi credem că adevărul e suficient de senzaţional... Time. 
Înțelegerea vine cu timpul”. 

Grotescul. În acest caz, etimologia nu ne este de nici un ajutor (it. Grotta = „peşteră”; fr. 
grotesque = „capricios, ridicol”). Petit Robert oferă două sensuri: 1) nume dat ornamentelor 
fantastice descoperite în secolul al XV-lea în ruinele monumentelor antice italiene; 2) figuri 
fantastice, caricaturale. În realitate, grotescul, aşa cum este amintit în treacăt de Jankelevitch, 
reprezintă un tragic eşuat în comic. Prin urmare, grotescul trebuie definit prin apropierea de 
umorul negru, de absurd. Grotescul este doar o ironizare de tip special a două apropieri 


noţional indecente: moarte şi umor, tragic şi surâs, suferinţă şi voie bună. 


Dacă ironia se bazează pe subtilităţile gândirii litotice, grotescul (confundat uneori cu 
burlescul) mizează doar pe hiperbola previzibilă. Ceea ce le apropie este doar masca, 
procedeul comun oricărei figuri de stil: apropierea contrariilor. 
În publicitate, grotescul este mai rar întâlnit, încălcând regula sfântă a mesajului mobilizator, 
luminos şi pozitiv, aşa cum se vede în recentul scandal creat de reclama la maşina Hundy, 
considerată prea dură, prea horror. Asta nu împiedică grotescul publicitar să apară când şi 
când în anumite campanii privind minele antipersonale sau protecţia animalelor: „Înainte să 
fie prăjite în usturoi şi rozmarin, sunt îmbibate în urină şi excremente. Opriţi transportul inutil 
al animalelor”, „Atenţie, purtători de blănuri, în această zonă nu este permisă lovirea 
trecătorilor şi târârea lor departe, pentru împerechere”. După cum se vede, şocul şi atragerea 
atenţiei sunt mai importante în publicitate decât inconvenientele unei reclame mai puţin 
graţioase. 

* A bsurdul. Termenul provine din latină (absurdus) şi înseamnă „disonant”. Neavând o definiţie 
satisfăcătoare a absurdului („contrar gândirii logice, legilor naturii, bunului-simţ sau uzului 
comun”), ne mulţumim cu afirmaţia cam metaforică a lui Kant, în opinia căruia absurdul era 
„căderea în nimic”. Această neantizare semantică are totuşi sensul ei şi, în mod paradoxal, 
dispariţia sensului are ca sens chiar această dispariţie. În publicitate, găsim foarte rar absurdul 
ca atare. Însă (surprinzător de) multe reclame cochetează cu absurdul, considerat o formă de 
umor sau de ironie grotescă. Să ne gândim la seriile de reclame la ţigările LM („Eu să 
muncesc?”, „Eu să duc gunoiul?” etc.), la exemplele lui Sullivan (2004) luate din domeniul 
publicitar al pesticidelor. Amintim câteva procedee generatoare de absurd: 

a) Pleonasmul. Repetiţia, dar mai ales tautologia — în anumite condiţii — pot genera un absurd 
ironic sau umoristic: „Scriitorul Victor Hugo era atât de nebun la sfârşitul vieţii sale, încât 
se credea chiar Victor Hugo”, „Eddy nu are nici un tabiet anume, dar e mereu surprins să 
descopere buzunarul interior de la haină la locul lui”, „Jim nu ştie să numere, dar foloseşte 
o şmecherie ca să se descurce la piaţă: înşiruie numerele unul câte unul, de la cel mai mic 
spre cel mai mare”. 

b) Construcţiile anacolutice. „Nematodele trăiesc sub pământ. Acest produs le scurtează 
drumul spre iad... Nu puteţi vedea nematodele cu ochiul liber, dar le puteţi face să 
dispară”. 

c) Diverse dezarticulări sintactice sau de altă natură. Aaaahaha! Qu'est-ce que c’est drôle! 
Hahaha! XD! LOL! XXL! Bon, je me calme! Hahaha! 

d)  Analogii sau comparații total nepotrivite (fără nici o trăsătură semantică în comun): 
„Delicat şi rar ca un kiwi albastru cu seminţe roşii”. Surprinzător, în publicitate, asemenea 
abateri de la logică se pot normaliza extrem de rapid. Să ne gândim la vaca mov (ciocolata 


Milka), la vaca zâmbăreaţă (La vache qui rit) sau la bărbaţii cu cap de portocală (Fanta). 


10. Deşi uneori îndoielnice şi ezitante, elementele titrării vizează în principal gradul de incitare, 


beneficiul promis şi legătura mai mult sau mai puţin directă cu numele de marcă (vezi Popescu, 


2005a, p. 68). Mai concret spus, publicitarii folosesc titluri-beneficiu („Vă ducem la mare fără să 


vă facem valuri în buget”), zitluri-ştire ( „Nu e minciună. Poţi cânta în 30 de minute fără nici o 


lecţie”), zitluri-utilitare (modul de întrebuințare), titluri-întrebare („Ai aflat ultima noutate? Nu 


ne-am schimbat adresa”), tizluri-injoncțiune („„Condu prudent. Viaţa are prioritate”), titluri- 


cicăleală (tease), titluri de tipul „Ei, şi-ce?” („Eu să spăl?”), titluri-ironice, titluri-ludice ş.a.m.d. 


Privite dintr-o perspectivă strict lingvistică, titlurile pot fi disociate în funcţie de cele trei niveluri 


ale limbii: fonetic, semantic, sintactic. 


Nivelul fonetic. Identificăm la acest nivel mai multe procedee: apelul la onomatopee (oups! 
ah! sttt!) sau la cuvinte puternic sonore, cu multe siflante (șuier, şoaptă, şansă). Extrem de 
productivă la nivel fonetic este rima, ordonată chiar în distihuri: Byzance/ tres loin de 
innocence, Buy the best/ Forget the rest. Chiar şi un simplu joc de sunete (Bitte ein Bit) intră 
în această categorie a omofoniilor şi a cuvintelor inventate prin contragere (cuvinte-valiză), 
realizate prin combinarea inventivă a doi termeni diferiţi: democratură (democraţie + 
dictatură), Bookureşti (book + Bucureşti), tristeț (trist + istef) ş.a.m.d. Dezavantajul constă în 
faptul că acest gen de titlu se adresează unui consumator erudit, capabil să sesizeze şi să se 
bucure de exprimări inedite, ludic-ironice (de pildă, Meganemaipomenit = Megane + 
nemaipomenit). Privitorul obişnuit (eventual neatent) va gusta prea puţin un titlu lung şi 
forţat: Revolvolution (revolution + Volvo). 

Nivelul semantic. Nu există titlu cu joc fonetic fără o minimă susţinere semantică: Ticket 
Chic/Ticket choc. Invers se poate. Pentru ca semantismul titlurilor să fie cât mai puternic, 
creatorul de reclame va folosi tot ceea ce şochează în vreun fel sau măcar atrage atenţia. E 
cazul tautologiei sau sinonimiei („Este singur pentru că e unic”) şi mai ales al antinomiei — 
oximoronul, de pildă („„Matiz, micul gigant”, „Tunetul fierbinte al şoaptelor”, „La Toyota 
suntem mari în lucruri mărunte”, „Cel mai mare dintre micile dejunuri”). Dacă jocul litotic 
sau oximoronic este însoţit şi de o anumită sonoritate (joc fonetic), cu atât mai bine: Dernier 
cri, premiers prix. 

Nivelul sintactic. La acest nivel, lucrurile se complică, fiind greu de distins între jocul sintactic 
şi cel semantic. În orice caz, se poate observa preferința creatorilor de reclame pentru 
structurile binare, dacă se poate în oglindă: „Inteligența are nevoie de spațiu. Spațiul are 


nevoie de inteligență”. 


11. Alte sfaturi (vezi Russel, Lane, 2002, pp. 602-610): 


Nu vindeți produsul, ci avantajele oferite de el. O variantă ar fi: nu vindeți produsul, ci un stil 
de viaţă (o necesitate, o dorinţă ascunsă). Reclamele descriptive au eficienţă mică. Cele mai 
slabe oferă o istorie a companiei, a prestigiului câştigat. Consumatorul vrea altceva. Vrea ceva 
legat de viaţa lui, de indecizia lui. 


. Când e cazul, legaţi reclama de sex (de instinctele primare). Psihologii arată că e o 
prejudecată să crezi că doar bărbaţii sunt interesaţi de sociosemnale, de sex. Femeile (cele mai 
bune cumpărătoare) sunt egale bărbaţilor şi din acest punct de vedere. Nu întâmplător, 
statisticile arată că astăzi 50% dintre maşini sunt cumpărate de femei. Prejudecata că doar 
bărbaţii decid achiziționarea lucrurilor scumpe, de folosinţă îndelungată, este contrazisă de 
realitate. 

+ Folosiţi celebrităţi. Reclamele cu celebrităţi au cea mai mare putere de convingere. Atenţie, 
regula e valabilă doar la anumite produse (obiecte sportive, vestimentare, imobiliare, maşini, 
turism sau vacanțe). Pentru alimente sau obiecte casnice, Ogilvy recomandă, dimpotrivă, 
folosirea unor persoane obişnuite şi extrem de expresive. 

e “Evitaţi ambiguitatea. Pare o cerinţă nepotrivită, dacă ne gândim că orice text publicitar 
foloseşte jocul de cuvinte, aluzia, calamburul. Lucrurile nu stau aşa, dacă ne gândim că între 
echivoc şi ambiguitate e o mare deosebire. În plus, intervin şi caracteristicile etnoculturale ale 
consumatorului (de pildă, americanii nu acceptă decât reclamele directe şi clare). Revenind la 
cerința de mai sus, să spunem că ea se referă la acele ambiguităţi involuntare, ieşite de sub 
control. Ne gândim la consecinţele provocate de reclama unei emisiuni de desene animate, 
Mihaela, în care o fetiță se aruncă încălţată în pat, pregătindu-se nerăbdătoare să urmărească 
următorul episod. Reclama cu pricina a fost eliminată, pentru simplul motiv că unii copii 
imitau comportamentul Mihaelei şi se urcau încălţaţi în pat. 

e Urmăriţi fluenţa reclamei. Sincopările au rolul lor (previn monotonia). Orice abuz echivalează 
cu neîndemânarea, cu lipsa de profesionalism. Fluenţa mai înseamnă să corelăm corect jocul 
între imagine şi text. De pildă, într-o reclamă făcută unei maşini, automobilul este aliniat spre 
partea dreaptă a paginii şi este amplasat deasupra textului, acolo unde ar trebui să fie acesta. 

e  Accenmuaţi contrastul. Într-o lume vizuală, contrastul e cel mai atrăgător. Dacă acesta are şi 
umor (ironie), cu atât mai bine (de exemplu, un jucător de baschet şi o maşină mică, Tico sau 
Matiz). Atenţie la culoare. Dacă fundalul reclamei e negru, elementele de prim-plan riscă să 
dispară. O fotografie orizontală a produsului pe fond alb măreşte semnificativ impactul 
vizual. 

e Folosiţi copii şi animale. Aşa cum spuneam mai sus, impactul emoţional e mare. Folosiţi-l în 
măsura în care legislaţia permite acest lucru. 

Reclamele au o structură definită, alcătuită din promisiunile unui avantaj (în titlu), amplificarea 

povestirii sau a faptelor, dovada afirmațiilor şi măsura ce trebuie întreprinsă (în text), concluzia 

(slogan + marcă). „Esenţa creativă a redactării reclamelor este de a privi un produs într-un mod 

unic şi nou. Principalele abordări utilizate în descrierea produselor sunt: faptică, imaginativă şi 

emoţională. Sloganul rezumă tema avantajelor unui produs. Un mesaj memorabil, format din cât 

mai puţine cuvinte” (Russel, Lane, 2002). 

Atenţie la limba de lemn a publicităţii. Practica publicitară acceptă „reclamele de siaj”, care 


copiază pur şi simplu alte reclame (cum este cazul bine-cunoscut al detergenţilor). Publicitatea nu 


se teme de repetiţie. Dimpotrivă, folosită cu măsură şi pricepere, aceasta e necesară. Marele 

dezavantaj al repetării îl reprezintă tocirea (dispariţia) interesului pentru lectură. Fără a scăpa total 

de anumite stereotipii, publicitarul trebuie să evite: 

— sărăcia semantică; 

— abundența adjectivelor. Adjectivele sporesc pregnanţa obiectelor, dar nu trebuie să abuzăm de 
ele. Reclamele abundă în stereotipii adjectivale: unic, ideal, perfect, paradisiac, nou, vibrant, 
exuberant, excitant, sublim, plăcut, reconfortant, maxim, total etc. 

Atenţie la frecvenţa unor verbe cum ar fi: a începe, a învăţa, a căuta, a face, a furniza. 

Frangoise Thom a deconspirat într-o carte celebră legătura dintre limba standardizată (stereotipă) 

şi regimul comunist, totalitar. Din păcate, uneori, publicitatea face acelaşi lucru: modifică 

percepţia realităţii, desemantizând cuvintele şi impunând inerţii de percepţie şi de valorizare a 

realităţii. De fapt, orice domeniu de activitate îşi dezvoltă prin uz excesiv propriul limbaj de 

lemn: politica, jurnalismul, finanţele... Important este să fim vigilenţi şi să evităm atât cât se 


poate structurile gata pregătite, inerţiile de limbaj, comoditatea în exprimare. 


Discuţia noastră pe această temă întâmpină numeroase dificultăţi în exemplificare. Dinamice şi 
adesea subtile, titlurile publicitare celebre par să refuze traducerea în limba română. De exemplu, 
în reclama „Dubo-Dubon-Dubonnet” trebuie să ştim că Dubo = du beau înseamnă „ceea ce e 
frumos”; Dubon = du bon înseamnă „ceea ce e bun”; Dubonnet este marca unei băuturi spirtoase. 
Avem de-a face cu jocuri de litere intraductibile, cu vizualizări nu tocmai lesne de redat. Iată de 
ce în spaţiul nostru publicitar au pătruns uneori reclame care nu-i spun mare lucru românului 
(„Urmează-ţi setea!”), semn că, deseori, anunţătorul nu este interesat neapărat de vinderea 
produsului, cât de poziționarea mărcii, de ocuparea spaţiului publicitar înaintea firmelor 
concurente. În alte cazuri, întâlnim un tip aparte şi greu de fixat taxinomic. E vorba despre 
titlurile neutre (ultrabanale): „Standardele se schimbă”, „Mărimea are avantajele ei” ş.a.m.d. 
Acest lucru nu trebuie să ne mire, dacă ne gândim că logica discursului publicitar este în multe 
situaţii repetitivă, pleonastică. Identificăm acelaşi paradox din discursul de presă: pe de o parte, 
cititorul (consumatorul) vrea noutate şi surpriză, iar pe de altă parte, adoră să i se spună ceea ce 
ştie sau ceea ce vede. 

În orice caz, fascinația adevărată a publicităţii moderne stă în limbajul creativ, inteligent, 
surprinzător. lată un minunat exemplu de reconversie a expresiei deja consacrate: „Pus la 4 ori 4 
ace” (Renault) sau „În căutarea tenului pierdut” (Nivea). Dincolo de procedeul folosit (decalcul, 
copierea unei structuri verbale deja celebre), reclama percutantă trebuie să dea dovadă de 


inventivitate. 


Să rezumăm chinul realizării unei reclame. Să luăm o reclamă la Bourbon, băutură specific 
americană, care se vinde atunci când are o vechime de cel puţin doi ani (uneori poate ajunge şi la 


opt ani). Mergem deci pe ideea de timp (vezi Sullivan, 2004, pp. 106-145): 


* Comandă o băutură pentru care nu trebuie să aştepţi nouă ani. Ideea e bună, dar formularea 
pare echivocă (nouă ani e aşteptarea sau vechimea băuturii?). 

* O băutură pentru care nu trebuie să aştepţi nouă ani. Elimină echivocul, dar sună banal şi 
fără zvâc. 

e Nouă ani într-un butoi de stejar ţinut într-un depozit urât. Ne învârtim în jurul ideii de timp 
(nouă ani), care devine ineficientă, mai ales că oamenii nu sunt sensibili la cifre. 

e După nouă ani de scurgere lentă, a venit timpul. Care timp, care scurgere? Lucrurile sunt 
departe de a fi clare. În plus, nu e limpede de ce sunt importanţi aceşti nouă ani. Cifrele încep 
să reprezinte ceva doar atunci când oferi termeni de comparaţie. 

e  Falia continentală se formează mai repede decât acest Bourbon. Deja e mult mai bine. Faptul 
că a dispărut cifra 9 înseamnă că am învăţat ceva din eşecurile anterioare. Şi totuşi, fără 
concreteţea cifrei, titlul reclamei pare prea general şi fără impact. 

* Mama Natură face whiskey. Tatăl Timp face Bourbon. Cu o umbră de umor, acest titlu este 
prea metaforic. În plus, e static şi fără îndemn la acţiune. Ceva mai bună ar fi varianta 
corelativă: „dacă... atunci...”. Lipsa de implicare însă rămâne. 

+ Efectul pe care îl are vântul asupra munţilor îl are timpul asupra Bourbonului. La fel, 
apropierea geologică (a se vedea varianta cu „falia continentală”) intimidează, în loc să incite. 

e Inelele copacilor se înmulțesc. Gheţarii se topesc. Şi Bourbonul tot mai aşteaptă. Acum 
putem răsufla uşuraţi. Am găsit ideea, dar mai ales exprimarea ei. Memorabil, geologic, 
cosmic aproape, incisiv şi mai ales plin de umor. Deja nu mai avem nevoie de incitare. Ideea 
de vechime străluceşte deasupra tuturor. Tot de un umor de cea mai englezească sorginte ar fi 
o altă reclamă, construită pe altă strategie, vizuală, demonstrativă, nemetaforică: Pe 15 mai 
vom roti butoiul nr. 1394-M cu o întoarcere de o pătrime, spre stânga. Am crezut că aveţi 
dreptul să ştiţi. Amândouă reclame sunt minunate. Ultima străluceşte prin precizia 
impecabilă, e mult mai „meseriaşă”. Fiecare cuvânt e la locul lui. Trecem peste eleganța 
retorică şi mimarea abilă a modestiei („am crezut că...”). Să înlocuim sintagma „aveţi dreptul 
să ştiţi” cu „am crezut că e bine”, că „e util”, că „e necesar”, că „e cool”. Nimic nu s-ar potrivi 
mai bine, mai exact, mai plin de efect decât „aveţi dreptul să ştiţi”. 

Idei legate de istoria brandului: 

e Îmbuteliat pentru prima dată când istoria Americii era uşor de studiat. Uşor amuzant şi litotic 
(„istoria era uşor de studiat”), dar prin asta neclar şi pretenţios. Timpul îmbutelierii (tot pe 
ideea de timp mergem până la urmă) nu are impact, fiind atenuat de perifraza oximoronică 
(afirmarea prin contrar). 

e Îmbuteliat pentru prima dată când alte Bourbonuri de-abia ajungeau la piciorul unei 
umbreluțe de cocteil. E şi mai rău, mai complicat, mai difuz, deşi ironia se păstrează. Lipsa de 
claritate cu stilul neincisiv dă o combinație mortală pentru orice idee de reclamă, oricât de 


strălucitoare ar părea la început ca enunțare. 


Dacă am merge mai departe, înapoi în timp, am face-o. E prea vag. Sugestia trecerii timpului 
e omorâtă de formularea ipotetică „dacă”. 
Îmbuteliat pentru prima dată înainte de existenţa panourilor publicitare. E mai bine, dar la fel 
de rău. 
Apărut cu 50 de ani înaintea inventării cuburilor de gheaţă. Textul bate spre absurd şi e prea 
jucăuş. Precizia celor 50 de ani e subtilă, dar fără efect practic. Ar fi avut dacă autorul textului 
l-ar fi implicat pe băutor (50 de ani este vârsta ideală a unui bărbat capabil să aprecieze 
valoarea vechimii). 

Îl producem continuu, din 1796 (fără a lua în considerare micile neplăceri din anii '20). O 
reclamă fără multă imaginaţie, bună şi clară, dar prea simplă. Aluzia ironică la prohibiţia din 
anii '20 nu ajunge să salveze un text corect şi atât. 

Reţeta pentru acest Bourbon a supravieţuit din 1796. Vă rog, nu-l îngropaţi în şerbet de 
mentă. Istoria capătă consistență (1796). Amănuntul cu reţeta impune un deosebit respect. 
Umorul din final nu e grozav, nefiind prea clar şi circumstanţiat cu grijă. Este un umor puţin 


Eia 


forțat, iar în publicitate „puţin” înseamnă „enorm”. 

În 1796, acest Bourbon era cea mai eficientă formă de încălzire centrală. Deja suntem pe 
drumul cel bun. Avem o cifră — total neimportantă în sine, dar importantă ca sugestie a 
vechimii băuturii şi a exactităţii scrupuloase a producătorului. Umorul, blând şi ironic, e fără 


cusur, dublându-şi valoarea prin surpriza finală. 


Idei despre cum să-l bei: 


Bourbonul bun nu suportă apa. Banal, neclar, lipsit de strategie. De orice. 

Apa distruge meciurile de baseball şi Bourbonul. Mai clar, dar fără viaţă. Chiar şi pentru un 
american nu credem că este important cum să bei Bourbonul. Ba chiar e puţin jignitor să-i 
atragi atenţia consumatorului ce să facă. 

Pentru o noapte liniştită, ar trebui să eviţi gălăgia cuburilor de gheaţă. E ceva mai bine. 
Drumul nu este însă clar. În definitiv, unde vrei să ajungi cu asemenea reclamă: la marcă, la 
produs sau la consumator? 

Minunat după ce s-au culcat copiii. Perfect după ce au plecat la facultate. Se potriveşte 
superb cu un şezlong şi cu un câine. Chiar dacă nu are explozie finală, deja se întrevede 


drumul. Se întrevede iluminarea unei formulări unice şi inspirate. 


Abia acum, pe linia autoironiei propuse treptat de alte variante, ajungem la ideea adevărată: una 


dintre cele mai superbe reclame pentru băuturi pe care o cunosc. Întins pe un şezlong, cu câinele 


alături, un bărbat stă relaxat şi visător cu un pahar de Bourbon în mână. Alături, această bijuterie 


de text, acest teribil strigăt de eliberare: „Bourbon — un moment de tihnă între două divorţuri”. 


Magnific şi greu de egalat! 

